**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**07 ДУГААР САРЫН 06-НЫ ӨДӨР /ЛХАГВА ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга | Хуудасны дугаар |
| 1. | Хуралдааны товч тэмдэглэл: | 1-15 |
| 2. | Хуралдааны дэлгэрэнгүй тэмдэглэл: | 16-120 |
| 1.Онцгой албан татварын тухай хуульд өөрчлөлт оруулах тухай хуулийн төсөл /Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөлтэй холбогдуулан боловсруулсан, анхны хэлэлцүүлэг/  2.“Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төсөл /Засгийн газар 2022.06.20-ны өдөр өргөн мэдүүлсэн, хоёр дахь хэлэлцүүлэг/  3.Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуй үйлдвэрлэлийг дэмжих “Түр хороо байгуулах тухай” Улсын Их Хурлын тогтоолын төсөл /Улсын Их Хурлын гишүүн Ж.Бат-Эрдэнэ нарын 22 гишүүн 2022.06.17-ны өдөр өргөн мэдүүлсэн, эцсийн хэлэлцүүлэг/  4.“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төсөл  5.Улсын дээд шүүхийн шүүгчид нэр дэвшигчтэй танилцах асуудал  6.Газрын тосны бүтээгдэхүүний тухай хуульд нэмэлт оруулах тухай хуулийн төсөл /хэлэлцэх эсэх/  7.“Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын төсөл  8.“Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл  9.“Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай” Улсын Их Хурлын тогтоолын төсөл  -Баталсан хууль, тогтоолын эцсийн найруулга  10.Монгол Улсын Их Хурлын 2022 оны хаврын ээлжит чуулганы хаалт | 18-19,  107-109  19-27  27-29  29-32  32-63  63-101  102-104  104-106  106-107  112-117  117-120 |

***Монгол Улсын Их Хурлын 2022 оны хаврын ээлжит чуулганы***

***07 дугаар сарын 06-ны өдөр /Лхагва гараг/-ийн нэгдсэн***

***хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 14 цаг 18 минутад Төрийн ордны “Их хуралдай” танхимд эхлэв.*

*Томилолттой: Б.Бейсен, Х.Булгантуяа, Т.Доржханд, Ц.Мөнх-Оргил, Х.Нямбаатар, С.Одонтуяа, Л.Оюун-Эрдэнэ, Б.Пүрэвдорж, Н.Учрал, Ч.Хүрэлбаатар, Д.Цогтбаатар, Б.Чойжилсүрэн, Б.Энх-Амгалан, Л.Энх-Амгалан, Б.Энхбаяр;*

*Чөлөөтэй: Д.Бат-Эрдэнэ, Х.Болорчулуун, Л.Мөнхбаатар;*

*Хоцорсон: Ш.Адьшаа-14 минут, С.Батболд-14 минут, Д.Батлут-13 минут, Д.Сарангэрэл-11 минут, Г.Тэмүүлэн-56 минут, Ч.Ундрам-33 минут.*

Улсын Их Хурлын дарга Г.Занданшатар энэ долоо хоногттөрсөн өдөр нь тохиож байгаа Улсын Их Хурлын гишүүн А.Адъяасүрэн, С.Чинзориг нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-т заасны дагуу Улсын Их Хурлын гишүүн Т.Аюурсайханаас ирүүлсэн албан бичгийг танилцуулж, Улсын Их Хурлын гишүүн Т.Аюурсайхан үг хэлж, Улсын Их Хурлын дарга Г.Занданшатар тайлбар хийв.

***Нэг.Онцгой албан татварын тухай хуульд нэмэлт, өөрчлөлт оруулах тухай хуулийн төсөл*** */****Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөлтэй холбогдуулан боловсруулсан****,* ***анхны хэлэлцүүлэг****/*

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат нар байлцав.

Төслийг анхны хэлэлцүүлэгт бэлтгэсэн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ж.Сүхбаатар танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** Байнгын хорооноос гаргасан хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг дэмжье гэсэн санал хураалт явуулъя.

Зөвшөөрсөн: 28

Татгалзсан: 17

Бүгд: 45

62.2 хувийн саналаар горимын санал дэмжигдлээ.

Онцгой албан татварын тухай хуульд нэмэлт, өөрчлөлт оруулах тухай хуулийнтөсөл /Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөлтэй холбогдуулан боловсруулсан/-ийг эцэслэн батлуулах бэлтгэл хангуулахаар Хууль зүйн байнгын хороонд шилжүүлэв.

*Уг асуудлыг 14 цаг 30 минутад хэлэлцэж дуусав.*

***Хоёр.“Монгол Улсын 2021 оны төсвийн гүйцэтгэл батлах тухай” Улсын Их Хурлын тогтоолын төсөл*** */Засгийн газар 2022.06.20-ны өдөр өргөн мэдүүлсэн,* ***хоёр дахь хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Эрчим хүчний сайд Н.Тавинбэх, Монгол Улсын Ерөнхий аудитор Д.Занданбат, Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг, Аудитын гуравдугаар газрын захирал, тэргүүлэх аудитор Д.Энхболд, Аудитын дөрөвдүгээр газрын захирал, тэргүүлэх аудитор Я.Самбууням, Гадаад харилцааны яамны Төрийн нарийн бичгийн дарга Н.Анхбаяр, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Төрийн захиргааны удирдлагын газрын дарга Ч.Тавинжил, Татварын бодлогын газрын дарга Б.Тэлмүүн, Санхүүжилт, тайлан бүртгэлийн хэлтсийн дарга Н.Мөнхсүх, Хөгжлийн санхүүжилтийн хэлтсийн дарга Б.Ганзориг, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн дарга Ц.Батбаатар, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

Тогтоолын төслийн талаар Төсвийн зарлагын хяналтын дэд хорооноос гаргасан санал, дүгнэлтийг Улсын Их Хурлын гишүүн Ц.Анандбазар танилцуулав.

Төсвийн зарлагын хяналтын дэд хорооны танилцуулгатай холбогдуулан Улсын Их Хурлын гишүүн Ш.Адьшаа, Б.Баярсайхан нарын тавьсан асуултад Сангийн сайд Б.Жавхлан, Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг нар хариулж, тайлбар хийв.

Улсын Их Хурлын гишүүн Т.Аюурсайхан үг хэлэв.

**Г.Занданшатар:** “Монгол Улсын 2021 оны төсвийн гүйцэтгэл батлах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 27

Татгалзсан: 24

Бүгд: 51

52.9 хувийн саналаар тогтоол батлагдлаа.

“Монгол Улсын 2021 оны төсвийн гүйцэтгэл батлах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./15:03/

*Уг асуудлыг 15 цаг 04 минутад хэлэлцэж дуусав.*

***Гурав.Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуй үйлдвэрлэлийг дэмжих “Түр хороо байгуулах тухай” Улсын Их Хурлын тогтоолын төсөл*** */Улсын Их Хурлын гишүүн Ж.Бат-Эрдэнэ нарын 22 гишүүн 2022.06.17-ны өдөр өргөн мэдүүлсэн,* ***эцсийн хэлэлцүүлэг****/*

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Р.Болормаа, Байнгын хорооны асуудал хариуцсан хэлтсийн Үйлдвэржилтийн бодлогын байнгын хороо хариуцсан ахлах зөвлөх Б.Гандулам, референт Б.Ууганцэцэг нар байлцав.

Төслийг эцсийн хэлэлцүүлэгт бэлтгэсэн тухай Үйлдвэржилтийн бодлогын байнгын хорооноос гаргасан танилцуулгыг Улсын Их Хурлын гишүүн Н.Наранбаатар танилцуулав.

Байнгын хорооны танилцуулгатай холбогдуулан Улсын Их Хурлын гишүүдээс асуулт, санал гараагүй болно.

*Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу санал хураалт явуулав.*

**Г.Занданшатар:** 1.Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуй үйлдвэрлэлийг дэмжих Түр хорооны бүрэлдэхүүнд өөрчлөлт оруулъя гэсэн саналыг дэмжье гэсэн санал хураалт явуулъя.

Зөвшөөрсөн: 29

Татгалзсан: 19

Бүгд: 48

60.4 хувийн саналаар дэмжигдлээ.

2.Байнгын хорооны саналаар Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуй үйлдвэрлэлийг дэмжих “Түр хороо байгуулах тухай” тогтоолын төслийг батлах санал хураалт явуулъя.

Зөвшөөрсөн: 30

Татгалзсан: 20

Бүгд: 50

60.0 хувийн саналаар тогтоол батлагдлаа.

*Уг асуудлыг 15 цаг 09 минутад хэлэлцэж дуусав.*

***Дөрөв.“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат нар байлцав.

Тогтоолын төслийн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Б.Баярсайхан үг хэлэв.

**Г.Занданшатар:** Байнгын хорооны саналаар “Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 21

Татгалзсан: 21

Бүгд: 42

50.0 хувийн саналаар дэмжигдсэнгүй.

Улсын Их Хурлын гишүүн Ц.Цэрэнпунцагийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Г.Занданшатар:** Улсын Их Хурлын гишүүн Ц.Цэрэнпунцагийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 24

Татгалзсан: 18

Бүгд: 42

57.1 хувийн саналаар горимын санал дэмжигдлээ.

**Г.Занданшатар:** Байнгын хорооны саналаар “Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг батлах санал хураалтыг дахин явуулъя.

Зөвшөөрсөн: 23

Татгалзсан: 19

Бүгд: 42

54.8 хувийн саналаар тогтоол батлагдлаа.

*Уг асуудлыг 15 цаг 24 минутад хэлэлцэж дуусав.*

***Тав.Улсын дээд шүүхийн шүүгчид нэр дэвшигчтэй танилцах***

Хэлэлцэж буй асуудалтай холбогдуулан Шүүхийн ерөнхий зөвлөлийн дарга Д.Зүмбэрэллхам, Улсын дээд шүүхийн шүүгчид нэр дэвшигч Д.Батбаатар, Н.Баярмаа нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат нар байлцав.

Улсын дээд шүүхийн шүүгчид нэр дэвшигчийн талаар Шүүхийн ерөнхий зөвлөлийн дарга Д.Зүмбэрэллхам, Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт нар танилцуулав.

Танилцуулга болон нэр дэвшигчээс Улсын Их Хурлын гишүүн Д.Сарангэрэл, Ц.Даваасүрэн, Ш.Адьшаа, Д.Ганбат, Ш.Раднаасэд, О.Цогтгэрэл, Т.Энхтүвшин, Т.Аюурсайхан, Б.Бат-Эрдэнэ нарын тавьсан асуултад Шүүхийн ерөнхий зөвлөлийн дарга Д.Зүмбэрэллхам, нэр дэвшигч Д.Батбаатар, Н.Баярмаа нар хариулж, тайлбар хийв.

Нэр дэвшигчийг танилцуулсан талаар Шүүхийн ерөнхий зөвлөлд албан бичгээр мэдэгдэхээр тогтов.

*Уг асуудлыг 17 цаг 32 минутад хэлэлцэж дуусав.*

***Зургаа.Газрын тосны бүтээгдэхүүний тухай хуульд нэмэлт оруулах тухай хуулийн төсөл*** */Засгийн газар 2021.11.29-ний өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Уул уурхай, хүнд үйлдвэрийн сайд Г.Ёндон, Уул уурхай, хүнд үйлдвэрийн яамны Газрын тосны бодлогын хэрэгжилтийг зохицуулах хэлтсийн дарга Ч.Хишигдалай, Иргэний нисэхийн ерөнхий газрын дарга С.Мөнхнасан, мөн газрын Агаарын тээврийн бодлого, зохицуулалтын газрын дарга Г.Батбаяр, “Эрчис ойл” ТӨХХК-ийн захирал З.Ширзана, менежер Х.Эрдэнэбилэг, “МИАТ” ТӨХК-ийн Бизнес удирдлагын газрын дарга Н.Батдарь нар оролцов.

Хуралдаанд Улсын Их Хурлын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Б.Баярсайхан, Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Уул уурхай, хүнд үйлдвэрийн сайд Г.Ёндон, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Ганхуяг нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Бямбацогт, Т.Энхтүвшин, О.Цогтгэрэл, Х.Баделхан, Х.Ганхуяг, С.Чинзориг, Ж.Бат-Эрдэнэ, Т.Аюурсайхан, Ж.Батжаргал, Ш.Адьшаа, Д.Ганбат, Г.Ганболд, Б.Бат-Эрдэнэ, Г.Амартүвшин, Б.Дэлгэрсайхан, Ж.Сүхбаатар нарын тавьсан асуултад Уул уурхай, хүнд үйлдвэрийн сайд Г.Ёндон, мөн яамны Газрын тосны бодлогын хэрэгжилтийг зохицуулах хэлтсийн дарга Ч.Хишигдалай, Иргэний нисэхийн ерөнхий газрын Агаарын тээврийн бодлого, зохицуулалтын газрын дарга Г.Батбаяр, “МИАТ” ТӨХК-ийн Бизнес удирдлагын газрын дарга Н.Батдарь нар хариулж, тайлбар хийв.

Улсын Их Хурлын гишүүн Д.Ганбат Газрын тосны бүтээгдэхүүний тухай хуульд нэмэлт оруулах тухай хуулийн төслийн хэлэлцэх эсэх асуудлаар Улсын Их Хурал дахь Ардчилсан намын бүлэг 5 хоногийн завсарлага авах тухай мэдэгдэж, Улсын Их Хурлын дарга Г.Занданшатар тайлбар хийв.

Улсын Их Хурлын гишүүн, Улсын Их Хурал дахь Ардчилсан намын бүлгийн дэд дарга Н.Ганибал Газрын тосны бүтээгдэхүүний тухай хуульд нэмэлт оруулах тухай хуулийн төслийг хэлэлцэх эсэх асуудлаар 5 хоногийн завсарлага авахаа мэдэгдэж, уг асуудлаар 1 цагийн завсарлага авав./20:03/

Улсын Их Хурал дахь Ардчилсан намын бүлэг завсарлага авсан тул хуулийн төслийн хэлэлцэх эсэх асуудлыг түр хойшлуулав.

***Долоо.“Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Монголын үйлдвэрчний эвлэлийн холбооны ерөнхий нарийн бичгийн дарга Х.Буянжаргал, “Траст трейд” ХХК-ийн гүйцэтгэх захирал Р.Сансармаа, Нийгмийн бодлогын байнгын хорооноос томилогдсон хараат бус хөндлөнгийн шинжээч, судлаач Д.Далхжав нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн нар байлцав.

Тогтоолын төслийн талаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн П.Анужин танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

*Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.2-т заасны дагуу нууц санал хураалт явуулав.*

**Г.Занданшатар:** Р.Сансармааг ажил олгогчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн санал хураалт явуулъя.

Зөвшөөрсөн: 28

Татгалзсан: 25

Бүгд: 53

52.8 хувийн саналаар дэмжигдлээ.

2.Х.Буянжаргалыг даатгуулагчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн санал хураалт явуулъя.

Зөвшөөрсөн: 28

Татгалзсан: 25

Бүгд: 53

52.8 хувийн саналаар дэмжигдлээ.

3.Б.Баярааг даатгуулагчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжээгүй Байнгын хорооны саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 27

Бүгд: 50

46.0 хувийн саналаар Байнгын хорооны санал дэмжигдсэнгүй.

Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.2-т заасны дагуу хуралдаанд оролцсон гишүүдийн олонх томилох саналыг дэмжсэн тул энэ тухай тогтоол батлагдсанд тооцов.

Улсын Их Хурлын дарга Г.Занданшатар “Нийгмийн даатгалын Үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс тогтоолын эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:13/

*Уг асуудлыг 20 цаг 14 минутад хэлэлцэж дуусав.*

***Найм.“Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Эдийн засгийн байнгын хороо хариуцсан референт Г.Баярмаа нар байлцав.

Тогтоолын төслийн талаар Хянан шалгах түр хорооноос гаргасан санал, дүгнэлтийг Улсын Их Хурлын гишүүн Б.Баттөмөр танилцуулав.

Түр хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** “Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 30

Татгалзсан: 15

Бүгд: 45

66.7 хувийн саналаар тогтоол батлагдлаа.

*Уг асуудлыг 20 цаг 19 минутад хэлэлцэж дуусав.*

***Ес.“Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Тогтоолын төслийн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Г.Амартүвшин танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** Байнгын хорооны саналаар “Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 30

Татгалзсан: 17

Бүгд: 47

63.8 хувийн саналаар тогтоол батлагдлаа.

*Уг асуудлыг 20 цаг 28 минутад хэлэлцэж дуусав.*

***Хуулийн төсөл эцэслэн батлах***

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат нар байлцав.

***Онцгой албан татварын тухай хуульд нэмэлт, өөрчлөлт оруулах тухай хуулийн төсөл*** */Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөлтэй холбогдуулан боловсруулсан,* ***эцэслэн батлах,*** *үргэлжлэл/*

**Г.Занданшатар:** Онцгой албан татварын тухай хуульд нэмэлт, өөрчлөлт оруулах тухай хуулийн төслийг эцэслэн батлах гэсэн санал хураалт явуулъя.

Зөвшөөрсөн: 39

Татгалзсан: 17

Бүгд: 46

84.8 хувь буюу нийт гишүүний олонхын саналаар хууль батлагдлаа.

*Уг асуудлыг 20 цаг 32 минутад хэлэлцэж дуусав.*

Улсын Их Хурлын гишүүн Д.Ганбат Улсын Их Хурал дахь Ардчилсан намын бүлгээс авсан завсарлага дууссан талаар мэдэгдэж, үг хэлэв.

Улсын Их Хурлын дарга Г.Занданшатар Улсын Их Хурал дахь Ардчилсан намын бүлгээс ирүүлсэн албан бичгийг уншиж танилцуулав.

***Газрын тосны бүтээгдэхүүний тухай хуульд нэмэлт оруулах тухай хуулийн төсөл хэлэлцэх эсэх*** */үргэлжлэл/*

Төслийн үзэл баримтлалтай холбогдуулан Улсын Их Хурлын гишүүн Б.Жавхлан, С.Ганбаатар, Д.Ганбат, Н.Ганибал, С.Амарсайхан нар үг хэлэв.

**Г.Занданшатар:** Байнгын хорооны саналаар Газрын тосны бүтээгдэхүүний тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 20

Бүгд: 47

57.4 хувийн саналаар дэмжигдлээ.

Газрын тосны бүтээгдэхүүний тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 20 цаг 50 минутад хэлэлцэж дуусав.*

***Баталсан хууль, тогтоолын эцсийн найруулгыг танилцуулах***

*Улсын Их Хурлын дарга Г.Занданшатар дараах хууль, тогтоолын эцсийн найруулгыг танилцуулав. Үүнд:*

1.Конвенцид оруулсан нэмэлт, өөрчлөлтийг соёрхон батлах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:51/

2.Үйлдвэрлэл, технологийн паркийн эрх зүйн байдлын тухай хууль /Шинэчилсэн найруулга/-ийн тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:51/

***Дагалдан гарсан:***

3.Үйлдвэрлэл, технологийн паркийн эрх зүйн байдлын тухай хууль хүчингүй болсонд тооцох тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:51/

4.Үйлдвэрлэл, технологийн паркийн эрх зүйн байдлын тухай хууль /Шинэчилсэн найруулга/-ийг дагаж мөрдөх журмын тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:51/

5.Газрын тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:51/

6.Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:51/

7.Улсын тэмдэгтийн хураамжийн тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

8.Газрын төлбөрийн тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

9.Инновацын тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

10.Үл хөдлөх хөрөнгийн эд хөрөнгийн албан татварын тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

11.Төрийн болон орон нутгийн өмчийн тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

***Холбогдуулан боловсруулсан:***

12.Гаалийн тариф, гаалийн татварын тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

13.Зөрчлийн тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

14.Зөрчил шалган шийдвэрлэх тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

15.Зөвшөөрлийн тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:52/

16.“Хуулийн төсөл буцаах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

17.“Хууль баталсантай холбогдуулан авах арга хэмжээний тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

18.Монгол Улсын Их Хурлын тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

***Дагалдан гарсан:***

19.Монгол Улсын Их Хурлын чуулганы хуралдааны дэгийн тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

20.Төрийн албаны тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

***Дагалдан гарсан:***

21.Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

22.Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

***Дагалдан гарсан:***

23.Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:53/

24.Улсын тэмдэгтийн хураамжийн тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

25.Согтууруулах ундаа хэтрүүлэн хэрэглэсэн этгээдийг албадан эрүүлжүүлэх тухай хуульд өөрчлөлт оруулах тухай хууль эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

26.Сэтгэцийн эрүүл мэндийн тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

27.Зөрчлийн тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

28.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

29.Чөлөөт бүсийн тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

30.Архидан согтуурахтай тэмцэх тухай хуулийг хүчингүй болсонд тооцох тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

31.Согтуурах, мансуурах донтой хүнийг захиргааны журмаар албадан эмчлэх тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:54/

32.Зар сурталчилгааны тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

33.Онцгой албан татварын тэмдгийн тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

34.Онцгой албан татварын тухай хуульд нэмэлт, өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

35.“Хуулийн төсөл буцаах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:55/

36.Хууль зүйн туслалцааны тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

***Дагалдан гарсан:***

37.Төлбөрийн чадваргүй яллагдагчид үзүүлэх хууль зүйн туслалцааны тухай хууль хүчингүй болсонд тооцох тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

38.Хуульчийн эрх зүйн байдлын тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

39.Цэргийн албаны тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:55/

40.Төсвийн тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:56/

41.Зөрчлийн тухай хуульд өөрчлөлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:56/

42.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт оруулах тухай хуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа./20:56/

43.“Түр хороо байгуулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:56/

44.“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:56/

45.“Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:56/

46.“Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./20:56/

***Өргөн мэдүүлсэн хуулийн төслүүдийг мэдээлэх***

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 19 дүгээр зүйлийн 19.1-д заасны дагуу Улсын Их Хуралд өргөн мэдүүлсэн хууль, тогтоолын төслийг:

1. Засгийн газраас 2022.07.05-ны өдөр өргөн мэдүүлсэн “Хөгжлийн зорилтот хөтөлбөр батлах тухай” Улсын Их Хурлын тогтоолын төслийг Эдийн засгийн байнгын хороо болон бусад Байнгын хороодод;

2.Улсын Их Хурлын гишүүн Ё.Баатарбилэг нарын 45 гишүүн 2022.07.26-ны өдөр өргөн мэдүүлсэн Биеийн тамир, спортын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Боловсрол, соёл, шинжлэх ухаан, спортын байнгын хороонд тус тус хуваарилсныг мэдээлэв./20:57/

*Уг асуудлыг 20 цаг 57 минутад хэлэлцэж дуусав.*

***Арав.Монгол Улсын Их Хурлын 2022 оны хаврын ээлжит чуулганы хаалт***

Хуралдаанд Улсын Их Хурлын Ерөнхий нарийн бичгийн дарга Л.Өлзийсайхан, Улсын Их Хурлын Тамгын газрын Тэргүүн дэд дарга Э.Түвшинжаргал, Дэд дарга С.Батбаатар, Хууль, эрх зүйн газрын дарга Г.Агар-Эрдэнэ, Хяналт шалгалт, үнэлгээний газрын дарга С.Янжинхорлоо, Байнгын хорооны асуудал хариуцсан хэлтсийн дарга Ц.Батбаатар, Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, Захиргаа, хүний нөөцийн хэлтсийн дарга С.Алтанхуяг, Хэвлэл, мэдээлэл, олон нийттэй харилцах хэлтсийн дарга Б.Эрдэнэбаяр, Цахим парламент, инновацын газрын дарга Б.Өлзийбат, Парламентын судалгаа, сургалтын хүрээлэнгийн захирал Ц.Цогзолмаа, Улсын Их Хурал дахь Монгол Ардын намын бүлгийн Ажлын албаны дарга С.Далхаасүрэн нар байлцав.

Улсын Их Хурлын дарга Г.ЗанданшатарУлсын Их Хурлын 2022 оны хаврын ээлжит чуулганыгхааж үг хэлэв.

Үг хэлж дууссаны дараа танхимд Төрийн дуулал эгшиглэхэд Улсын Их Хурлын гишүүд болон хаалтын ажиллагаанд оролцогсод босож хүндэтгэл үзүүлэв.

Улсын Их Хурлын дарга Г.Занданшатар Улсын Их Хурлын 2022 оны хаврын ээлжит чуулган хаасныг мэдэгдэв.

*Чуулганы нэгдсэн хуралдаанаар 10 асуудал хэлэлцэв.*

Чуулганы нэгдсэн хуралдааны зохион байгуулалтыг Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам, С.Энхзаяа нар хариуцан ажиллав.

*Хуралдаан 6 цаг 50 минут үргэлжилж, 76 гишүүнээс 58 гишүүн хүрэлцэн ирж, 76.3 хувийн ирцтэйгээр 21 цаг 08 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**07 ДУГААР САРЫН 06-НЫ ӨДӨР /ЛХАГВА ГАРАГ/-ИЙН НЭГДСЭН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын эрхэм гишүүдийн энэ өдрийн амгаланг айлтган мэндчилье. Ирц бүрдсэн учир Улсын Их Хурлын 2022 оны хаврын ээлжит чуулганы 7 дугаар сарын 6-ны өдрийн нэгдсэн хуралдаан нээсэн мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

1.Онцгой албан татварын тухай хуульд нэмэлт, өөрчлөлт оруулах тухай хуулийн төсөл /Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөлтэй холбогдуулан боловсруулсан хуулийн төсөл/, анхны хэлэлцүүлгийг нь явуулна.

2.“Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төсөл хоёр дахь хэлэлцүүлэг байгаа. Энэ бол хаврын чуулганаар зайлшгүй батлах ёстой хугацаатай заалт.

3.Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуйн үйлдвэрлэлийг дэмжих “Түр хороо байгуулах тухай” Улсын Их Хурлын тогтоолын төсөл, эцсийн хэлэлцүүлэг, зарчмын зөрүүтэй нэг саналтай.

4.“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг хэлэлцэнэ.

5.Улсын дээд шүүхийн шүүгчид нэр, нэр дэвшигчтэй танилцах асуудал хэлэлцэнэ. Дээд шүүхийн эрх шүүгч.

6.Газрын тосны бүтээгдэхүүний тухай хуульд нэмэлт оруулах тухай хуулийн төслийг хэлэлцэх эсэх асуудлыг хэлэлцэнэ.

7.“Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг хэлэлцэнэ.

8.“Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай” Улсын Их Хурлын тогтоолын төслийг хэлэлцэнэ.

9.“Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай” Улсын Их Хурлын тогтоолын төслийг хэлэлцэнэ.

Ингээд Улсын Их Хурлын 2022 оны хаврын ээлжит чуулганы хаалтыг өнөөдөр хийхээр төлөвлөж байна.

Монгол Улсын Их Хурлын чуулганы хуралдааны дэгийн тухай хуулийн 13.4-т заасны дагуу чуулганаар хэлэлцэхээр асуудал тогтсон асуудлын тов, дарааллыг өөрчлөх, асуудал нэмэх горимын санал гаргах бол чуулганы өмнөх өдрийн 17 цагаас өмнө Улсын Их Хурлын даргад үндэслэл бүхий саналаа бичгээр ирүүлнэ гэж заасны дагуу Улсын Их Хурлын гишүүн, Улсын Их Хурлын дэд дарга Төмөрбаатарын Аюурсайхан албан бичиг ирүүлсэн байна. Уншиж танилцуулъя. Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-т гишүүн энэ хуулийн 9.5-д заасан нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх асуудал нэмэх горимын санал гаргах бол Улсын Их Хурлын даргад нэгдсэн хуралдаанаас өмнөх өдөр 17 цагаас өмнө үндэслэл бүхий саналаа бичгээр ирүүлнэ гэж заасны дагуу Монгол Улсын Их Хурлын 2022 оны 7 дугаар сарын 6-ны өдрийн чуулганы нэгдсэн хуралдаанаар хэлэлцэх асуудалтай холбогдуулан санал хэлэх хүсэлтээ үүгээр уламжилж байна. Үг хэлэх зөвшөөрөл олгоно уу гэсэн байна. Улсын Их Хурлын гишүүн Аюурсайхан. Ингээд Улсын Их Хурлын гишүүн Төмөрбаатарын Аюурсайхан үг хэлнэ.

**Т.Аюурсайхан:** Энэ 2022 оны 6 дугаар сарын 27-ны өдөр Үндсэн хуулийн цэцийн их суудлын хуралдаан хуралдаж сонгуулийн пропорционал тогтолцоог Үндсэн хууль зөрчсөн гэдэг өмнөх шийдвэрээ мөн өмнөх Үндсэн хуулийн энэ шийдвэрийг хүлээж авсан Улсын Их Хурлын 2016 оны 38 дугаар тогтоолыг хүчингүй болгосон ийм шийдвэр гаргасан байгаа. Энэ дээр бол үндсэндээ ард иргэдийн сонгох эрхэд нь маш хуйвалдааны зарчмаар, ингэж хууль бусаар халдсан гэж үзэх үндэслэлтэй байна.

Үндсэн хуулийн 2019 оны өөрчлөлттэй холбогдуулаад энэ шинээр үүссэн нөхцөл байдал гэж үзээд Улсын Их Хурлын сонгуулийн хуульд пропорциональ нам дугуйлдаг холимог төрлийн заалтыг оруулах боломжийг нь хангахын тулд ийм шийдвэр гаргасан гэж энэ хурлын материалуудаас нь харагдаж байгаа юм. Тэгэхээр 2019 онд бол Үндсэн хуулийн нэмэлт, өөрчлөлтөөр энэ пропорционал буюу сонгуулийн тогтолцоог хуулиар тогтооно гэдэг заалт нь бол Улсын Их Хуралд дэмжигдээгүй байгаа юм. 1992 оны Үндсэн хууль дээр мөн энэ холимог тогтолцоо пропорционал хувь тэнцүүлснийг дэмжигдээгүй байгаа юм, Их Хурал дээр. 2019 онд мөн дэмжигдээгүй, 2019 оны 9 дүгээр сарын 5-ны өдрийн чуулганы нэгдсэн хуралдаанаар энийг хэлэлцсэн энэ протокол нь ингээд байж байна. Цэц үүнийг заавал харах ёстой. Улсын Их Хурлын итгэмжлэгдсэн төлөөлөгч үүнийг заавал дурдах ёстой юм л даа. Шинээр үүссэн нөхцөл байдал гэж үзэхээргүй байна гэх ёстой юм. Энэ дээр Улсын Их Хурлын сонгуулийн тогтолцоо, журмыг хуулиар тогтооно гэдэг энэ төслийнхөө заалтыг 16 гишүүн дэмжсэн байгаа юм 57-гийн босгоос шүү дээ, унасан байгаа юм. Ингээд Улсын Их Хурлын гишүүн Аюурсайхан нарын гишүүд Улсын Их Хурлын журмыг хуулиар тогтооно гэж энийг өөрчлөөд 61 гишүүн дэмжсэн байгаа.

Өөрөөр хэлбэл, тогтолцоог бол шууд сонгоно, 25 нас хүрсэн иргэнийг сонгоно гэдэг нь хэвээрээ. Пропорцинал хувь тэнцүүлсэн ямар ч боломж байхгүй. Харин тэр сонгуулийн процедурыг нь журмыг нь хуулиар хуульчилж болно гэдэг энэ заалтыг дэмжсэн байгаа. Энэ заалттай холбогдуулаад Улсын Их Хурал дээр Аюурсайхан, Даваасүрэн, ингээд Мөнхбат нарын гишүүд бол үг хэлсэн. Ингэж үг хэлэхдээ бүх энэ гишүүд намын жагсаалтаар сонгогддогийг иргэд дэмжихгүй байна, сонгуулийн пропорционал тогтолцоог бол одоо байж болохгүй ээ. Өнөөдрийн манай Монголын намуудын төлөвшил ямар байгаа билээ, улс төр ямар байгаа билээ, дэмжихгүй гэж энэ гишүүд хэлээд хэлэлцүүлэг яваад, энийг нийт гишүүдийн 61 гишүүн дэмжсэн байгаа. Өөрөөр хэлбэл энэ Үндсэн хуулийн 2019 оны нэмэлт, өөрчлөлтөөр энэ үзэл санаан дээрээ пропорционал гэдгийг дэмжээгүй, тогтолцоог дэмжээгүй.

Тийм учраас, ийм байхад Үндсэн хуулийн цэц энэ Үндсэн хуулийн Жаран зургаадугаар зүйлийн 3-т заасны дагуу Цэцийн дунд суудлын хуралдааны шийдвэрийг Улсын Их Хурал хүлээгээд авсан бол эцсийн шийдвэр болно гэдэг тэр тогтоолыг эргэж харах ямар ч үндэслэл байгаагүй. Тэгэхээр Улсын Их Хурлын итгэмжлэгдсэн төлөөлөгч Бямбацогт гишүүн тухайн үед цөөнхийн намын бүлгийн дарга байсан. Бид нар зөндөө ярьж байсан, зөндөө жагссан, зөндөө тэмцсэн. Энийг өөрчлүүлсэн. Тэгээд эргэж очоод тайлбартаа Цэцийн 2016 оны 5 дугаар дүгнэлт Улсын Их Хурлын 2016 оны 38 дугаар тогтоолыг хүчингүй болгож өгөөч, шинээр нөхцөл байдал үүслээ гэж ингэж тайлбартаа ингээд ярьсан байна. Ингэж болохгүй шүү дээ. Энэ чинь ерөөсөө бодит байдал дээр шал өөр хуулийн баримтууд нь байна шүү дээ. Шүүх дээр улсын яллагч, өмгөөлөгч хоёр нийлж байгаад шүүгдэгч рүү зэмлээд буруутгаад байвал юу болох вэ? Улсын Их Хурлын итгэмжлэгдсэн төлөөлөгч Улсын Их Хурлынхаа шийдвэрийг дэмжих ёстой, хамгаалах ёстой биз дээ? Тогтоолоо хамгаалах ёстой. Ийм нөхцөл байдал дээр Үндсэн хуулийн цэц ийм шийдвэр гаргасан байна. Энэ хууль бол үндсэндээ байхгүй болж байна. Улс орон юунд итгэх юм бэ? Хуулийн засаглалыг шууд нурааж байна.

Тийм учраас энэ дээр бид нар зүгээр дуугүй байж болохгүй гэж бодож байна, Их Хурлын дарга аа. Улсын Их Хурлын гишүүн Даваасүрэнгээс гаргасан асуудлууд байна. Та бол хуулийнхаа дагуу итгэмжлэгдсэн төлөөлөгч томилох ёстой гэж байна. Тэгсэн юм бол итгэмжлэгдсэн төлөөлөгчид энэ үгүүдийг хэн зааж өгч тэнд Их Хурлынхаа тогтоолыг улам дайруулж байна.

Үндсэн хуулийн хэлэлцүүлгийн тогтолцоогоо бүр пропорционал байх ёсгүй гэж санал хурааж, 61 гишүүн дэмжсэн энэ шийдвэрийг яагаад тэнд хамгаалдаггүй юм? Ийм асуудлууд одоо үүсэж байна шүү дээ.

**Г.Занданшатар:** Хэлэлцэх асуудалдаа орно. Энийг холбогдох Байнгын хороод авч хэлэлцэнэ.

**Нэг.Онцгой албан татварын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулна.**

Төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлтийг Улсын Их Хурлын гишүүн Жамъянхорлоогийн Сүхбаатар танилцуулна. Индэрт урьж байна.

**Ж.Сүхбаатар:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 03 дугаар сарын 19-ний өдөр Улсын Их Хуралд өргөн мэдүүлсэн Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгийг Улсын Их Хурал 2022 оны 7 дугаар сарын 5-ны өдрийн чуулганы нэгдсэн хуралдаанаараа хийж, эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн шинэчилсэн найруулгын төслийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл ажлыг хангах, санал, дүгнэлтийн төсөл боловсруулах үүрэг бүхий ажлын хэсгээс боловсруулсан согтууруулах ундааны хатуулгыг 2029 оныг хүртэл үе шаттай бууруулах, үүнтэй холбоотой согтууруулах ундаанд онцгой албан татварын ялгамжтай бодлого оногдуулах талаар гаргасан зарчмын зөрүүтэй саналыг 2022 оны 7 дугаар сарын 5-ны өдрийн чуулганы нэгдсэн хуралдаанд оролцсон гишүүдийн олонх дэмжсэнтэй холбогдуулж Онцгой албан татварын тухай хуульд нэмэлт, өөрчлөлт оруулах тухай хуулийн төслийг боловсруулсан болно.

Хуулийн төсөлтэй холбогдуулан Улсын Их Хурлын гишүүдээс зарчмын зөрүүтэй санал гараагүй тул Улсын Их Хурлын гишүүн С.Бямбацогт Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22 дахь хэсэгт заасныг баримтлан хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргасныг Байнгын хорооны хуралдаанд оролцсон нийт гишүүдийн 80 хувь нь дэмжсэн болно.

Улсын Их Хурлын эрхэм гишүүд ээ,

Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн шинэчилсэн найруулгын төсөлтэй холбогдуулан боловсруулсан Онцгой албан татварын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүн байна уу? Алга байна.

Байнгын хороо Онцгой албан татварын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг эцэслэн батлах, үе шаттай нэгтгэн явуулах горимын санал гаргасныг дэмжье гэсэн саналын томьёоллоор санал хураалт явуулна.

Гишүүд ээ, санал хураалт бэлтгэе. Санал хураалтын цаг, гишүүд чуулганы танхимд цугларна уу? Дараа нь энийг эцэслэн батлах санал хураалт явуулна. Гишүүдийг чуулганы танхимд санал хураалтад бэлтгэе. Байнгын хорооноос гаргасан горимын саналаар санал хураалт явуулна.

Одоо санал хураалт явуулъя. Байнгын хорооны гаргасан горимын саналаар анхны хэлэлцүүгийг эцэслэн батлах үе шаттай нэгтгэн явуулах горимын саналаар санал хураалт явуулъя.

28 гишүүн дэмжиж, 62.2 хувийн саналаар санал дэмжигдлээ.

Байнгын хорооны гаргасан горимын саналыг нэгдсэн хуралдаанд оролцсон гишүүдийн олонх дэмжсэн тул төслийг эцэслэн батлах бэлтгэл хангуулахаар Хууль зүйн байнгын хороонд шилжүүлж байна.

Чуулганы ирц хангалттай болсон үед хуулийн төслийг эцэслэн батлах санал хураалт явуулна.

Дараагийн асуудалд оруулъя.

**Хоёр.“Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төслийн хоёр дахь хэлэлцүүлгийг явуулна**.

Монгол Улсын 2021 оны төсвийн гүйцэтгэлийг батлах тухай Улсын Их Хурлын тогтоолын төслийн хоёр дахь хэлэлцүүлгийг явуулсан талаарх Төсвийн зарлагын хяналтын дэд хорооны санал, дүгнэлтийг Улсын Их Хурлын гишүүн Цогт-Очирын Анандбазар танилцуулна. Индэрт урьж байна.

**Ц.Анандбазар:** Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгдсэн тайлан, “Монгол Улсын 2021 оны төсвийн гүйцэтгэл батлах тухай” Улсын Их Хурлын тогтоолын төслийн хоёр дахь хэлэлцүүлгийг явуулсан талаарх Төсвийн зарлагын хяналтын дэд хорооны санал, дүгнэлт.

Улсын Их Хурлын дарга, эрхэм гишүүд ээ,

Монгол Улсын Засгийн газраас 2022 оны 6 дугаар сарын 20-ны өдөр Улсын Их Хуралд өргөн мэдүүлсэн Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан болон “Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төслийн нэг дэх хэлэлцүүлгийг Улсын Их Хурлын чуулганы 2022 оны 7 дугаар сарын 1-ний өдрийн нэгдсэн хуралдаанаар хийж, хоёр дахь хэлэлцүүлэгт бэлтгүүлэхээр Төсвийн зарлагын хяналтын дэд хороо болон Улсын Их Хурлын Байнгын хороодод шилжүүлсэн.

Монгол Улсын Их Хурлын чуулганы хуралдааны дэгийн тухай хуулийн 73.4.2-т заасны дагуу бүх Байнгын хороод 2022 оны 7 дугаар сарын 1, 4, 5-ны өдрүүдэд төсвийн гүйцэтгэлийг хэлэлцэж, гаргасан санал, дүгнэлтээ Төсвийн зарлагын хяналтын дэд хороонд ирүүлсэн.

Төсвийн зарлагын хяналтын дэд хороо 2022 оны 7 дугаар сарын 5-ны өдрийн хуралдаанаараа төсвийн гүйцэтгэл болон Байнгын хороодын ирүүлсэн санал, дүгнэлтийг хэлэлцэн нэгтгэн гаргасан санал, дүгнэлтээ Та бүхэнд танилцуулж байна.

Үндэсний аудитын газраас Төсвийн тухай хуулийн 8 дугаар зүйлийн 8.10.2-т заасны дагуу Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланд аудит хийж, Улсын Их Хуралд ирүүлжээ. Монгол Улсын 2021 оны нэгдсэн төсвийн гүйцэтгэлд хийсэн аудитын дүгнэлтэд нэгдсэн төсвийн тэнцвэржүүлсэн нийт орлого ба тусламжийн дүнг 12,711.4 тэрбум төгрөг, нийт зарлага ба цэвэр зээлийн дүнг 15,630.4 тэрбум төгрөгөөр баталгаажуулж, 2021 оны нэгдсэн төсвийн гүйцэтгэл нь Төсвийн тогтвортой байдлын тухай хуулийн 6 дугаар зүйлийн 6.1 дэх хэсэгт заасан тусгай шаардлагуудыг хангасан байна гэж дүгнэжээ.

Нэгдсэн төсвийн тэнцвэржүүлсэн тэнцлийн алдагдал 2,919.0 тэрбум төгрөг буюу ДНБ-ий 6.8 хувьтай тэнцэж байгаа нь Монгол Улсын Их Хурлаас тогтоосон хязгаарын хэмжээнээс хэтрээгүй, мөн өнгөрсөн оноос 26.5 хувиар буурсан үзүүлэлттэй гарсан.

Эрүүл мэндээ хамгаалж, эдийн засгаа сэргээх 10.0 их наядын цогц төлөвлөгөөний хүрээнд 62.7 мянган зээлдэгчид 4,284.3 тэрбум төгрөгийн хөнгөлөлттэй зээлийг олгосон нь ажлын байрыг хадгалж, зээл олголтыг нэмэгдүүлэн эдийн засаг эргэлтэд орох нөхцөлийг бүрдүүлж, Засгийн газрын нийт өрийн үлдэгдэл өмнөх оны гүйцэтгэлээс 979.8 тэрбум төгрөг, үүний дотор Засгийн газрын гадаад өрийн үлдэгдэл өмнөх оноос 342.0 тэрбум төгрөгөөр буурч багцын жигнэсэн дундаж хүүг 5.58 хувьд хүргэж, эргэн төлөлтийн дундаж хугацаа 4.9 жилээр уртассан байна. Мөн коронавируст халдварын цар тахлын эсрэг эдийн засгийг сэргээх арга хэмжээний хүрээнд ажлын байрыг хадгалахад чиглэсэн татварын хөнгөлөлт, чөлөөлөлт нь төсвийн нийт орлогыг 2.5 хувь буюу 359.6 тэрбум төгрөгөөр буурахад нөлөөлсөн байна гэж дүгнэжээ.

Санхүүгийн нэгтгэсэн тайланд нэгтгэгдэж буй төсөл, хөтөлбөрийн үр ашгийг нэмэгдүүлэх, санхүүгийн үйл ажиллагаанд тавих дотоод хяналтыг сайжруулах талаар төсвийн ерөнхийлөн захирагчдад чиглэл өгч, бүртгэл, санхүүгийн ажилтнуудыг чадавхжуулах, арга зүйгээр ханган ажиллах, гадаадын зээлийн хөрөнгийг хөгжлийн бодлого, түүний зорилттой уялдуулан эдийн засаг, нийгмийн үр ашигтай төсөлд зарцуулж, үр өгөөжийг нэмэгдүүлэх, зөвхөн хуулийн шаардлага хангасан төслийг санхүүжүүлэх, төсвийн ерөнхийлөн захирагчдын эрхлэх асуудлын хүрээний төсөвт байгууллага, төрийн өмчит хуулийн этгээдийн орлого, зарлага, өр, төлбөр, төсөл, арга хэмжээ, хөрөнгө оруулалтад тавих дотоод хяналтыг сайжруулах, Төрийн хэмнэлтийн тухай, Шилэн дансны тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуулийг бүрэн хэрэгжүүлэхэд цаашид анхаарч шаардлагатай талаар аудитын дүгнэлтэд дурдсан байна.

Улсын Их Хурлын Тамгын газраас нэгдсэн төсвийн гүйцэтгэл, төсвийн ерөнхийлөн захирагчдын 2021 оны төсвийн гүйцэтгэлийн талаарх товч таницуулгыг бэлтгэн Улсын Их Хурлын гишүүдэд хүргүүлсэн болно.

Төсвийн зарлагын хяналтын дэд хорооны хуралдаанаар төсвийн гүйцэтгэлийг хэлэлцэх үед Улсын Их Хурлын гишүүн Батжаргал аудитын дүгнэлт, зөвлөмжийг хэрэгжүүлэхэд анхаарах, баялаг бүтээгчдийг дэмжих хүрээнд татварын орлогын бааз суурийг нэмэгдүүлэх, эдийн засгаа тэлэх, төсвийн хууль тогтоомж, заавар журмуудыг хэрэгжүүлэх, төсвийн сахилга хариуцлагыг сайжруулах чиглэлээр сургалт, арга хэмжээг зохион байгуулах талаар Засгийн газарт чиглэл өгөх, Улсын Их Хурлын гишүүн Ц.Анандбазар төрийн аудитын байгууллага барилгын зураг, төсөл, төсвийг хянадаг мэргэжлийн албатай болох, гадаадын зээл, тусламжид тавих хяналтыг сайжруулах цалингийн эрс шинэчлэл хийх, Улсын Их Хурлын гишүүн С.Ганбаатар төрийн аудитын байгууллагын зөвлөмжийг хариуцлагатайгаар хэрэгжүүлдэг тогтолцоотой болох, улсын төсвийг боловсруулах, захиран зарцуулахдаа Засгийн газраас нийгмийн зөвшилцөлийн түншлэлийн хүрээнд орлого бүрдүүлдэг аж ахуйн нэгжүүдтэй хэлэлцээр хийж байж захиран зарцуулдаг байх талаар саналуудыг гаргасан болно.

“Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төслийг нэгдсэн хуралдаанаар хэлэлцүүлж, батлуулахыг Дэд хорооны хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

“Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төслийн хоёр дахь хэлэлцүүлгийг явуулсан талаарх Төсвийн зарлагын хяналтын дэд хорооны санал, дүгнэлтийг хэлэлцэн, тогтоолын төслийг баталж өгнө үү. Анхаарал хандуулсанд баярлалаа.

**Г.Занданшатар:** Төсвийн зарлагын хяналтын дэд хорооны санал, дүгнэлттэй холбогдуулж асуулт асуух Улсын Их Хурлын гишүүн байна уу? Балжиннямын Баярсайхан гишүүнээр тасаллаа. Ширнэнбаньдын Адьшаа гишүүн асуулт асууна.

**Ш.Адьшаа:** Энэ асуудалыг өнөөдөр бас Улсын Их Хуралд нэлээн нухацтай хэлэлцэх ёстой байна. Өнөөдөр улс эх орны эдийн засгийн байдал хүндэрч, ажлын байр, хүн амын орлогын асуудал маш хүнд байдалтай болсон. Би энэ асуудалтай холбогдуулаад ганц хоёр зүйлийг асууя. Бид яах вэ, энэ төсвийн гүйцэтгэлээ яриад сайн, муу талаар судалгаан дээр нь үндэслэсэн зүйл зүйлс болон аудитын байгууллагын гаргасан дүгнэлтийг Улсын Их Хурал хэлэлцэж байна. Энэ төсөв хэлэлцэхээс илүүтэй энэ намар, өвлийн асуудал, бензин, шатахууны хомстлоос болж ямар асуудал төлөвлөж байна аа? Жишээлэхэд онцгой нөхцөл байдал үүсэж, гадаад өр, бусад зүйлээс шалтгаалж энэ үнийн өсөлт, бараа бүтээгдэхүүний хомстолд, хил гаалийн нэвтрүүлэх боломжоос шалтгаалж эдийн засгийн маш хүнд эрсдэлүүд гарвал хэдий хэмжээний хөрөнгө мөнгө төвлөрүүлж нөөцөд авч, энэ эрсдэл, энэ хүнд нөхцөлд гарахаас ямар хэмжээний нөөц бүрдүүлж, ямар арга хэмжээ авч байгаа талаар нэг тодорхой мэдээлэл авъя.

Дээр нь манай Их Хурлын удирдлагууд болон зарим хүмүүсийн зүгээс улс эх орны өрийн асуудлаар тодорхой байр суурь илэрхийлээд байгаа. Энэ өрийн асуудлыг шийдэхийн тулд энэ Их Хурал, Засгийн газар ямар арга хэмжээ авч байна? Тэгээд сая Байнгын хороогоор орж ирж байна шүү дээ, 70 сая доллар авч аялал жуулчлалын асуудалд зарцуулна, жорлон энэ тэр барих ухааны тийм юм ярьж байна шүү дээ. Энэндээ одоо ямар дүгнэлт хийж байна аа? Өрийн тааз чинь хэтэрчихсэн ийм асуудал байсаар байхад өнөөдөр Улсын Их Хурлын Аюулгүй байдал, гадаад бодлогын байнгын хороон дээр унасан асуудлыг дахиж оруулж ирж байна. Энийг би ямар нэгэн улс төр хийх гээгүй, нийт Монгол Улсын эрх ашгийн өмнөөс ярьж байна. Энэнд тодорхой хариулт авъя.

**Г.Занданшатар:** Төсвийн байнгын хороо Төсвийн зарлагын хяналтын дэд хороо. Хэн хариулах вэ? Төсвийн зарлагын хяналтын дэд хорооны даргын үүргийг Жамбын Батсуурь гишүүн гүйцэтгэж байгаа юм байна. Пүрэвдорж гишүүн танд үлдээчихсэн байна. 30 минутын дараа, энэ асуудлын дараа санал хууль эцэслэн батлах санал хураалт явуулна. Гишүүд чуулганы танхимд.

**Ж.Батсуурь:** Энэ асуудал дээр Төсвийн зарлагын хяналтын хороо гэхээсээ Засгийн газраа хариулах нь зүйтэй л дээ. Нөхцөл байдал.

**Г.Занданшатар:** Хэлэлцэх өнгөрөөд одоо бүх Байнгын хороодоор хэлэлцээд одоо Төсвийн зарлагын дэд хорооны санал, дүгнэлтийг хэлж байгаа л даа. Бүгдийг нь тэнд нэгтгэсэн. Мижиддоржийн Санжаадорж харилах уу, Аудит харуулах уу? Сангийн сайд Болдын Жавхлан сайд хариулна. Цөөнхийн бүлгээс асууж байгаа асуулт гэж үзээд хүндэтгээд хариулъя. Хоёр дахь хэлэлцүүлэг учраас.

**Б.Жавхлан:** Би төсвийн байнгын хорооны гишүүний хувиар хариулчихъя. Адьшаа гишүүний асуултад би мэдээлэл өгье. Адьшаа гишүүн маань хэрвээ улс төржих гэж байгаа бол материалуудаа бас сайн танилцаж байж, тоо баримттай, бодитой юм ярьж байхыг хүсэж байна. Удаа дараа ингээд байгаа учраас би одоо ингээд хэлж байгаа юм шүү. Одоо энэ чинь 2021 оны гүйцэтгэл ярьж байна шүү дээ. Гүйцэтгэл ярьж байна. Та өрийн тааз хэтэрсэн гэх юм. Өрийн тааз хэрвээ та улс төрийн календариар ярих гэж байгаа бол 2016 онд тэгтэл нь өр тавьсан байхгүй юу. 2016 он хүртэл.

Тэр хэмжээг чинь харин тэрнээс хойш бид өрийн удирдлагын стратегиа дунд хугацаанд нь батлуулж аваад яг энэ стратегийн хүрээнд сахилга бат маш сайтай явсны үр дүнд одоо өрийн тааз нь хуулиараа хязгаар нь 70, 2021 оны гүйцэтгэл одоо энэ ярьж байгаа тоо чинь 51 хувьтай байгаа. 20 хувийн нөөц гаргасан гэсэн үг. Та нөөц асууж байгаа бол. Ингэж явж ирсэн юм. Ингэж үр дүн гарсан байгаа юм. Энийг бид хэлж байгаа ч юм биш. Олон улсын хөрөнгийн зах зээл дээр манай Монгол Улсад өгч байгаа зээлжих зэрэглэлийн үнэлгээ энийг хэлээд байгаа юм. Ноднин бид үнэлгээ нэг алхам сайжирсан. Энэ жилийн маш ийм хүнд үед манай улсын зээлжих зэрэглэлийг хэвээр нь үлдээсэн байгаа юм. Сая 5 сард хоёр ч агентлаг шалгалтаар ороод Монгол Улсын Засгийн газрын зээлжих зэрэглэлийг нь хэвээр үлдээсэн. Өрийн удирдлагын стратеги сахилга баттай, сайн үр дүнтэй явж байна гээд.

Дээрээс нь манай бондуудын өгөөж хөрөнгийн зах зээл дээр ижил зэрэглэлтэй улсуудтай харьцуулахад хамгийн сайн нь явж байгаа. Хамгийн сайн нь явж байгаа юм. Ойрын хугацаанд Засгийн газар, Монгол Улс гадаад өрнөөс болж дефолт үүсэх ямар ч нөхцөл байдал үүсээгүй байгаа. Цаг хугацааны хувьд хойтон 2023 оны 9 сард, 12 сард нийтдээ 9 сард нь евро бонд 500 сая доллар, 2023 оны 12 сарын 25-нд Самурай бонд төлөх ийм цаг хугацаа нь байгаа. Эдгээрийг Засгийн газрын хувьд бид нар амжилттай зохицуулалт хийнэ. Ялангуяа Хөгжлийн банк өөрөө өөрийнхөө өрийг хаагаад дараад явах бүрэн боломж бүрдсэн байгаа. Баярлалаа.

**Г.Занданшатар:** Ширнэнбаньдын Адьшаа гишүүн тодруулж асууя.

**Ш.Адьшаа:** Би энд улс төржсөн юм ерөөсөө яриагүй ээ. Энэ өрийн чинь асуудал, төсвийн гүйцэтгэлийн асуудал дээр бид өрийн асуудал бас ярих ёстой шүү дээ. Тэгэхээр энэ эрсдэл үүсээд Монгол Улс бензин шатахуун, бусад нөхцөл байдлаас үүсээд хүнд нөхцөл байдлууд 9, 10 сард болбол Засгийн газар ямар бэлтгэлтэй байна аа, хэр хэмжээний хөрөнгө мөнгөнд нөөцөлсөн байна аа, ямар зохион байгуулалтын арга хэмжээ авч байгаа тухай л энд асуусан юм байгаа юм. Тэрнээс биш улс төр хийх гэсэн тийм юм байхгүй ээ. Энэнийг цаг хугацаа харуулна. Үнэхээр тооцоо судалгаан дээр тулгуурласан сайн байна, онцгой сайн байна гэдгийг өнөөдөр та нар яриад байгаа. Гэтэл энэнийг цаг хугацаа харуулна шүү.

**Г.Занданшатар:** Ер нь Чингис бондын өр төлнө, хамгийн гол нь тэр. Хөгжлийн банкны өрөө төлнө. Тэр өрүүд маань зээл аваад экспортыг нэмэгдүүлдэг төсөлд биш үр ашиггүй зарцуулагдсанаас болж л бид экспорт ч байхгүй, өрөө ч төлж чадахгүй эрсдэлд учирч байгаа шүү дээ. Одоо Балжиннямын Баярсайхан гишүүн асуулт асууна.

**Б.Баярсайхан:** Баярлалаа. 2021 оны төсвийн гүйцэтгэл дээр аудитын хийсэн дүгнэлт, Эрүүл мэндийн сайдын эрхлэх асуудлын хүрээнд хийсэн дүгнэлт нэлээн сэтгэл зовоосон ийм тоо харагдаад байна. Эрүүл мэндийн сайдын санхүүгийн нэгдсэн тайлангаар нийтдээ 561.2 тэрбум төгрөгийн 635 алдаа илэрч, нийт зөрчил нь өмнөх он оны мөн үеийнхээс 192.2 тэрбум төгрөгөөр өссөн. Эрүүл мэндийн даатгалын санд 315 тэрбум төгрөгийн алдаа илэрч, өмнөх оны мөн үеэс 56.3 тэрбум төгрөгөөр өссөн. Нийгмийн даатгалын санд 133.1 тэрбум төгрөгийн алдаа илэрч, нийт зөрчил нь өмнөх оны мөн үеэс 97.6 тэрбум төгрөгөөр тус тус өссөн гэсэн энэ тоон мэдээ гарсан. Тэгээд энэ эрүүл мэндийн салбарт улсын төсвийг зориулалтынх нь дагуу, хуулийн дагуу зарцуулж чадаж байгаа юм болов уу гэсэн ийм асуулт үүнээс үүдэн үүсэж байна.

Жил дараалан аудитын хязгаарлалттай дүгнэлт аваад байгаа энэ албан тушаалтан, байгууллагад хэн ямар хариуцлага хүлээлгэх юм бэ? Энэ дээр нэг тодорхой хариулт өгөөч. Дөнгөж сая саяхан Улсын Их Хурал Төсвийн хэмнэлтийн хуулиа батлаад 300-н хэдэн тэрбум төгрөг хэмнэж, цэцэрлэгийн хүртээмжийг сайжруулна гээд төсвөө бид нар хэмнэсэн шүү дээ. Гэтэл энэ өмнөх оныхоос энэ эрүүл мэндийн салбарын хэтэрсэн өр нь 346.1 тэрбум төгрөг болчихсон байна. Тэгээд энэ аудитаар илэрсэн санхүүгийн зөрчил нь өмнөх оныхоос ингэж нэмэгдээд байгаа нь эрүүл мэндийн салбарын төсвийн шинэчлэл үр дүнгүй байгааг харуулж байна гэж харж байна.

Үр дүнд суурилсан цахим төсвийн шинэчлэлийг энэ салбарт хэрэгжүүлж байгаа биз дээ, тийм ээ? Тэгтэл зөрчил нь өмнөх оныхоос хэдэн зуун тэрбумаар илүү их гарч байгаа нь цахим шилжилт хангалтгүй, ил тод байдал хангалтгүй, төсвийн зарцуулалтын хяналт сул, үүгээрээ одоо иргэдэд үзүүлж байгаа эрүүл мэндийн үйлчилгээ ямар байгаа юм бэ гэдэг энэ асуултад хариулт өгөөч ээ.

Хоёрдугаарт, Баттөмөр гишүүнээр ахлуулсан КОВИД-19 цар тахлаас урьдчилан сэргийлэх тэмцэхэд нийгэмд эдийн засагт сөрөг нөлөө үзүүлэх нөлөөллийг бууруулах гээд Түр хороо байгуулагдсан шүү дээ. Тэгээд энэ Улсын Их Хурлын Байнгын хороодоор энэ Түр хороогоор КОВИД-ын үед зарцуулсан зарцуулалтын тайланг хэлэлцэх ёстой байсан. Минийхээр бол хэд хэдэн удаа энэ хурал хойшлоод байсан. Тэгээд 2021 оны энэ зарцуулсан төсвийн гүйцэтгэлд хяналт тавьж чадаж байгаа юм уу гэдэг энэ асуултад тодорхой хариулт авъя. Маш тодорхой хариулт авъя.

**Г.Занданшатар:** Аудитын дарга Занданбат даргыг дууд. Наранчимэг дарга байна уу? Цэвэгсүрэнгийн Наранчимэг Үндэсний аудитын хоёрдугаар газрын захирал.

**Ц.Наранчимэг:** Үндэсний аудитын газар Наранчимэг. Баярсайхан гишүүний асуултад хариулъя. Эрүүл мэндийн сайдын эрхлэх асуудлын хүрээний байгууллагуудад 120 санхүүгийн тайлан нэгтгэгдэж байгаа. Эрүүл мэндийн сайдын санхүүгийн нэгтгэсэн тайлангаар бол хязгаарлалттай санал дүгнэлт өгсөн. Нийт нэгтгэгдсэн 120 санхүүгийн тайлангаас 16 байгууллагад хязгаарлалттай, 6 байгууллагад сөрөг дүгнэлтийг өгсөн.

Эрүүл мэндийн салбарын байгууллагад байгаа зөрчлүүдийн тоог бол сая Байнгын хороо болон бусад хороон дээр тайлан дээр байгаа учраас Баярсайхан гишүүн тоог бол яг нэг бүрчлэн танилцууллаа гэж ингэж ойлгож байна. Төрийн аудитын тухай хууль 2020 оны 6 дугаар сард өөрчлөгдөн шинэчлэн батлагдаж бид шинэ хуулийг мөрдөөд нэг жил болох гэж байна. Манай шинэ хуулиар бол хязгаарлалттай санал дүгнэлт авсан тохиолдолд олон улсын жишигтэй бид нийцүүлээд хариуцлага тооцдог энэ асуудлыг бол шинэ хуулиар больсон. Сөрөг дүгнэлт авсан байгууллагад хариуцлага тооцох саналыг томилдог эрх бүхий албан тушаалтанд нь хүргүүлдэг байгаа. Аудит хийхээс татгалзсан дүгнэлт авбал ажлаас халах ийм албан шаардлагыг хүргүүлдэг байгаа.

Энэ жилийн 2021 оны санхүүгийн тайлангийн аудитаар нийтдээ 202 байгууллагад хариуцлага тооцох саналыг Монгол Улсын Ерөнхий аудитор хүргүүлсэн. 9 дүгээр сарын 30-ны гучны дотор төрийн аудитын байгууллагад өгсөн зөвлөмж, албан шаардлагын хэрэгжилтийг ирүүлэх ёстой байгаа. Өнөөдрийн байдлаар бол хоёр албан тушаалтныг ажлаасаа чөлөөлсөн байна, 56 албан тушаалтанд хуулийн дагуу арга хэмжээ авсан гэсэн ийм биелэлтийг бол манай байгууллагад ирүүлээд байна.

Нэгдүгээрт, эрүүл мэндийн салбарын энэ зөрчил нэмэгдсэн нь нэг худалдан авагчийн тогтолцоонд шилжиж гүйцэтгэлээр санхүүждэг болсонтой холбогдуулаад эрүүл мэндийн байгууллагын санхүүжилт бол 2.1 дахин өссөн байгаа. Хоёрдугаарт, энэ КОВИД цар тахлын үед бас яаралтай арга хэмжээнүүдээр Төрийн болон орон нутгийн өмчийн тухай хуулийг мөрдөхгүйгээр худалдан авч зохион байгуулсан энэ асуудлаар бол бас алдаа зөрчил илэрсэн. Дараагийн нэг асуудал нь бас санхүү бүртгэлийн ажилтнуудын тогтвор суурьшилтай ажиллуулах энэ асуудал бол байгаа.

**Г.Занданшатар:** Балжиннямын Баярсайхан гишүүн тодруулж асууна.

**Б.Баярсайхан:** Миний асуулт бол энэ өчнөөн зуун тэрбум төгрөгийг хэзээ, хэн яаж нөхөж, хэн хариуцлага хүлээх юм бол гэдэг л асуултад надад нэг тодорхой хариулт өгөөд өгөөч. Ганц хоёр хүнд ажлын хариуцлага тооцох юм байна. Энэ салбараа хариуцаж байгаа сайдад нь ямар хариуцлага тооцох юм. Энэ чинь 1 тэрбум төгрөгийн асуудал яриагүй шүү дээ, 100 мянган төгрөгийн асуудал яриагүй. 346.1 тэрбум төгрөгийн асуудал зүгээр урд урд өмнөхөөсөө илүүдсэн нь гэж байна шүү дээ. Тэгэхээр нийтдээ хэдэн зуун тэрбум төгрөгийн алдагдал нь эрүүл мэндийн салбарт чинь орчхоод байгаа юм бэ? Энэ дээр сахилга батгүй байсан, хэчнээн КОВИД цар тахал болсон ч гэсэн худалдан авах ажиллагаа чинь хууль дүрмээ барьж ажиллах ёстой биз дээ. Эсвэл аудит энэ дээр буруу дүгнэлт гаргачхаад байгаа юм уу?

**Г.Занданшатар:** Үндэсний аудитын хоёрдугаар газрын захирал, тэргүүлэх аудитор Наранчимэг.

**Ц.Наранчимэг:** Төрийн аудитын байгууллагын тухай хуулиар бол хязгаарлалттай, санал дүгнэлт авсан байгууллагад бол хариуцлага тооцох гэсэн энэ асуудал бол байхгүй. Тийм учраас Эрүүл мэндийн сайдад хариуцлага тооц гэсэн энэ асуудлыг бол төрийн аудитын байгууллагын өнөөдрийн мөрдөж байгаа хуульд бол байхгүй байна.

Эрүүл мэндийн байгууллагуудад бид хоёр аудитыг хийж гүйцэтгэж байгаа. Нэгдүгээрт нь санхүүгийн тайлангийн тухайн жилийн санхүүгийн тайланг баталгаажуулж байгаа. Хоёрдугаарт нь өнөөдөр нэгдсэн төсвийн гүйцэтгэлийг гаргаж ирүүлж байгаа. Бид энэ дээр бол төсвийн ерөнхийлөн захирагч захирагчдын дотоод аудитыг сайжруулах, дотоод аудитын эрх зүйн орчинг бий болгох гэсэн асуудлаар Улсын Их Хуралд толилуулсан байгаа. Тэгэхээр энэ асуудлыг дотоод аудит хяналтаа сайн тавиад явбал энэ эрсдэлүүд гарахгүй байх бүрэн боломжтой гэж аудитын байгууллагаас үзэж байгаа. Дараагийн нэг асуудал нь төрийн аудитын байгууллагад тайлагнахдаа.

**Г.Занданшатар:** Эрхэм гишүүн Төмөрбаатарын Аюурсайхан асуулт асууна.

**Т.Аюурсайхан:** Төсвийн гүйцэтгэлтэй холбогдуулаад энэ яамдуудаас яасан цөөхөн хүмүүс хүрэлцэн ирсэн байна аа? Ажлын хэсгийнхнийг дуудахгүй юм уу, Тамгын газар. Хоёрдугаар хэлэлцүүлэг явж байна шүү дээ. Хурлын дарга аа, ажлын хэсгийнхнийг дуудаарай. Эрчим хүчний яамнаас сайд Тавинбэх ирсэн байна, Гадаад харилцааны яамнаас Төрийн нарийн бичгийн дарга Анхбаяр ирсэн байна.

**Г.Занданшатар:** Сайд нарыг дуудаарай.

**Т.Аюурсайхан:** Бусад яамдууд нь хаана байгаа юм бэ? Тэрийг одоо гүйцэтгээд л ярьж байна шүү дээ. Жавхлан сайд нийгэм, эдийн засагт үүсээд байгаа хүндрэл бэрхшээл болоод энэ албан тушаалтнуудын энэ хариуцлагын асуудлаас их болж байгаа шүү дээ. Бүх юмыг энэ цар тахал руу чихэх боломжгүй, бүх юмыг гадаад нөхцөл байдал руу чихэх бас боломжгүй шүү дээ. Албан тушаалтнууд бас хариуцлагагүй ажиллаж байгаа тохиолдлууд их байна.

Дээр нь зарим томилгоонууд оновчтой биш байна. Тэгээд одоо бүхнийг дээгүүр тавьсан, хуулиас дээгүүр гишгэсэн ийм асуудлууд бас байж болохгүй шүү дээ. Анхбаяр дарга аа, Гадаад харилцааны сайд сонсож байгаа тийм ээ. Энгийн, хоёр талын харилцааны энгийн нэг асуудлыг ярихаар хуралдааны дундуур бараг шивнээд шахуу ярьж байгаа шүү дээ. Тэгэхэд ярьж байгаа өнгө аяс чинь таалагдахгүй байна гээд уурлаад утсаа шидчихэж байгаа шүү дээ. Ийм том дарга нар бий болсон байна шүү дээ. Хууль үйлчлэхгүй болохоор тэгээд байдаг юм уу? Төрийн нарийн бичгийн дарга Засгийн газрын өмнө ажлаа хариуцдаг мөн үү? Мөн биз.

Засгийн газрын Хэрэг эрхлэх газрын дарга чинь одоо Нямдорж гуай өөрийн чинь төрсөн эцэг. Төрийн ажлыг төрсөн эцсгийнхээ өмнө хариуцна гэж юу байдаг юм. Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийг зөрчиж байна, энэ бол зөрчиж байгаа шүү. Аль нэг нь ажлаа хийх боломжтой. Ийм том толгойтой. Одоо ингээд хэрэлдээд сууж байгаа шүү дээ. Хар даа, та нар. Ийм том. Төрийн ажлыг төрийн өмнө биш эцгийнхээ өмнө хариуцахаар ийм том болдог юм байна л даа. Бүхний дээгүүр яваад сурчихсан, татвар төлөгчдийн мөнгөөр сургалтын төлбөрөө төлүүлж байгаа. Тэгээд ирээд төрд таван жил ажиллахаар тэрийгээ цайруулчихдаг юм гэнэ ээ. Тийм журамтай юм гэж байна. Үгүй ээ, ямар сайхан юм. Тэгвэл бүх залуучуудаас өөр шиг чинь болмоор байна шүү дээ. Гадаадад төрийн мөнгөөр сурчихъя л даа, тэд нар тэгвэл. Ирээд бэлэн төрийн албанд орчихъё л доо. Бүр даргын албанд оччихъё л доо. Тэгээд мөнгө төгрөгөө сайхан цайруулчихъя л даа. Хууль үйлчилдэггүй.

Улс төрд нөлөө бүхий этгээд бусдад давуу байдал олгож болохгүй гээд хуулийн заасан зохицуулалттай шүү дээ. Тухайн үед болдог байсан юм гээд одоо чи хэрэлдээд л байгаа юм. Би бас яривал ярина шүү дээ. Эрдэнэтэд 200-хан мянган доллараар хоёрхон удаа шахаа хийсэн юм, тухайн үед болдог л байсан шүү дээ гээд л ярьж байгаа шүү дээ. Тэрбум гаруй төгрөгийг чи бол шалихгүй мөнгө шүү дээ гэж ярьдаг, тийм том болчихсон. Одоо ингээд өөдөөс хэрэлдээд сууж байгаа юм. Чи ярь, ярь, за юу. Ярина биз. Ийм том Төрийн нарийн бичгийн дарга хүн, Засгийн газрын тийм ээ. Одоо ингээд томроод хэрэлдээд. Худлаа юм ярьж байна уу?

Улсын Их Хурлын дарга хүн хүүгээ Эрдэнэт рүү очоод анхаараад өгөөрэй, ийм бизнестэй очно шүү гэж хэлээд, нөгөөдөх нь тухайн үед бол болдоггүй байсан. Одоо бол болохгүй л дээ гээд. Одоо болохгүй юм бол одоо албаа хашиж болохгүй шүү дээ.

**Н.Анхбаяр:** /микрофонгүй үг хэлэв/

**Т.Аюурсайхан:** Гүтгэсэн юм уу? Чи өөрөө л тэгж ярьсан шүү дээ. Шалихгүй мөнгө шүү дээ, 200-гаадхан мянган доллароор нэг, хоёр удаа л би нэг бараа нийлүүлсэн шүү дээ гээд ярьж байгаа. Яриа чинь байж л байна шүү дээ. Тийм учраас ийм байдлаар төрийн ажил явуулахгүй шүү дээ. Ажлаа хийж бол чадахгүй. Үндсэндээ бол аягүй хэцүү. Ийм байдлаар ямар ч хариуцлага байхгүй. Хууль үйлчилдэггүй ийм том толгойтой. Ийм юмнаас болоод наад төр чинь нэр муутай байгаа шүү. Чамаас болж ингэж.

**Г.Занданшатар:** Хэн хариулах вэ? Үг хэллээ. Хэрэлдэж болохгүй шүү. Гишүүд асуулт асууж, хариулт авч дууслаа.

Төсвийн зарлагын хяналтын дэд хорооны саналаар “Монгол Улсын 2021 оны төсвийн гүйцэтгэл батлах тухай” Улсын Их Хурлын тогтоол, үндэслэлийг баталъя гэсэн саналын томьёоллоор санал хураалт явуулна.

Гишүүд чуулганы танхимд цуглаарай. Санал хураалт явуулахад бэлтгээрэй.

Санал хураалт явуулъя.

Төсвийн зарлагын хяналтын дэд хорооны саналаар “Монгол Улсын 2021 оны төсвийн гүйцэтгэл батлах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Аудитын хязгаарлалттай дүгнэлтээр дүгнэлт хийж, холбогдох хүмүүст бас арга хэмжээ авах ёстой.

Санал хураалт

27 гишүүн дэмжиж, 52.9 хувийн саналаар тогтоолын төсөл батлагдлаа. Гишүүд ажлын хэсэгт баярлалаа. Тогтоолыг уншиж танилцуулъя.

“Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын чуулганы хуралдааны дэгийн тухай хуулийн 73 дугаар зүйлийн 73.6 дахь хэсэгт Төсвийн тухай хуулийн 8 дугаар зүйлийн 8.10.4 дэх заалт, 9 дүгээр зүйлийн 9.1.3 дахь заалтыг үндэслэн Монгол Улсын Их Хурлаас тогтоох нь:

1.Монгол Улсын 2021 оны төсвийн гүйцэтгэлийн тэнцвэржүүлсэн орлогын хэмжээ 9,053,146.8 сая /9 их наяд 53 тэрбум 146 сая 800 мянга/ төгрөгөөр баталсугай.

2.Монгол Улсын 2021 оны төсвийн гүйцэт гүйцэтгэлийн зарлагын тэнцвэржүүлсэн орлогод нийцүүлсэн хэмжээг 12,160,840.4 сая /12 их наяд 160 тэрбум 840 сая 400 мянган/ төгрөгөөр баталсугай.

Эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Энэ асуудлын дараа хууль эцэслэн батална. Гишүүд ирцээ бүрдүүлээрэй.

Энэний өмнө энэ долоо хоногт төрсөн өдөр нь тохиож байгаа гишүүд энд байгаа учраас төрсөн өдрийн мэнд хүргэе. Өнөөдөр буюу 7 дугаар сарын 6-нд Улсын Их Хурлын гишүүн Амгалангийн Адьяасүрэн гишүүн, 7 дугаар сарын 8-нд Улсын Их Хурлын гишүүн Содномын Чинзориг нар эхээс мэндэлжээ. Манай Содномын Чинзориг гишүүн бол Намсрайн Содном, Нямын Цэрмаа нарын дөрөв дэх хүүхэд болж эхээс мэндэлсэн бол, Адьяасүрэн гишүүн маань айлын хоёр дахь хүүхэд болж мэндэлсэн байна, Самбуугийн охин болж. Тэгээд ээж Самбуугийн Амгаланд болон Адьяасүрэн гишүүнд, Содномын Чинзориг нартай төрсөн өдрийн мэнд хүргэж, Монгол төрийн эрхэм түшээ, ард түмний элч болсон та хоёрт болон та бүхний гэр бүлийнхэнд нь Улсын Их Хурлын гишүүдийнхээ нэрийн өмнөөс эрүүл энх, аз жаргал, сайн сайхныг хүс ерөөе.

Дараагийн асуудал орно.

**Гурав.Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуйн үйлдвэрлэлийг дэмжих “Түр хороо байгуулах тухай” Улсын Их Хурлын тогтоолын төслийн эцсийн хэлэлцүүлгийг явуулна**.

Төслийг эцсийн хэлэлцүүлэгт бэлтгэсэн талаарх Үйлдвэржилтийн бодлогын байнгын хорооны танилцуулгыг Улсын Их Хурлын гишүүн Нанзадын Наранбаатар танилцуулна. Индэрт урьж байна.

Энэ хэлэлцүүлгийн дараа хууль эцэслэн батлах санал хураалт явуулах тул нийт гишүүд чуулганы танхимд цуглана уу.

**Н.Наранбаатар:** Улсын Их Хурлын дарга, эрхэм гишүүд ээ,

Хүнсний хангамжийг нэмэгдүүлэх, чанар аюулгүй байдлыг хангах, хөдөө аж ахуйн үйлдвэрлэлийг дэмжих “Түр хороо байгуулах тухай” Монгол Улсын Их Хурлын тогтоолын төслийн анхны хэлэлцүүлгийг Улсын Их Хурлын 2022 оны 07 дугаар сарын 5-ны өдрийн чуулганы нэгдсэн хуралдаанаар хэлэлцэн шийдвэрлэж, эцсийн хэлэлцүүлэгт бэлтгүүлэхээр Үйлдвэржилтийн бодлогын байнгын хороонд шилжүүлсэн.

Үйлдвэржилтийн бодлогын байнгын хороо 2022 оны 7 дугаар сарын 6-ны өдрийн хуралдаанаараа төслийн эцсийн хэлэлцүүлгийг явуулах үед Улсын Их Хурлын гишүүн Ж.Бат-Эрдэнэ Монгол Улсын Их Хурлын чуулганы хуралдааны дэгийн тухай хуулийн 42.2.3-т заасны дагуу Түр хорооны бүрэлдэхүүнд Улсын Их Хурлын гишүүн С.Бямбацогтыг нэмэх талаар дахин санал хураалт явуулах санал гаргасныг Байнгын хорооны хуралдаанд оролцсон гишүүдийн гуравны хоёроос доошгүй нь дэмжсэн болно.

“Түр хороо байгуулах тухай” Монгол Улсын Их Хурлын тогтоолын төслийг эцсийн хэлэлцүүлэгт бэлтгэсэн тухай асуудлыг хэлэлцээд, чуулганы нэгдсэн хуралдааны анхны хэлэлцүүлгээр санал хурааж, олонхын дэмжлэг авсан саналуудыг тогтоолын төсөлд нэмж тусган, төслийн агуулга, зарчмыг алдагдуулахгүйгээр үг хэллэг, дэс дараалал, хууль зүйн техникийн шинжтэй засваруудыг хийсэн болно.

Улсын Их Хурлын эрхэм гишүүд ээ,

“Түр хороо байгуулах тухай” Монгол Улсын Их Хурлын тогтоолын төслийг эцсийн хэлэлцүүлэгт бэлтгэсэн талаарх Үйлдвэржилтийн бодлогын байнгын хорооны танилцуулгыг хэлэлцэн шийдвэрлэж, тогтоолын төслийг баталж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Байнгын хорооны танилцуулгатай холбогдуулж асуулт асуух Улсын Их Хурлын гишүүн байна уу? Алга байна. Байнгын хорооноос гаргасан зарчмын зөрүүтэй саналын томьёоллоор санал хураана. Зарчмын зөрүүтэй нэг санал байгаа.

Зарчмын зөрүүтэй саналын томьёоллыг уншиж танилцуулъя. Үйлдвэржилтийн бодлогын байнгын хороо дэмжсэн санал байна.

Энэ бол дэгийн тухай хуулийн 42.2.3-т заасны дагуу буюу гуравны хоёроор босгосон санал байна.

1.Төслийн 1 дэх заалтын “Түр хорооны гишүүд” гэсэн заалтад дор дурдсан агуулгатай дэд заалт нэмэх:

“6.С.Бямбацогт Улсын Их Хурлын гишүүн”.

Санал гаргасан Үйлдвэржилтийн бодлогын байнгын хороо

Энэ санал хураалтын дараа онцгой албан татварын тухай хуулийг эцэслэн батална. Гишүүд чуулганы танхимд цугларъя. 39-өөс дээш гишүүний ирцтэй бол чуулганы дэгийн тухай хуулийн дагуу эцэслэн батлах санал хураалт явуулна. Гишүүд ороорой.

Санал хураалт явуулна.

Үйлдвэржилтийн бодлогын байнгын хорооны дэмжсэн саналыг дэмжье гэсэн саналын томьёоллоор санал хураалт явуулна.

Санал хураалт

29 гишүүн дэмжиж, 60.4 хувийн саналаар санал дэмжигдлээ. Зарчмын зөрүүтэй саналын томьёоллоор санал хураалт явуулж дууслаа.

Одоо “Түр хороо байгуулах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

“Түр хороо байгуулах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

30 гишүүн дэмжиж 60 хувийн саналаар санал дэмжигдэж тогтоолын төсөл батлагдлаа.

Аюулгүй байдал, гадаад бодлогын байнгын хороо дуусаагүй байгаа юм байна, дуусаад санал хураалт явуулъя.

Дараагийн асуудалд оръё.

**Дөрөв.“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг хэлэлцэнэ**.

Төслийн талаарх Хууль зүйн байнгын хорооны санал, дүгнэлтийг Улсын Их Хурлын гишүүн, Хууль зүйн байнгын хорооны дарга Сандагийн Бямбацогт танилцуулна. Индэрт урьж байна.

**С.Бямбацогт:** Улсын Их Хурлын дарга, эрхэм гишүүд ээ,

Монгол Улс дахь хүний эрх, эрх чөлөөний байдлын талаарх Хүний эрхийн Үндэсний Комиссын 21 дэх илтгэлийг Монгол Улсын Их Хурлын чуулганы хуралдааны дэгийн тухай хуулийн 112 дугаар зүйлд заасан журмын дагуу Хууль зүйн байнгын хороо 2022 оны 6 дугаар сарын 15-ны өдөр, Улсын Их Хурал 2022 оны 6 дугаар сарын 17-ны өдрийн чуулганы нэгдсэн хуралдаанаараа тус тус хэлэлцсэн.

Улсын Их Хурлын чуулганы нэгдсэн хуралдаанаар илтгэлийг хэлэлцэх үед хуралдаан даргалагчаас Монгол Улсын Хүний эрхийн Үндэсний Комиссын тухай хуулийн 9 дүгээр зүйлийн 9.2 дахь хэсэгт заасныг баримтлан “Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг боловсруулах чиглэлийг Хууль зүйн байнгын хороонд өгсөн бөгөөд Монгол Улсын Их Хурлын чуулганы хуралдааны дэгийн тухай хуулийн 112 дугаар зүйлийн 112.6 дахь хэсэгт заасны дагуу Улсын Их Хурлын тогтоолын төслийг Хууль зүйн байнгын хороо боловсруулан хэлэлцүүлсэн болно.

Байнгын хорооны хуралдаанаар тогтоолын төслийг хэлэлцэх үед Улсын Их Хурлын гишүүдээс асуулт, санал гараагүй.

“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг Байнгын хорооны хуралдаанд оролцсон гишүүдийн олонх буюу 63.6 хувь нь дэмжиж, чуулганы нэгдсэн хуралдаанаар хэлэлцүүлж, батлуулах нь зүйтэй гэж үзсэн болно.

Улсын Их Хурлын эрхэм гишүүд ээ,

“Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг хэлэлцсэн талаарх Байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Хүний эрхийн Үндэсний Комиссын гишүүн Батзэвэгийн Энхболд, Хүний эрхийн Үндэсний Комиссын гишүүн Дугарын Сүнжид алга байна. Сүнжид яасан юм бэ? Хүний эрхийн Үндэсний Комиссын Тамгын газрын дарга Цээхээгийн Адъяахишиг.

Байнгын хорооны санал, дүгнэлттэй холбогдуулж асуулт асууж, үг хэлэх Улсын Их Хурлын гишүүн байна уу? Балжиннямын Баярсайхан гишүүнээр тасаллаа. Балжиннямын Баярсайхан гишүүн.

**Б.Баярсайхан:** 21 дэх илтгэлийг бол авч танилцсан байгаа. Үүнтэй холбогдуулаад нэг зүйлийг, энэ бол асуулт биш үг хэлмээр байна. Юу вэ гэхээр Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагын үйл ажиллагаатай танилцах үүрэг бүхий ажлын хэсэг Улсын Их Хурлын Нийгмийн бодлогын байнгын хорооноос гарч, миний бие энэ ажлын хэсгийг ахалж ажиллаж байгаа.

Өчигдөр ажлын хэсэг бол Шүүхийн шийдвэр гүйцэтгэх ерөнхий газрын харьяа Сургалт хүмүүжлийн тусгай байгууллагад очиж ажилласан. 2017 онд Зайсанд байсан Хүүхдийн хорихыг Хонхор гэж нэрлэдэг Баянзүрх дүүргийн Хонхорт энэ Хүүхдийн хорих ангийг шилжүүлсэн байгаа. Тэгэхээр Хүний эрхийн Үндэсний Комиссынхон энэ хорих анги дээр очиж ажиллаж үзсэн үү? Энд бол хэдийгээр гэмт хэрэг үйлдээд тэнд хүмүүжиж байгаа боловч яг шийтгэл дээрээ давхар шийтгүүлж байгаа мэт ийм орчин нөхцөлд хүүхдүүд хүмүүжиж амьдарч байна. Нэг давхар модон тагз гэж бараг нэрлэгддэг хаана хаанаасаа цуураад гурав, дөрвөн хуруу цуурчихсан, хэзээ мөдгүй дээвэр нь нураад, энэ байшин нь нурах гэж байгаа ийм нөхцөл байдалд өнөөдөр хүүхдүүд хүмүүжиж байна.

Тэнд ерөнхий боловсролын сургуулийн 110 дугаар сургууль гэж бас байна. Тэгэхээр энэ сургуульд багш нар дутагдалтай байна. Өнөөдөр хэдийгээр нэг удаа алдсан ч гэсэн энэ насанд хүрээгүй хүүхдүүд маань өөрсдийнхөө алдсан алдааны хариуцлагыг хүлээгээд энэ хорих ангид хүмүүжиж байгаа, сурч байгаа. Гэхдээ хүүхдүүдийг ийм нөхцөл байдалд амьдруулж ийм хэцүү нөхцөл байдалд сургамааргүй байна.

Тийм учраас Хүний эрхийн Үндэсний Комисс, Боловсролын сайд Энх-Амгалан, Хөдөлмөр, нийгмийн хамгааллын сайд Ариунзаяа, Хууль зүйн сайд Нямбаатар нарыг, мөн Гэр бүл, хүүхэд, залуучуудын газар агентлагийн дарга Батдорж нарыг энэ хорих ангийн нөхцөл байдалтай газар дээр нь очиж танилцаж, энд хүүхдүүдийн эрх ямар хэмжээнд зөрчигдөж байгаа, ямар хэцүү байдалд хүмүүжиж амьдарч байгаатай газар дээр нь танилцаарай гэж хүсэж байна. Хүний эрхийн үндэс Үндэсний Комисс бас энэ дээр ажиллаж нэн яаралтай шаардлагатай арга хэмжээг аваач гэж хүсэж байна.

Тэгээд өнөөдөр бас энэ чуулганд байгаа Улсын Их Хурлын гишүүддээ хэлэхэд 2023 онд хүүхдүүдийн нөхцөл байдлыг сайжруулах дэд бүтэцтэй, шийдэгдсэн ийм хорих анги дээр шинэ сургууль, шинэ хорих анги барьж, энэ хүүхдүүдийг илүү аятайхан нөхцөлд байлгахгүй бол арай ч дээ гэмээр ийм нүд халтирам ийм дүр зураг байсан шүү. Энийг онцгойлон анхааруулан, өнөөдөр энэ чуулган хаахаас өмнө хэлье. Ажлын хэсгийн ахлагчийн хувьд хэлж байна. Маш их баярлалаа.

**Г.Занданшатар:** Гишүүд асуулт асууж, үг хэлж дууслаа. Санал хураалт явуулна. Гишүүд цуглая.

Байнгын хорооны саналаар “Монгол Улс дахь хүний эрх, эрх чөлөөний байдлын талаарх хориог илтгэлийг хэлэлцсэнтэй холбогдуулан авах арга хэмжээний тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Хөдөө, орон нутагт ажиллаж байхад ч гэсэн иргэдийн зүгээс цэргийн дэг, дүрмийн бус харьцааны эрх зүйн зөрчлийн нөхцөл байдлын талаар хяналт шалгалт хийж, арга хэмжээ аваач гэсэн хүсэлтүүд их ирж байгаа. Ер нь гэмтлийн эмнэлэгт очсон, гэмтлийн зэргийг нь буруу дутуу үнэлж байгаа тийм сүүлийн үед цэргийн албанд албан хаагчийн эрх зөрчигдөх явдал, дэглэлт хэрээс хэтэрч байгаа тухай санал гомдол их ирж байгаа. Энийг одоо Хүний эрхийн комисс шалгаж Улсын Их Хуралд танилцуулах хэрэгтэй.

Сая Баярсайхан гишүүний хэлж байгаа хүүхдийн эрх, хүүхэд хамгааллын талаар, Үжин төв энэ тэр гээд л олон хүүхдүүд үндсэндээ хамгаалагчгүй бол бас хэлмэгдэж байгаа тохиолдол цөөнгүй байна. Тэрэн дээр нэр бүхий хүүхэд бол аавдаа, ахдаа хүчирхийлүүлээд тэгээд цагдаад гомдол мэдүүлээд шалгуулж байхад нь ээж нь очиж хэргийг нь татуулаад ингээд замхарчихсан, энэ өөрийгөө хамгаалах чадваргүй хүүхдүүдийн эрх зүйн байдлыг мэдлэг дутууг ашиглаж зүй бусаар харьцаж байгаа, хүүхдийн эрх зөрчигдөж байгаа ийм ноцтой зөрчлүүд их гарч байгаа.

Жендерийн асуудал байна, шэр бүлийн хүчирхийллийн асуудал байна. Энэ асуудлуудаар бас Хүний эрхийн Үндэсний Комисс бол зөвхөн тайлан илтгэл оруулах төдийд биш, шаардлагатай арга хэмжээг авч тавьдаг, шүгэл хүлээдэг, тодорхой кэйсүүд дээр ажилладаг ийм жишиг тогтоомоор байгаа юм. Энэ талаараа бас санаачлагатай ажиллах хэрэгтэй.

Хүний эрхийн Үндэсний Комисс тэр иргэнээс ирсэн, цэргийн албанд дэглүүлээд хүүхэд нь хөдөлмөрийн чадвараа алдсан байхад цэргийн эмнэлэг өөр дүгнэлт гаргаад явуулчихсан. Тэрнээс болоод хүүхдийн эрх хохирчихсон тийм ноцтой гомдлын талаарх гомдлуудыг нэгтгээд явуулсан байгаа. Тэрийг судалж үзэж хариугаа өгөөрэй. Сүүлийн үед КОВИД-ын үед иргэдээс ирж байгаа хамгийн анхаарал татсан асуудал бол КОВИД-ын бус эмнэлгийн тусламж үйлчилгээний чанар хүртээмжийн талаар маш их санал гомдлууд ирдэг болсон. Эмийн чанараас авхуулаад л эмчилгээний хүртээмж, чанар ялгаа, ялгаатай нүүрчилж харьцаж байгаа явдал. Энэнээс болоод хүний хүүхдийн эрх хохирсон ноцтой явдлууд гарч байгаа. 12 настай хүүхдийг унтуулж буруу эмчилгээ явуулснаас шалтгаалаад хүүхэд хүнд өвчтэй болж саажилттай болчихсон. Цэвэр эмч нарын буруугаас ийм эрүүл мэндийн тусламж үйлчилгээтэй холбоотой ноцтой хохирол, зөрчлүүд их гарч байна. Энэ тодорхой кэйсүүдийг танайд шилжүүлсэн байгаа. Тэр нь шүүхийн шатандаа шийдэгдэггүй, замхардгаас болоод хоёр, гурван жил нөгөө хүүхэд чинь эмчилгээнийхээ төлбөрийг хийж чадахгүй байсаар байгаад хүүхдийн амь нас хохирох эрсдэл учирчихсан. Ерөөсөө л мухар олгойноос шүү дээ.

Улаанбаатар хотын Чингэлтэй дүүргийн 25 дугаар тойргоос сонгогдсон Мөнхөөгийн Оюунчимэг гишүүн чуулганы танхимд өрөөнд байгаа улсуудтайгаа хүрэлцэн ирнэ үү? Санал хураалт явуулах гэж байна.

Санал хураалт явуулъя.

Байнгын хорооны саналаар “Монгол Улс дахь хүний эрх, эрх чөлөөний байдлын талаарх 21 дэх илтгэлийг эхэлсэнтэй холбогдуулан авах арга хэмжээний тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Цэдэндамбын Цэрэнпунцаг гишүүн.

**Ц.Цэрэнпунцаг:** Миний төхөөрөмж ажилласангүй. Энэ саналыг хүчингүй болгох саналаар санал хурааж өгөхийг хүсье.

**Г.Занданшатар:** Цэдэндамбын Цэрэнпунцаг гишүүний гаргасан горимын саналаар саяын санал хураалтыг хүчингүйд тооцох санал хураалтыг явуулъя. Анхааралтай байгаарай.

Санал хураалт

24 гишүүн дэмжиж 57.1 хувийн саналаар саяын санал хураалтыг хүчингүйд тооцлоо. Санал хураалт хүчингүйд тооцсон учир тогтоолын төслийг баталъя гэсэн саналын томьёоллоор санал хураалт явуулъя.

23 гишүүн дэмжиж 54.8 хувийн саналаар тогтоолын төсөл батлагдлаа.

**Тав.Улсын дээд шүүхийн шүүгчид нэр дэвшигчтэй танилцах асуудлыг хэлэлцэнэ**.

Нэр дэвшигчийн талаарх танилцуулгыг Шүүхийн ерөнхий зөвлөлийн дарга Дорждамбын Зүмбэрэллхам танилцуулна. Дараа нь яг 16 цагт хуулийн төсөл эцэслэн батлах санал хураалт явуулъя. 16 цагт бүх гишүүдийн ирцийг бүрдүүлнэ үү, бүлгийн дарга нар, Улсын Их Хурлын дэд дарга нар.

**Д.Зүмбэрэллхам:** Монгол Улсын Их Хурлын дарга, эрхэм гишүүд ээ,

Монгол Улсын дээд шүүхийн шүүгчид нэр дэвшигч Дэмбэрэлийн Батбаатарын талаар танилцуулъя.

Нэг.Дэмбэрэлийн Батбаатар 1977 онд Улаанбаатар хотод төрсөн. 45 настай, эрэгтэй. Ам бүл 5. 1984-1994 онд нийслэлийн 78 дугаар дунд сургууль, 1995-1999 онд Их засаг дээд сургуульд эрх зүйч, бакалавр, 2015-2017 онд Их засаг олон улсын их сургуульд хууль зүйн магистрын зэрэг хамгаалсан. Эрх зүйч мэргэжилтэй. Тэрээр 1999-2000 онд “Хүчит шонхор” ХХК-д байцаагч, 2000-2001 онд Баянгол, Хан-Уул дүүргийн иргэний хэргийн анхан шатны шүүхийн нарийн бичгийн дарга, 2001-2004 онд Монгол Улсын дээд шүүхийн иргэний хэргийн танхимд шүүх хуралдааны нарийн бичгийн дарга, 2004-2009 онд Сонгинохайрхан дүүргийн шүүхийн шүүгчээр, 2009-2011 онд Баянгол дүүргийн шүүхийн шүүгчээр, 2011 оноос одоог хүртэл захиргааны хэргийн давж заалдах шатны шүүхийн шүүгч, ерөнхий шүүгчээр ажиллаж байна.

Нэр дэвшигч Батбаатар нь төрийн албанд 22 жил, шүүгчээр 17 жил, үүнээс давж заалдах шатны шүүхийн шүүгчээр 11 дэх жилдээ ажиллаж байна.

Хоёр.Хуульд заасан шалгуур хангасан байдлын талаар

Нэр дэвшигч Батбаатар Монгол Улсын Үндсэн хуулийн Тавин нэгдүгээр зүйлийн 3 дахь хэсэг, Монгол Улсын шүүхийн тухай хуулийн 31 дүгээр зүйлд заасан хяналтын шатны шүүхийн шүүгчид тавих болзол, шаардлагыг дараах байдлаар хангаж байгаа юм.

Нэгдүгээрт, хууль зүйн дээд боловсролтой байх гэсэн шалгуур байгаа. Нэр дэвшигч Батбаатар 1995-1999 онд Их засаг дээд сургуульд суралцаж, эрх зүйч мэргэжлээр бакалаврын боловсрол эзэмшсэн. 2015-2017 онд Их засаг олон улсын их сургуульд хууль зүйн магистрын зэрэг хамгаалсан байна.

Хоёр дахь шалгуур нь, 35 нас хүрсэн гэж байгаа. Монгол Улсын иргэн байх гэж байгаа. Нэр дэвшигч Батбаатар 1977 оны 8 дугаар сарын 7-ны өдөр төрсөн. 45 настай, Монгол Улсын иргэн байна.

Эрүүгийн хариуцлага хүлээж байгаагүй гэсэн дараачийн шалгуурт нэр дэвшигч Батбаатар нь гэмт хэрэг зөрчилд холбогдон шалгагдаж байгаагүй тухай Цагдаагийн ерөнхий газрын магадалгаагаар тодорхойлогдсон. Дараа нь шүүгчид нэр дэвших үед яллагдагчаар татагдаж байгаагүй гэсэн шалгуур байгаа. Нэр дэвшигч Батбаатар нь шүүгчид нэр дэвшигч үед яллагдагчаар татагдаагүй тухай Монгол Улсын ерөнхий прокурорын магадалгаагаар тодорхойлогдож байгаа.

Дараа нь шүүгчээр ажиллахад харшлах өвчин, сэтгэцийн эмгэггүй болохыг тогтоосон эрх бүхий эмнэлгийн мэргэшсэн эмчийн магадалгаатай байх гэсэн шалгуур байгаа. Эрүүл мэндийн байгууллагын 2022 оны 4 сарын 29-ний өдрийн дүгнэлтээр эрүүл, тэнцэнэ гэсэн дүгнэлт дээр тодорхойлогдож байгаа.

Дараа нь хуульчийн мэргэжлийн үйл ажиллагаа эрхлэх зөвшөөрөлтэй байх гэсэн шалгуур байгаа. Нэр дэвшигч Батбаатар нь хуульчийн мэргэжлийн үйл ажиллагаа эрхлэх хүчин төгөлдөр зөвшөөрөлтэй гэдгийг Монголын хуульчдын холбооны албан бичгээр лавлагаа ирүүлж тодорхойлсон. Дараа нь мэргэжлээрээ 10-аас доошгүй жил ажилласан байх гэсэн шалгуур байгаа. Нэр дэвшигч Батбаатар нь шүүгчээр нийт 17 жил 8 сар ажилласан. Тэрээр 2004-2009 онд Сонгинохайрхан дүүргийн шүүхийн шүүгчээр, 2009-2011 онд Баянгол дүүргийн шүүхийн шүүгчээр, 2011 оноос хойш Захиргааны хэргийн давж заалдах шатны шүүгчээр тус тус ажилласан туршлагатай байна.

Гурав.Сонгон шалгаруулалтад тэнцсэн байдлын талаар

Монгол Улсын шүүхийн тухай хуулийн 34 дүгээр зүйлийн 34.1 дэх хэсэгт заасны дагуу шүүгчид нэр дэвшигчдээс авсан шалгалтад Батбаатар нь хууль зүйн мэдлэг чадварын шалгалтад 53.25 оноо, мэргэшил ёс зүй, зан төлөвийн шалгалтад 29.12 оноо, нийт 82.37 оноо авч тэнцэн эхний байранд эрэмбэлэгдсэнийг Шүүхийн ерөнхий зөвлөлийн 2022 оны 6 дугаар сарын 10-ны өдрийн 186 дугаар тогтоолоор баталсан.

Дөрөвт.Шүүхийн ерөнхий зөвлөлийн санал

Шүүхийн ерөнхий зөвлөлийн 2022 оны 6 дугаар сарын 10-ны өдрийн 186 дугаар тогтоолоор шийдвэрлэсний дагуу Монгол Улсын Үндсэн хуулийн Тавин нэгдүгээр зүйлийн 2 дахь хэсэг, Монгол Улсын шүүхийн тухай хуулийн 35 дугаар зүйлийн 35.1 дэх хэсэгт заасныг баримтлан Монгол Улсын дээд шүүхийн Захиргааны хэргийн танхимын шүүгчийн сул орон тооны сонгон шалгаруулалтад эхний байранд эрэмбэлэгдсэн нэр дэвшигч Дэмбэрэлийн Батбаатарыг Монгол Улсын дээд шүүхийн шүүгчээр томилуулах саналыг Монгол Улсын Их Хуралд танилцуулж байна.

Дараачийн нэр дэвшигч Монгол Улсын дээд шүүхийн шүүгчид нэр дэвшигч Нямдоогийн Баярмаагийн талаар танилцуулъя.

Нэг.Товч намтар

Нямдоогийн Баярмаа нь 1978 онд Хэнтий аймгийн Баянмөнх суманд төрсөн. 44 настай эмэгтэй. Ам бүл 5. 1984-1994 онд Хэнтий аймгийн 1 дүгээр арван жилд бүрэн дунд сургууль, 1994-1998 онд Монгол Улсын их сургуульд бакалавр, 1998-1999 онд Монгол Улсын их сургуульд хууль зүйн ухааны магистр, 2010-2012 онд Япон улсын Кюшүгийн их сургуульд хууль зүйн ухааны магистр, 2022 онд Япон улсын Нагояагийн их сургуулийн хууль зүйн сургуульд хууль зүйн ухааны докторын зэргийг тус тус хамгаалсан байна.

Эрх зүйч мэргэжилтэй. Тэрээр 1998-2009 онд Отгонтэнгэр их сургуульд багш, 2009-2012 онд Монгол Улсын Их Хурлын Тамгын газарт хуулийн зөвлөх, 2012-2013 онд Хууль зүйн яаманд ахлах мэргэжилтэн, 2013-2014 онд “Эм Ди Эс” компанид ахлах хуульч, өмгөөлөгч, 2014-2015 онд Монгол Улсын хөгжлийн банканд хуулийн зөвлөх, 2015-2016 онд Баянзүрх дүүргийн Иргэний хэргийн анхан шатны шүүхэд шүүгч, 2016 оноос Чингэлтэй дүүргийн Иргэний хэргийн анхан шатны шүүхэд шүүгчээр ажиллаж байна. Нэр дэвшигч Баярмаа нь төрийн албанд 13 жил 4 сар, шүүгчээр 7 жил ажилласан байна.

Хоёр.Хуульд заасан шалгуур хангасан байдлын талаар

Нэр дэвшигч Баярмаа нь Монгол Улсын Үндсэн хуулийн Тавин нэгдүгээр зүйлийн 3 дахь хэсэг, Монгол Улсын шүүхийн тухай хуулийн 31 дүгээр зүйлд заасан хяналтын шатны шүүхийн шүүгчид тавих болзол шаардлагыг дараах байдлаар хангаж байна.

Хууль зүйн дээд боловсролтой байх гэдэг талаар нэр дэвшигч Баярмаа нь 1994-1998 онд Монгол Улсын их сургуульд суралцаж, эрх зүйч мэргэжлээр бакалаврын боловсрол эзэмшсэн. 1998-1999 онд Монгол Улсын их сургуульд хууль зүйн ухааны магистр, Япон улсын Кюшүгийн их сургуульд хууль зүйн ухааны магистр, 2022 онд Япон улсын Нагояагийн их сургуулийн хууль зүйн сургуульд хууль зүйн ухааны докторын зэргийг тус тус хамгаалжээ.

Дараа нь 35 нас хүрсэн Монгол Улсын иргэн байх гэсэн шалгуурын тухайд нэр дэвшигч Баярмаа нь 1978 оны 5 сарын 19- ний өдөр төрсөн, 44 настай Монгол Улсын иргэн байна.

Эрүүгийн хариуцлага хүлээж байгаагүй гэдэг дараах шалгуурын талаар нэр дэвшигч Баярмаа нь гэмт хэрэг зөрчилд холбогдон шалгагдаж байгаагүй тухай Цагдаагийн ерөнхий газрын албаны лавлагаагаар тодорхойлогдсон. Шүүгчид нэр дэвших үед яллагдагчаар татагдаагүй байх гэдэг шалгуурын тухайд Монгол Улсын ерөнхий прокурорын 2022 оны 6 сарын 10-ны өдрийн тодорхойлолтоор тодорхойлогдсон, лавлагаагаар.

Дараа нь шүүгчээр ажиллахад харшлах өвчин сэтгэцийн эмгэггүй болохыг тогтоосон эрх бүхий эмнэлгийн мэргэшсэн эмчийн магадлагаатай байх гэсэн шалгуур байгаа. Нэр дэвшигч Баярмаагийн эрүүл мэнд, сэтгэцийн талаар талаар бол эрүүл, тэнцэнэ гэсэн дүгнэлтийг ирүүлсэн.

Хуульчийн мэргэжлийн үйл ажиллагаа эрхлэх зөвшөөрөлтэй байх гэсэн шалгуур байгаа. Нэр дэвшигч Баярмаа нь хуульчийн мэргэжлийн үйл ажиллагаа эрхлэгч хүчин төгөлдөр зөвшөөрөлтэй байгааг Монголын хуульчдын холбооны албан бичгээр тодорхойлсон.

Дараа нь мэргэжлээрээ 10-аас доошгүй жил ажилласан байх гэсэн шалгуур байгаа. Нэр дэвшигч Баярмаа нь шүүгчээр нийт 7 жил ажилласан ба магадлан итгэмжлэгдсэн хууль зүйн их, дээд сургуульд 13 жил 4 сар багшилсан, 1998-2009 онд Отгонтэнгэр их сургуулийн Хууль зүйн сургуульд багш, 2009-2012 онд Монгол Улсын Их Хурлын Тамгын газарт хуулийн зөвлөх, 2012-2013 онд Хууль зүйн яаманд ахлах мэргэжилтэн, 2013-2014 онд “Эм Ди Эс” компанид ахлах хуульч, өмгөөлөгч, 2014-2015 онд Монгол Улсын хөгжлийн банканд хуулийн зөвлөх, 2015-2016 онд Баянзүрх, Сүхбаатар, Чингэлтэй дүүргийн Иргэний хэргийн анхан шатны шүүхийн шүүгч, 2016 оноос хойш Чингэлтэй дүүргийн анхан шатны шүүхийн шүүгчээр тус тус ажилласан туршлагатай байна.

Дараа нь сонгон шалгаруулалт тэнцсэн байдлын талаар Монгол Улсын шүүхийн тухай хуулийн 34 дүгээр зүйлийн 34.1 дэх хэсэгт заасны дагуу шүүгчид нэр дэвшигчдээс авсан шалгалтад Баярмаа нь хууль зүйн мэдлэг чадварын шалгалтад 58.59 оноо, мэргэшил, ёс зүй, зан төлөвийн шалгалтад 28.38 оноо, нийт 86.97 оноо авч тэнцэн эхний байранд эрэмбэлэгдсэнийг Шүүхийн ерөнхий зөвлөлийн 2022 оны 6 дугаар сарын 10-ны өдрийн 187 дугаар тогтоолоор баталсан.

Шүүхийн ерөнхий зөвлөлийн санал. Шүүхийн ерөнхий зөвлөлийн 2022 оны 6 дугаар сарын 10-ны өдрийн 187 дугаар тогтоолоор шийдвэрлэсний дагуу Монгол Улсын Үндсэн хуулийн Тавин нэгдүгээр зүйлийн 2 дахь хэсэг, Монгол Улсын шүүхийн тухай хуулийн 35 дугаар зүйлийн 35.1 дэх хэсэгт заасныг баримтлан Улсын дээд шүүхийн Иргэний хэргийн танхимын шүүгчийн сул орон тооны сонгон шалгаруулалтад эхний байранд эрэмбэлэгдсэн нэр дэвшигч Нямдоогийн Баярмааг Улсын дээд шүүхийн шүүгчээр томилуулах саналыг Монгол Улсын Их Хуралд танилцуулж байна. Хүлээн авч шийдвэрлэж өгнө үү. Баярлалаа.

**Г.Занданшатар:** Баярлалаа. Одоо Хууль зүйн байнгын хорооны санал, дүгнэлтийг Улсын Их Хурлын гишүүн, Хууль зүйн байнгын хорооны дарга Сандагийн Бямбацогт танилцуулна. Бямбацогт гишүүнийг индэрт урьж байна.

**С.Бямбацогт:** Улсын Их Хурлын дарга, эрхэм гишүүд ээ,

Шүүхийн ерөнхий зөвлөлийн 2022 оны 6 дугаар сарын 15-ны өдрийн 01/662 тоот албан бичгээр Улсын дээд шүүхийн шүүгчид Нямдоогийн Баярмааг, мөн өдрийн 01/663 тоот албан бичгээр Улсын дээд шүүхийн шүүгчид Дэмбэрэлийн Батбаатар нарыг нэр дэвшүүлэн Монгол Улсын шүүхийн тухай хууль болон Монгол Улсын Их Хурлын чуулганы хуралдааны дэгийн тухай хуульд заасны дагуу Улсын Их Хуралд танилцуулахаар ирүүлсэн.

Монгол Улсын шүүхийн тухай хуулийн 36 дугаар зүйлийн 36.2 дахь хэсэгт “Улсын Их Хурал Улсын дээд шүүхийн шүүгчид нэр дэвшигчтэй Монгол Улсын Их Хурлын чуулганы хуралдааны дэгийн тухай хуулийн 104 дүгээр зүйлд заасан журмын дагуу танилцана.” гэж заасан.

Монгол Улсын Их Хурлын чуулганы хуралдааны дэгийн тухай хуулийн 104 дүгээр зүйлд заасан журмын дагуу Хууль зүйн байнгын хорооны 2022 оны 6 дугаар сарын 17-ны өдрийн 12 дугаар тогтоолоор Улсын дээд шүүхийн нэр дэвшигчидтэй хийх нэр дэвшигчийн сонсголын товыг тогтоож, сонсголыг 2022 оны 7 дугаар сарын 4-ний өдөр зохион байгуулсан.

Монгол Улсын Их Хурлын хяналт шалгалтын тухай хуулийн 32 дугаар зүйлийн 32.1 дэх хэсэгт “Байнгын, дэд хорооны гишүүдийн гуравны нэгээс доошгүй нь оролцсоноор тухайн сонсголыг хүчинтэйд тооцно.” гэж заасан бөгөөд нэр дэвшигчийн сонсголд Хууль зүйн байнгын хорооны дарга С.Бямбацогт, Улсын Их Хурлын гишүүн Адьшаа, Ганбат, Мөнхцэцэг, Сэргэлэн, Сүхбаатар, Сандаг-Очир, Энхбаяр нар оролцож хуульд заасан шаардлагыг хангасан болно.

Нэр дэвшигчийн сонсголын зарыг 18 хоногийн турш олон нийтэд нээлттэй, хүртээмжтэй хүргэсэн бөгөөд сонсголд Төрболд, Эрдэнэхишиг нар оролцогчоор оролцсон бол Уянга ажиглагчаар оролцсон болно.

Сонсголыг олон нийтэд парламентын цахим хуудсаар шууд дамжуулан хүргэсэн бөгөөд цахимаар 90 хүн үзэж сонирхон байр сууриа илэрхийлж, сонсгол 2 цаг 30 минут үргэлжилсэн.

Хууль зүйн байнгын хорооны 2022 оны 7 дугаар сарын 5-ны өдрийн хуралдаанд Улсын дээд шүүхийн шүүгчид нэр дэвшигчдийг Шүүхийн ерөнхий зөвлөлийн дарга Д.Зүмбэрэллхам танилцуулсан бол нэр дэвшигчидтэй хийсэн сонсголын тайланг Хууль зүйн байнгын хорооны дарга миний бие танилцуулсан.

Дээрх асуудлыг хэлэлцэх үед Улсын Их Хурлын гишүүн Мөнхцэцэг нэр дэвшигчдээс урьд өмнө нөлөөллийн мэдүүлэг бөглөж байсан эсэх болон шүүгчийн хараат бус байдлыг хэрхэн хангаж ажиллах талаар асуулт асууж, хариулт авсан болно.

Улсын Их Хурлын эрхэм гишүүд ээ,

Улсын дээд шүүхийн шүүгчид нэр дэвшигч Дэмбэрэлийн Батбаатар, Нямдоогийн Баярмаа нарыг Монгол Улсын Их Хурлын чуулганы хуралдааны дэгийн тухай хуулийн 104 дүгээр зүйлд заасан журмын дагуу Хууль зүйн байнгын хорооны хуралдаанд танилцуулсан болно. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя аа. Шүүхийн ерөнхий зөвлөлийн дарга Дорждамбын Зүмбэрэллхам, Улсын дээд шүүхийн шүүгч нэр дэвшигч Дэмбэрэлийн Батбаатар, Улсын дээд шүүхийн шүүгч, нэр дэвшигч Нямдоогийн Баярмаа.

Шүүхийн ерөнхий зөвлөлийн дарга болон нэр дэвшигчээс асуулт асууж, үг хэлэх Улсын Их Хурлын гишүүд байна уу? Төмөрбаатарын Аюурсайхан гишүүнээр тасаллаа. Эрхэм гишүүн Даваажанцангийн Сарангэрэл асуулт асууж, үг хэлнэ. Асуулт, үг нэг явж байгаа шүү.

**Д.Сарангэрэл:** Баярлалаа. Өнөөдөр Дээд шүүхийн шүүгчид нэр дэвшиж байгаа Батбаатар, Баярмаа нарыгаа аль алийг нь дэмжиж байна. Тэд ялангуяа би ёстой жендерийн тэгш байдлыг хангах тухай хуулийн хүрээнд эмэгтэй шүүгчдийг Дээд шүүхийн бүрэлдэхүүнд оруулах чиглэлээсээ манай Зүмбэрэллхам дарга болон манай удирдлагууд санаачлагатай ажиллаж байгаад юуны өмнө талархал илэрхийлье. Манай Баярмаа нэр дэвшигч бол иргэний эрх зүйн мэргэшсэн шүүгч. Японд бас доктор хамгаалаад ирсэн, ийм чадалтай шүүгчээр манай Дээд шүүх бол өөрийнхөө эгнээгээ өргөтгөж байгаад бол талархалтай байна.

Одоо би бол хоёр нэр дэвшигчээсээ асуух гэж байгаа зүйл. Ер нь 2019 оны Үндсэн хуулийн нэмэлт, өөрчлөлтөөр бид нар шүүхийн шинэчлэлийн асуудлыг их гол болгож тавьсан. Нэлээн шинэчлэл хийгдэж байна гэж ойлгож байгаа. Гэвч ард иргэдийн дунд бол шүүх шударга бус байна, хар, цагааныг дэнсэлж чадахгүй байна, мөнгөтэй, албан тушаалтай хүний талд шийдвэр гарч байна гэдэг ийм ойлголт, ийм шүүмж, шүүмжлэл хэвээр байна. Үүнийг өөрчлөх чиглэлд манай хоёр нэр дэвшигч ер нь ямар байдлаар ажиллах вэ. Яагаад ийм нөхцөл байдал шинэчлэл хийгээд байхад одоо хэр хэвээрээ, олон нийтийн дунд шүүхийн шийдвэрийн асуудал үргэлж ийм эргэлзээтэй нөхцөл байдал байна гэж та бүхэн маань үзэж байна. Энэ тал дээр би хоёр нэр дэвшигчээсээ хариулт аваад шаардлагатай бол тодруулъя. Баярлалаа.

**Г.Занданшатар:** Асуулт асуулаа. Нэр дэвшигч Батбаатар.

**Д.Батбаатар:** Та бүхний өнөөдрийн амгаланг айлтгая. Сарангэрэл гишүүний асуултад хариулъя. Үнэхээр 2019 оны Үндсэн хуульд орсон нэмэлт, өөрчлөлтөөр Шүүхийн тухай хуулиар эрх зүйн шинэчлэлийг гүнзгийрүүлэх лавшруулах ийм боломж бололцоо бол хууль зүйн хувьд хангалттай нээгдсэн. Тэгээд нийгмийн зүгээс яагаад ийм хангалтгүй, нэр, нүүр муутай байна вэ гэдэг дээр бол бас анхаарч үзмээр юм байгаа юм байна лээ.

Сая зүгээр шүүхийг бол шүүгч нар өөрсдөө үнэлэхээрээ бас ажлаа хийгээд болоод байгаа юм шиг, шүүх дотооддоо. Гаднаас үнэлэхээрээ бас болохгүй байгаа юм шиг гэсэн ийм хоёр төрлийн үнэлгээ л яваад л байгаа л даа. Ер нь бол шүүхийн индекс гэж гаргаад, ийм үнэлгээг бол олон улсын түвшинд гаргаад хэрэгжүүлээд явдаг ийм туршлагатай юм байна лээ. Манайх бол сая өнгөрсөн 2021 оны хэг анх гаргаж ирсэн, хөндлөнгийн хараат бус байгууллагуудаар. “Нээлттэй нийгэм форум” болоод “Оюуны үнэт цаас” гэж төрийн бус байгууллагууд сая гаргасан. Энэ индексээр үзэхэд бол шүүхийн үр нөлөөтэй үйл ажиллагаа гэдэг нь бол 51.07 буюу 100 оноо авахаас 51 гэж гарсан байна лээ. Тэгэхээр бол энэ дээр бид шүүхийн зүгээс ямар үнэлгээтэй, бидний үйл ажиллагааг хэрхэн яаж хүндэлж байгаа юм бэ, үнэлж байгаа юм бэ гэдгийг бол ингэж харж авсан. Энэ бол тэгэхдээ урьдчилсан ийм үнэлгээ байна лээ. Гол нь шүүх өөрийнхөө үйл ажиллагааг олон нийтэд иргэдэд нээлттэй байхаас гадна бас өөрсдөө ямар үйл ажиллагаа, ямар шийдвэр гарч байгааг таниулж мэдүүлэх ёстой юм болов уу гэдэг тийм ойлголтыг бол авсан.

Сая шинэ хуулиар бол энийг бүр үүрэгжүүлж өгсөн л дөө. Хэрвээ шүүх хэрэг маргааныг хэр нь шийдвэрлэж шийдвэр гаргасан бол түүнийгээ тодорхой тайлбарлах ёстой, үндэслэлийг тодорхой бичих ёстой. Тэгээд үүнийгээ олон нийтэд бас давхар хүргэж мэдээлэх ийм үүргийг үүрэгжүүлж өгсөн. Тэгэхээр бид бол өөрсдийн хийж байгаа ажлаа гол ажил болох тэр шийдвэр, үйл ажиллагаагаа олон нийтдээ таниулаад ирвэл энэ нэр хүнд маань бас олон түмэндээ ойлгогдож ирэх байх гэсэн ийм бодолтой байгаа.

Түрүүнд дурдсан тэр шүүхийн индексээр бол шүүхээр үйлчлүүлсэн иргэдийн 60 хувь нь бол шүүхэд итгэж байна гэсэн ийм дүн гарсан юм байна лээ. Харин үйлчлүүлж байгаагүй иргэдийн дунд авсан тэр судалгаагаас үзэхэд бол эсрэгээрээ тэр 60 хувьд нь итгэхгүй байна гэсэн ийм судалгаа гарсан юм байна лээ л дээ. Тэгэхээр бол бид үйл ажиллагаагаа сайн таниулж ойлгуулах л ёстой гэж ингэж бодож байна. Баярлалаа.

**Г.Занданшатар:** Нямдоогийн Баярмаа нэр дэвшигч.

**Н.Баярмаа:** Сарангэрэл гишүүний асуултад хариулъя. Яг энэ талаар Байнгын хорооны хурал дээр бас яригдаж байсан. Шүүхийн шинэтгэлийг бид илүү үр дүнд хүргэхийн тулд ямар зүйлүүдийг цаашдаа хийвэл анхаарах ёстой юм бэ, зөв болох ёстой юм бэ гэж. Батбаатар шүүгчтэй бол би яг санал нэг байна. Нэгдүгээрт, шүүх өөрийнхөө хийж байгаа, гаргаж байгаа шийдвэр, түүний үндэслэлийн талаар иргэдэд ойлгомжтой, олон нийтэд ойлгомжтой байдлаар мэдээлэх цогц систем, энэ журам, аргачлалыг бий болгох явдал бол бас эн тэргүүний асуудал байгаа. Тэгэхээр Дээд шүүхийн дэргэд бол сургалт, судалгаа мэдээллийн хүрээлэн төв байгуулагдсан. Түүний нэг гол чиг үүрэг нь энэ шийдвэрийг нийтэд ойлгомжтой байдлаар мэдээлэх явдал юм байгаа юм. Тэгэхээр яг хууль зүйн агуулгаар бичигдсэн шийдвэрийг иргэдэд ойлгомжтой үг хэллэгээр нь мэдээлнэ гэдэг бол их чухал зүйл юм байна лээ. Жижигхэн мэт харагдаж байгаа боловч их чухал ажил байдаг юм байна гэж ойлгосон нэгдүгээрт.

Хоёрдугаарт бол, зүгээр миний анзаарч байгаагаар шүүхийн шинэтгэлийг цогц болгохын тулд бид нар шүүх бүрийн, дагнасан шүүх бүрийн процесс, ажиллагааны хэм хэмжээг илүү боловсронгуй болгох шаардлага байна гэж харж байгаа. Тэгэхээр иргэний хэрэг шүүхэд хянан шийдвэрлэх тухай хууль бол 2002 оны хууль явж байгаа, Захиргааны процессын хууль бол сүүлийн үеийн хууль харьцангуй. Эрүүгийн процессын хууль бол бас шинэтгэлд ингээд ороод явж байна л гэж харагддаг. Тэгэхээр энэ процесс хууль тогтоомжуудаа нэг мөр цэгцтэй, цогц болгож өгөх явдал нь бас энэ шинэтгэлийг ард нийтэд ойлгомжтой болгоход чухал алхмын нэг гэж ойлгож байгаа. Баярлалаа.

**Г.Занданшатар:** Цэрэнпилийн Даваасүрэн гишүүн.

**Ц.Даваасүрэн:** Нэр дэвшигчдийн хувьд бол тэгээд сонгон шалгаруулалт нэгэнт хийгдсэн юм чинь би бас харьцангуй сайн хийсэн биз гэж ингэж бодож байна. Ер нь бол сайн ажиллах хэрэгтэй. Хүнийг ч одоо зүгээр цаас хараад тийм, ийм юм гэж хэлэхэд хэцүү л дээ. Ялангуяа шүүх, прокурор, Үндсэн хуулийн цэц гэсэн ийм байгууллагууд өнөөдөр шударга ёс шаардагдаж байгаа энэ цаг үед бол та бүхэн маш хариуцлагатай ажиллах хэрэгтэй.

Мэдээж улс төрчдийн нөлөө ороод, тэгээд тэр нөлөөгөөрөө дамжаад ингээд нөлөөнд автаж ажиллаад байх юм. Сая Үндсэн хуулийн цэц 6 сарын 27-нд бол үнэхээр байж боломгүй шийдвэр гаргасан. Манай Үндсэн хуульд холимог тогтолцоо буюу хувь тэнцүүлсэн тийм агуулга байдаггүй. 1991 оны 10 сарын 15-нд Улсын Бага Хурлаар холимог тогтолцоог Үндсэн хуульд оруулах санал хураалт явахад бол энэ унасан. Энийг үндэслээд 2016 онд Үндсэн хуулийн цэц 5 тоот тогтоол гаргаж, Үндсэн хуульд бол холимог тогтолцооны агуулга байхгүй байна гэж үзсэн байсан. Ийм шийдвэр гарсан байсан. Гэтэл зургаан жилийн дараа энэ шийдвэрээ эргэж хараад цуцалчихаж байгаа юм, Үндсэн хуульд байхгүй ийм асуудлыг. Үндсэн хуульд анхнаасаа санал хураалтаар ороогүй ийм агуулгыг оруулаад. Нэгдүгээрт та бүгд энийг яг юу гэж бодож байна вэ? Хуулийн байгууллага, хуульч нар?

Хоёрдугаарт, би Улсын дээд шүүхэд өөрийн илгээсэн гурван хүнээ буцааж тат гэдэг ийм шаардлага тавьж байгаа юм. Буцааж тат гэж. Та бүхэн очихоороо энэ асуудалд юу гэж яаж хандах вэ гэж би бас асууя. Яаж хандах вэ гэж. Ер нь бол энэ асуудал дээр Дээд шүүх анхааралтай хандахгүй, Үндсэн хуулийн цэц нь Үндсэн хуулиа зөрчөөд ингээд явах юм бол засаглалын хямрал үүснэ. Иргэдийн сонгох эрхийг байхгүй болгочхоод байна шүү дээ. Нам сонгодог бол хүн сонго, нам сонгодог. Хэрвээ эмх замбараагүй байдал үүсвэл, иргэд босож тэмцсэн ийм нөхцөл байдал үүсвэл маш хүнд нөхцөл байдал бол одоо энэ дээр үүснэ. Маш хүнд нөхцөл байдал үүснэ.

Тийм учраас би Улсын дээд шүүхийг ч гэлээ гэсэн энэ дээр бас анхааралтай хандаасай, төрийн хямрал битгий үүсгэгчээсэй, иргэний нийгмээ бас сонсоосой гэж бодож ингэж хандаж байгаа. Тэгээд би тийм шийдвэр бас Улсын дээд шүүхээс гарах болов уу гэж найдаж байна. Та хоёр энэ асуудалд яаж хандах вэ? Үндсэн хуулийн цэцийн энэ Үндсэн хуульд байхгүй ийм агуулгыг бий болгох гэж оролдож байгаа нь зөв үү? Та хоёр юу гэж үзэж байна? Та хоёр хоёулаа нэг бүрчлэн энэ асуултад хариулна шүү. Би бас хүнийг шалгах ёстой. Та бүгд өнөөдөр, Их Хурал бол ард түмний төлөөлөл. Тийм учраас энэ шүүх засаглал тамгалж байгаа улсууд ард түмнийхээ өмнө яг ямар улсууд томилогдож байна вэ гэдэг чинь нэг ийм л юман дээр л тодорно уу гэхээс биш зүгээр нэг жирийн нэг байдал дээр асуулт хариулт өгөөд өнгөрөхөд бол хэн нь ч ялгагдахгүй. Тэгэхээр одоо ямар хоёр хүн томилогдож байгааг энэ зурагт үзэж байгаа хүн бүр хараг. Тэгж би та хоёроос нэг бүрчлэн асууж байгаа юм.

**Г.Занданшатар:** Хэн хариулах вэ? Нэр дэвшигч нар хариулъя. 84-өөс эхэлье. Нямдоогийн Баярмаа.

**Н.Баярмаа:** Даваасүрэн гишүүний асуултад хариулъя. Даваасүрэн гишүүн хоёр тодорхой асуулт асууж байна. Нэлээн тодорхой буюу тухайн үйл баримтын талаар хууль зүйн дүгнэлт гаргахуйц тийм хэмжээний асуултыг бол асуулаа гэж миний бие ойлголоо. Үндсэн хуулийн цэцийн саяхан гаргасан шийдвэр болоод Улсын дээд шүүхийн шүүгчээр томилогдсон хойно авч болох арга хэмжээ, асуудалд хандах байр суурийн талаар асууж байгаа энэ тодорхой асуултын хувьд бол яг шүүгчийн ёс зүйн хүрээнд урьдчилаад хариулах боломж бол байхгүй.

Хоёрдугаарт, Үндсэн хуулийн цэцийн асуудлаар цэц өөрөө өөрийнхөө гаргасан шийдвэрийн талаар тайлбар өгөх нь бол хуульд нийцнэ. Энэ асуудлаар миний бие тухайлаад хууль зүйн ямар нэгэн дүгнэлт, тайлбар өгөх бол шүүгчийн ёс зүйн дүрмийн хувьд бас боломжгүй асуудал байдаг юм. Баярлалаа, гишүүн ээ.

**Г.Занданшатар:** 85.

**Д.Батбаатар:** Улсын дээд шүүх Үндсэн хуульд зааснаар Үндсэн хуулиас бусад хуулийг хэрэглэх талаар тайлбар гаргах ёстой л доо. Тэгээд Үндсэн хуулийн зөрчлийн маргаантай холбоотой асуудлыг бол Үндсэн хууль шийдэх тийм харьяалалтай. Энэ тохиолдолд бол Үндсэн хуулийн цэцийн шийдвэрийг зөв, буруу гэх, яг ингэж дүгнэлт хийх эрх хэмжээ бол нэгдүгээрт бидэнд байхгүй.

Хоёрдугаарт, Цэцийн гишүүнийг эгүүлэн татахтай холбоотой асуудал байж байна. Баярмаа шүүгч бас хэллээ. Ер нь шүүгч хүн бол өөрт ирээгүй хэрэг материалыг нь судлаагүй аливаа асуудлаар урьдчилж дүгнэлт гаргах, эсвэл шийдлээ хэлэх ч юм уу, тэр бол угаасаа Шүүхийн тухай хуулийн 50 дугаар зүйл тодорхой хориглочихсон байдаг учраас яг одоо тэгж шийднэ, ингэж шийднэ, тэр асуудлыг ингэж хандана гэж хэлэх боломж байна, уучлаарай.

**Г.Занданшатар:** Цэрэнпилийн Даваасүрэн гишүүн.

**Ц.Даваасүрэн:** Та хоёр өнөөдөр төрийн эрх барих дээд байгууллагад хэлэлцүүлэгт нэг ёсондоо оролцож хариулт өгч байна. Тэгээд та хоёр бол шүүх хурал дээр ярьж байгаа юм шиг, шүүхийн процесс явж байгаа юм шиг юм хариулж байна шүү дээ. Тэгэхдээ би та хоёрыг ойлголоо. Та хоёр бол бас л карманы улсууд юм байна. Ийм шүүх л одоо Дээд шүүх болох нь байна шүү дээ. Ийм арчаагүй, хувь хүний үзэл бодол байхгүй, хуульчийн ямар нэг ёс зүйн төлөвшил байхгүй. Хуульчид нь өөрөө ингэж хандаад байхаар яаж Монгол төр энэ Үндсэн хуулийн цэц цэвэр байх юм бэ? Ийм улсуудыг яах гэж оруулж ирсэн юм, Бямбацогт оо, чи. Чи Үндсэн хуулийн цэц дээр очоод юу хийсэн? Хамгаалж чадаагүй. Тэгээд одоо ийм хоёр юм оруулж ирчихсэн байгаа байхгүй юу. Ховдынх уу, эд нар. Гарал үүслийг нь сайн судалж үзэх хэрэгтэй.

**Г.Занданшатар:** Хууль зүйн байнгын хорооны дарга Сандагийн Бямбацогт гишүүн асуултад хариулна.

**С.Бямбацогт:** Хуулиа унш.

**Ц.Даваасүрэн:** Би асуугаагүй шүү дээ.

**С.Бямбацогт:** Асуулаа, Ховдынх уу, ямар хүн оруулаад ирсэн юм гээд асуулаа, Даваасүрэн. Тэгээд би Даваасүрэнд хариулъя. Өөрт нь таалагдахгүй хариулт өгөх юм бол хууль бус хүн, чадваргүй хүн, тэнэг хүн болж харагддаг. Өөрт нь таалагдсан хариулт өгөх юм бол шударга хүн болж харагддаг. Ийм байж болохгүй ээ. Шүүхийн тухай хуулиа уншъя. Энийг би оруулж ирээгүй ээ. Шүүхийн ерөнхий зөвлөл шүүхийн бие даасан, шүүгчийн хараат бус байдлыг хангах зорилгоор 2019 онд Үндсэн хуульд өөрчлөлт орсон. Үүний дагуу Шүүхийн тухай хууль баталсан. Энэ баталсан хуулийн дагуу Шүүх ерөнхий зөвлөл хэнээс ч хараат бусаар сонгон шалгаруулалт явуулаад нэр дэвшээд, шүүгч нар болон нэр дэвшсэн хүмүүсээс хамгийн өндөр үнэлгээ авсан энэ хүмүүсийг шалгаруулсан юм байна лээ. Үүнийгээ хуулийн дагуу Улсын Их Хуралд танилцуулах үүрэгтэй.

Бид танилцсан. Танилцахдаа сая би танилцуулгадаа уншсан. Шүүхийн тухай хуульд заасны дагуу нэр дэвшигчийн сонсголыг хийсэн. Нэр дэвшигчийн сонсголыг 6 сарын 17-ны өдөр зохион байгуулсан. 6 сарын 17-ны өдөр зарлаад иргэдээс, олон нийтээс, оролцогчдоос асуултаа асуу, шүүмжлэлээ бич, энэ хоёртой холбоотой сайн, муу мэдээлэл байвал өг гэдэг энийг нээлттэй зарласан. 18 хоногийн дараа бид нар нэр дэвшигчийн сонсгол зохион байгуулсан. Оролцогч нар оролцсон. Гишүүд асуулт асуусан.

Ингээд харж байх явцад бол хоёр нэр дэвшигч Батбаатар нэр дэвшигч бол Улаанбаатар хотын гаралтай, Улаанбаатар хот хотод төрсөн юм байна лээ. Баярмаа нэр дэвшигч бол Хэнтий аймагт төрсөн юм байна лээ. Хоёулаа шүүхийн байгууллагад олон жил ажиллачихсан ийм хүмүүс одоо шалгуураа хангаад орж ирж байгаа юм байна лээ. Улсын Их Хурал танилцах үүрэгтэй. Улсын Их Хурлын гишүүд бас микрофоноо ашиглаад өөрт нь таалагдахгүй болохоор шударга бус хуйвалдсан, хэн нэгний гар, хөл гэдгээ бас болих хэрэгтэй. Хуучин бол тийм байсан. Хэн нэгэн дарга үзэмжээрээ гэнэт хүн оруулж ирдэг байсан бол үүнийг хараат бусаар ажиллуулахын тулд, олон нийтэд нээлттэй болгохын тулд шүүхийн.

**Г.Занданшатар:** Цэрэнпилийн Даваасүрэн гишүүн. Хувь хүний асуудлаар яг нотолгоонд суурилсан тийм мэтгэлцээн өрнүүлж болно. Хувь хүн рүү хандаж хэрэггүй шүү.

**Ц.Даваасүрэн:** Ер нь энэ Их Хурал нэлээн сайн шүүж байж ийм улсуудыг чинь шийдэх хэрэгтэй шүү дээ. Сая энэ хоёрын байгаа байдлыг хар л даа. Яг Бямбацогт шигээ байгаа байхгүй юу. Үндсэн хуулийн цэц дээр очоод Бямбацогт юу гэсэн гээч. Шал тэнэг юм ярьсан. Бид тэр тогтолцоо гэж үгийг 2019 онд авч хаясан байхгүй юу, хуулийн төслөөс. Тэрийг яриагүй. Бараг л энийг шийдээд өгөөч гээд Үндсэн хуулийн цэцээс гуйчихсан. Тэгээд ард түмнийхээ сонгох эрхийг алга болгосон байхгүй юу энэ Бямбацогт. Тэгчихээд өнөөдөр хачин юм яриад. Чиний үнэн нүүр царайг бүгд ойлгодог болсон Бямбацогт оо. Чи тэгж ярих гээд байгаа бол би бүр тод чамд хэлчихье. Хэд дахин хэлсэн ч болно. Тэгээд өнөөдөр энэ төрийг үймүүлж байна шүү дээ. Одоо энэ хоёр нөхөр гэхэд Дээд шүүхийг очиж үймүүлэх нь байна шүү дээ. Ямар ч байр суурь байхгүй. Тэгээд бид нарт яах гэж энд орж ирж хариулж байгаа юм? Шүүх процесс шиг юм яриад. Шүүх үйл ажиллагаа энд явагдаагүй.

**Г.Занданшатар:** Тэгэхдээ Даваасүрэн гишүүнээ шүүгч хүн зөвхөн ёс зүйн дүрмээсээ гадна хуулиараа үйл баримтыг дэнслэхгүйгээр, урьдчилсан дүгнэлт, байр сууриа илэрхийлж болдоггүй тийм хуультай л даа. Тэр үйл баримтыг дэнсэлж, нотолж байж тухайн асуудал хэлэлцэж байгаа үед л тухайн хурал дээрээ шийдлээ илэрхийлэхээс биш, урьдчилж байр сууриа танилцаагүй асуудлыг. Энэ хориотой. Үүнийг та ойлгох хэрэгтэй.

Бусад асуултад нь Сандагийн Бямбацогт гишүүн асуултад хариулна. Хүнийг урьдчилаад яллаж болохгүй л гэсэн үг байхгүй юу. Хүнийг буруутай гэж урьдчилж зааж болохгүй, аль эсвэл хүнийг буруугүй гэж хэлж болохгүй. Тэгэхээр энэ хүмүүс чинь яах юм. Үйл баримтыг нотол.

**С.Бямбацогт:** Сая Их Хурлын дарга тодорхой хэлчихлээ л дээ. Энэ хоёр нэр дэвшигчийн хариултыг бид бас буруутгаад байх шаардлагагүй байх. Өөрсдийнхөө хариулж болох хэмжээнд л хариуллаа. Улсын Их Хурлын гишүүд бол нөгөө танилцах л үүрэгтэй танилцах. Тэгээд танилцаж л байна л даа. Гэхдээ одоо юу гэдэг юм, өөрт таалагдахгүй байна гээд. Манай Аюурсайхан гишүүн, Даваасүрэн гишүүн хоёр бол үндсэндээ Цэцийн шийдвэрийг мушгиж тайлбарлаад байгаа байхгүй юу. Үндсэн хуулийн цэц зөрчилтэй хоёр тогтоол гаргачихсан байсан. 2012 онд намын жагсаалтаар хүн сонгож болно гээд Цэцийн их суудал хуралдаад шийдвэр гаргачихсан байсан. 2016 онд жагсаалтаар сонгож болохгүй шийдвэр гаргачихсан. Хоорондоо зөрчилтэй. Хоорондоо зөрчилтэй хоёр шийдвэрээ эргэж хараач ээ, энэ хоёр чинь хоёулаа хүчин төгөлдөр байгаад байна, энийгээ эргэж хараач л гэсэн Улсын Их Хурлаас. Цэц эргэж хараад хоёуланг нь хүчингүй болгосон. Өнөөдөр Улсын Их Хурал дээр сонгуулийн тогтолцоог яаж шийдэх нь Улсын Их Хурлын бүрэн эрх.

**Г.Занданшатар:** Ширнэнбаньдын Адьшаа гишүүн.

**Ш.Адьшаа:** Баярлалаа. Би асуулт асуугаадахъя. Шүүх эрх мэдлийн асуудал, шүүхэд итгэх итгэл алдарсан, улс төрөөс хамааралтай болсон энэ цаг үед Монгол Улсын дээд шүүхийн гишүүнд нэр дэвшиж энэ хариуцлагатай ажлыг хийх ийм үүрэг хүлээсэн байна. Энэ хувь хүмүүсийн тухайд би ярих асуудал байхгүй ээ. Тэгэхээр энэ тогтолцоотой холбоотой ер нь хоёр, гурван асуулт асууя.

Шүүх бие даасан байх, шүүх хараат бус байх, шударга шүүхээр шүүлгэх гэсэн Үндсэн хуулийн үндсэн зарчмууд байгаа. Үндсэн хуульд заасан шударга шүүхээр шүүлгэх гэдэг энэ асуудал дээр давж заалдах, анхан шатны шүүхээр Монгол Улсын иргэний иргэнийг аливаа асуудалд шүүхдээ анхан шат, давж заалдах гээд аливаа асуудлыг шийддэг ийм шүүхийн хуулийг энэ Улсын Их Хурал баталсан юм. Хяналтын шатны шүүхийг бараг өөрийн үзэмжээр аливаа хэрэг маргааныг шийддэг, аливаа тэр хэрэг маргааныг шийдэхгүй ч байх ийм нөхцөл байдлыг энэ хуулиар Улсын Их Хурал баталсан юм. Энд би эсрэг байр суурьтай байсан.

Гэтэл өнөөдөр шударга шүүхээр шүүлгэх гэдэг дээр давж заалдах эрхээр хангах асуудал гэдэг дээр энэ хяналтын шатны шүүхээр шүүлгэх боломжийг үүсгэсэн энэ хууль, эрх зүй дээр ямар бодолтой байна аа? Та хоёр хоёулаа надад хариулбал зүгээр байна. Өнөөдөр анхан шат, давж заалдах гээд л ингээд эцсийн маргаан болоод л хяналтын шатаар шүүлгэх эцсийн шийдвэрийг сонсох энэ асуудал зөрчилдөөнтэй байгаа.

Дээр нь өнөөдөр энэ шүүх эрх мэдлийн байгууллага Улсын Их Хуралд авчирсан. Тэгээд Улсын Их Хурлын нэг гишүүн ахлаад өнөөдөр Шүүхийн ерөнхий зөвлөл, Шүүхийн сахилгын хороог томилж байгаа энэ тогтолцоог зөв гэж бодож байна уу? Энэ танай шүүхийн хөрөнгө санхүү, боловсон хүчний бодлого, шүүгчдийн эрх, шүүгчдийн гэм бурууг шүүх энэ байгууллагыг улс төрийн нэгэн хүчин давамгайлсан ийм парламентын эрх хүрээнд авчирсныг та нар өнөөдөр ямар бодолтой байна аа? Энэ зөв юм уу, буруу юм уу гэдэг ийм асуудал дээр хариулт авъя.

**Г.Занданшатар:** 85, Дэмбэрэлийн Батбаатар нэр дэвшигч.

**Д.Батбаатар:** Адьшаа гишүүний асуултад хариулъя. Үндсэн хуульд зааснаар иргэн шударга шүүхээр шүүлгэх, түүнээс өөр бол давж заалдах эрхтэй л дээ. Энэ хүрээнд шинэ гарсан хууль, эрх зүйн орчин хуульчлагдсан гэж ойлгож байгаа. Хяналтын шатны шүүх бол хуулиараа албан ёсны тайлбар гаргана, Үндсэн хуулиас бусад. Хууль, хэрэглээ, нэгдмэл байдлыг хангах ёстой. Тийм учраас тодорхой ямар хэргүүдийг ямар тохиолдох хяналтын шатны шүүхээр хэргийг хянан авч хэлэлцэх вэ гэдэг бол хуульчилж өгсөн гурван зүйл байгаа.

Хэргийг анхан шатны болоод давж шатны шүүх бол буруутай, зөрүүтэй шийдвэрлэчихсэн байвал албан ёсны тайлбараас өөрөөр тухайн маргааныг шийдсэн Улсын дээд шүүхийн, хэрэг хянан шийдвэрлэх журмын зөрчил гараад тэр нь шүүхийн шийдвэрт нөлөөлөхүйц байвал хяналт хянагдана гэсэн. Ингээд тодорхой хуульчилчихсан байгаа учраас энэ хүрээнд л энэ асуудал Үндсэн хуульд нийцэж хуульчлагдсан л гэж бодож байна.

**Г.Занданшатар:** Энэ агуулга нь сая өргөн мэдүүлээд хэлж байсан. Эрүүгийн хэрэг хянан шийдвэрлэх тухай хуульд давж заалдахгүй шууд Давж заалдах шатны шүүхээр хэрэг шийдвэрлэгдэх зарим төрлийн зүйл анги, тэрийг юу гэж бодож байна вэ гэж байна.

**Д.Батбаатар:** Давж заалдах шүүх зарим төрлийн маргааныг анхан шатны журмаар шийддэг л дээ. Тухайлбал, зарим хэргийн давж заалдах шатны шүүх бол нэлээн хэдэн төрлийн маргааныг шийдвэрлэдэг.

**Г.Занданшатар:** Үндсэн хуульд шударга шүүхээр шийдэх давж заалдах эрх байгаа юм шүү дээ Адьшаа гишүүн ээ.

**Д.Батбаатар:** Давж заалдах шатны шүүх анхан шатаар шийдсэнийг бол Дээд шүүх бол.

**Г.Занданшатар:** Анхан шатны шүүхгүй шууд давж заалдах шатаар шийддэг тийм процессын хууль орж ирснийг л асуугаад байгаа юм. Тийм биз дээ? Тэр зөрчилтэй юу, үгүй юу л гэж үзэл бодол, саналыг чинь асууж байна. Тэрийг юу гэж үзэж байгаа юм бэ гэж.

**Д.Батбаатар:** Миний хувьд бол тэгж зөрчилтэй л гэж бол бодохгүй байна л даа. Яагаад гэвэл хяналтын шатны шүүх дараагийн шатны шүүх буюу Улсын дээд шүүхийн давж заалдах шүүхийнхээ шийдвэрийг давж заалдах журмаар хяначихдаг учраас тэр Үндсэн хуульд заасан эрх бол зөрчигдөхгүй л гэж ойлгож байгаа.

**Г.Занданшатар:** Зөрчилдөхгүй ээ?

**Д.Батбаатар:** Тийм. Хоёрдугаарт, Сахилгын хорооны гишүүний томилгоотой асуудалтай асуудалтай холбоотой асуулт гэж ойлгосон. Сахилгын хорооны гишүүнийг бол 9 гишүүний 4-ийг шүүгч нар, 5 гишүүнийг шүүгч нар дундаасаа сонгож байгаа. Энэ нь бол яг шүүгч нарынхаа дундаа шүүгчдийн зөвлөгөөнөөсөө хийгээд дотоод ардчиллаар нууц санал сургалтаар сонгодог. Бусад шүүгч бус гишүүдийг бол Их Хурлаар оролцож хэлэлцэж байж томилогддог. Тэгээд энэ тохиолдолд бол хууль тогтоогчоос баталсан энэ хуулийг миний хувьд бол зөв, буруу гэдэг зүйл бол байхгүй. Шүүгч хүн бол хэрвээ хэрэглэж байгаа хууль чинь өөрөө Үндсэн хуульд нийцэхгүй байна гэж үзвэл тэр холбоотой саналыг Үндсэн хуулийн цэцэд гаргуулж, Улсын дээд шүүхээр дамжуулж шийдвэрлүүлэх ийм хуульчлагдсан байдаг учраас, одоогоор бол энэ асуудлаар ингэж Цэцэд хандсан, Цэцээр хэлэлцсэн асуудал байхгүй байгаа учраас бол би энэ хуулийг зөв, буруу гэж одоо эндээс дүгнэх бол боломж байхгүй л гэж бодож байна. Баярлалаа.

**Г.Занданшатар:** 84, Нямдоогийн Баярмаа нэр дэвшигч.

**Н.Баярмаа:** Адьшаа гишүүний асуултад хариулъя. Би асуултыг өөр арай л өөрөөр ойлгочих шиг болох юм. Би тэр ойлгосноороо л хариулаад явчихъя, тэгээд буруу бол тодруулж болох байх гэж бодоод байх юм. Эхнийх нь болохоор би Адьшаа гишүүнийг өнөөдөр орчихсон байгаа Үндсэн хуулийн нэмэлт, өөрчлөлтийн дагуу орчихсон байгаа. Шүүхийн тухай хуульд дээд шүүхийн хэргийг хянах үндэслэл гуравхан болж хумигдсан нь өөрөө хэр зөв гэж үзэж байгаа юм бэ гэдэг асуулт асуулаа гэж ойлгосон, тийм ээ? Тэр агуулгаар хариулахад бол зүгээр уучлаарай, гишүүн ээ. Би тэгэхдээ яг энэ хуульд орчихсон байгаа. Өөрчлөлтийг бол өөрөө бас дэмжих талдаа байдаг.

Яагаад гэвэл энэ маань дээд шүүх бас факт буюу тодорхой үйл баримтын талаар дүгнэлт өгөөд явах, гурван анхан шатны шүүх шиг ийм процесстой байсан нь хуучны тэр нөхцөл байдлыг харьцангуй онолын түвшинд зассан гэж би бас ойлгоод байгаа. Тэгээд Дээд шүүх бол онолын шүүх. Энэ хууль хэрэглээний нэгдмэл байдлыг хангах явдал бол Дээд шүүхийн хамгийн нэгдүгээр чиг үүрэг байх ёстой. Үндсэн хуульд нийцүүлээд мөн тодорхой хуулиудыг тайлбарлах явдал бол Дээд шүүхийн маш чухал үүрэг. Эдгээрээрээ дамжуулаад нэгдмэл байдлыг хангаж өгч байгаа явдал нь өөрөө шүүхийн тогтолцоондоо шударга шүүхээр шүүлгэж байгаа эрхийг нэлээн суурьтай засаж өгч байгаа явдал юм болов уу гэж ойлгосон. Тэгэхээр энэнд бол би “болж байна” л гэж хариулах гээд байна.

Хоёр дахь асуултыг би бас мөн ойлгохдоо, энэ дээр би буруу ойлгочихов уу, Батбаатар шүүгчийн хариулснаас арай өөрөөр хариулах гээд байна. Шүүгчдийг бас Их Хуралд танилцуулж байгаа явдал дээр энэ процесс өөрөө хэр зөв, буруу юм бэ гэсэн агуулгыг бас асуулаа гэж ойлгосон. Энэ дээр миний хариулт бол би, энэ их зөв боллоо гэж харж байгаа. Яагаад гэвэл анх удаа бид хоёр бас сонсголоор орлоо. Түүнийг дамжаад Байнгын хорооны хэлэлцүүлэг боллоо. Одоо чуулганд орж байна. Энэ хүмүүс маань ямар хүмүүс батал яваад байгаа юм бэ, юу ярьдаг хүмүүс юм бэ, энэ талаар олон нийт бол мэдэх эрхтэй. Энэ шударга шүүхээр шүүлгэх эрхийн бас нэг том элемент. Тэгэхээр энэ агуулгаараа энэ нэмэлт, өөрчлөлтийг дагаж орсон шүүхийн шинэтгэлийн нэлээн томоохон хэсэг гэж харж байгаа, гишүүн ээ. Баярлалаа.

**Г.Занданшатар:** Адьшаа гишүүн тодруулж асууна, 1 минутад.

**Ш.Адьшаа:** Энэ хариулт бас л, би аливаа хууль тайлбарлах асуудлыг сонсохыг хүсээгүй. Өнөөдрийн энэ тогтолцооны асуудал дээр ийм асуудлыг та бүгдээс л асуусан. Өнөөдрийн энэ саяхан Занданшатар дарга ч хэллээ. Аливаа хэрэг маргааныг давж заалдах шатны шүүхээр шийдэх ийм хуулийн төсөл орж ирсэн байгаа. Шударга шүүхээр шүүлгэх, хүний эрх гэдэг талаасаа өнөөдөр энэ бүхэн чинь болохгүй байгаа юм. Энэ дээр зүгээр та нарыг би нэг аливаа хуульд хууль тайлбарлуулах, хэрэг шийдэх ийм асуудлыг би асуугаагүй. Өнөөдөр та бид бүгдээрээ байж байж энэ шүүхийн шинэчлэлийг, шүүхийн тогтолцоог, хүний эрхийг хууль дээдлэх зарчмыг л бид шийдэх ёстой. Энэнд бид та нарын өнөөдөр Монгол Улсын дээд шүүх.

**Г.Занданшатар:** Сая Баярмаа шүүгч түрүүн хэлж байсан. Асуудал бас процессын хуульдаа байна, процесс ажил ажиллагааны тухай хууль. Тэгээд энэ Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулиар зарим төрлийн зүйлийн тухайлбал, авлигалын хэргийг бол анхан шатны шүүхээр орохгүй шууд давж заалдах шатны шүүхээр орж шийдвэрлүүлж байх агуулгатай заалт орж ирснийг зөрчилтэй байна гэж үзэж ажаа гишүүн яриад байгаа юм. Тэгэхээр энэ бол Дээд шүүхийн эрх мэдлийг нэмэгдүүллээ гэсэн агуулга.

Дашдондогийн Ганбат гишүүн.

**Д.Ганбат:** Шүүх, шүүгч хоёр маш их чухал. Ер нь Үндсэн хуулийн тулгуур үзэл санаа бол нөгөө гурван эрх мэдэлд л хуваагдаж байгаа шүү дээ. Яг тэр хараат бус шүүх эрх мэдэл маань өнөөдөр байж чадаж байна уу, үгүй юу. Анхан шатны шүүгч дээр бол би яриад байх юм байхгүй ээ. Тэнд бол нийтдээ 500-гаад шүүгч Монгол Улсын хэмжээнд ажилладаг байх. Улсын дээд шүүх 24 шүүгчтэй. Тухайлбал, хүн болгоноос би асууя. Та хэд маань хараат бус байна гэдгийгээ юу гэж ойлгож байна? Тухайлбал, одоо цалин пүнлүүний хувьд ямар байна? Та нар чинь нэлээн удаа давж заалдах шатны шүүхэд шүүгчээр ажиллачихсан юм байна шүү дээ. Хэдэн төгрөгийн цалин авдаг юм бэ, ямар хангамжтай байдаг юм бэ? Хараат бус байх тийм боломж нь байгаа юу? Дээд шүүх дээр очоод ямар шугам маягтай цалин пүнлүүтэй байх юм?

Би хоёр 2015 онд Хууль зүйн байнгын хорооны дарга байхдаа шүүхийн хараат бус байдлыг сайжруулахын тулд эдийн засгийн хөшүүрэг болсон тэр цалинг нь зохих хэмжээнд нь аваачсан. Одоо мөнгөний ханшийн уналт болоод ер нь юу болж байна, яаж байна? Тэгэхэд нийгэм тэр чигээрээ ойлгодоггүй байсан юм. Нийгэм тэр чигээрээ эсрэг л байдаг байсан л даа. Тэгээд, хүн болгон хардах эрхтэй. Тухайлбал, та Хэнтийнх юм байна. Төрийн гурван тэргүүн гэдэг юм уу, эрх мэдэл дээр байгаа гүйцэтгэх засаглалын чинь нэг нь Хэнтийн хүн байгаа, нөгөөдөх нь бас Хэнтийн хүн байгаа. Энэ одоо хараат бус байж чадах уу? Ямар байх вэ? Нөлөөнд автах уу?

Мэдээж хэрэг, Хэнтийн хүмүүс ажиллаж болохгүй гэсэн юм байхгүй л дээ. Бид нар чинь жижигхэн улс болохоор бас бие биетэйгээ, нутаг усаа дэвшүүлээд ингээд явчихдаг. Тийм ч учраас манай шүүх бол бас нэлээн хойгуур байгаа шүү дээ. Тэр тусмаа бас Их засаг их сургууль төгссөн юм байна. Их засаг их сургуулийг үүсгэн байгуулсан хүн манай Улсын Их Хуралд байж байгаа шүү дээ. Та бас Хөгжлийн банканд ажиллаж байсан юм байна. Баярмаа гэдэг хүн. Хөгжлийн банк нь хамаг луйвар болчихсон. Та тэгээд ажиллах ажиллахдаа ахлах хуульчаар ажиллаж байсан юм байна. Тэр үйл явцын хаагуур нь өнгөрөв өө? Их засгийн хувьд бас юу гэж бодож байна? Энэ Их Хурал дээр бас үүсгэн байгуулагч нь байдаг, харьяалагддаг нам нь олонх болчихсон. Энэ дотор 62 суудалтай сууж байна. Нөгөө талаар Хөгжлийн банктай холбоогүй хүн энэ дотор бараг байхгүй болчихсон. Ил далд ямар нэгэн хэмжээгээр холбогдсон гэж үздэг, зээл гаргахад нь. Ийм нөлөөлөл орсон байж болох талтай юу үгүй юу?

Нөгөө талаар бол тэр манай намын асуудал байна аа. Харин та нарын сая Даваасүрэн гишүүний асуултад хариулж байгаа бол үнэхээр зөв зүйтэй хариулт байна. Сайшаамаар байна та хоёрыг. Энэ хариулт дээр бол яг л наад захын хуульч хүний хэлэх ёстой, шүүгч хүний хэлэх ёстой ийм үгийг л хэлж байна. Энэ бол зөв зүйтэй гэж бодож байна би бол.

Үндсэн хуулийн цэцийн талаар ярихад бол Улсын дээд шүүхээс явуулсан Үндсэн хуулийн цэцэд нэр дэвшсэн улсууд, одоо Үндсэн хуулийн цэцэд ажиллаж байгаа улсууд бол маш сайн ажиллаж байна л гэж бодож байгаа, хараат бусаар. Харин ч тэр хүмүүсийг хараат болгохын тулд гадна, дотно явж байхад зориудаар гүйцэтгэх ажил хийсэн ч байж магадгүй. Солонгост тиймэрхүү юм их болдог шүү дээ, солонгосчуудыг ашигладаг. Ажил амьдралын туршлагатай, Улсын Их Хуралд сууж байсан, маш өргөн мэдлэгтэй ийм хуульч хүн байхад үнэхээр Үндсэн хуулийн үзэл баримтлалыг бол тэнд.

**Г.Занданшатар:** 84, Баярмаа шүүгч.

**Н.Баярмаа:** Ганбат гишүүний асуултад хариулъя. Хэд хэдэн асуулт асуулаа гэж ойлголоо. Хамгийн нэгдүгээрт шүүх хараат бус байж чадах талаар та өөрөө яаж ажиллах юм бэ, тэгээд тодорхой цалин пүнлүүтэй холбоотой асуултууд асууж байна.

Энэ асуултын тухайд, бид нар бол Үндсэн хууль, түүнд нийцсэн хууль тогтоомжийг хэнээс ч хараат бусаар хэрэглэж, хэрэг маргааныг хянан шийдвэрлэх зорилготой ийм зарчимтай ажиллах ёстой хүмүүс байдаг. Энэ л үгээ хэлье дээ би. Цалин пүнлүүний хувьд гэх юм бол сая Шүүхийн тухай шинэ хууль батлагдах хүртэл би анхан шатны шүүхийн шүүгч, миний үндсэн цалин 2 сая 700 төгрөг байдаг. Тэгээд 2700 төгрөгөө ерөнхийдөө /тэр үед бол нэмэгдэл байгаагүй/ ингээд гар дээрээ бол татвар, нийгмийн даатгалын шимтгэл, хүн амын орлогын албан татвараа төлөөд 2 сая 200 гаруй мянган төгрөг авч ажилладаг байсан.

Сая шүүхийн шинэтгэлийн шинэ хууль гарснаас хойш бол нэмэгдлүүд нэмэгдсэн. Ингээд төрийн албаны ажилласан жилийн нэмэгдэл, мөн сая би 2 сард докторын зээлийг хамгаалсан. Тэр докторын зэрэгтэй маань холбоотой 20 хувийн нэмэгдэл зэрэг маань ороод одоо бол үндсэн цалин бол өөрчлөгдөөгүй 2 сая 700 хэвээрээ байгаа. Саяын дурдсан нэмэгдлүүд маань нэмэгдээд би 3 сая гаруй төгрөгийн цалин авч байна. Дээд шүүх рүү очоод би үндсэн цалингийн хэмжээ шат шатаар, бага багаар нэмэгддэг гэж ойлгосон. Зүгээр, хараахан энийгээ нарийвчлан бол судлаагүй байна. Бага зэрэг нэмэгдэх байх гэж харж байгаа. Хэрэв тэнд томилогдвол.

Хэнтийнх гэдэг асуултыг асууж байна. Мөн та энэ асуултыг надаас сонсгол дээр асууж байсан. Би танд бас хариулсан. Би 1978 онд Хэнтий аймагт төрсөн. 10 жилийн сургуулийг 1994 онд төгссөн. Тухайн үед би 16 настай байсан. Сургуулиа төгсмөгцөө би их сургуульд оюутан болж ирсэн. Ингээд оюутан болоод их сургуулиа төгсөхдөө би 20 настай төгссөн. Тэр цагаас хойш би их, дээд сургуульд багшиллаа, нийтийн албатуудаар хуульчийн ажлаа хийж ажиллалаа. Надад Хэнтийд ажиллаж байсан болон тэнд ямар нэгэн ажил хэргийн болон бусад харилцаанд орж байсан түүх бол байдаггүй. Миний хүүхэд нас л байдаг юм даа. Тэгээд ийм л байна.

Хөгжлийн банкны хувьд бол Хөгжлийн банканд би ахлах хуульчаар ажиллаж байсан, 1 жил арай хүрэхгүй хугацаанд. Тухайн үед бол би өөрийгөө ажлын байрны тодорхойлолтын дагуу надад ирсэн чиг үүргүүдийг хуульд нийцүүлэн хийж байсан гэж ойлгож байгаа. Шийдвэр гаргах түвшинд бол байгаагүй. Ийм 1 жил гаруй хугацаатай ажиллаад тэгээд би шүүгчээр томилогдсон доо. Ийм асуултууд асуусан, тодорхой асуултууд. Баярлалаа.

**Г.Занданшатар:** 85, Батбаатар шүүгч.

**Д.Батбаатар:** Хараат бусаар ажиллаж чадна гэж бодож байгаа. Ер нь бол шүүгч хийх хугацаандаа гагцхүү хууль дээдэлж ажиллая гэсэн хүсэл эрмэлзэлтэй явж ирсэн. Энийгээ үргэлжлүүлээд хөндлөнгийн байж хараат бусаар хэрэг маргааныг шийдвэрлэж чадна гэж бодож байгаа. Хараат бус байх бас нэг баталгаа бол мэдээж эдийн засгийн баталгаа мөн л дөө. Цалин хөлстэй холбоотой асуудал. Таны нөгөө түрүүн ярьдаг Байнгын хорооны дарга байхдаа нэмсэн үндсэн цалингийн хэмжээ бол одоо шүүхэд бол өөрчлөгдөөгүй байгаа, түүгээр явж байгаа. Сая шинэ хууль үйлчилж эхэлснээс хойш бол төрийн албаны нэмэгдэл гэдэг зүйл байхгүй байсныг нэмэгдэх болсон. Тэгээд энэ хэмжээгээрээ бас 60 хүртэл хувь, доктор бол 80 хүртэл хувиар үндсэн цалин нэмэгдэж шүүгч нар авдаг. Миний тухайд бол давж заалдах шатны шүүхийн ерөнхий шүүгч хийдэг учраас үндсэн цалин 3 сая, тэгээд 60 хувийн нэмэгдэлтэй цалин авдаг.

Их засаг үүсгэн байгуулагч гэж байна. Учрал гишүүнийг л хэлсэн байх. Ням-Осор гуайн хүүхэд. Учрал гишүүнтэй миний хувьд бол ямар нэг харилцаа холбоо, тийм нөлөөллийн зүйл бол огтхон байхгүй ээ. Энэ дээр бол та эргэлзэхгүй байж болно. Намын асуудал гээд та асуултаа гүйцээгээгүй байх шиг байна лээ. Намын асуудал гэдэг дээр бол таны асуултыг сайн яасангүй.

**Г.Занданшатар:** Дашдондогийн Ганбат гишүүн тодруулъя, 1 минут.

**Д.Ганбат:** Ийм байна, та та бүхний очих гэж байгаа Дээд шүүх чинь, би намын асуудлаар асуух гээд байна л даа. Тамга тэмдэгтэй, хууль ёсны тамга, тэмдэгээ авчирсан тийм материалыг хүлээж авах ёстой байх л даа. Тэгдэггүй, яадаг юм шүүх? Төрийн бус байгууллагуудаас, хэн дуртай гудамжинд байгаа хүмүүсээс материал аваад байдаг уу, яадаг вэ хэлэлцэж барихдаа? Энэ ямар байдаг юм бэ? Та нар яаж шийддэг вэ? Тухайлбал давж заалдах шатны шүүх дээр ч юм уу. Төрийн бус байгууллага гэж явдаг.

Хоёрт, тэгээд гадаа өлсгөлөн зарлаад ч юм уу, зулын гол болно гээд жагсаад байхаар нөлөөнд автах ёсгүй л дээ. Тэгээд материалыг нь буцааж байна гээд ингэдэг иймэрхүү маягтай явж байна. Энийг та нар юу гэж үзэж байгаа юм? Шүүхийг одоо та нар бол завхруулж байна шүү дээ. Дээд шүүх яг тэр утгаараа ажиллаж чадахгүй байна. Тэрийг өөрчлөх гэж та нар очиж байна гэж ойлгож болох юм уу?

**Г.Занданшатар:** 85, Батбаатар шүүгч.

**Д.Батбаатар:** Ер нь шүүх аливаа гомдол нэхэмжлэл, хүсэлт юу ч байсан ямарваа нэг баримтыг хүлээж авахдаа мэдээж эрх бүхий этгээд мөн үү, тэгээд хуульд заасан бичиг баримт бүрэн байна уу, үгүй юу гэдгийг л шалгаж авна л даа. Тэрнийхээ дараа холбогдох баримтууд нь үндэслээд хуульд заасны дагуу л шийдвэрээ гаргах ёстой. Мэдээж тэгээд Дээд шүүхэд очсон тохиолдолд бол холбогдох баримтуудаа судална, үзнэ, харна. Тэгээд л хуульдаа нийцүүлж шийдлээ гаргана гэж бодож байна. Тэр өлсөж цангах ч юм уу, аливаа нэг байдлаар нөлөөлнө гэдэг бол угаасаа хараат бус байдалд халдах шинж учраас тэр бол шүүхийн шийдвэрт бол угаасаа нөлөөлөх ёсгүй. Нөлөөлөх үндэслэлгүй л дээ. Баярлалаа.

**Г.Занданшатар:** Нөлөөллийн мэдүүлэг энэ тэр гарна гээд байгаа шүү дээ. Тэрийгээ яриач. Тэрийг шүүн таслах ажиллагааны эсрэг гэмт хэрэг гээд. Нийгмийн сэтгэл зүйг дагаж ялдаг явдлыг анти.. Дээр үеэс тийм асуудал үүсээд шүүн таслах ажиллагааны эсрэг гэмт хэрэг гэж хэрэг үүснэ л дээ. Ядаж онолын хувьд найруулчихаач.

**Д.Батбаатар:** Нөлөөллийн мэдүүлэг хөтлөх ёстой хуульд зааснаар. Тэгээд тэр нийгмийн хэв журам алдагдуулж байгаа ч юм уу, бусад асуудалтай холбогдуулж холбогдох, холбогдох хуулийн дагуу л шийдвэрлэгдээд явах ёстой л доо. Ямар ч байсан шүүх, шүүгч бол тэрхүү үйл ажиллагаанд автаж, ялангуяа нийгмийн сэтгэл зүйд автаж шийдвэр бол гарах ёсгүй.

**Г.Занданшатар:** Ер нь Шүүхийн хуулиа сайн унших хэрэгтэй юм байна шүү дээ. Шүүгч хүн байж. Шинэ хуулиар бол шүүн таслах ажиллагааны эсрэг гэмт хэрэг гэсэн агуулгаар нийгмийн сэтгэл зүйгээр урьдчилж гүйцэтгэх ажлын ч юм уу, материал зарлаж, нийгмийн сэтгэл зүйг хөтөлж, тэгээд зайлшгүй яллах нөхцөл дарамт учруулах энэ тэр бол шүүн таслах ажиллагаанд нөлөөлж байгаа хэрэг гэж үзнэ.

Хоёрдугаарт нь, шүүн таслах ажиллагаан дээр одоо протокол хөтөлдөг болж байгаа шүү дээ. Улс төрийн албан тушаалтнуудтай уулзах юм бол заавал протокол хөтөлж нөлөөллийн мэдүүлгээ гаргах ёстой энэ тэр гээд хараат бус байдлыг хангах заалт бол Шүүхийн шинэтгэлийн хуульд орсон байгаа шүү дээ. Яах вэ, чиглүүлж байгаа юм.

84, Баярмаа шүүгч.

**Н.Баярмаа:** Би бол Иргэний хэрэг шүүхэд хянан шийдвэрлэх тухай хуулиа үндэслээд хариулъя гэж бодож байна. Ер нь бол шударга шүүхээр шүүлгэх эрхийн хамгийн нэгдүгээр элемент бол хэн ч болов шүүхэд хандах нь нээлттэй байх ёстой. Гэвч энэ бол тодорхой хүрээ, хязгаар байгаа. Тэр хүрээ, хязгаар нь юу вэ гэхээр процессын хууль тогтоомжуудад заасан нэхэмжлэл болоод өргөдөл, хүсэлт, гомдлын бүрдүүлбэрийн шаардлага гэж байдаг. Тэгэхээр энэ иргэний процессын хуулийн 62 дугаар зүйл, 65 дугаар зүйлүүдэд энэ бүрдүүлбэрийн шаардлагууд бол тавигдсан байгаа. Батбаатар шүүгч бол түрүүн бүрдүүлбэрийн шаардлагын талаар яг зүйлүүдийг хэллээ, зүйл, заалтыг нь л дурдаагүй болохоос. Тэгэхээр бүрдүүлбэрийн шаардлага хангаагүй бол хамгийн эхний бөгөөд нам босго юм даа. Энийг дамжаад ороод ирэх юм бол шүүх бол нэхэмжлэлийг хүлээж авч асуудлыг шийдэх үүрэгтэй.

**Г.Занданшатар:** Дашдондогийн Ганбат гишүүн, 1 минут.

**Д.Ганбат:** Аягүй сайн, зөв зүйтэй ойлголтуудыг өгч байна л даа. Би бас мэддэг л юмаа бас асууж байгаа юм. Улсын Их Хурлын дарга бол ялангуяа ямар ч Дээд шүүхийн шүүгчээс илүү л хариулт өгч байна. Яг л ийм л байх ёстой. Гэхдээ та нар цахим, цаасан гээд хоёр бүртгэл байдаг. Цаас нь байгаад байгаа мөртөө цахим дээрээ бүртгэдэггүй. Энэ эс үйлдэл хийдэг чинь бас ямар учиртай юм бэ? Танай Дээд шүүхийн нэр хүндийг унагаж байгаа шүү. Тэгээд ямар арга хэмжээ авах ёстой юм? Ер нь 3 сая хүн 3 саяулаа гарч ирээд л жагсаж байсан ч та нар өөрсдийнхөө шийдвэрийг гаргаж л байх ёстой шүү дээ, хуулийг дээдлээд. 3 саяулаа өлсөж байсан ч яг хуулийн дагуу шийдвэрээ гаргаад хараат бусаар л ажиллаж байх ёстой. Тэгтэл та нар хэлэлцэж эхэлчхээд буцаагаад явуулдаг. Өөрийнхөө шүүхийнхээ нэр хүндийг хамгаалдаггүй, шүүгчдээ хамгаалдаггүй. Энэ ажлаа хийдэггүй. Энийг хэн хийх ёстой юм? Хууль байна уу, байхгүй юу? Яг ямар арга хэмжээ авах ёстой юм. Тэгээд бүгдээрээ зулын гол болоод байх ёстой юм уу? Та нараар хүссэн шийдвэрээ гаргуулахын тулд.

**Г.Занданшатар:** 85, Батбаатар шүүгч.

**Д.Батбаатар:** Дээд шүүхийн урд гаргачихсан шийдвэртэй холбогдуулж эндээс ямарваа нэг тайлбар өгөх бол боломж байхгүй. Бүртгэлийн хуулиар, ер нь бол бүртгэл маань цаасан суурьтай явагддаг. Цахим бүртгэлийг түүндээ баталгаажуулдаг хуулийн заалт бол байдаг. Ер нь бол түрүүний үл ойлгогдоод байгаатай холбоотой л асуудал л даа. Шүүх шийдвэрээ сайн тайлбарлахгүй байна уу даа. Тэрийг бол Шүүхийн ерөнхий зөвлөл болоод бусад байгууллагууд, холбогдох газар нь хандаж, нөлөөлж байна гэж үзвэл шаардлагатай бол эрүүгийн шинжтэй бол эрүүгээр нь, зөрчлийн шинжтэй зөрчлөөр нь шалгуулж байж шийдвэрлэх ёстой байх даа.

**Г.Занданшатар:** Баярмаа шүүгч, 84.

**Н.Баярмаа:** Ганбат гишүүний асуултад хариулъя. Ер нь бол бас нэлээн ийм хүний эрхийн мэдрэмжтэй асуулт асууж байна л гэж ойлгож байна л даа. Өөрөөр хэлбэл бас жагсаал цуглаан хийх эрхтэй холбоотой асуулт асуугаад байх шиг байна. Ер нь хардах эрх хэнд ч бол байна. Шүүхийн хараат бус байдалд хууль бусаар нөлөөлж байна гэж үзэх юм бол журмынхаа дагуу арга хэмжээгээ авна. Харин иргэд, хуулийн этгээд хуульд заасан журмын дагуу өөрийнхөө үзэл бодлоо чөлөөтэй илэрхийлэх эрхээ хэрэгжүүлээд жагсаж байвал жагсаж л байг. Жагсаал цуглаж л байх ёстой. Тэр эрхийг нь бид хангаж өгч өгөх ёстой. Харин түүний энэ нь хуульд нийцээгүй байна гэж үзвэл нөлөөнд нь автаж бол болохгүй. Энэ бол ойлгомжтой асуудал. Шүүх гагцхүү хуулийг хэрэглэж, хэнээс ч хараат бусаар асуудлыг шийдэх ёстой л гэж ойлгож байгаа. Баярлалаа.

**Г.Занданшатар:** Шатарбалын Раднаасэд гишүүн.

**Ш.Раднаасэд:** Нэр дэвшигчдээс асуух зүйл байхгүй ээ. Шалгаруулалтаар гарч ирсэн байх гэж бодож байгаа юм. Зүмбэрэллхам даргаас асууя. Шүүхийн ерөнхий зөвлөл 2021 оны 11 сарын 25-нд байгуулагдсан. Та нар томилогдсон. Өнөөдөр найман сар болж байна. Одоо нийт хэчнээн шүүгчийг сонгон шалгаруулаад байна аа? Хэд нь томилогдсон бэ? Миний мэдэж байгаагаар 699 шүүгч Монгол Улсын хэмжээнд ажиллах ёстой. Өнөөдөр 510 байна уу, 506 шүүгч ажиллаж байна. 189 хүн, бараг 190 хүн шүүгчийн орон тоо дутуу ажиллаж байна. Энэ найман сарын хугацаанд та нар хэдэн хүнийг ер нь томилсон юм бэ? Анхан болон дунд шат, өнөөдөр орж ирж байгаа Дээд шүүхэд нэр дэвшиж орж ирж байгаа энэ хоёр хүнтэйгээ нийлээд 10 хүн л ингэж шалгаруулалтад орж гарсан гэж ийм зүйл байх юм. Энэ үнэн үү? Энэ найман сарын хугацаанд та нар 189 сонгон шалгаруулалт яагаад ингээд гацаад байгаа юм бэ? Хэрвээ үнэн бол. Хоёрдугаарт, Дээд шүүх шүүгчийн орон тоо дахиад гурав байна уу, хоёр байна уу, дутуу байгаа. Энэ хүмүүсийг яагаад гүйцэд оруулж ирэхгүй байгаа юм. Дутуу хагас дутуу оруулж ирээд байгаа юм?

Энэ Шүүхийн хууль дээр нэг зүйл хийсэн. 30 жил ажилласан, 55 нас хүрсэн хүмүүсийг тэтгэвэрт нь хуулиар шууд суулгана гэж. Тийм хүмүүс чинь одоо ажиллаж л байгаа. Шүүгчийнхээ ажлыг хийгээд л явж байна. Хоног, өдөр нь гүйцсэн бол тэр өдрөөс эхлээд бараг шүүгчийн ажил хийлгэхгүй гэж, нөгөө шүүхийн шинэчлэл дээр уддаг, гацаадаг, энэ системийг цэвэрлэхийн тулд цусыг нь байнга сэлгэж байх ёстой гэж ярьсан юм. Энд 20 гаруй хүн байгаа сурагтай байна. Энэ хүмүүсээ яагаад оронд нь сонгон шалгаруулалт явуулж, энэ хүмүүс чөлөөлөх юмхийгдэхгүй байгаа юм. Өргөдөл авна гэж, төрийн захиргааны албан дээр бол 65 хүрсэн, 60 хүрсэн бол тэр өдрөөс нь эхлээд чөлөөлөөд явж байгаа. Тэгээд шүүгч ч гэсэн яг ижилхэн. Монгол Улсад хууль нэг мөр хэрэгжиж байгаа юм бол шүүх ч бай, төрийн захиргааных бай, бусад албан ажиллаж байгаа бол яг л ижилхэн хууль хэрэгжих ёстой. Энэ зүйлүүд яагаад хийгдэхгүй, өнөөдөр яг ингээд яваад байна гэдэгт гайхаад байна.

Шүүхийн ерөнхий зөвлөлөөс гадна Сахилгын хороо ч гэсэн өнөөдрийг хүртэл найман сарын хугацаанд 5 хүн дээр л хариуцлага тооцсон шүү дээ. Тэрний 2 нь бол зугтаагаад явсан, 1 нь ажлаа хаяад Америк руу бүр гадагш зугтсан. 3 хүн нь нөгөө Баасанцогттой холбоотойгоор ингээд явсан байх, олон нийтийн шахалт. Энэ бол өөрт чинь хамааралгүй л дээ. Тэгээд би та нарыг томилогдож байгаад хэлж байсан. Шүүхийн шинэчлэлийн хувь заяа та нарын гарт байгаа шүү гэж. Энэ яаж эхэлнэ, яг тэр замаар, тэр коридороор цаашдын энэ шүүхийн шинэчлэл үргэлжилнэ гэж.

Өнөөдөр найман сарын хугацаанд энэ үр дүн гараагүй байна. Та дарга болоод найман сар боллоо. Одоо дөрвөн сарын дараа та ажлаа өгнө. 189 хүн хамгийн багадаа өнөөдөр орон тоо дутуу, шүүгчид ачаалалтай ажиллаж байна. Энэ сонгон шалгаруулалтын журам зүйлүүд нь гараад хүмүүс нь яваад байхыг бодоход энийг бөөнөөрөө нь зарлаад явуулах ийм боломж бололцоонууд байгаа. Яагаад ингээд нэг нэгээрээ сугалаад, энийг одоо, тэрийг дараа нь энэ гээд ингээд сугалсан ийм шалгалтууд явуулаад сонгон шалгаруулалт хийгдээд байгаа юм. Энэ зүйл дээр асуулт асууна.

**Г.Занданшатар:** 83, Шүүхийн ерөнхий зөвлөлийн дарга Зүмбэрэллхам.

**Д.Зүмбэрэллхам:** Раднаасэд гишүүний асуултад хариулъя. Гурван үндсэн асуулт байна гэж ойлголоо. 699 шүүгч яагаад ажиллахгүй байгаа юм бэ гэдэг асуулт асуулаа. 2016 онд Улсын Их Хурлын 42 дугаар тогтоол гаргахдаа 699 шүүгчтэй байна, Монгол Улсад гээд, бүх шатны шүүгчид нийлээд 699 байна гэж тогтоосон. Энэнээс хойш зургаан жил өнгөрсөн байна. Бид нар зургаа, долоо дахь сардаа л ажиллаж байна. Энэ хугацаанд энэ 699 шүүгчид хүртэх хэмжээний төсөв, цалингийн сан баталж өгөөгүй. Баталж өгсөн цалингийн сан нь зөвхөн 506 шүүгч ажиллуулахад хүрч байна. Энэ 506 шүүгчийг л цалингийн сантай учраас ажиллуулж байна.

Өчигдөр Байнгын хороон дээр би төсөв танилцуулахдаа 2023 онд 200 шүүгчээ бүтэн болгож ажиллуулъя, энийг энэ төсөвт бүрэн хэмжээгээр нь баталж өгөөч гэдэг энэ саналыг бол тавьсан байгаа. Тийм учраас ирэх жил бол хэрвээ цалингийн сан бүрэн батлагдах юм бол энэ 200 орчим шүүгчийг бол, бид нар 193 шүүгч дутуу байна гэж үзэж байгаа. Энэ 193 шүүгчийг бүрэн болгож ажиллуулахад бид нар сонгон шалгаруулалт явуулахад бэлэн байгаа. Энэнээс халширч байгаа юм алга байна, Шүүгчийн ачаалал их байна. Энийг зайлшгүй шийдэх асуудал мөн байгаа юм. Энэний цалингийн сан нь бол өндөр гарна. Энэ 200-гаад шүүгчийн цаад талд 200 шүүгчийн туслах гарч ирнэ, ширээ, сандал гарч ирнэ, суух байр гарч ирнэ гэх мэтийн төсвийн асуудлыг шийдээд өгөх юм бол энэ асуудлыг шийднэ. Улсын Их Хурал энэ дээр туслалцаа үзүүлж, дэмжлэг үзүүлж, энийг шийдэж өгөх байх гэж найдаж байгаа.

Энэ дутуу ажиллуулж байгаа асуудал бол Шүүхийн ерөнхий зөвлөлийн бүрэлдэхүүнээс шалтгаалаагүй. Бид энийг шийдэхийн төлөө ажиллаж байгаа. Удаа дараа энэ асуудлаар байр сууриа илэрхийлж байгаа. Одоо байгаа 500-н хэдэн шүүгчийн хувьд бол эхний ээлжид гурван шатны 21 сул орон тоог зарласан. 21 сул орон тооноос одоогийн байдлаар 17 орон тоо нь бол нөхөгдөж байгаа юм. 4 орон тоон дээр бол үндсэндээ шалгуур босго даваагүй учраас дахиад зарлагдахаар болж байна. Дээд шүүх дээр сул орон тоонуудыг тэнцсэн сул орон тоогоо нөхөхөөр хоёр шүүгчийн асуудлыг танилцуулаад явж байна. Бусад шүүгчийн асуудлуудыг сул орон тоог нь зарлачихсан байж байгаа. Одоо бүртгэл явуулаад тэгээд дараачийн шалгалт явагдана.

Өмнөх хуулийн дагуу бол сул орон тоо нөхөх асуудал бол жилдээ нэг, хоёр удаа бөөнөөрөө явагддаг байсан бол энэ хуулийн зарчим нь өөр болсон. Сул орон тоо гарахаас өмнө 120 хоногийн өмнө мэдэгдэнэ, Шүүхийн ерөнхий зөвлөл 90-ээс доошгүй хоногийн өмнө сул орон тоог зарлаж бүртгэл явуулна гэх мэтийн хоног хугацаа заасан учраас шалгалт явуулж дуусаад л дараачийн сул орон тоо зарлагдаад л шалгалт явагдаад ингээд л үргэлжилсэн процесс явахаар ингэж заасан байгаа. Тэгээд Шүүхийн тухай хууль бол шинээр хэрэгжиж эхэлж байгаа учраас ерөөсөө Шүүхийн ерөнхий зөвлөл энэ хуулийн заалтыг хэрэгжүүлэх энэ ажлыг бол эхнээс нь бүх талаас нь авч.

**Г.Занданшатар:** Шатарбалын Раднаасэд гишүүн тодруулж асууя.

**Ш.Раднаасэд:** Тэтгэвэртэй холбоотой, одоо яг 30 жил ажилласан 55 нас хүрсэн хэдэн хүн байна? Яг өнөөдрийн байдлаар. Танд бол энэ 506 шүүгчийн бүх статистик байгаа гэж би ойлгож байгаа. Төсвийн тодотгол дунд нь явагдсан. Төсвийн тодотгол явагдахад яагаад энэ асуудлаа яриад 189 шүүгчийн орон тоо дутуу байна, улсын төсвүүд цалингийн сангийн суулгах юмыг яагаад хийгдээгүй вэ? Энэ юмнуудын араас та нар явж замыг нь гаргахгүй бол яг хойд талын чинь дараа дараагийн Ерөнхий зөвлөл яг л энэ зарчмаар ингээд л нэг унтаа байдалтай ийм байдалтай явна. Тийм учраас та нарын санаачилга, эхлэл ялангуяа энэ шинэ тутам байгуулагдаж байгаа байгууллагууд дээр хамгийн анханд нь очсон хүмүүсийн явуулсан гаргасан зам мөрөөр явдаг гэж хэлээд байгаа нь тэр.

**Г.Занданшатар:** Зүмбэрэллхам дарга хариулъя, 83.

**Д.Зүмбэрэллхам:** Баярлалаа. Өнгөрсөн жил 70 тэрбум орчим тэрбум төгрөгийн төсөв баталж өгсөн. Ихэнх нь бас цалингийн сан юм. Одоо энэ жил бол 293 тэрбум төгрөгөөр санал тавьж байгаа. Энэ бол үндсэндээ Раднаасэд гишүүний одоо хэлж байгаа энэ сул оронтойгоо Улсын Их Хурлаас гаргасан 42 дугаар тогтоолыг бүрэн хэрэгжүүлэхтэй холбоотой ийм зардал юм гэдгийг манай Улсын Их Хурал бол маш ойлгомжтой хүлээж авч ингэж дэмжиж өгөх байх гэдгийг би дахиад илэрхийлье. 55 нас хүрсэн, 30-аас доошгүй жил ажилласан хүн тэтгэвэр тогтоолгоно гэсэн нэг заалт шүүхийн тухай хуульд байгаа. Энэ заалтыг хэрхэн хэрэгжүүлэх вэ гэдэг асуудал асуудлаар түрүүчийн Ерөнхий зөвлөл бас.

**Г.Занданшатар:** Зүмбэрэллхам дарга гүйцээгээд хариулчихъя. Товч тодорхой хариулъя.

**Д.Зүмбэрэллхам:** Шүүхийн ерөнхий зөвлөл хуралдаад энэ хэрэглэх боломжгүй байна гэсэн байр суурийг Дээд шүүхэд илэрхийлсэн юм байна лээ. Сая бас бид нар 55 нас хүрсэн 30-аас дээш жил ажилласан шүүгч нар тэтгэвэр тогтоолгоно гэдэг заалтыг хэрхэн хэрэглэх талаар бас бүр хуралдаанаараа авч үзсэн. Энэ шүүхийн бүх шатны шүүгч шүүгчдийг хугацаанаас нь өмнө бүрэн эрхийг нь дуусгавар болгох тэр үндэслэлүүд дотор энэ үндэслэл байхгүй байгаад байгаа юм. Зөвхөн 40 дүгээр зүйлд заасан үндэслэлүүдээр Монгол Улсын Ерөнхийлөгчид бид нар өргөж мэдүүлэх ёстой. Тэр үндэслэлүүд дотор байхгүй байгаад байгаа юм. Тэгэхээр энэ хуулийн заалтууд дотор нь зөрчилтэй, тэгээд ер нь бол Дээд шүүхийг энэ талаар нэг тайлбар гаргаж өгнө үү гэсэн энэ хүсэлтийг бид нар албан ёсоор тавьсан байгаа.

Ядаж энэ заалт бол шүүгчийн өөрийнх нь болон гэр бүлийн баталгаа гэдэг хэсэгт орчихсон. Тэгэхээр 55 хүрсэн 30-аас дээш жил ажиллачихсан шүүгч нар энэ улсуудын бүрэн эрхийн дуусгавар болгох асуудал яагаад шүүгчийн баталгаан дотор байгаад байгаа юм бэ гэдэг нь бас ойлгогдохгүй байгаа юм. Сайн ойлгомжгүй байна. Нэг ийм учир шалтгаан байна.

**Г.Занданшатар:** Раднаасэд гишүүн.

**Ш.Раднаасэд:** Наадах чинь уул нь их л ойлгомжтой бичсэн юм даа, хууль дээр. Наадах чинь нас барах юм уу, эсвэл өөрөө явахгүй л бол тэгээд л байж л байх юм байна л даа. Шүүгчийг хугацаанаас нь өмнө чөлөөлөх үндэслэл байхгүй байна аа гээд ингээд хэд хүртлээ ажиллаж болох юм, тэр хүртэл нь явуулах ийм л зүйл хэлж байна шүү дээ. Тэгээд одоо Дээд шүүхээр тайлбар гаргуулна гээд. Одоо Дээд шүүх шүүгчдийн хамгаалсан шийдвэр гаргана л даа. Ерөнхийлөгчөөс бүх насаар нь томилсон учраас бүх насаараа байгаад, ингэж дуусталаа шүүгч хийх ёстой юм байна гэсэн ийм байдал руу л явж байна.

Нөгөө Их Хурлаас томилогддог та нарын чинь шалтгаан, хараат бусаар ажиллах шалтгаан чинь энэ шүү дээ. Одоо ингээд л шүүгчдийнхээ нөлөөнд орчихсон ингээд л хамгаалаад байж байгаа юм байна. Шинэчлэл бол яриад явахгүй л дээ. Наадах чинь ийм байдалтай.

**Г.Занданшатар:** Үндсэн хуулийн 49.3-т байгаа. Шүүгчийн хараат бус байдал, шүүхийн бие даасан байдлыг хангах зорилгоор Шүүхийн ерөнхий зөвлөл ажиллана гэж байгаа шүү дээ. Гэхдээ нэг өгүүлбэр байгаа. Шилж олгох гэж зааж байгаа юм, сонгон шалгаруулах гэж биш. Энэ бол эцсийн дүндээ Шүүхийн ерөнхий зөвлөл шүүгч нарын шилж олсон шүүгч нарынхаа өмнөөс сүүлд нь хариуцлага хүлээх агуулга байгаа. Шилж олно гэдэг бол, селекшн хийж байгаа юм. Түүнээс биш сонгон шалгаруулна гэсэн үг шүү.

Одонгийн Цогтгэрэл гишүүн.

**О.Цогтгэрэл:** Баярлалаа. Дээд шүүхийн шүүгчийг томилох тухай асуудал яригдаж байна л даа. Тэгэхээр Дээд шүүхийн шүүгч гэдэг анхан болон давах шатны шүүгчээс юугаараа ялгаатай вэ гэдэг асуулт бас энэ хэлэлцүүлгийн суурь нь байх л даа. Тэгэхээр ер нь Дээд шүүхийн шүүгч гэдэг чинь өөрөө чиг үүргийн хувьд хуулийн хэрэглээ, зөв хуулийг зөв хэрэглэж үү гэдэг дээр илүү төвлөрч ажиллах ёстой чиг үүрэгтэй гэж ойлгодог. Хэрэг маргаан, баримт нотолгоо гэхээсээ урьдаар хуулийг зөв хэрэглэж үү гэдэг дээр. Хуулийг зөв хэрэглэсэн эсэх гэдэг чинь өөрөө онолын асуудал байх. Нэлээн тийм хуулийн онолын асуудал. Практикаасаа илүү онолын асуудал.

Тэгвэл хуулийн онолын талаар бэлтгэгдсэн ямар мэдлэг боловсролтой байх гэдгийг би бас энэ Ерөнхий зөвлөлийн дарга тэргүүнээс бас асуух гээд байна л даа. Дээд шүүхийн шүүгчдэд энэ шалгуур яаж тавигддаг юм? Одоо энэ материал ирсэн цаасан дээр бол тэр талын юм байхгүй байгаад байна л даа. Тэгэхээр тэрийг олон улсын энэ хэвлэлд, шинжлэх ухааны чиглэлийнхээ сэтгүүлд материал хэвлүүлснээр нь үнэлж дүгнэдэг юм уу? Энэ хүн чинь онолын маргаан шийдэх гээд байгаа хүмүүс тэр онолын талаараа хэр зэрэг бэлтгэгдсэн бэ гэдэгт Дээд шүүхийн шүүгчдэд яаж хандаж шалгуур тавьдаг вэ гэдгийг даргаас асууя. Хоёр нэр дэвшигчээс бас та хоёр энэ чиглэлд яаж бэлтгэгдсэн гэж өөрсдийгөө үздэг вэ? Энэн дээрээ нэг тайлбар өгөөч.

Хоёрдугаарт нь, яг энэ онолын гэж байгааг хамаарч магадгүй ганц хоёр асуулт байгаад байна. Сая нэр дэвшигчид Монгол Улсын иргэн шударга шүүхээр шүүлгэх эрхтэй гэдэг үгийг давтан давтан хэлж байна л даа. Яг энэ үгнээс л эхлэхэд Монгол Улсад тийм шударга бус шүүх гэж байх ёстой юм уу? Энэ шүүх шударга бус байна гэвэл би энэ шүүхээр шүүлгэхгүй ээ, энэ шүүх шударга бус байна, би шударгаар нь шүүлгэе гэж сонгох хэрэгтэй юм уу. Яг энэ үгний цаана ямар утга учир байгаа юм. Шударга шүүх гэдэг утга байна уу, аль эсвэл би шүүхээр шударгаар шийдэх эрх шүүлгэх эрхтэй юм уу? Энэн дээр тэр байр суурь болоод онол талаасаа тайлбар өгөөч.

Хоёрдугаарт нь, Дээд шүүх мэдээж бас танхимаар хуралддаг байх бүрэлдэхүүнтэй хуралддаг байх. Ер нь энэ шүүхийн практик харахад нэг шүүгч нь илтгэгч шүүгчээр ордог юм шиг байна лээ. Үндсэн хуульд шүүх хамтын зарчмаар шийдвэр гаргана гэсэн өгүүлбэр байдаг. Тэгэхээр нэг нь илүү мэдээлэлтэй ороод, бусад нь мэдээлэл багатай, уншиж судлаагүй ороод шийдвэр гаргаж байгаа. Тэгээд хамтын шийдвэр гарч байгаа чинь өөрөө ер нь онол болоод зарчмын хувьд хэр нийцтэй вэ? Бүх шүүгчид хэрэг материалтайгаа танилцдаг байх ёстой биш үү? Магадгүй энэ дээр ажлын ачаалал наана, цаана зүйл ч бас байдаг байж магадгүй. Тэгэхдээ бас энэ чинь нөгөө хамтын зарчмаар эн тэнцүү мэдээлэлтэйгээр асуудлыг шийдэх дээр зарчим энд хаана нь явж байгаа бол? Биелэгдэж байгаа болов уу? Эдгээр дээр нь хариулт өгөөч. Тэгээд дараа нь тодруулъя.

**Г.Занданшатар:** Зүмбэрэллхам дарга хариулъя. Үндсэн хуульд 35 нас хүрсэн, хууль зүйн дээд боловсролтой, 10-аас дээш жил.

**Д.Зүмбэрэллхам:** Цогтгэрэл гишүүний асуултад хариулъя. Шүүгчид тавих ерөнхий болзол шаардлагын талаар Шүүхийн тухай хуулийн 38 дугаар зүйлд долоон үндсэн шаардлага байдаг. Энийг бол хоёр нэр дэвшигч маань хангаж байгаа. Дээр нь бол 31 дүгээр зүйлийн 4 дүгээр зүйлд бол Улсын дээд шүүхийн шүүгч энэ хуулийн 31.1-д зааснаас гадна дараах шаардлагын аль нэгийг хангасан байна гэдэг хэд хэдэн шалгууруудын аль нэгийг нь заавал хангасан байна гэдэг шаардлага бий. Энэ бол шүүгчээс 10-аас доошгүй жил ажилласан, прокурор, эсвэл өмгөөлөгчөөр дагнасан, 10-аас доошгүй жил ажилласан, магадлан итгэмжлэгдсэн хууль зүйн их дээд сургуульд 10-аас доошгүй жил багшилсан, сүүлийн 6 жилд улс төрийн болон улс төрийн намын удирдах албан тушаал эрхэлж байсан хүнийг шүүгчээр томилохыг хориглоно гэх мэтийн ийм заалтууд байгаа.

Тэгээд хоёр нэр дэвшигчид маань энэ шаардлагыг бол бүрэн хангасан байгаа. Баярмаа нэр дэвшигчийн тухайд бол шүүгчээр ажилласан, бас хууль зүйн өмгөөлөгчөөр ажилласан, төрийн захиргааны байгууллагад бол хууль тогтоох байгууллагад ажилласан, сурган хүмүүжүүлэгч, багшийн ажил хийсэн эрх зүйн салбарын гэх мэтийн энэ шат шатанд ингээд явсан, докторын зэрэг хамгаалсан, гадаад, дотоодод магистр хамгаалсан ийм бэлтгэгдсэн хүн. Өөрийнхөө боломжоор энэ шалгаруулалтад гарч ирлээ гэж ингэж үзэж байгаа. Батбаатар нэр дэвшигчийн хувьд бол үндсэндээ шүүх хуралдааны нарийн бичгийн даргаас эхлээд бүх шатны шүүхээр яваад, давж заалдах шатны ерөнхий шүүгчийн албыг хүртэл мерит зарчмаар энэ шүүхийн салбартаа ажиллаж гарч ирсэн ийм нэр дэвшигч. Өөрийнхөө энэ боломжоор өөрийнхөө энэ хэмжээнд бэлтгэсэн хэмжээгээрээ сонгон шалгаруулалтад гарч ирлээ. Бид нар бол хүнээ шилж олж чадлаа гэж Ерөнхий зөвлөл бас итгэлтэй байгаа гэдгийг илтгэе, баярлалаа.

**Г.Занданшатар:** Товч тодорхой хариулчихъя. 84, Баярмаа шүүгч.

**Н.Баярмаа:** Цогтгэрэл гишүүний асуултад хариулъя. Эхний ээлжид онолын чиглэлд өөрийгөө хэрхэн бэлтгэгдсэн гэж боддог вэ гэсэн асуулт байна. Зүмбэрллхам дарга бол ерөнхийдөө суурь зүйлүүдийг хариулчихлаа. Миний бие бол, нэмээд хэлэхэд судалгаа шинжилгээний ажил буюу өгүүлэл нийтлэл бичих ажил дээр бол тасралтгүй ажилладаг. Хуулийн төсөл боловсруулах ажлын хэсгүүдэд бол бас байнга орж ажилладаг, үндсэн ажлынхаа хажуугаар. Түүний зэрэгцээ сургалтуудыг, багшлах ажлыг бол эрх зүйн бакалаврын боловсролын түвшинд болон магистрын түвшинд, түүнчлэн шүүгч нар, хуульч нарын түвшинд бас сургагч багшийн байдалтай ажиллаж ажиллаад явж байгаа. Нэлээн хэдэн жилийн туршлага байна.

Хоёр дахь асуулт байна. Шударга шүүх, эсвэл шударга бус шүүх гэж байх уу, шударга шүүхийн тухай асуудал юм уу, шударгаар шүүлгэх тухай асуудал юм уу гэж байна. Тэгэхээр маш зөв, их сонирхолтой сэдвийг хөндлөө. Ер нь бол шударга шүүхийн асуудал. Энэ өөрөө тогтолцооны асуудал. Өөрөөр хэлбэл, шүүх бие даасан эрх мэдэл байх тухай асуудал шударга шүүх гэдэг маань. Тэгэхээр Монгол Улсад өнөөдөр Үндсэн хууль маань хүчин төгөлдөр хэрэгжээд Үндсэн хуулийн дагуу шүүх байгуулагдаж байгаа бол бид бүх шүүхээр шударга шүүх. Үндсэн хуулийн дагуу байгуулагдаж байгаа, түүнчлэн шударга шүүхэд тавигддаг тодорхой стандартуудыг биелүүлж ажиллахыг эрмэлзэж байгаа энэ тогтолцоогоо бид нар шударга шүүхийн тогтолцоо гэж ойлгоно.

Шударгаар шүүлгэх эрх гэдэг бол илүүтэй процессын эрх хэмжээний асуудал. Энд процесс буюу шийдвэр гаргахдаа процессын хэм хэмжээгээ даган биелүүлж, сахин биелүүлж шүүх чадаж уу, үгүй юу гэдэг материаллаг хэм хэмжээг хэрэглэхийн хажуугаар илүү тавигдаж байгаа өөр зарчмын асуудлаа гэж. Тэгэхээр аль аль нь бол чухал асуудал.

Шударга бус шүүх, өнөөдөр Үндсэн хуулийн дагуу байгуулагдчихсан байгаа шүүхээ бид нар шударга бус шүүх энэ юм гэж бол ойлголт байж таарахгүй. Үндсэн хуулийн дагуу түүнд нийцсэн хууль тогтоомжийн дагуу үйл ажиллагаа явуулж байгаа байгуулагдсан шүүх өнөөдөр ардчилсан тогтолцоонд бол шударга шүүх, стандартаа барьж ажиллаж байгаа тохиолдолд гэж ойлгоно.

Гурав дахь, хамтын шийдвэрийн тухай асуудал ярьж байна. Батбаатар шүүгч бол илүү нарийн туршлагатай хариулах байх. Миний ойлгосноор бол бүрэлдэхүүний шүүхийн үед бол даргалагч шүүх анхан шатанд яригддаг.Давж заалдах, шат хяналтын шатанд бол бүгд хамтын зарчмын асуудлыг шийдэж байгаа учраас илтгэгч шүүгчийн тухай асуудал заавал гарч ирдэг. Гэвч илтгэгч шүүгч томилж байгаа нь бол энийг хамтын зарчмаар шийдэхгүй байгаа явдал гэж дүгнэх боломжгүй. Учир нь Дээд шүүхэд бол дотор нь хэргийг хянан шийдвэрлэх өмнө зохион байгуулалтын шинжтэй журмууд үйлчилдэг. Тэр журам дотор бол бүрэлдэхүүнд орох гэж байгаа таван шүүх долоогоос доошгүй хоногийн өмнө хэргээ авч бүгд маш нарийн нягтлан шалгасан байх ёстой. Сая шинэ Шүүхийн хуулиар гарч ирсэн туслахууд бол тусдаа бүгд чиг үүрэгтэй. Зарим туслахууд нь бол судлаачийн чиг үүрэгтэй орж ирж өмнө нь шийдэгдэж байсан ижил шүүхийн шийдвэрийг бүгдийг шүүгчдээ бэлтгэж өгөх гэх мэтчилэн бүх шүүх бүрэлдэхүүнд томилогдсон бүх шүүх тухайн хэргийн асуудлаар маш нарийн шинжлэн судалж ордог. Ингээд таван шүүгч бол байна.

Илтгэгч, шүүгч бол цэвэр зохион байгуулалтын шинжтэйгээр тухайн асуудлыг танилцуулж байгаа шүүгч байгаа. Түүнээс биш ганцаараа судлаад орж байгаа шүүгч гэж бол бас ойлгож болохгүй. Хариулт ийм байна. Баярлалаа.

**Г.Занданшатар:** 85, Батбаатар шүүгч.

**Д.Батбаатар:** Баярмаа шүүгчийнх дээр бас нэмээд хариулчихъя. Ер нь хэрэг шийдвэрлэнэ гэдэг маань өөрөө хэрэг болгоны цаана онолын асуудал байдаг л даа, маргаан болгоны цаана. Тэгэхээр хүссэн хүсээгүй хэрвээ та энэ шүүгчийн ажлыг хийж байгаа бол энэ онолын асуудлыг судалж, мэдэж, тэгэж байж л энэ шийдвэрээ гаргах болно. Тэгэхээр бол онолын хувьд бол зайлшгүй энэ бол шүүгчийн бүр заавал судлах ёстой ийм үүрэг хариуцлагын нэг зүйл юм байгаа юм.

Хоёрдугаарт, Шүүхийн ерөнхий зөвлөл болоод бусад Дээд шүүхийн сургалтын хүрээлэнгээс ч гэсэн сургалтыг бол жил болгон тогтмол явуулдаг. Ялангуяа тодорхой анхаарал татсан сэдвүүд хуульд зааснаар бүр Үндсэн хууль, ёс зүйтэй холбоотой асуудал жил бүр заавал. Тэгээд тухайн тухайн сэдвүүд дээр, эрүүгийн хэргийн, захиргаа гээд ингээд төрөлжүүлээд сургалтуудыг бол тогтмол явуулдаг. Энэ сургалтуудад бол хамрагддаг. Захиргааны эрх зүйн тухайд бол захиргааны эрх зүйн шүүгчэээр бол миний бие олон жил ажиллаж байгаа. Мөн Шүүхийн ерөнхий зөвлөл болоод донор, бусад байгууллагуудаас хэрэгжүүлдэг төсөл хөтөлбөрүүд байдаг. Энэ төсөл хөтөлбөрүүдэд хамрагдаж шүүгч багшаар бас бусад мэргэжил нөхдүүддээ хичээл заах асуудлыг эрхэлж байсан.

Шударга шүүх гэдэг асуудал бол сая Баярмаа шүүгч хэлчихсэн дээ. Ер нь бол хуулийн дагуу л байгуулагдсан шүүх байх ёстой. Тэгээд процессын хувьд бол ерөөсөө зөрчилгүй байх ёстой, төв процесс. Тэгэхээр энэ тохиолдол бол тэгээд шударга шүүхээр шүүлгэж байна л гэж ойлгоод байна. Ямар нэг эрхийн зөрчилгүй тэр шүүх ажиллагаа явагдсан л байх ёстой.

Бүрэлдэхүүний тухайд бол мэдээж шүүх бүрэлдэхүүнд оролцож байгаа тохиолдолд хэн нэг шүүгч нь илтгэж танилцуулах ёстой. Энийг бол илтгэх шүүгч гэж байгаа. Тэгээд илтгэх шүүгч юм уу, хуралдааныг даргалсан даргалагч, эсвэл шүүх хуралдаанд байгаа шүүгч гэдгээрээ зүгээр зохион байгуулалтын шинжтэй үйл ажиллагаа болохоос, аль нэг нь илтгэгч даргалагч гэдгээрээ тухайн хэрэг материалыг судалдаггүй гэсэн ойлголт бол байхгүй. Адилхан судлаад тэгээд хамтын зарчмаар зөвлөлдөж байгаад шийдвэр гардаг. Баярлалаа.

**Г.Занданшатар:** Тодруулъя. Үндсэн хуулийн 52.1-д байх, бүх шатны шүүх хэрэг маргааныг хамтын зарчмаар шийдвэрлэнэ гэж байгаа шүү дээ. Харин 52.3-т нь билүү хуульд тусгайлан зааж зүйлчилсэн зарим хэргүүдийг шүүгч дангаараа шийдвэрлэж болно. Энийг шүүхийн хууль, процессын хуулиараа ялгаж салгаад заачихсан байгаа. Ямар хэргийг ганцаарчлал шийдэж болох юм. Ямар нэгэн хамтын. Тийм учраас шүүхийн хэргийг чинь буцааж болдог байхгүй юу. Хамтын шийдвэр. Энэ зүгээр Үндсэн хуулийн л зарчим. Одонгийн Цогтгэрэл гишүүн.

**О.Цогтгэрэл:** Баярлалаа. Зүмбэрэллхам даргаас эргэж л тодруулах гээд байна л даа. Гол нь энэ Дээд шүүхийн шүүгч чинь хуулийн хэрэглээ талаасаа тайлбарлах гэж болон онолын чиг баримжаа, онолын үзүүлэлтүүд н онолын тийм асуудлаар бэлтгэгдсэн байх ёстой гэдэг л үндэслэлийг л би танаас асуугаад байна. Та болохоор үндсэндээ хуульд тийм шаардлага байхгүй гэж хариулах шиг боллоо. Нэг талаасаа.

Нөгөө талаасаа энийг чинь хэн нэгэн хүн өөрөө яг энэ шаардлага хангасан эсэхийг тогтоодог шалгуурууд бас байдаг л даа. Шинжлэх ухаанд судалгааны материалд ямар ч сэтгүүл юун дээр хэвлүүлсэн гэдэг ийм ранк тогтоодог ч юм уу. Тэгэхээр энэн дээр ер нь ямарваа нэгэн ийм үзүүлэлт байдаг уу? Ер нь олон улсад болоод хаана энэ эрх зүй, хуульчдын ранкыг тогтоодог судлаачдын ранкыг тогтоодог ямарваа нэгэн ийм хэмжүүр байна уу? Хэрвээ энэ хэмжүүрийг, яахав хэмжүүр биш, ер нь энэ өнцгөөс харах юм бол.

**Г.Занданшатар:** Зүмбэрэллхам дарга.

**Д.Зүмбэрэллхам:** Асуултыг ойлгосон. Ер нь бол эрх зүйн мэдлэг чадварын шалгалт 70 оноотой. Эхнийх нь шалгалт байгаа юм. Дараа нь бол мэргэшил, зан төлөвийн шалгалт гэдэг 30 оноотой, хоёр хэсэгт хуваагдаж байгаа юм сонгон шалгаруулалт. Тэгэхээр Улсын дээд шүүхийн шүүгчдээс бол илүү онолын чиглэлтэй хэцүү, нэлээн бусад шатныхаас илүү хүндэрсэн тийм даалгавар шалгалтын даалгавар ирж, тэрийг гүйцэтгэж оноо авч гарч ирж байгаа юм. Тийм учраас Дээд шүүхийн бүх шатны шүүгчдийн сонгон шалгаруулалтын даалгаврын хүнд, хөнгөн, тэгээд юу нь бол үүгээрээ ялгаатай. Тэгээд энэ шалгуурыг давж гарч ирж байгаа юм, Дээд шүүхийн нэр дэвшигчид гэдгийг нэгд хэлмээр байна.

Хоёрт бол, бүтээсэн, хэвлүүлсэн, бүтээсэн докторын зэрэг бол ерөнхийдөө бас энэ шалгалтын нэг үзүүлэлт болж орж байгаа. Энэ оноо байгаа бол жишээ нь.

**Г.Занданшатар:** Төмөртогоогийн Энхтүвшин гишүүн.

**Т.Энхтүвшин:** Баярлалаа. Зүмбэрэлхам даргаас нэг асуулт асууя. Та түрүүн шүүгчийг тэтгэвэрт гаргах, шүүгчийн ажлыг бас дуусгавар болгох энэ асуудал хууль дээр тодорхой бус юм заасан байгаа гээд нэг ийм заалт ярьчих шиг боллоо. Тэгээд энэ Шүүхийн тухай хуулийн 40.1 дээр чинь уул нь тэтгэвэр авах насанд хүрсэн, шүүгчээр 25 жил ажилласан хүн бол өөрийн хүсэлтээрээ тэтгэвэрт гарахаар заачихсан юм байна. 40.2.9 дээр өндөр насны дээд хязгаарт хүрсэн бол тэтгэвэрт гарна гээд тодорхой заачихсан байна шүү дээ. Яагаад одоо ингээд тэтгэвэрт гарсан хүмүүсээ нэгдүгээрт гаргахгүй байгаа юм бэ? Яг энэ тэтгэврийн насанд хүрсэн яг хэдэн хүн байгаа юм. Тэтгэврийн нас чинь 55, 60 нас л байгаа шүү дээ. Сүүлд Төрийн албаны тухай хуулиар 60, 65 болсон. Тэгэхдээ өөрийн хүсэлт гаргахгүй бол. Тийм учраас тэтгэврээ авах насанд хүрсэн хэчнээн шүүгч байгаа юм бэ гэдэг дээр нэг тодорхой хариулт хэлж өгөөч. Энэ уул нь хууль дээр нь тодорхой байгаад байхад яагаад түрүүн Раднаасэд гишүүнд бас иймэрхүү хариулт хэлчхэв ээ. Энийг бас гайхаж байна.

Хоёр дахь асуудал дээр, шүүхийн нэр хүнд бол муу байгаа, хангалтгүй байж байгаа. Салхитын мөнгөний орд гээд л баахан шүүгч нар авлигад орсон, маш хангалтгүй байж байгаа. Ялангуяа орон нутагт болон Улаанбаатар хотод төлбөрийн чадваргүй иргэдэд өмгөөлөгч аваад шүүхээр шийдвэр гаргадаг. Дандаа нөгөө талд шийдвэр гарч дандаа ялгавартай ханддаг ийм асуудал бол байж байгаа. Энийг хүн болгон ярьдаг юм. Би орж ирсэн энэ хоёр шүүгчийг ч гэсэн хэдэн сарын дараа миний хүн, тэрний хүн гээд л ярина. Тийм л юм явж байгаа юм. Манай Их Хурал дээр ч гэсэн яригддаг шүү дээ. Нэг шүүгч юм уу, прокурорынх юм бол Их Хурлын гишүүнтэй, тэр Их Хурлын гишүүнтэй, шүүгчээрээ дамжуулж уулздаг ч гэдэг ч юм уу, ийм болчихсон.

Тийм учраас би анхан шатны болон энэ давах шатны шүүгч нарт Дээд шүүхийн шүүгч нар ер нь гаргасан шийдвэрт нь хяналт тавьдаг юм уу? Арга зүйн зөвлөгөө өгч ажилладаг юм уу? Энэ тал дээр надад бас нэг хариулт хэлж өгөөч ээ. Үнэхээр анхан шатан дээр давахын шатан дээр бол энэ хууль бол завхарч байгаа шүү. Олон иргэд, хохирч байгаа хүн болгон мэдэж байгаа. Тэгээд Сахилгын хороо бид нар байгуулсан.

Нөгөө Сахилгын хороо ажиллаад таван шүүгчид л хариуцлага тооцсон юм байна шүү дээ. Салхитын мөнгөний ордтой холбогдсон. Тэр өмгөөлөгчтэй холбогдсон эд нар, шүүгч нар л харин хариуцлага тооцоод байна шүү дээ. Үнэхээр хангалтгүй байна. Үнэхээр харамсмаар байна. Энэ Сахилгын хороо анхан болон анхан шатны шүүгч нарт нэгдүгээрт хяналтаа тавих хэрэгтэй шүү дээ, гаргасан шийдвэр дээр нь. Олон нийтээс санаа хүсэлт, өргөдөл гомдлыг нь авч шийдвэрээ гаргах хэрэгтэй шүү дээ. Ийм түвшинд ажиллаж байгаа юм шиг бид нар ер нь хэнд итгэх юм бэ?

Хоёрдугаарт, Дээд шүүхийн асуудал байна, энэ хууль тайлбарладаг. Иргэний хэрэг, эрүүгийн хэрэг, процессынхоо хуулийг тайлбарлаад байдаг. Тэгээд салбарын хууль, захиргааны хууль дээр ерөөсөө тайлбар хэлдэггүй. Энэ салбарын хууль дээр захиргааны түвшин дээр бол маш олон зөрүүтэй, хуулийн ийм зөрчилдөөнтэй ийм ажлууд явж байгаа. Ямар ч тайлбар гаргадаггүй. Энэ дээр та томилогдчих юм бол яаж ажиллах юм? Ялангуяа түрүүний миний асуудаг анхан шатны шүүгч болон анхан шатны шүүх, шүүгчийн гаргасан шийдвэрийг нь хянадаг, энэ салбарын болон захиргааны хэргийн шүүх дээр бас тайлбар гаргадаг. Энэ тал дээр ямар бодлогоор ажиллах юм бэ гээд. Тэгээд хэн нэгний нөлөөнд та хэд маань битгий автаарай. Хэн нэгний нөлөөнд.

**Г.Занданшатар:** Шүүхийн ерөнхий зөвлөлийн дарга Зүмбэрэллхам дарга, 83.

**Д.Зүмбэрэллхам:** Энхтүвшин гишүүний асуултад хариулъя. Шүүгчийн тэтгэвэр тогтоолгох насны дээд хязгаар 60 нас гэж энэ хуульд заасан байгаа. Маргааш, 5 дахь өдөр Шүүхийн ерөнхий зөвлөлийн ээлжит хуралдаан болно. Тэр хуралдаанаар бол 60 нас хүрсэн бүх улсууд бол үндсэндээ чөлөөлө чөлөөлөгдөх болзлоор сул орон тоо нь зарлагдана. Ингээд ерөнхийдөө, бид нарыг чинь ер нь бол ажил авахаас өмнө бас хоёр жил шахам хугацаанд бол хуучин Ерөнхий зөвлөл сайн бүрдээгүй, шинэ Ерөнхий зөвлөлийн бүрдэх процесс нь жоохон удаан байсан. Энд нэлээн асуудал хуримтлагдсан. Тэгээд бид нар ямар ч байсан гэсэн эхний хагаст бол энэ асуудлаа шийдэж байна. Ингээд 60 нас, тэтгэврийн насанд хүрсэн шүүгчдийг чөлөөлөх асуудал бол үүгээр үндсэндээ дуусгавар болж байгаа юм. Цаана нь 60 нас хүрээд тэтгэвэр тогтоолгох насанд хүрчхээд ингээд ажиллаад байгаа хүн бол байхгүй болно гэж.

Дараа нь, 55 нас хүрсэн, тэгээд 30-аас дээш жил шүүгчээр ажилласан гэдэг ийм шалгуур байгаа юм. Энэ 40 дүгээр зүйлд бол шүүгчийн бүрэн эрхийг дуусгавар болгох гэж байгаа, 40.2-т нь Ерөнхий зөвлөлийн саналыг үндэслэн Ерөнхийлөгч дараах үндэслэлээр шүүгчийн бүрэн эрхийг хугацаанаас нь өмнө дуусгавар болгож чөлөөлнө гэдэг гэдэг ийм жагсаалт байгаа юм. Есөн зүйлтэй жагсаалт. Ерөөсөө энэнээс өөр үндэслэлээр бол Ерөнхийлөгчид өргөж барьж, шүүгчийн бүрэн эрхийг хугацаанаас нь өмнө дуусгаж болохгүй гэж. Тэгээд энэ есөн зүйл дотор нөгөө зүйл маань байхгүй.

Бид нар бол Шүүхийн ерөнхий зөвлөл бол шүүгчийн эрх ашгийг хамгаалах ёстой. Ямар нэгэн байдлаар шүүгчдийг хууль зөрчсөн байдлаар бүрэн эрхийг нь дуусгавар болгохын эсрэг үйл ажиллагаа явуулах ёстой. Тэгээд энэ хуулиа судлаад байгаа. Тэгээд энэ есөн зүйл дээр хэрвээ нэмэгдээд ороод ирэх юм бол болох байх. Энэ есөн зүйл дотор байхгүй бол бид нар Монгол Улсын Ерөнхийлөгчид шүүгчийн бүрэн эрхийг нь нэг хугацаанаас нь өмнө дуусгавар болгож чөлөөлүүлэхээр ингэж өргөж барих ийм боломжгүй байгаад байгаа юм. Яг энэ эрх зүйн л асуудал. Ингэж ойлгоод, тэгээд ямар ч байсан манай Дээд шүүх энэ дээр нэг тайлбар гаргаж өгөх болов уу гэж найдаж байна. Энэ бол шүүгчийн баталгааны хэсэг дээр орчихсон юм, тогтоолгоно гэсэн үг үсэгтэй. Тэгэхээр Шүүхийн ерөнхий зөвлөл шууд тогтоочхож бас болохгүй. Өөрөө хүсэлт гаргаж тогтоолгомоор шинжтэй, бүр бичвэр нь хүртэл тийм байгаад байгаа юм. Энэ дээр бол бас нэг шийдэл гарах байх. Баярлалаа.

**Г.Занданшатар:** Төмөртогоогийн Энхтүвшин гишүүн тодруулъя. Энэ тэтгэврийн дээд насанд хүрсэн шүүгч нарын нэгдүгээрт тэтгэвэрт гаргах нь зөв байх. Залуучууддаа бас байр сууриа тавьж өгөх хэрэгтэй байх. Хоёрдугаарт би Шүүхийн тухай хуулийг түрүүн танд уншиж өгсөн. Энэ 40.1 дээр тодорхой заачихсан байгаа юм байна шүү. Дээр нь Нийгмийн даатгалын тухай хууль дээр ч байж байгаа шүү дээ, 20 жил ажилласан, нийгмийн даатгал төлсөн тэтгэврийн насанд хүрсэн хүн бол тэтгэвэртээ шууд гарна гээд заачихсан байж байгаа юм. Энийг нэгдүгээрт хэрэгжүүлж бас ажиллаарай гэдгийг бас хэлмээр байна.

Хоёрдугаарт, би Сахилгын хороотой холбоотой асуудал ярьсан, яаж ажлыг нь сайжруулах юм. Гуравдугаарт, түрүүн анхан шатны болон давах шатны шүүхийн шийдвэрүүдэд бас Дээд шүүх хяналт тавьдаг юм уу, гаргасан шийдвэр дээр? Энэ дээр ямар бодлого барьж ажиллах юм. Нөлөө нь битгий автаарай, хэн нэгнийг намайг томилсон, дэмжсэн гэдэг байдлаар асуудалд битгий хандаарай.

**Г.Занданшатар:** Хариулах хүн байна уу? Шүүхийн ерөнхий зөвлөлийн дарга товчхон хариулчих. Зүмбэрэллхам дарга, 83.

**Д.Зүмбэрэллхам:** Сахилгын сахилга, ёс зүйн асуудал Шүүхийн ерөнхий зөвлөлийн бүрэн эрхийн хүрээнд байсан. Одоо бол тусдаа саланги болсон. Үүүгчийн сахилгын хороо байгуулагдаад шинэ тутам ч гэлээ гэсэн бас нэлээн ачаалалтай ажиллаж байх шиг байна. Энэ Сахилгын хорооны ажил бол Шүүхийн ерөнхий зөвлөлийн чиг үүргээс тусдаа учраас энэ талаар би нэг их тайлбар хэлмээргүй байна. Ер нь бол энийг хуулийн дагуу байгуулсан явдал нь зөв болсон байх гэсэн тийм итгэл үнэмшилтэй байдаг.

Түрүүн хэрэг шийдвэрлэх талаар шүүхийн процесстой холбоотой бас асуулт асууж байна. Ингээд Шүүхийн ерөнхий зөвлөл бол шүүн таслах ажиллагаанд оролцохгүйгээр, тэгээд өөрийнхөө чиг үүргийг шүүхийн бие даасан байдал, шүүгчийн хараат бус байдлыг хангах чиглэлээр үйл ажиллагаа явуулна, ажиллах нөхцөлийг нь хангана гэсэн ийм чиг үүрэгтэй.

**Г.Занданшатар:** 84, товчхон хариулчих Баярмаа шүүгч.

**Н.Баярмаа:** Энхтүвшин гишүүний асуултад хариулъя. Дээд шүүх доод шатны шүүхүүддээ арга зүйн зөвлөгөө өгч ажилладаг юм уу, хяналт тавьдаг юм уу л гэж байна. Хуульд заасан үндэслэлээр шийдвэрийн үндэслэлийг хянаж, давж заалдах хяналтын шатны гомдол гаргасан тохиолдолд Дээд шүүх бол хэргийг мөн Шүүхийн тухай хуульд заасан гурван үндэслэлээр гомдлын үндэслэл бүрдсэн гэж үзвэл авч хянана. Харин доод шатны шүүхтэй арга зүйн зөвлөгөөг өгөх гэдэг юм уу, тиймэрхүү асуудлаар бол харилцах боломжгүй. Энэ маань өөрөө эргээгээд шүүх дотроо бие биедээ нөлөөлөх асуудал болж хувирна. Эсрэгээрээ нөлөөллийн мэдүүлэг хөтлөгдөх асуудал болж хувирна. Тийм учраас бол тийм ойлголт нь өөрөө хуулиар хязгаартай гэж ойлгох нь. Хуульд заасан үндэслэлээр шийдвэрийн үндэслэлийг магадлалын үндэслэлийг хянах нь. Хоёрт нь, салбарын хуулийг яагаад тайлбарлахгүй байна вэ гэж.

**Г.Занданшатар:** Батбаатар шүүгч.

**Д.Батбаатар:** Шүүхийн шийдвэрийг хянах үндэслэлийг хуульчилсан учраас нөгөө анхан болон давж заалдах шатны шийдвэр болгоныг хянах эрх хэмжээ болохгүй л дээ. Түрүүн ярилаа. Гадаад бус, бас дотооддоо хараат бус байх ёстой. Хэрвээ ийм эрх хэмжээ байвал энэ чинь шийдвэр болгоныг гомдол гаргаагүй хэрэг болгоныг хянах асуудал хөндөгдөх учраас. Хуучин бол байсан л даа, энэ. Тэгээд ер нь бол ардчилсан Үндсэн хууль батлагдсанаас хойш Шүүхийн тухай хуулиас энэ асуудал байхгүй болсон. Хараат бус байдалтай холбоотой учраас.

Сахилга хорооны тухайд бид ч бас тусдаа бие даасан Үндсэн хуулийн байгууллага учраас хэлж мэдэхгүй байна. Зүгээр, өчигдөр билүү уржигдар мэдээгээр гаргаж байхыг нь би сонссон. 500 гаран шүүгчтэй шүү дээ, манай улс. Тэгэхэд 289-ийнх нь хэрэгт сахилгын хэрэг үүссэн гэж гэх шиг болсон. Тэгэхээр бодвол энэ үүссэн хэрэг бол шийдэгдэх байлгүй. Тэгэхээр нөгөө шийтгэл авсан шүүгч нарын тоо өсөх юм байна даа гэсэн, миний хувьд бол тийм бодол төрж байсан.

**Г.Занданшатар:** Төмөрбаатарын Аюурсайхан гишүүн асуулт асууна.

**Т.Аюурсайхан:** Би Монгол Улсад энэ хуулийн засаглал нурж байна гэж бас ихээхэн сэтгэл эмзэглэж байна. Хуулийн засаглал гэдэг бол төр улсын оршин тогтнох үндэс юм. Ардчилсан тогтолцооны хамгийн том суурь баталгаа нь хуулийн засаглал юм. Ард иргэдийнхээ хууль зөрчлөө гэж чөлөөтэй торгож шийтгэдэг. Улсын төсөв та бүхний цалинг бүрдүүлж байгаа энэ төсвийн хэчнээн ч хувийг ард иргэдийн торгууль шийтгэлээс бүрдээд байгаа юм? Тэгсэн мөртөө эрх мэдэлтнүүд өөрсдөө энэ хууль тогтоомжоо дураараа тайлбарлаж, дураараа зөрчдөг болсон ийм нөхцөл байдал байна.

Би Үндсэн хуулийн цэцийн 2022 оны 6 дугаар сарын 27-ны тогтоолыг ярьж байна. Улсын шүүх гаргасан эцсийн шийдвэрээ, хуулийн хүчин төгөлдөр болсон шийдвэрээ дур зоргоороо эргэж хараад байвал яах вэ? Шинээр үүссэн нөхцөл байдал гэж дур зоргоороо шүүгч тайлбарлаад, тэрийг аваад шийдээд байвал яах вэ? Анхан шат, хяналтын шатан дээр давж заалдаагүй хуулийн хүчин төгөлдөр болчихсон энэ шийдвэрийг ял зэмгүй тогтоогдсон хүнийг Дээд шүүх татаж авчраад шийтгэдэг болчихвол яах вэ? Энэ чинь аюул мөн биз дээ? Яг ийм утга агуулгатай шийдвэр Үндсэн хуулийн цэцээс гарсан гэж би үзэж байгаа.

Үндсэн хуулийн Жаран зургаагийн 3 дээр заасан байгаа. Үндсэн хуулийн цэцийн дунд суудлын хуралдааны шийдвэрийг Улсын Их Хурал хүлээн зөвшөөрөөгүй бол дахин хянадаг, их суудлаараа. Их Хурал хүлээн зөвшөөрсөн бол эцсийн шийдвэр болдог. 2016 оны 5 дугаар Үндсэн хуулийн дүгнэлтийг Улсын Их Хурал хүлээн зөвшөөрч 2016 оны 38 дугаар тогтоолоороо баталгаажуулаад эцсийн шийдвэр болгосон байгаа. Шинээр үүссэн нөхцөл байдал гэж үзэх ямар ч үндэслэлгүй. Яагаад гэвэл тэр сонгуулийн намын жагсаалтаар сонгогддог заалтыг 2019 оны Үндсэн хуулийн нэмэлт, өөрчлөлт дээр яригдсан байна, тийм учраас шинээр үүссэн нөхцөл байдал гээд дахиад авчихсан байгаа юм тэрийг.

Гэтэл 2019 оны Үндсэн хуулийн нэмэлт, өөрчлөлт дээр тэр сонгуулийн тогтолцоог хуулиар тогтооно гэж хувь тэнцүүлсэн заалтыг оруулах гэсэн оролдлого нь Улсын Их Хурал дээр 16-хан гишүүний дэмжлэг аваад уначихсан байгаа. Гэтэл Цэц дээр юу гэж яригдсан бэ гэвэл өргөн мэдүүлсэн төсөл дээрээ тогтолцоог хуулиар тогтооно гэж байна шүү дээ, тэр Үндсэн хуулийн нэмэлт, өөрчлөлтийн хэлэлцүүлэг дээр нэлээн хэдэн гишүүдээс хувь тэнцүүлсэн тогтолцоог оруулах ёстой шүү дээ гэж ярьсан байна шүү дээ гээд ярьж байгаа юм. Тэнд ямар ч юм яригдаж болно шүү дээ. Их Хурлын шийдвэр нь, яаж Их Хурал шийдсэн нь чухал шүү дээ. Энэ материалыг хараагүй.

Цэцийн шийдвэр нь Үндсэн хууль, Үндсэн хуулийн цэцийн тухай хууль болон энэ хуулийн холбогдох заалтын үг, үсэг, утга санаанд бүрэн нийцсэн нөхцөлд хууль ёсны болно гээд хууль дээр заасан байгаа, Цэцийн шийдвэр хууль ёсны үндэслэлтэй байх гээд. Үндсэн хуулийн цэц маргаан хянан шийдвэрлэх ажиллагааны тухай хууль дээр заасан байх. Гэтэл ийм заалтуудыг ингээд зөрчсөн учраас хууль ёсны гэж үзэх үндэслэл байхгүй байгаад байна шүү дээ.

Хоёрдугаарт, маргааныг шийдвэрлэхэд ач холбогдол бүхий нөхцөл байдлуудыг хуралдааны үед бүх талаас нь бүрэн гүйцэд бодитой хянан үзэж гарах дүгнэлтийг нотлох баримтуудаар хангалттай баталсан нөхцөлд Цэцийн шийдвэр үндэслэлтэй болно гэж. Бүх талаас аваагүй. Анх гомдол гаргасан Банзрагч депутатыг оруулаагүй. Улсын Их Хурлын энэ асуудал дээр Үндсэн хуулийн нэмэлт, өөрчлөлт ямар үндэслэл баримтлалаар хандсан юм гэдгийг хянана үзээгүй. Очоод ингээд ийм хуйвалдааны дур зоргийн шинжээр ингээд хийчихсэн байна шүү дээ.

Тэгээд Баярмаа нэр дэвшигч хэллээ. Энэ хууль зүйн дүгнэлт гаргаж байж хариулах асуудал байна гэж. Ийм хууль зүйн дүгнэлт гаргах боломжтой юм уу? Нэгдүгээр асуулт.

**Г.Занданшатар:** 84, Баярмаа шүүгч.

**Н.Баярмаа:** Аюурсайхан гишүүний асуултад хариулъя. Хууль зүйн дүгнэлт гаргах боломжтой юм уу гэж асууж байна. Асуултыг бол та өөрт тань тийм боломж бий юу гэж асууж байна гэж ойлголоо. Тэгэхээр харин, миний хувьд бол тийм дүгнэлт гаргах боломжгүй гэж хариулж байгаа. Учир нь энэ маань Үндсэн хуулийн цэцийн шийдвэр. Цэцийн шийдвэрээ Үндсэн хуулийн цэц өөрөө тайлбарлана. Үндсэн хуулийг зөрчсөн эсэх асуудал энэ Цэцийн эрх хэмжээний асуудал гэдэг агуулга бас миний хариултад байсан.

**Г.Занданшатар:** Төмөрбаатарын Аюурсайхан гишүүн тодруулж асууя.

**Т.Аюурсайхан:** Пропорционал заалтыг Үндсэн хуулийн 2019 оны нэмэлт, өөрчлөлтөөр оруулах гэж оролдоод болоогүй, бүтээгүй. Шууд сонгодог нь баталгаажсан. Тийм байхад энэ нэмэлт, өөрчлөлтөөр шинэ нөхцөл байдал үүссэн байна гээд, ингээд эцсийн шийдвэрээ яачхаж байгаа байхгүй юу. Улсын Их Хурлын гишүүн Даваасүрэнгээс Дээд шүүхэд хандаж өөрийнхөө зүгээс томилсон, энэ Үндсэн хуулийн цэцэд томилсон гишүүдийгээ эргэж хараач гэж хүсэлт явуулсан байгаа.

Зүмбэрэлхам даргаас асууя энэ чиглэл дээр ямар ажиллагаа хийгдэж байгаа вэ? Энэ ажиллагааны хүрээнд мэдээж энэ шийдвэрүүд ямар орчинд гаргасан байна. Цэцэд маргаан хянан шалгах хуулийнхаа бүгдийг нь хангасан байна уу, талуудыг ижил тэгш оролцуулсан байна уу? Энэ бүгдийг нь одоо нягтлах байлгүй дээ. Тэгээд энэ гишүүний хүсэлтийг хүлээж авсан уу? Ямар ажиллагаа хийгдэх вэ? Цаашдаа ямар ажиллагаа хийгдэх вэ? Ер нь дээд шүүх тэр өөрийнхөө томилсон төлөөлөлдөө яаж хяналт тавьдаг юм, ямар нөхцөлд эргүүлэн татдаг юм?

**Г.Занданшатар:** Зүмбэрэллхам дарга, 83.

**Д.Зүмбэрэллхам:** Үндсэн хуулийн цэцийн гишүүнийг томилох болон эгүүлэн татах процесст бол Шүүхийн ерөнхий зөвлөл ямар нэгэн чиг үүргийн хувьд бол оролцоо байхгүй. Дээд шүүх Ерөнхий зөвлөлтэй зөвшилцөх тийм зүйл байхгүй. Ерөнхийдөө Шүүхийн ерөнхий зөвлөлийн чиг үүрэг бол ямар нэгэн байдлаар Цэцийн гишүүний томилгоо, эгүүлэн татах асуудалтай ямар нэгэн байдлаар холбоогүй. Хоёрт, Цэцийн шийдсэн асуудлын талаар Ерөнхий зөвлөл бол байр сууриа илэрхийлж болохгүй ээ. Дээд шүүхийн процесс бол энэ Үндсэн хуулийн цэцийн гишүүнийг томилох, эгүүлэн татах асуудал дээр Дээд шүүхийн оролцоо бол өөрийнхөө Шүүхийн тухай хуулийн дагуу Үндсэн хуулийн цэцийн тухай хуулийн дагуу.

**Г.Занданшатар:** Танхимаараа хэлэлцэж нэр дэвшүүлж буцаан татах асуудлыг шийдвэрлэдэг хуультай л даа. Бадмаанямбуугийн Бат-Эрдэнэ гишүүн.

**Б.Бат-Эрдэнэ:** Их баярлалаа. Би товчхон нэг зүйл хэлье. Иргэд олон түмэнтэй уулзаж явахад хууль шүүхийн байгууллагынханд жаахан сэтгэл дундуур байх юм аа. Хэрэг маргааныг шийдэж байгаа байдал бол эрх мэдэлтэй, эд хөрөнгөтэй, эсвэл танил тал тохой татдаг ийм асуудлууд их байна гэж ингэж ярьж байгаа. Нөгөө талынх нь нэг юм бол энэ улс төрийн эрх мэдэлтэй, эд хөрөнгө их төвлөрүүлсэн, нөгөө олигарх гэдэг ийм мафи ч гэж хэлмээр юм уу, ийм бүтэц, тогтолцоо Монголд бол бодитойгоор бий болчихсон. Тэгээд ийм хүмүүст энэ хууль шүүхийн байгууллага үйлчлээд байна гэдэг энэ шүүмжлэл асар их байгаа.

Тэгээд одоо та бүхэн маань ингээд сүр дуулиантай олон асуудлуудыг ярьдаг, хулгай луйврыг илчиллээ, ийм, ийм улсууд холбогдлоо, энэ улсуудтай хариуцлага тооцно гээд ингээд зарладаг. Тэгээд ерөөсөө тэр асуудал нь шийдэгддэггүй. Загасчлалын төрөл бий шүү дээ. Том тул загасыг сайхан бариад л, магнай дээр нь нэг илбээд л, нэг үнсээд л, эргүүлээд л усанд нь тавьдаг. Яг тэр зарчмаар л явж байгаа юм. Бүр энэ олон улсад гадаад, дотоодод өчнөөн олон шилтгээн хаус авчихсан, оффшорт хэчнээн тэрбум доллар нуучихсан. Энэ нь олон улсын шүүхийн байгууллага, хууль эрэн сурвалжлах энэ агентлаг энэ байгууллагуудаар нотлогдсон ийм улс хүмсүүдийн асуудал тэгсхийгээд л намждаг. Дотооддоо ч мөн ялгаа байхгүй ийм л байдалтай байх юм. Тэгэхээр энэ дээр ер нь Шүүхийн ерөнхий зөвлөл ямар үнэлэлт дүгнэлт байдаг юм бэ? Энэ нэр дэвшиж байгаа улсууд ямар санаа оноотой байдаг юм бэ гэж.

Ингээд үндсэндээ бол ер нь шүүхийн талаар бол хүмүүс, би дахиад хэлье, энэ шүүхийн салбарт ажиллаж байгаа бүх хүмүүсийг хэлж байгаа юм биш шүү. Ерөнхийдөө бол авлигад идэхсэн гэсэн нэг ийм дүгнэлттэй. Цаанаасаа бол дандаа нөлөөллийн ийм хүмүүсийн удирдлагатай байдаг. Энэ томилгоонд нь бол ямар нэгэн байдлаар, яагаад гэвэл эрх мэдэлтэй байж байгаад тэр олигарх, мафийн тогтолцооны улсууд чинь цаанаас нь энэ томилгоонд оролцож байгаа учраас энэ эзэддээ үйлчилж байна гэсэн нэг ийм ойлголт байгаад байна. Энэ ч ер нь бас бодитой юм шиг байгаа юм.

Ер нь сүүлийн жилүүдэд болж байгаа энэ булхай, луйвар шившгийн юмнуудыг ярих юм бол өнөөдөр цаг хүрэлцэхгүй шүү дээ. Тэгээд энэний цаад талынх нь үндэс суваг шаг нь юу байдаг юм бэ? Энэ хүний нөөц, боловсон хүчнийхээ асуудалтай холбогддог юм уу? Эсвэл энэ нийгмийнхээ араншинг дагаад хүмүүс нь хөрөнгөжих ийм үзэл хандлага энэнтэйгээ одоо холбоотой байгаад байна уу? Энэ чинь сая бас хэд хэдэн жилийн өмнө яригдсан шүү дээ. Яагаад шүүгч 2 тэрбум долларын хадгаламжтай байж болдоггүй юм бэ гэдэг нэг ийм яриа гарсан шүү дээ? Энэ чинь яагаад ч тэр хэмжээний хадгаламжтай байх үндэслэл байхгүй дээ. Саяхан, хэдхэн жилийн өмнө төрийн албаны бусад салбаруудаас хамгийн их цалин авдаг ийм салбар болгож л шүүхийнхний цалинг нэмэгдүүлсэн, бүр өм цөмөөр нь. Тэр хуримтлагдаад хуримтлагдаад тэр хэмжээний мөнгө хуримтлуулах бололцоо байхгүй дээ.

Хуулийн сургууль төгсөөд, тэгээд л хуулийн салбарт ажиллаад, тэгээд шат дараалаад ахиад ажиллаж байгаа улсууд ямар ч бизнес хийгээгүй улсууд яаж хаанаасаа тийм хөрөнгөтэй болох вэ. Ингээд нэг энэ хөрөнгөжих гэсэн нэг айхтар хандлага байх юм. Энэ тал дээр нь та бүхэн маань ямар бодол санаатай байдаг юм бэ? Энэ боловсон хүчин, хүний нөөц их, дээд сургуулиуд төгссөн. Хуучин цагт бол энэ чинь бид нарыг Дотоод яамны сургуульд суралцан, Нийгмийг аюулаас хамгаалах яамны чиглэлээр суралцах хүүхдүүдийг чинь бүр дунд сургуулиас нь шилж сонгож байж бэлтгэж, хүмүүсээ авч байсан шүү дээ. Тэгэхээр энэ бэлтгэж байгаа хүмүүс чинь тааруухан байгаад байна. Яагаад ийм байдалтай болчхов оо?

**Г.Занданшатар:** Хэн хариулах вэ? Шүүхийн ерөнхий зөвлөлийн дарга хариулъя, 83.

**Д.Зүмбэрэллхам:** Бат-Эрдэнэ гишүүний асуултад хариулъя. Ерөнхийдөө шүүхийн үйл ажиллагааны талаар, шүүгчдийн гаргасан шийдвэрийн талаар хүмүүс сэтгэл дундуур байна гэдэг талаар бас манай нэр дэвшигчид түрүүнд зарим хэсгээс нь хариулсан. Би бол энийг хоёр талтай л гэж ойлгодог. Нэг хэсэг нь бол шүүхийн шийдвэр өөрт нь таалагдахгүй учраас, нэг бол гаргах гэж байгаа шүүхийн шийдвэрт нөлөөлөхийн тулд шүүхийг заавал дор оруулж нэр төрийг нь унагах гэсэн тийм зориулгатай дайралт, явуулга явдаг юм шиг байна лээ. Нөгөө тал нь бол үнэхээр шүүгчдээс өөрөөс нь хамаардаг. Мэдлэг чадвар нь хүрдэггүй юм уу, эсвэл ингээд ашиг сонирхолтой ханддаг юм уу? Ямар ч байсан гэсэн энэ тийм хүмүүст яг шударга байна гэж ойлгогдохооргүй ийм шийдвэр гаргасантай холбоотойгоор бас шүүхийн нэр хүнд унадаг ийм явдал бол байна. Энийг бол нуух ч шаардлага байхгүй.

Шүүхийн ерөнхий зөвлөл бол шүүн таслах ажиллагаанд бол оролцох ёсгүй. Шүүгч нарыг мэдлэг боловсролыг нь дээшлүүлэх, сургаж дадлагажуулах ажлыг бол хийх ёстой. Энэ чиглэлээр бид нар бас үйл ажиллагаа явуулаад төлөвлөөд энэ чиглэлийн дагуу нь явагдаж байгаа. Шүүгчийн сахилга, ёс зүйтэй холбоотой асуудлаар бол асуудал байна гэдгийг мэдээд энийг шийдэхийн тулд Шүүхийн сахилгын хороог байгуулж ажилласан. Сахилгын хороо бол ажиллаад эхэлчихсэн. Хэрвээ хууль бусаар мөнгө төгрөг хуримтлуулсан байдаг юм бол тэр нь гэмт хэргийн шинжтэй байдаг юм бол авч шийдэх Авлигатай тэмцэх газар бас ажиллаж байгаа. Ингээд тал талд нь хариуцсан эзэнтэй байгаа. Тийм учраас энийг ялгаад тал талд нь хариуцах, хариуцах юуныхаа хувьд бол аваад ингээд шийдэх ёстой.

Өнөөдрийн танилцуулж байгаа энэ үйл ажиллагаатай холбогдуулж хэлэхэд бол шүүгчийг шударга ажиллах нөхцөл нь бол шударга сонгон шалгаруулалт байх ёстой. Тийм учраас Шүүхийн ерөнхий зөвлөл аливаа нэгэн байдлаар хараат бусаар, цэвэр өөрийнхөө чадлаар гарч ирж байгаа ийм нэр дэвшигчдийг бол шүүгч болгох асуудал дээр бол хатуу байр суурь барина, цаашдаа. Эхлэл нь бол энэ болж байна. Тийм учраас та бүхэнд шүүх шударга байх эхлэл нь бол шүүхийн томилгоо, сонгон шалгаруулалттай бол холбоотой учраас Шүүхийн ерөнхий зөвлөл цаашдаа энэ дээр тууштай байр суурь баримталж ажиллана гэдгээ илэрхийлж байна. Баярлалаа.

**Г.Занданшатар:** Бадмаанямбуугийн Бат-Эрдэнэ гишүүнд 1 минут.

**Б.Бат-Эрдэнэ:** Би өнөөдрийн нэр дэвшсэн хоёр шүүгчийг бол дэмжиж байгаа л даа. Ялангуяа энэ танилцуулга уншиж байхад бол Японд сургууль боловсрол эзэмшсэн докторын зэрэг хамгаалсан. Тэрийг би их олзуурхаад байгаа юм. Тэгээд Их Хурлын дарга Япон луугаа хөгжье гээд ингээд том зорилт тавьчихсан. Тэр Японы сургалтын боловсролын хүн хүмүүжүүлдэг, үзэл хандлагыг нь төлөвшүүлдэг тэрэнд нь олзуурхаад байгаа хэрэг л дээ. Тийм учраас энэ талаасаа бас гэрэл гэгээ болж энэ шүүхийн салбарынханд урьдчилан сэргийлэх, соён гэгээрүүлэх ажлын чиглэлээр бол нэлээн юм хийгдэх байх гэж бодож байгаа. Зүмбэллхам даргад ч гэсэн Монголын төр, ялангуяа энэ хуулийн байгууллагынхан бол ихээхэн итгэл найдвар тавьдаг. Зарчимтай, шударга, энэ төрийн хуулийн ажлыг хариуцаж байгаа хүн гэж ингэж ойлгодог. Ерөнхий прокурорын томилгооны үеэр ч гэсэн би бас байр сууриа илэрхийлж байсан.

**Г.Занданшатар:** Үг хэллээ. Дараагийн асуудал хэлэлцэхэд, асуулт, хариултын цаг дуусахаар гишүүд чуулганы танхимд цуглараарай. Тэр хооронд Сандагийн Бямбацогт гишүүн товч 2 минутад багтаагаад. Тэгээд дараагийн асуудалд орно. Газрын тосны бүтээгдэхүүний хууль хэлэлцэнэ.

**С.Бямбацогт:** Үндсэн хуулийн нэмэлт, өөрчлөлтийг бид шүүхийн бие даасан, шүүгчийн хараат бус ажиллах орчныг бүрдүүлэх чиглэлд бас томоохон өөрчлөлт хийсэн. Үндсэн хуульд, дээрээс нь Шүүхийн тухай хууль баталсан. Үүний дагуу Улсын дээд шүүхийн шүүгчтэй танилцах ажиллагаа Улсын Их Хурал дээр анх удаа хийгдэж байна. Энэ танилцах ажиллагаа, мөн нэр дэвшигчдийн сонсгол хийж байгаа энэ процессууд маань үндсэндээ бид нар ямар хүнийг ямар албан тушаалд томилчихов, ямар мэдлэгтэй, чадвартай, туршлагатай, боловсролтой, ямар ёс зүйтэй хүн бэ гэдгийг нь урьдчилж зарлаж асуултаа ирүүлээрэй, урьдчилж зарлаж саналаа ирүүлээрэй. ямар нэгэн асуудал байвал таниулаарай, хэлээрэй, яриарай гэж байж томилгооны сонсгол хийж байгаа. Энэ танилцах ажлаа зохион байгуулж, томилж байгаа Улсын Их Хурал. Улсын Их Хурлын хяналт шалгалтын тухай хуулиа бас ийм болсон.

Урьд нь яадаг байсан бэ гэхээр манайхан мэдэж байгаа, бас ард түмэн ч мэддэг. Хэн нэгэн даргын хүн нэг мэдэхэд гэнэтхэн ороод ирдэг, гэнэтхэн томилогддог. Тэгээд нэгэнтээ гэнэтхэн орж ирээд гэнэтхэн томилогдсон тэр халаасны хүн чинь тэр даргын хүүхэлдэй болж, даргын бодлого шийдвэрийг л биелүүлдэг ийм байсан. Үүнээсээ болоод л ард түмэн бухимддаг, үүнээсээ болоод шударга ёс байхгүй гэж ярьдаг байсан. Үүнээс л салах гэж аль болох хараат бус бие даасан үйл ажиллагаа явуулах, томилж байгаа хүмүүсийг нээлттэй, өөрөө өөрийгөө дэвшүүлж болно. Үнэхээр мэдлэгтэй, чадвартай гэж үзсэн хүмүүсийг хөндлөнгийн хүмүүс дэвшүүлж болно. Үүнийг нь хараат бусаар сонгон шалгаруулж хараат бусаар хэлэлцэж хэлэлцүүлж, тэгээд эцэст нь томилдог ийм л юм руу бид нар шилжиж байгаа.

Энэ шалгуур шаардлагыг хангаад Улсын дээд шүүхэд бол таван орон тоон дээр долоон хүн нэр дэвшсэн юм байна лээ. Түүнээс хамгийн өндөр оноо авсан энэ хоёр нэр дэвшигчид бол Их Хуралд орж ирж байгаа. Хоёр нэр дэвшигчдээ бас ажлын амжилт хүсье. Томилогдсонтойгоо адилхан, сонгон шалгаруулалыг давсантайгаа адилхан бас мэргэжилдээ ёс зүйтэй, ур чадвартай байж ажлаа сайн хийгээрэй гэдгийг хэлье дээ.

Дээрээс нь бас нэмээд хэлэхэд Үндсэн хуулийн цэцийн дүгнэлттэй холбоотой асуудал яригдаад байгаа юм. Үндсэн хуулийн цэц 2012 онд болоод 2016 онд хоорондоо зөрчилдөөн, шийдвэр гаргасан байсан. Энэ зөрчлөө алга болгоод Улсын Их Хурал сонгуулийн тогтолцоог шийдэх боломжийг Улсын Их Хуралд өгсөн байгаа. Бусдаар юу гэдэг юм, сонгуулийн тогтолцоог зөвхөн пропоционал тогтолцоогоор намын жагсаалтаар сонгодог болгочихсон юм шиг гишүүд бас буруу ойлгоод зарим гишүүдээс зориуд мушгиж бас яриад байх шиг байгаа юм. Тийм байхгүй ээ. Сонгуулийн тогтолцоог Улсын Их Хурал одоо жижиг 76 байх уу, томсгосон тойрог том 76 байх уу, холимог байх уу, мажоритар, пропоционал байх уу, энийг аль нэгээр нь шийдэх нээлттэй нь үлдсэн байгаа шүү. Үүнийг мушгиж ойлгож, бас мушгиж ярихгүй байхыг хүсье, гишүүдээсээ.

**Г.Занданшатар:** Гишүүд асуулт асууж, хариулт тавьж үг хэлж дууслаа. Үг, асуулт нэг зэрэг явчихсан. Зүгээр, гишүүдийн гарсан санааг нэгтгээд хэлбэл энэ Үндсэн хуулийн нэмэлт, өөрчлөлтийн дагуу шүүхийн шинэчлэлийн процесс үргэлжилж байна. Шүүхийн тухай багц хуулиудыг баталсан. Түүнийг Шүүхийн ерөнхий зөвлөл, Сахилгын хороо, Дээд шүүх хэлбэрэлтгүй хэрэгжүүлэх ёстой. Ингэж байж шүүхийн шинэчлэл амжилтад хүрнэ. Ард түмэн шударга шүүхээр шүүлгэх эрхээ хангахын тулд энэ хүсэл эрмэлзлийн дагуу Үндсэн хуулийн нэмэлт, өөрчлөлт, Шүүхийн тухай хууль батлагдсан шүү, Зүмбэрэлохам, гишүүн ээ.

Яагаад гэхээр Үндсэн хуулийн нэмэлт, өөрчлөлтөөр чинь энэ шаардлага тавигдсан юм. Яагаад гэхээр Дээд шүүхийн ерөнхий шүүгч нь илтгэл тавихдаа телефон жастика буюу утсан хүүхэлдэй шүүх засаглал байна гэсэн агуулгатай үг хэлсэн шүү. Тийм учраас энэ бүхэн чинь хэрэгжүүлэхэд шүүгч бол ярьдаг хууль байх ёстой. Ийм учраас Дээд шүүхэд салхи оруулах ёстой. Энэ сонгон шалгаруулалт биш шилж олох ёстой. Үндсэн хуулийн үзэл санаа бол энэ салхи оруулах, өөрчлөлт хийх, хүмүүсийг шилж олох, оюутан цагаас нь авхуулаад судлаад бэлтгээд төлөвшүүлээд сургаад дадлагажуулаад, ёс зүйтэй шударга шүүгчийг шилж олох ажлыг Ерөнхий зөвлөл хийх. Зөвхөн сонгон шалгаруулалтаар хүмүүс ороод ирэх биш.

Та хоёрыг бол шилж, энэ Дээд шүүх дээр шинэчлэлийг хэрэгжүүлж чадна гэж итгэж оруулж ирж, өнөөдөр танилцаж байна. Яагаад гэвэл ярьдаг хууль байх ёстой. Шүүгч бол ярьдаг хууль. Хууль бол ярьдаг шүүгч байх ёстой гэсэн ийм зарчимтай. Тэгээд хуулиа дээдэлж ажиллаарай. Хүн биш, хууль засагладаг нийгмийг байгуулах гэж бид хүсэж эрмэлзэж байгаа. Ийм учраас та бүхэн маань гишүүдийн хэлж байгаа энэ санал бодол бол ард түмний санал бодлыг илэрхийлж байгаа хэрэг шүү. Бүх судалгаагаар Дээд шүүх авлигажсан, шударга бус гэсэн санал асуулгыг манлайлж байгаа, шүүхийн засаглал бол. Тийм ч учраас шүүгчид өөрөө манайд телефон жастика нь ноёрхож байна гэж хэлсэн байгаа. Өөрсдөө хүлээн зөвшөөрсөн байгаа. Бусад асуудлууд ч гэсэн авлига хээл хахуультай холбогдож байна гэж дүгнэж байгаа.

Энэ эрс өөрчлөлтийг хийх салхийг та нарыг анх удаа нээлттэй сонсголоор хэлэлцэж Их Хурлаар танилцуулагдаж ингэж орж байна гэж ойлгож байгаа. Тэгээд хараат бусаар ажиллахыг хүсэн ерөөе. Улсын Их Хурлын Дээд шүүхэд нэр дэвшигчтэй танилцлаа. Амжилт хүсье.

Дараагийн асуудалд орно.

**Зургаа.Газрын тосны бүтээгдэхүүний тухай хуульд нэмэлт оруулах тухай хуулийн төслийн хэлэлцэх эсэх асуудлыг хэлэлцэнэ**.

Хууль санаачлагчийн илтгэлийг Уул уурхай, хүнд үйлдвэрийн сайд Гэлэнгийн Ёндон танилцуулна. Ёндон сайдыг индэрт урьж байна.

**Г.Ёндон:** Улсын Их Хурлын дарга, эрхэм гишүүд ээ,

Газрын тосны бүтээгдэхүүний тухай хуульд нэмэлт оруулах тухай хуулийн төслийг та бүхэнд танилцуулъя. Манай улсын Засгийн газар, Япон улсын Засгийн газар хооронд байгуулсан хэлэлцээрийн хүрээнд Япон улсын нэн хөнгөлөлттэй зээлийн эх үүсвэрээр Хөшигтийн хөндийд Улаанбаатар хотын Олон улсын шинэ нисэх буудал төслийг хэрэгжүүлж, ашиглалтад оруулсан. Монгол Улс өнөөдрийн байдлаар газрын тосны бүтээгдэхүүний хэрэглээгээ 100 хувь, гаднаас импортоор хангаж байгаа бөгөөд дотоодод борлуулж буй газрын тосны бүтээгдэхүүний жижиглэнгийн борлуулалтын үнэ нь дэлхийн зах зээл дээрх газрын тосны үнэ, валютын ханш, Оросын Холбооны Улс болон бусад орноос нийлүүлж буй бүтээгдэхүүний импортын үнэ буюу хил, үнэ зэргээс шууд хамааралтай байна. Манай улсад агаарын хөлгийн түлшний үнэ бусад оронтой харьцуулахад дунджаар 28.8 хувиар илүү үнэтэй байгаагаас шалтгаалж дотоодын иргэний агаарын тээвэрлэгчдийн нийт түлшний хэрэглээний 43 хувийг дотоодод, 57 хувийг гадаад улсад сумладаг бөгөөд гадаад улсын агаарын тээвэрлэгч компаниуд өөрийн онгоцоо зайлшгүй тохиолдолд л манай улсад сумлаж байна.

Улсын Их Хурлын 2021 оны 106 дугаар тогтоолоор баталсан шинэ сэргэлтийн бодлогын 1 дүгээр зүйл буюу боомтын сэргэлтийн хүрээнд 1.3-т Монгол Улсын агаарын зох, зайн зохион байгуулалт, агаарын замын ашиглалтыг сайжруулан, дамжин өнгөрөх агаарын хөлгийн тоог нэмэгдүүлж, агаарын тээврийн либералчлалыг үе шаттайгаар үргэлжлүүлэх замаар ачаа тээврийн зангилаа төвийг бий болгож, мөн аялал жуулчлалын салбарыг дэмжинэ гэж тусгайлан заасан. Түүнчлэн Засгийн газраас баталсан Аялал жуулчлалыг хөгжүүлэх үндэсний хөтөлбөрийн 2 дугаар зүйл дэх хөтөлбөрийн Зорилт хэсэгт аялал жуулчлалын салбарын дэд бүтцийг сайжруулж, жуулчин хүлээн авах хүчин чадлыг нэмэгдүүлэх гэж тус тус заасан байдаг. Үүнтэй холбоотойгоор Чингис хаан олон улсын нисэх буудлын түлшний хэрэглээ цаашид өсөн нэмэгдэх хандлагатай байна.

Далайд гарч буй орнууд дотор Монгол Улс газар нутгийн хэмжээгээрээ Казахстаны гараа ордог бөгөөд агаарын тээврийн салбарын багтаамж бол тийзний олдоц бага, үнэ өндөр тул олон улсад өрсөлдөх чадвар, чадвараар дутмаг, агаарын тээвэрлэгчид тээвэрлэгчдэд олон улсын шинэ чиглэл нээх, жуулчин тээврийн нислэгийг нэмэгдүүлэх, орон нутгийн нислэгийг сэргээхэд хүндрэлтэй байдаг.

Дэлхий дахинд үүсээд байгаа газрын тосны нийлүүлэлттэй холбоотой үүссэн нөхцөл байдлын улмаас олон улсын зах зээлд газрын тосны үнийн өсөлтөөс хамаарсан агаарын хөлгийн түлшний үнэ эрс өссөн бөгөөд хэвийн нөхцөлд түлшний зардал нь агаарын тээвэрлэгчийн нислэгтэй холбоотой зардлын 28 хувийг эзэлдэг байсан бол одоогийн байдлаар 46 хувьд хүрч эрс өсөөд байна. Өргөн уудам нутаг дэвсгэртэй, хүн амын суурьшил сийрэг, далайд гарцгүй манай орны хувьд иргэний нисэхийн салбар нь гадаад ертөнцөд гарах гол гарц болон үндэсний аюулгүй байдлын тулгуур хүчин зүйл гэж үзэж, агаарын харилцааг эдийн засгийн тэргүүлэх чиглэлд тооцон төрийн бодлогоор дэмжин хөгжүүлэхэд үйлдвэрлэгчээс шууд, хямд өрсөлдөхүйц үнэтэй агаарын хөлгийн түлшийг нийлүүлэх нь нэн чухал шийдвэрлэх ёстой тулгамдсан асуудал болоод байна.

Чингис хаан олон улсын нисэх буудлын төсөлтэй холбогдуулан Засгийн газрын 2020 оны 14 дүгээр тогтоолоор шинэ нисэх онгоцны буудлын шатахуун хангамжийн талаар авах зарим арга хэмжээний тухай асуудлыг хэлэлцэн баталсан бөгөөд “Монгол газрын тос боловсруулах үйлдвэр” төрийн өмчит хязгаарлагдмал хариуцлагатай компанийн үйл ажиллагааг өргөжүүлж, шинэ нисэх онгоцны буудлын агаарын хөлгийн түлшний хангамжийн үйл ажиллагаа эрхлэх зорилгоор охин компани байгуулах арга хэмжээ авах, агаарын хөлгийн түлш нийлүүлэх, хамтран ажиллах сонирхлоо илэрхийлсэн, гадаадын хөрөнгө оруулагч нартай хэлэлцээ хийх ажлыг Уул уурхай, хүнд үйлдвэрийн сайдад даалгасан.

Монгол Улсын газрын тосны бүтээгдэхүүний тухай хуулийн 7 дугаар зүйлийн 7.2-т Монгол Улсад газрын тосны бүтээгдэхүүний 30-аас дээш хувийг дангаараа нийлүүлж байгаа гадаадын хуулийн этгээд дотоодын зах зээлд өөрийн хөрөнгө оруулалт бүхий хуулийн этгээд болон өөрийн харьяалал, хяналтад байдаг нэгжээрээ дамжуулан бүтээгдэхүүнээ борлуулахыг хориглоно гэж заасан. Хуулийн энэхүү заалт нь төрийн өмчит хязгаарлагдмал хариуцлагатай компаниар Чингис хаан олон улсын нисэх буудлын агаарын хөлгийн түлшний хангамжийн байгууламжийн үйл ажиллагааг гадаадын нийлүүлэгч, хөрөнгө оруулагч талтай хамтран хэрэгжүүлэх боломжийг хязгаарлаж байгаа юм.

Иймд Чингис хаан олон улсын нисэх буудлын үйл ажиллагааг өргөжүүлэх, манай улсад агаарын тээвэрлэлт хийж буй дотоод, гадаадын агаарын хөлөг болон дайран өнгөрч буй агаарын хөлгүүдийг өрсөлдөхүйц үнэтэй түлшээр цэнэглэх үйл ажиллагааг дэмжих хүрээнд Газрын тосны тухай хуулийн 7 дугаар зүйлийн 7.2 дахь хэсэгт нэмэлт, өөрчлөлт оруулах саналыг боловсруулсан болно. Анхаарал хандуулсан эрхэм гишүүдэд баярлалаа.

**Г.Занданшатар:** Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Хассуурийн Ганхуяг танилцуулна.

**Х.Ганхуяг:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 11 дүгээр сарын 29-ний өдөр Улсын Их Хуралд өргөн мэдүүлсэн Газрын тосны бүтээгдэхүүний тухай хуульд нэмэлт оруулах тухай хуулийнтөслийн хэлэлцэх эсэхасуудлыг тус Байнгын хороо 2022 оны 7 дугаар сарын 4-ний өдрийн хуралдаанаараа хэлэлцлээ.

Төсөл санаачлагч нь “Чингис хаан” олон улсын нисэх буудлын үйл ажиллагааг өргөжүүлэх, манай улсад агаарын тээвэрлэлт хийж буй дотоод, гадаадын агаарын хөлөг болон дайран өнгөрч байгаа агаарын хөлгүүдийг өрсөлдөхүйц үнэтэй шатахуунаар цэнэглэх үйл ажиллагааг дэмжих зорилгоор хуулийн төслийг боловсруулжээ.

Хуулийн төсөл батлагдаснаар стратегийн ач холбогдол бүхий агаарын хөлгийн түлшний хангамж, нийлүүлэлтийн тогтвортой байдал хангагдах, олон улсын болон үндэсний стандартад нийцсэн онгоцны түлшийг олон улсын зах зээлийн үнээр шууд нийлүүлэх найдвартай эх үүсвэр бий болох зэрэг эдийн засгийн таатай үр дагавар үүснэ гэж төсөл санаачлагч үзжээ.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Баттөмөр Монгол Улсад үр ашигтай өөрчлөлт авчрах сайн талтай тул дэмжиж байгаа, боломж нээхийн хирээр хараат байдал нэмэгдэх эрсдэл байгааг анхаарах, хуурамч шатахууны асуудал дээр бусад шатахуунтай татварын ижил нөхцөл, шаардлага тавих, Улсын Их Хурлын гишүүн Оюунчимэг хуулинд нэмэлт оруулахдаа олон улсын нөхцөл байдлыг анхаарч, сөрөг нөлөөлөл үүсэхээс сэргийлэх, дотоодын зах зээлээ болон аж ахуйн нэгжүүдээ хамгаалж, зах зээлийн зарчмаар явуулан гэрээ, хэлэлцээрээ сайн хийвэл тийзний үнэ буурах эерэг нөлөөтэй гэсэн саналыг хэлсэн болно.

Байнгын хорооны хуралдаанд оролцсон гишүүдийн олонх дээрх хуулийн төслийг үзэл баримтлалын хүрээнд хэлэлцэхийг дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Газрын тосны бүтээгдэхүүний тухай хуульд нэмэлт оруулах тухай хуулийн төслийг хэлэлцэх эсэх талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Баярлалаа. Ажлын хэсгийн гишүүдийг танилцуулъя. Уул уурхай, хүнд үйлдвэрийн сайд Гэлэнгийн Ёндон, Чулууны Хишигдалай Уул уурхай, хүнд үйлдвэрийн яамны Газрын тосны бодлогын хэрэгжилтийг зохицуулах хэлтсийн дарга, Гүррагчаагийн Батбаяр Иргэний нисэхийн ерөнхий газрын Агаарын тээврийн бодлого зохицуулалтын газрын дарга, Занаширийн Ширзана “Эрчис ойл” төрийн өмчит ХХК-ийн захирал, Хүүхээгийн Эрдэнэбилэг “Эрчис ойл” төрийн өмчит хязгаарлагдмал хариуцлагатай компанийн менежер, Намхайжанцангийн Баттөр “МАИТ” төрийн өмчит компанийн Бизнес удирдлагын газрын дарга.

Улсын Их Хурлын эрхэм гишүүд ээ, Засгийн газар, Уул уурхай, хүнд үйлдвэрийн яам нефтийн бүтээгдэхүүний үнийн өсөлтийг хязгаарлахад, бууруулахад энэ хууль их чухал ач холбогдолтой байна гэж үзэж яаралтай хэлэлцэж баталж өгөхийг хүсэж байгаа гэдгийг уламжилъя. Ер нь бас нефть бүтээгдэхүүний үнийн өсөлт бол иргэдийн амьжиргаанд, үнийн өсөлтөд нөлөөлж байгаа гол хүчин зүйл болоод байна. Тийм учраас энийг бас харгалзаад өнөөдөр чуулган завсарлахаас өмнө энэ хуулийг хэлэлцэн баталбал их сайн байна. Энийг манай Засгийн газраас энэ хүсэлтийг тавьж Уул уурхай, хүнд үйлдвэрийн сайд энийг л батлах юм бол бензин шатахууны үнийг бууруулна гэж би амлаж байгаа гэсэн энэ үгийг дашрамд та бүхэндээ онцолж тэмдэглэж хэлье.

Ингээд ажлын хэсгийг танилцуулсан. Одоо хууль санаачлагчийн илтгэл болон Байнгын хорооны санал дүгнэлттэй холбогдуулж асуулт асуух Улсын Их Хурлын гишүүд байна уу? Жамъянхорлоогийн Сүхбаатар гишүүнээр тасаллаа. Сандагийн Бямбацогт гишүүн.

Монгол Улс маань дотооддоо бензин шатахуун үйлдвэрлэдэггүй гаднаас 100 хувь импортоор авдаг. Үндсэндээ бидний иддэг, өмсдөгтэй адилхан бензин бол бас анхдагч хэрэгцээ болсон. Үнэ өсөж байгаа. Үнэ өсөж ард иргэдийг хамгийн их бухимдуулж, зөв бухимдуулж байгаа зүйлийн нэг бол үнийн өсөлт, бензин шатахууны үнийн өсөлт байгаа. Тэгээд энэ хуулийг маш хурдан батлаад өгөөч гээд Ёндон сайд оруулж ирлээ. Энэ хуулийг баталчих юм бол хямд өрсөлдөхүйц үнэтэй болно гэж бас ярьж байна, бензинд шатахуун маань. Их Хурлын даргад бас ер нь бол бензин шатахууныг тогтвортой байлгах бололцоотой болно, энэ хуулийг баталчихвал гэж бас хэлсэн юм байна. Тэгэхээр яг ингэж чадах уу?

Өнөөдөр Улаанбаатараас Ховд руу нисэж байгаа онгоцны билет хоёр талдаа 1 сая 500 мянга байгаа. Улаанбаатараас Сөүл рүү явж байгаа онгоцны зардал бас хоёр талдаа 1 сая 500, адилхан. Ийм өндөр үнэтэй орон нутаг, дотоодын нислэг. Энэ хууль батлагдаад Роснефьт компани Монголд бууж байгаа онгоцуудыг сумладаг болсноороо бензин шатахууны үнэ, онгоцны нислэгийн тийз нь хэдэн хувиар буурах вэ? Дээрээс нь дизелийн түлш АИ-95, АИ-92 бензинүүд үнэ тогтвортой байж чадах уу? Энэ хуулийг баталснаар. Энийг нэг хариулж өгөөч.

Хоёрдугаарт нь, бид нарт бас үндэсний аюулгүй байдал, тусгаар тогтнол гэдэг асуудал бий. Энэ хуульд 30-аас дээш хувийг нийлүүлж байгаа Роснефть компани бол Монголын бензин шатахууны үндсэндээ 80, 90 хувийг нийлүүлж байгаа. Эхлээд онгоцтой бензинийг нийлүүлдэг байсан бол онгоцнуудыг сумладаг болох нь. Онгоцны далавчинд бензин сумладаг болох нь. Монголын онгоц, олон улсын онгоц, бүх онгоцнуудад. Үүний дараа энэ хууль батлахгүй бол болохгүй нь гээд, галт тэрэгний вагоны дизелийн түлшийг бид нар нийлүүлнэ. Дараад нь уул уурхайн салбарт дизелийн түлш нийлүүлнээ.

Дээр үед чинь арван хэдэн жилийн өмнө яригдаж байна шүү дээ. Монголд 500 колонк байгуулна гэдэг. Жижиглэнгийн худалдаа яг 500 шатахууны төв станц байгуулна гэж. Иймэрхүү байдлаар үндсэндээ энэ стратегийн ач л бүхий салбартай стратеги бүхий бүтээгдэхүүнээ гаднын хараат болгочихвол Монгол Улсын тусгаар тогтнол энэ үндэсний аюулгүй байдалд сөргөөр нөлөөлнө гэж харсан уу, хараагүй юу? Энэ дээр хийсэн тооцоо судалгаа байна уу? Энийг та бас хариулж өгөөч. Хоёр дахь асуулт.

Гуравдугаар асуулт, өнөөдөр Орос-Украины дайнтай холбоотойгоор Оросын Холбооны Улсад үйлдвэрлэж байгаа бараа бүтээгдэхүүн дээр дэлхий нийтээрээ Европын холбоо, Америкийн Нэгдсэн Улс, Нэгдсэн Үндэстний Байгууллага хоригууд тавьж байгаа. Эдийн засгийн хориг, санхүүгийн хориг, газын хориг, нефтийн хориг гээд. Энэ хоригоос болоод үндсэндээ монголчууд өнөөдөр Монгол Улс, баруун аймгууд маань шатахууныхаа төлбөр тооцоог хийж чадахгүй байгаа юм. Мөнгөө шилжүүлж чадахгүй. Түүнээсээ болоод баруун аймгуудад үндсэндээ бензин шатахуун хомстож байна. Энийг хэзээ, хэрхэн яаж шийдүүлэх гэж юм? Энийг та бол аягүй сайн мэдэж, мэдэрч байгаа. Гэсэн мөртөө өнөөдөр энэ санхүүгийн хоригт ор орж байгаа улсын, эдийн засгийн хоригт орсон улсын нефть бүтээгдэхүүнээ худалдаж авахаа больчихсон газыг нь худалдаж авахаа больчихсон улсын бүтээгдэхүүнийг бид нар худалдаж аваад Монголд бууж байгаа онгоцнуудыг сумлаад Европын холбоо руу, Америкийн Нэгдсэн Улс руу, Япон руу, Солонгос руу нисээд эхлэхээр чинь энэ хоригоос чинь болоод онгоцны нислэгүүд чинь бүгд таг зогсчих юм биш байгаа. Энийг судалж үзсэн үү? Энийг та бас хариулж өгөөч.

Дөрөв дэх асуулт, Япон улсын менежментээр манай Хөшигийн хөндийн онгоцны буудал ажиллаж байгаа. Үндсэндээ Япон улсын хөнгөлөлттэй зээлээр барьсан, үүнийхээ дараа менежментээр Япон улсын Хөшигийн хөндийн ганц онгоцны буудлыг япончууд ашиглаж байгаа. Гэтэл Япон улс маань бас Оросын Холбооноос хориг тавьчихсан байгаа. Тэрэн дээр бензин шатахууны хэрэглээ гээд очтол япончууд үгүй ээ, бид хориг тавьсан улсын бүтээгдэхүүн хэрэглэхгүй гэдэг асуудал яригдах вий дээ. Энэ дээр та бүхэн бас тоо судалж үзсэн юм байна уу? Манайд холбогдох мэргэжилтнүүд. Иймэрхүү үр дагавруудаа нэг урьдчилж харж байгаад юмаа оруулж ирэхгүй бол бас болохгүй байна. Энэ дээр та бүхэн бас харсан үр дагаврууд юу байна?

**Г.Занданшатар:** 85, сайд хариулъя. Уул уурхай, хүнд үйлдвэрийн сайд Ёндон.

**Г.Ёндон:** Эхний асуулт, бензин хямд байж чадах уу гэж суусан байгаа. Энэ хамтын ажиллагааны хүрээнд Оросын Холбооны Улсын “Роснефть аэро” компаниас онгоцны түлшийг одоогийн дэлхийн зах зээлийн үнээс 265 доллароор хямдруулж авах, мөн зуучлалын хөлс гэж ярьдаг примиум гэж ярьдаг, 145 доллар гээд. Нийтдээ 410 долларыг хямдруулж авсан хэмжээгээр 2023 оны 5 сар хүртэл нийлүүлэх ийм хэлцлийг бол хийсэн байж байгаа. Тэгэхээр онгоцны түлш бол тонн тутамдаа 410 орчим доллароор хямдарна. 2019, 2020, 2021 онд бол манай улсын сүүлийн гурван жилийн статистик үзүүлэлт харахад бол 187-225 доллар олон улсын зах зээлийн үнээс бол үнэтэй байгаад байгаа юм, манай түлш. Тийм учраас бол онгоцны түлш бол 410 доллароор хямдрах ийм боломжтой.

Хоёрдугаарт, Роснефть компанитай дөрвөн сард Уул уурхай, хүнд үйлдвэрийн яам хэлцэл хийсэн. Энэ бол АИ-92 бензиний хувьд АИ-92 бензинийг Оросын Холбооны Улсын Роснефть компанитай хэлцэл хийснээр зах зээлийн үнээс 25 хувиар хямдруулж чадсан. Тэр үед 1110 доллар зах зээлийн үнэ байсан бензинийг 840 доллароор гурван сарын хугацаатай бид нар авсан. Өнөөдрийн байдлаар Оросын Холбооны Улсын улсын жижиглэнгийн үнээс манай жижиглэнгийн үнэ бол 500 орчим төгрөгөөр хямдхан байгаа.

Ер нь бол “Роснефть аэро” компанитай энэ онгоцны түвшний асуудал яригдаж байгаа. Аэро компани бол Роснефть компанийн охин компани. Тэгэхээр бид нар бол энэ 92-ын үнийг үргэлжлүүлээд 25 хувийн хямдралтайгаар авах ийм хэлцлийн талаар 5 сараас бол санал тавьсан байж байгаа. Санал одоохондоо Оросын Холбооны Улсаас ирээгүй байж байгаа. Тэгэхээр бид нар энэ 25 хувиар зах зээлийн үнээс нь хямдруулж авах хэлцлийг бол үргэлжлүүлж хийнэ гэж бид нар бол харж байгаа. Яагаад вэ гэвэл өнөөдрийн хэлэлцэж байгаа энэ хуулийн төсөл бас тодорхой хэмжээгээр шууд бус ч гэсэн энэ хэлцэлд нөлөөлнө.

Гуравдугаарт, үндэсний аюулгүй байдал, стратегийн ач холбогдолтой гэдэг асуудал. Ер нь бол онгоцны бензин бас яах аргагүй гол, манай улсын хувьд бол гадаад гарц, агаарын гарц гэж яригддаг. Ер нь өнөөдрийг хүртэл манай улс бол агаарын тээврийн түлшийг бол 100 хувь дандаа Оросын Холбооны Улсаас авч ирсэн. Сүүлийн 20, 30 жил бол Оросын Холбооны Улсаас, 2005 оноос хойш бол “Роснефть аэро” компаниас авч эхэлсэн. Бид нар угаасаа оросын Оросын Холбооны Улсаас өөр улсаас бол бензин авах боломж байхгүй. Хятад улсаас бол А-Жет гэдэг онгоцны түлшийг авах бол маш бага хэмжээгээр дээхэн үед бол Оросын Холбооны Улсаар болгосон бол дамжиж ирж байсан гэсэн. Тэгэхээр бид нар бол 100 хувь Оросын Холбооны Улсаас энэ бензинээ бол угаасаа авдаг.

Энэ дээр ерөөсөө нөгөө талынх нь манайд нийлүүлж байгаа компани өөрчлөгдөхгүй яг хэвээрээ. Бид нар өнөөдрийг хүртэл сүүлийн арван хэдэн жил Роснефть энэ компаниас л авч байсан. Нөгөө тал нь бол хэвээрээ үлдэж байгаа. Зөвхөн Монголын талд л өнөөдөр төрийн өмчийн компани байгуулж, Монголын талын оролцогч нь төрийн өмчийн компани болж, энэ Оросын Холбооны Улстай хийсэн Засгийн газрын хоорондын комиссын хуралдааны үед Оросын Холбооны Улсаас 2019 оноос хойш тавьж байсан саналын дагуу явж байгаа. 2020 оны 1 сард энэ шийдэгдэж, 2020 оны 4 сард “Эрчис ойл” компани байгуулагдсан байдаг. Тийм учраас бол бид нар угаасаа 100 хувь энэ компаниас сүүлийн арван хэдэн жил авч байсан. Яг сүүлийн арван хэдэн жилийн хугацаанд бол Оросын Холбооны Улсын Роснефт Аэро компанитай хамтран байгуулсан, Монголын талынх нь бол хувийн хэвшлийн, ингээд 50/50 компани нийлүүлж байсан. Энэ дээр бол Оросын тал нь.

**Г.Занданшатар:** Товч тодорхой хариулъя, гүйцээгээд. Дэгээрээ бол 4 минутад хариулах ёстой. Товч тодорхой хариулмаар байна.

**Г.Ёндон:** Тэгэхээр би хэлж байна, энэ Оросын Холбооны Улсын талын оролцогч нь бол хэвээрээ үлдэж байгаа юм. Ерөөсөө сүүлийн арван хэдэн жилийн хугацаанд энэ компаниас л бид нар энэ онгоцны түлшийг авч байсан. Тийм учраас бол энэ дээр аюул гэж яриад байх зүйл бол байхгүй. Нэгэнт л авдаг байсан газраасаа үргэлжлүүлээд авч байгаа, бид нар. Монголын талд нь зөвхөн төрийн өмчийн компани орж ирж байгаа ийм л асуудал байгаад байгаа юм. Баруун аймагт бол энэ онгоцны түлш нийлүүлж байгаа нийлүүлэх хэлцэл болохоор зөвхөн ганц Буянт-Ухаа гэлгүй дотоодын компаниуддаа, дотоодын нислэг хийж байгаа компаниуд ч гэсэн хямдхан түлш нийлүүлэх боломж бол нээлттэй болж ирж байгаа юм. Тэгэхээр бол аймгууд руу хэлж байгаа нислэг хамгийн гол нь, ганцхан жишээ хэлэхэд манай улс бол 2019 онд 109 мянган тонн бүтээгдэхүүн одоо авч байсны 40-н хэдэн мянгыг бол дотоод Оросын Холбооны Улс эндээс сумлаж байсан. Тэгээд 1 тоон дээр 400 доллар гээд бодоход хэрвээ 40 мянга гэх юм бол 16 сая долларын хэмнэлтийг гаргаж ирнэ, МИАТ компанид 16 сая долларын хэмнэлтийг гаргаж ирж байгаа юм. Япон улсын менежмент бол манайд катеринг, түлшний хангамж хоёрыг бол Монгол Улсыг өөрсдөө хариуцаад хийе гэдгийг бол зөвшөөрсөн. Тийм учраас бол энэн дээр бол би ямар нэгэн асуудал байхгүй гэж үзэж байна. Баярлалаа.

**Г.Занданшатар:** 85 гүйцээгээд, товч тодорхой бууна бол бууна, буухгүй бол байхгүй хориг, эдийн засгийн хоригтой холбоотой асуудлуудад. Хоригт орох уу гэсэн.

**Г.Ёндон:** Тэгэхээр угаасаа өнөөдрийг хүртэл сая хэлсэн, сүүлийн арван хэдэн жилийн хугацаанд бид нар энэ Оросын компаниас л авч байгаа. Энийгээ үргэлжлүүлээд авах учраас бол нөхцөл байдал бол өөрчлөгдөхгүй. Энд бол тийм хоригт орно гэж бол бид нар харахгүй байна. Хамгийн гол асуудал бол бид нар өнөөдөр хямдхан түлш авах гэж байгаа л асуудал дээр байж байгаа. Манай улсад 100 хувь гадаадаас хамааралтай гэдгийг бол энэ хориг тавьж байгаа, санкц тавьж байгаа орнууд бол бас ойлгож байгаа. Яагаад вэ гэвэл Америкийн холбооны нөөцийн банк, Европын Холбооны Төв банк бол 100 хувь хамааралтай улсуудын төлбөр тооцоо эдгээр асуудал дээр бол уян хатан хандана гэдгээ бол илэрхийлсэн байж байгаа.

**Т.Аюурсайхан:** Бямбацогт гишүүн асуултаа тодруулъя.

**С.Бямбацогт:** Роснефть компанитай охин компани Монголд байгуулагдаад үйл ажиллагаа явуулснаараа үндсэндээ Монголд бензин шатахууны үнэ тодорхой хэмжээнд буурах юм байна. Буурдаггүй юм гэж өсөхгүй юм байна гэж ойлголоо. Та тэгж хариулсан шүү. Энэ тал дээр анхаарч ажиллах ёстой. Иргэний нисэхийн ерөнхий газар. Одоо бензин бол дэлхийн зах зээлээс 30 хувийн өндөр үнэтэй онгоцны бензин нийлүүлдэг байсан байна. Одоо энэ компанидаа нийлүүлснээрээ дэлхийн зах зээлээс 30 хувь доогуур. Өөрөөр хэлэх юм бол үндсэндээ онгоцны бензиний үнэ 60 хувиар хямдрах нь. 60 хувиар хямдарсан тохиолдолд Ховд руу нисэж байгаа 1 сая 500-гийн нислэгийн үнэ хэдэн хувь болж хямдрах юм? Сөүл рүү нисэж байгаа 1 сая 500-гийн нислэгийн үнэ хэдэн хувь болж хямдрах юм? Энийг тодорхой хариулаад өгчих. Энэ бас анхаарах ёстой асуудал.

Дараагийн асуудал, Ёндон сайд аа, гаднаас керосин, холигч бүтээгдэхүүн билүү орж ирж байна гэдэг асуудлаар чинь бас яригдаад байгаа шүү дээ. Алслагдсан бүс нутаг чинь бензин шатахуун өндөр үнэтэй байна. Үүнийг хямдруулах нь алслагдсан бүс нутагтаа бид нар бага оврын бензинтэй боловсруулах үйлдвэр байгуулъя гэж байгаа.

**Т.Аюурсайхан:** Сайд гүйцэд хариулъя, Ёндон сайд.

**Г.Ёндон:** Иргэний нисэхийн ерөнхий газрын Батбаяр 82 дугаар. Тийзний үнийг хэлье. Керосины асуудлыг манай Хишигдалай гээд хэлтсийн дарга.

**Т.Аюурсайхан:** Та асуултад, танаас бас нийлүүлэгч нь тийм байдаг юм байна, объект нь онцгой объекттой, тэнд чинь хяналтаа тогтоогоод байвал аюулгүй байдалд нөлөөлөх үү гэсэн аягүй чухал асуултад орхиод л байна шүү дээ. Хариулах юм уу, яах юм. 82 дугаар микрофон дээр Иргэний нисэхийн ерөнхий газар хариулъя.

**Г.Батбаяр:** Иргэний нисэхийн ерөнхий газар, Агаарын тээврийн бодлого зохицуулалтын газрын дарга Батбаяр байна. Тийзний үнэ хямдрах уу гэдэг Бямбацогт гишүүний асуултад хариулъя. Тийзний үнэ шатахууны үнэ түрүүний Ёндон сайдын хэлсэнчлэн тоон үзүүлэлтээр хямдрахад агаарын тээвэрлэгчдийн нислэгийн шууд зардлаас 10-15 хувь буурах буюу үүнтэй дүйцэх хэмжээний тийзний хямдрал үзүүлж болох боломжтой. Эхний ээлжид агаарын тээвэрлэгчийн зүгээс яг тийзэнд төдөн төгрөг гэдэг тооцоо бол одоогоор гарах боломжгүй. Ямар ч ч гэсэн нислэг эрхлэх зардлын шууд зардлаас 15 хувь буух боломжтой гэсэн тооцоог бид нар МИАТ компанитайгаа сая энэ дундаа яг яриад сууж байлаа.

**Т.Аюурсайхан:** Бямбацогт гишүүнд микрофон өгье. 1 минут.

**С.Бямбацогт:** Тэр хольдог гээд байдаг тийм үү, түүхий эд оруулж ирээд зүгээр түүхийгээр нь холиод тэгээд чанаргүй шатахуун хийж байгаа дизелийн түвш хийж байгаа бол тэр буруу. Түүнийг хориглох нь, хязгаарлах нь зөв өө. Стандартын шаардлага хангасан, чанартай бензин шатахуун үйлдвэрлэдэг бага оврын үйлдвэрүүдийг дэмжмээр байгаа юм. Орчин үеийн технологиор, тэр нь чанартай бензин үйлдвэрлэдэг, стандартын шаардлага хангасан ийм үйлдвэрүүдийг баруун аймгууд барьж байгуулах ёстой гэж Ёндон сайд бид хоёр байнга ярьж байгаа. Энэ бодлогоо дэмжих юм уу, дэмжихгүй юм уу? Тэр үйлдвэр барих улсуудад тэр үйлдвэрлэх гэж байгаа, чанартай бензин үйлдвэрлэгч байгаа улсуудын орж ирж байгаа түүхий эдийн татварыг нь хөнгөлж өгөх юм уу, өгөхгүй юм уу? Энэ дээр та бүхэн ямар бодлого барьж байгаа юм. Одоо юу болж байгаа юм бол? Ялгавартай ханд гээд байгаа шүү дээ. Хольдог, чанаргүй юм хийж байгаа хүмүүстээ бол тэр татвараа тавь, хоригло. Чанартай бензин үйлдвэрлэх гэж байгаа, стандартын шаардлага хангасан үйлдвэр барих гэж байгаа, орчин үеийн технологи оруулж ирэх гэж байгаа энэ үйлдвэрүүдээ бол дэмжмээр байгаа юм.

**Т.Аюурсайхан:** 89 дүгээр микрофон дээрээс тодруулж хариулъя, 1 минут.

**Н.Батдарь:** Бямбацогт гишүүний асуултад хариулъя. Засгийн газрын үйл ажиллагааны хөтөлбөрт Ховд аймагт бага оврын газрын тос боловсруулах үйлдвэр барих зорилт тавиад бид нар дэмжиж ажиллаж байгаа. Хувийн хэвшлийн хөрөнгө оруулалтаар. Уг үйлдвэр нь бол газрын тосны олборлолтын явцад гардаг хийн конденсацыг боловсруулж Монгол Улсын стандартын шаардлагад нийцсэн газрын тосны бүтээгдэхүүн үйлдвэрлэх тийм техник, эдийн засгийн үндэслэлийг Уул уурхай, хүнд үйлдвэрийн яамны Эрдэс баялгийн мэргэжлийн зөвлөлөөр батлуулаад тодорхой бэлтгэл ажлуудыг хангаад явж байгаа. Уул уурхай, хүнд үйлдвэрийн яамны зүгээс бол уг асуудлыг бодлогоор дэмжиж бүхий л талаар дэмжиж хамтран ажиллаж байгаа. Хийн конденсац гэдэг маань дайвар бүтээгдэхүүний онцгой албан татвар ногдуулсан бүтээгдэхүүнд бол ордоггүй. Онцгой албан татварын тухай хуульд орсон дайвар бүтээгдэхүүн гэдэг нэр томьёонд керосин, алколит, нафта гэх мэт дөрвөн нэр төрлийн.

**Г.Занданшатар:** Төмөртогоогийн Энхтүвшин гишүүн. Түлш шатахууны хүндрэлтэй байгаа, хараат байгааг бол ойлгож байгаа. Цаашдаа Монгол Улс шатахууныхаа асуудлыг яах вэ гэдэг дээр бас онцгой анхаарах хэрэгтэй болов уу гэж бодож байна. Тухайлбал, Дорноговь аймгийн Алтанширээ сум дээр баригдаж байгаа нефть боловсруулах үйлдвэрийн ажил бол нэлээн сайн түвшинд бас явж байна. 2025, 2026 онд ашиглалтад орно. Тэгээд би юу асуух гээд байна вэ гэхээр нөгөө Галбын 11, Тариачийн 15, Баянтүмэнгийн 17, Ар булгийн 29, Давстын 31 гээд энэ хайгуулын талбай дэр дээр чинь одоо хайгуулын ажил хийгдэж байгаа юм уу? Хайгуулынхаа ажлыг ер нь яаралтай хийгээд нөөцөө нэмэгдүүлэх тал дээр одооноос анхаарч байвал яасан юм бэ гэдэг дээр нэг асуулт тавья.

Хоёр дахь асуудал бол бид бас хавар бас энэ Газрын тосны үйлдвэрийг дэмжих тухай хуулийг гаргасан байж байгаа. Монгол газрын тос компанид Давст 31 талбайг эзэмшүүлэхээр шийдвэр гаргасан. Тэгээд үндсэндээ юу гэдэг юм. Монголын энэ үндэсний компаниуд, ялангуяа Монголын газрын тос компани хайгуул хийх ийм бололцоо боломж бас байдаг юм уу? Монгол Улсад хайгуул хийх ийм томоохон хэмжээний хайгуулын өрөм байдаг юм уу гэдэг дээр бас хоёр дахь асуултаа тавья.

Гурав дахь суудал дээр бол яах аргагүй газрын тос боловсруулах үйлдвэрийн боловсон хүчний асуудал байж байгаа. Энийг Техник их техникийн их сургууль дээр бэлтгэх, боловсон хүчнээ одооноос хангах энэ ажил ямар түвшинд бас явагдаж байгаа вэ? Цаашдаа бид дотоодоосоо түлш шатахуунаа хангах, ялангуяа нөөцөө нэмэгдүүлэх энэ тал дээр ямар бодлого барьж ажиллаж байгаа вэ гэдгийг бас асуумаар байна.

**Г.Занданшатар:** Энэ ч хэлэлцэж байгаа асуудалтай шууд холбоогүй. 85 дээр хариулъя.

**Г.Ёндон:** Энхтүвшин гишүүний асуултад хариулъя. Манай Монгол Улсад бол ер нь газрын тосны ирээдүйтэй гэж ярьдаг 33 талбай ялгасан байдаг. Эдгээр 33 талбайгаас 17 талбай дээр бүтээгдэхүүн хуваах гэрээ хийгдсэн байдаг. Бүтээгдэхүүн хуваах гэрээнээс дөрвөн талбай бол ашиглалтад шилжсэн байж байгаа. Энэ бол бидний мэдэх Тосон, Тансаг, Матад, бүтээгдэхүүн хуваах гэрээ энэ дөрвөн талбай байдаг. Бусад талбай дээр хайгуулын ажлуудын бүтээгдэхүүн хуваах гэрээ одоо явж байгаа хайгуулын ажлын түвшинд.

Саяын таны дурдсан талбайнууд үндсэндээ бол яг бид нарийн хувьд газрын тосны нөөц илрэх хамгийн боломжтой талбайнууд. Үндсэндээ Тариач 15, Галба 11 бол үндсэндээ Дорноговь аймгийн урагшаа өмнөговь аймгийн хилээр байдаг. Энэ талбай бол өнөөдрийн байдлаар жишээ нь 14 цооногт тос илэрсэн, 6 тоног цооногт туршилтын олборлолт хийгээд тэгээд туршилтаар бол 1570-аад метр куб тос олборлосон байж байгаа. Матад талбай бас өнгөрсөн жил нөөц батлуулсан нь нэмэгдэж үргэлжлээд нөөц нэмэгдэх боломжтой талбай байж байгаа. Давст 31 талбай бол газрын тосны олборлолт явуулж байгаа Тамсаг, Тосон талбайг ялгаж авсан, Петрочайн Дачин Тамсаг компаниас 1.6 тэрбум долларын хайгуулын хөрөнгө оруулалт хийсэн, маш их гурван хэмжээст геофизик хайгуулын цооног гэсэн талбай. Энэ талбайгаа бид нар Газрын тосны тухай хуулиараа Газрын тос боловсруулах үйлдвэртээ өгсөн байж байгаа.

Энэ талбай дээр одоо хамтран ажиллах, одоо геофизикийн мэдээллийг солилцох, хамтран ажиллах санамж бичгийг Оросын Холбооны Улсын компанитай байгуулсан байж байгаа. Мөн Хөх нуур 17 талбай бол тос илэрсэн талбай байж байгаа. Тэгэхээр эдгээр талбайнууд дээр бол харамсалтай нь хоёр жилийн хугацаанд бол энэ КОВИД-той, ажилчид орж ирэх энэ тэр гээд асуудлаар нэлээд ажил тасарсан. Энэ жилээс бол эдээрийн ажлууд дээр идэвхжиж байгаа. Хугацаа дуусаж байгаа талбайнуудыг бид нар бол үргэлжлүүлээд хугацааг нь сунгаж өгч байгаа. Жишээ нь Галав талбай дээр болохоор хоёр жилийн нэмэлт хугацааг нь өгсөн байж байгаа. Бүх талаар эдгээр компаниудын хайгуулын ажлыг дэмжиж ажиллаж байгаа. Давст 31 талбай дээр бол үндсэндээ зургаан блокт хуваагаад манайд газрын тосны чиглэлээр нэлээд ер нь сайн ажилладаг гадаадын компаниуд руу санал явуулсан байж байгаа. Саналууд түрүүчээсээ ирж байгаа.

Давст 31 талбай дээр бол үндэсний компани бас хайгуул хийх нөхцөл боломжийг хайж байгаа. Манайд харамсалтай нь яг ийм хайгуулын өрөмдлөгийн цооног бол манайд байдаггүй. Энэ нэлээд өндөр өртөгтэй байдаг. Нэг километр цооног өрөмдөхөд бол хайгуулын ажил 2-4 сая долларын өртөгтэй байдаг. Тийм учраас бол бид нар бүтээгдэхүүн хуваах гэрээний зарчмаар хөрөнгө оруулагчдыг урин дуудаж хайгуул хийлгэх, дараа нь бүтээгдэхүүн хуваах гэрээ байгуулж ажиллах ийм бол сонирхолтой байж байгаа.

Харин боловсон хүчний хувьд бол мэдээж бид нар өрөмдөгч нар, мөн инженер, боловсруулах инженерүүдээ бэлтгэх ажил бол явагдаж байгаа. Хайгуулын өрөмдлөгийн чиглэлээр л манайд бол ШУТИС дээр бас бэлтгэдэг. Газрын тосны боловсруулах чиглэлийн мэргэжилтнүүд цоо шинэ салбарын мэргэжилтнүүд шинээр бэлтгэх бий болж байгаа учраас Шинжлэх ухаан, технологийн их сургууль, Монгол- Германы технологийн сургууль, МУИС хамтраад Газрын тос боловсруулах үйлдвэр хамтарсан хөтөлбөр боловсруулсан байж байгаа.

Энэ хөтөлбөрөөр жилд 30 оюутан элсэлтээ авч таван жилийн хугацаанд бэлтгэнэ. Энэ хөрөнгө мөнгөний асуудлыг Боловсрол, шинжлэх ухааны яам, Уул уурхай, хүнд үйлдвэрийн яам хамтраад зээлийн гэрээгээр явагдана. Зээлийнх нь төлбөрийг бол Ашигт малтмал, газрын тосны газраас дараа нь энэ мөнгийг нь төлнө гэсэн ийм хамтарсан тушаал гаргахаар энэ асуудлыг энэ жилээс эхний элсэлтүүд хийгдэж байгаа. Тэгэхээр газрын тосны боловсруулах чиглэлийн мэргэжилтнүүд бол анх удаа энэ жилээс Монгол Улсад бэлтгэгдэж эхэлнэ. Мөн боловсруулах чиглэлийн мэргэжилтэн бэлтгэж байгаатай уялдуулаад багш нарын мэдлэг, ур чадварыг дээшлүүлэх, тоног төхөөрөмж, лабораторийн техник, программ хангамжийг сайжруулах чиглэлээр Ашигт малтмал, газрын тосны газрын бүтээгдэхүүн хуваах гэрээний сургалтын дэмжлэгийн сангаас бол тусламж үзүүлнэ гэсэн ийм нөхцөл байдалтайгаар боловсон хүчин бэлтгэх ажил бол явагдаж байна.

**Г.Занданшатар:** Төмөртогоогийн Энхтүвшин гишүүн тодруулж асууя.

**Т.Энхтүвшин:** Уул уурхайн яам энэ газрын тосны хайгуулаа нэмэгдүүлэх тал дээр онцгой анхаарч ажиллаарай гэдгийг хүсмээр байна. Ер нь бүх шатандаа бид нар газрын тосны хайгуулыг бол эрчимтэй хийх ёстой. Гурав, дөрвөн жилийн дараа бид нар өөрсдөө газрын тос боловсруулах үйлдвэртэй болчихно. Тиймд бид нар газрын тосны хайгуулаа хийгээд нөөцөө бэлдсэн байх шаардлагатай гэдгийг бас хэлмээр байна. Хоёр дахь асуудал бол 2023 оны төсөв орж ирнэ. Үүн дээр Монгол Улс ядаж газрын тосны хайгуул гэдэг томоохон хэмжээний нэг өрөмтэй болмоор байна. Бид цаашдаа ингээд газрын тостой болж байгаа юм чинь өөрсдөө хайгуулаа хийдэг, өөрсдөө тэр шуруп өрмөө тавьдаг ийм болж байж цаашдаа бол бид нарын газрын тосны үйлдвэр бас тогтвортой явна. Тийм учраас энийг 2023 он дээр төсөвт нь ядаж Монголд Улс газрын тосны хайгуул хийдэг нэг өрөмтэй болохын төлөө ажиллахгүй бол болохгүй шүү гэдгийг бас хэлмээр байна. Баярлалаа.

**Г.Занданшатар:** Үг хэллээ. Одонгийн Цогтгэрэл гишүүн.

**О.Цогтгэрэл:** Баярлалаа. Нэлээн гоё тайлбартай, төрийн өмчит компани байгуулчихаар онгоцны түлшний үнэ буурчихна, нислэгийн үнэ буурчихна гэсэн ийм хууль орж ирж байна л даа. Яг л төрийн өмчит компаниудын зам яг ийм л байдаг. Үнэхээр их гоё болж байна, ингэчихнэ гэдэг, эцсийн дүндээ гоё сайхан болсон юм байдаггүй. Тэр тусмаа энэ хуулийн зүйл заалт чинь өөрөө нэлээн зөрчилтэй. Одоо байгаа тэр олон улсын санкцад орчихсон Оросын Холбооны Улсын төрийн өмчит компанитай хамтарсан компани байгуулна, тэгээд үнээ хямдруулна гэж. Нөгөө Оросын нэг дарга ирээд бас манайд нэг хэлж байсан үг байдаг шүү дээ. Үнэгүй үслэг хулганын хавханд л байдаг гэдэг. Тэгэхээр энэний цаана, хямдруулах гээд байгаа зүйлийн цаана ямар үнэ төлөх гээд байгаа юм бол? Яагаад ийм их яаралтай хэлэлцэх болчхов оо?

Нөгөө талаасаа Монгол талаас хэрэгжүүлэх гэж байгаа компани нь Дорноговьд Энэтхэгтэй үйлдвэр барих гэж байгаа компани бололтой юм байна. Тэнд үйлдвэр барих гэж байгаа компани энд олон улсын худалдааг нь эрхлээд. Энэ чинь бас бизнесийн загварт чинь өөрт нь төрөлжилт, хариуцсан, хариуцсан ажлыг үйлдвэрлэл, худалдаа, борлуулалт гэдэг. Тэр байтугай Тоёота үйлдвэрийн машиныг Монголд Иточу гэж компани борлуулдаг шүү дээ. Тоёото зарж чадахгүй дээ биш. Тэгэхээр тэнд нэг барилгын төслийн ажил дөнгөж эхэлсэн үү, үгүй юу явж байгаа нэг компани одоо энэ худалдааг эрхлээд, тэгээд Оросын төрийн өмчит компанитай. Тэгээд Хөгжлийн банкнаас зээл аваад, эхэндээ нэг хямдарсан нэртэй, урт хугацаандаа нэг баахан ёмкость сав худалдаж авна. Одоо Ёндон сайд энэ төслийнхөө эх үүсвэрийг бас нэг хэлээрэй.

Миний санаж байгаагаар тэр газрын тос боловсруулах үйлдвэр чинь Хөгжлийн банкнаас 100 гаран сая долларын өртэй зээлтэй, нөгөө муу зээлдэгчдийн тоонд чинь явж байгаа шүү дээ. Одоо энэ шинэ компани чинь ямар төсөл, ямар мөнгөөр, ямар зээлийн мөнгөөр яаж эхлэх гэж байгаа юм? Хөгжлийн банкны газрын тос боловсруулах үйлдвэрийн зээл чинь жилийн 13, 14 ч билүү хувийн хүүтэй зээлтэй. Тэгээд энэ бүх санхүүгийн тооцоолол, дахиад тэр энэ бүх зүйл чинь өөрөө, ер нь утга учиргүй л, та нар нэг л тийм төрийн өмчийн. Харин энэний цаана эдийн засаг байна уу, улс төр байна уу? Эдийн засгийн утгаар лав та нарын хэлж байгаа энэ ашиг тус лав байхгүй. Нөгөө хугацаандаа нэг жоохон буулгаж шоудаж болох юм.

Дараа нь удахгүй нэг, хоёр жилийн дараа нэг ашиггүй компани хэрхэн яаж дампуурах болчихсон, баахан хөрөнгө эзэнгүйдчихсэн, энийг үнэ цэнийг нь хэрхэн бууруулж хувьчлах тухай яриа яриад л сууж байх нь гарцаагүй. Тэгэхээр энэ бол өөрөө зарчмын хувьд ийм асуудалтай, үнэхээр их асуудалтай төсөл байна. Энэ бол үнэхээр бас яг зарчим болоод олон зүйл талаасаа энэ дэмжих боломжгүй ийм төсөл. Одоо олон улсын нөхцөл байдал бас яг ямар байгаа билээ. Нэг улсын компанид монопольь эрхийг өгнө. Өөр хаанаас ч хэн ч энд бензин, шатахуун нийлүүлэх өрсөлдөөний зарчим байхгүй. Тэр нь төрийн өмчит компани. Тэгэхээр эдгээр дээр нэг тодорхой тайлбар өгөх хэрэгтэй байна. Тэр санхүүжилтийн эх үүсвэр.

Яагаад газрын тос боловсруулах үйлдвэр гэдэг үйлдвэрт зүгээр эзэн олдохгүй болоод хариуцуулж байгаа юм уу? Энэ чинь зарчмаараа нэр нь төстэй болохоос биш, үйл ажиллагаа чинь шал өөр шүү дээ. Олон улсын худалдаа эрхэлж байгаа бизнес гэдэг чинь тэр нэг үйлдвэрийн барилга барьж байгаа, дахиад бүр эрх ашгийн зөрчил ярих юм бол тэнд бүтээгдэхүүн гаргах гэж байгаа компани энд магадгүй бизнесийн байгууллага ашиг болох байх, худалдаа хийх нь байна. Энэ чинь яг үнэндээ бол бас тийм зөрчил бүхий үйлдэл. Эрх ашгийн зөрчил бүхий тэр төслийн нэгжийн удирдлагуудын чинь хувьд хүртэл. Тэгэхээр эдгээр дээр нэг тайлбар өгөөч.

**Г.Занданшатар:** Ёндон сайд, 85.

**Г.Ёндон:** Цогтгэрэл гишүүний асуултад хариулъя. Нэгдүгээрт, “Эрчис ойл” компанийг бол 2020 оны 4 сард байгуулсан. Энэ компани бол өнөөдрийг болтол ямар нэгэн төрөөс санхүүжилт бол аваагүй. Ер нь бол цаашид ч авахгүй. Нөгөө талаасаа энэ “Эрчис ойл” компанийг байгуулахдаа Монгол газрын тос боловсруулах үйлдвэрийн охин компани буюу охин компани энэ “Эрчис ойл” компани зөвхөн энэ Шинэ нисэх буудлын түлш хангамжийн асуудлыг хариуцаж байгаа юм. Монгол газрын тос боловсруулах үйлдвэр бол өөрөө үндсэн компани бол цэвэр газрын тос боловсруулах үйлдвэрийн бүтээн байгуулалтын ажлыг хийж байгаа. Дараа нь Монгол газрын тос боловсруулах үйлдвэр бүтээгдэхүүнээ гаргаад ирэхээрээ бүтээгдэхүүн гаргаад ирэхэд энэ “Эрчис ойл” компани маань гаргасан бүтээгдэхүүний сүлжээ, энийг борлуулах ч гэдэг юм уу, энэ асуудлыг бас давхар хариуцна гэсэн ийм чиглэлтэй анх байгуулагдсан. Тэгэхээр Монгол газрын талаас борлуулах үйлдвэр бол энэ Шинэ нисэх буудлын асуудал руу ерөөсөө орохгүй, зөвхөн охин компани “Эрчис ойл” компани бол энэ дотор орж ирж байгаа юм.

Энэ бол 2020 оны 4 сард байгуулагдахдаа энэ чиглэлээр байгуулагдсан компани байж байгаа юм. Монгол газрын тос боловсруулах үйлдвэр маань өөрөө бол дэд бүтцийн төмөр зам, авто зам, цахилгаан дамжуулах шугам, дэд станц, Ширээт дэд станц, мөн Сайншанд хотод баригдаж байгаа газрын тос боловсруулах үйлдвэрийн хотхоны барилга гээд эдгээрт зориулаад Хөгжлийн банкнаас 250 тэрбум төгрөгийн, яг нарийн хэлбэл 249 тэрбум төгрөгийн зээлийн шугам нээлгэсэн. Өнөөдрийн байдлаар бол энэ компани яах аргагүй таны хэлдэг зүйл бол хүү өндөртэй, 11.89 хувийн хүүтэй. Өнөөдрийн байдлаар 150 орчим тэрбум төгрөгийн бүтээн байгуулалтын ажлууд хийгдсэн. Энэ дэд бүтэц, зам төмөр зам, цахилгаан дамжуулах шугам, мөн хотхоны барилга гээд. Одоо бол үргэлжлээд хийгдэж байгаа бол хотхоны бүтээн байгуулалтын ажил байж байгаа. Хотхоны бүтээн байгуулалтын ажил бол эхний ээлжийн хотхон удахгүй ашиглалтад орохоор ингээд баригдаж байгаа. Энд гадаадын мэргэжилтнүүд бол бүтээн байгуулалтын ажлын үед байрлана. Энэ нь болохоор бол нэг хоногт байрлах гадаадын мэргэжилтнүүд байршуулах зардлаас маш их хэмнэлт гарах юм, хотхон барьснаараа.

Газрын тос, энэ “Эрчис ойл” компанийн хувьд хэд хэдэн асуудлууд, та төрийн өмчийн гэдэг талаас нь хэллээ. Нэгдүгээрт, ер нь бол хувийн хэвшил байж байхад мэдээж тодорхой хэмжээний ашиг байдаг. Төрийн өмчийн компани орж ирснээр бол ямар нэгэн ашиг бол эндээс гарахгүй. Зөвхөн үйл ажиллагаагаа санхүүжүүлнэ. Яагаад энэ компанитай байгуулсан бэ гэхээр хамгийн гол нь эхлээд нөгөө талын маань хэрэглэгч бол яг хэвээрээ байж байгаа. Дахин хэлэхэд “Роснефть аэро” компаниас манай Монгол Улс сүүлийн 20-иод жил угаасаа шатахууныг авч байгаа юм. Энэ ерөөсөө өөрчлөгдөөгүй, тэр компани яг хэвээрээ. Оросын Холбооны Улс талдаа бол өөрчлөгдөхгүй байж байгаа. Бид нар зөвхөн монгол талд нь л энд өөрчлөгдөж байгаа.

Найдвартай эх үүсвэр гэдэг талаасаа. Хамгийн гол нь хэлцэл, санамж бичиг дээр хийгдсэн нэг асуудал бол дэлхийн зах зээлийн үнээс илүүгүй үнээр борлуулна. Хоёрдугаарт, зуучлагчийн хөлс буюу примиум гэдэг зүйлийг авахгүй гээд. Эдгээр зүйлээсээ хамаараад 10 мянган тонн байхад 400 доллар гээд л бодоход бол одоо энд 4 сая долларын хэмнэлт гарч байгаа юм. 20 мянга гэх юм бол 8 сая долларын ч юм уу. Энэ МИАТ компанийн үйл ажиллагааны зардал дээр маш ашигт ажиллагааны бол нөөцийг бий болгож байгаа юм.

Нөгөө талаас нь Иргэний нисэхийн ерөнхий газар өнөөдөр энэ гидрантын систем гэж ярьдаг. Энэ системийг өнөөдөр Иргэний нисэхийн ерөнхий газар бол агентлаг боловч энэ үйл ажиллагааг давхар аж ахуйн ажлыг эрхлээд байгаа юм. Энэ нь бас алдагдалтай байж байгаа. Тийм учраас бол энийг өнөөдөр энэ хямдхан бензин авах хүнсний зөрүүн дээрээс ашигт ажиллагааны түвшинг нь нэмэгдүүлэх боломж бол орж ирж байгаа юм. Найдвартай эх үүсвэр, хямд эх үүсвэр, тэгээд Иргэний нисэхийн ерөнхий газрын МИАТ-ын үйл ажиллагаа зөв, яг үндсэн чиглэлээрээ хийгдэнэ. Гаднаас цэнэглэдэг гадаадаас түлш авдаг валютын урсгал бас.

**Г.Занданшатар:** Цогтэрэл гишүүн тодруулъя.

**О.Цогтгэрэл:** Эдийн засгийн хувьд ашигтай гэдэг бол эцсийн дүндээ тэгээд үлгэр болоод тог төгсөх нь тодорхой. Харин Засгийн газрын үйл ажиллагааны чиглэл дээр бүр ингээд өгүүлбэрээрээ агаарын тээврийн салбарыг либералчилна гэсэн өгүүлбэр маш тодорхой орсон байдаг. 2050 хөтөлбөр дээр ч харагдаж байсан байх. Тэгэхээр энэ чинь либералчилна, чөлөөлнө, нээлттэй болгоно, өрсөлдөөнийг оруулна гэж Засгийн газрын мөрийн хөтөлбөр дээр заагдчихсан байдаг. Энэ орж ирж байгаа хууль хаалттай болгоно, монополь болгоно, аль нэг аж ахуйн нэгжид давуу тал болгоно, өрсөлдөөн байхгүй болгоно. Тэгэхээр энэ Засгийн газрын мөрийн хөтөлбөр, энэ олон үйл ажиллагаатай чинь энэ хуулийн үзэл санаа чинь өөрөө зөрчилдөөд байгаа юм биш үү? Аль эсвэл эний нөгөө талд эдийн засгийн биш улс төрийн агуулга байна уу? Нөгөө АИ-92 бензинийг Роснефть жижиглэн худалдаа эрхэлнэ гэдэг дараагийн шатны шахалт дарамт энэний дараа ирэх юм уу? Энэ чинь ямар ч байсан.

**Г.Занданшатар:** 85, Ёндон сайд.

**Г.Ёндон:** Либералчлал гэдэг дээр энэ чинь хамгийн гол нь тийзний үнийн хямдрал, аялал жуулчлал, жуулчдын тоог нэмэгдүүлэх гэдэг талаасаа орж ирж байгаа. Түрүүн хэллээ, гедрантын систем өнөөдөр алдагдалтай байж Япон улсаас авсан гидрантын систем. Бид нар төрийн өмчийн компаниа ашигтай ажиллуулаад, аялал жуулчлалд нээлттэй хямдхан эх үүсвэртэй, дээрээс нь манайх энд Монголд хямдхан бензинтэй онгоцны тийзтэй болох юм бол гадаадын дамжин өнгөрөх нислэгүүд нэмэгдэнэ. Дамжин өнгөрөх нислэгүүд нэмэгдэнэ гэдэг маань дотоодод орж ирэх энд цэнэглэснээсээ валютын урсгал нь нэмэгдэж орж ирнэ. Бид нар хямдхан түлштэй болсноороо гадаадад 50-н хэдэн хувийг гадаад улсуудад очиж цэнэглэдэг. Тэгэхээр бид нар илүү олон улсын агаарын зангилаа болно гэдэг талаасаа энэ либералчил явагдаж байгаа.

**Г.Занданшатар:** Товч тодорхой гол юмаа хариул л даа. Ямар хичээл заах гэж байгаа биш. Хүн болгон ойлгоод байхад чинь. Хавдисламын Баделхан гишүүн.

**Х.Баделхан:** Баярлалаа. Түрүүн зарим гишүүд асуусан. Энэ онгоцны тийзний үнэ бол хоёр дахин нэмэгдсэн. Ялангуяа баруун аймгуудад бол ер хэт өндөр байна. Яг өнөөдрийн байдлаар бол хоёр талдаа 1 сая 200-гаас 1 сая 800 мянга. Энийг бол бид нар Шударга өрсөлдөөнтэй тэмцэх газарт энэ асуудлаар хандсан. Гэхдээ ийм хариу өгсөн, газраас. Хоёр асуудлаас болоод энэ тийзний үнэ нэмэгдсэн гэж. Нэгдүгээрт бол, шатахууны үнэ нэмэгдсэн, хоёр дахь нь бол Шинэ онгоцны буудлын үйлчилгээний хөлс тариф нэмэгдсэн гэсэн. Яг энэ дээрээ нэг тайлбар өгөхгүй юу? Хуучин нөгөө буудал дээрээ ямар байсан, одоо ямар болсон байна? Ямар хэмжээгээр нэмэгдэж байгаа гэж? Ер нь хэт өндөр байна? Одоо миний гар дээр Солонгосын Пусан хотод хоёр талдаа бол 1 сая 290 мянга гэсэн зар өнөөдөр фейс дээр явж байна л даа. Гэтэл бид нар дотооддоо бол энэнээс өндөр үнэтэй, хэт өндөр байна. Тэгээд 95 бол 1 сая 200 гэвэл яг тулгаж авбал энэ чинь дахиад 1 сая 800 хүртлээ ингээд тийзний үнэ нэмэгдэж байгаа. Энэ ямар учиртай юм бэ? Энийг ер нь цаашдаа хямдруулах арга байна уу? Одоо ингээд шууд гэрээгээр цэнэглэсэн нөхцөлд энэ үнэ нь цаашдаа хямдрах уу? Хямдарвал ямар хэмжээгээр хямдрах юм бэ гэсэн тийм нарийн тооцоо байна уу гэсэн асуулт байна. Баярлалаа.

**Г.Занданшатар:** 82, МИАТ.

**Г.Батбаяр:** Иргэний нисэхийн ерөнхий газрын агаарын тээврийн бодлого зохицуулалтын газрын дарга Батбаяр байна. Баделхан гишүүний асуултад хариулъя. Тийзний үнэ баруун аймгуудад хэт өндөр болсон. Хэт өндөр болчихсон шалтгаанаа шатахуун, Шинэ нисэх буудлын тариф гэдэг хоёр үндэслэлээр тайлбарлаж байгаа гэж. Тийм ээ, тийзний үнэ нэмэгдэж байгаа. Нэмэгдэж байгаа гол шалтгаануудын нэг бол КОВД-ын хоёр жилийн зорчигчийн урсгал хэт буурсан. Хэт буурсантай холбогдуулан агаарын тээвэрлэгчийн ревеню менежмент гэдэг тийзийн зохицуулалтын орлогын зохицуулалтын программууд бол үнэтэй классууд зорчигчид гаргаж өгдөг. Ер нь бол зорчигчийн аялах энэ аялалын үргэлж нэлээдгүй буурсантай холбогдуулаад ер нь бол энэ ревеню менежмент программууд бол үнэтэй тарифууд гаргаж байгаа. Энэ дээр бол санал нэг.

Шатахуун өндөр үнэтэй байгаа нь үнэн. Шинэ нисэх буудалд шилжсэнээр бол бид нар Засгийн газрын 500-гаад сая долларын зээлээр ингээд Шинэ нэсэх буудал барьсан. Тэрний таксууд болоод Шинэ нисэх буудалтай нэмэгдэж байгаа нь үнэн. Энэнтэй холбогдуулаад. Дээр нь төр, засгаас төрийн албан хаагчийн томилолтыг хаасан энэ тэр гэдэг утгаараа бол зорчигч эрсдэл өөрөө буурч байгаа. Гаднаас жуулчин орж ирэхгүй байгаа учраас цөөн тооны зорчигч явж байгаа учраас тэр ревеню менежмент гэдэг программ бол жоохон үнэтэй тийзүүд гаргаж байгаа нь үнэн болж байгаа. Энэ дээр бол санал нийлэн нэг нийлнэ.

Цаашдаа бид нөгөө либералчлал гэдэг юмыг хийж байгаа, шатахууныхаа үнийг бууруулж байна, нислэгүүдийг нэмж байна. Энэ тооцооны аргачлалаар бол тооны чанараар үнээ бууруулах ийм бодлого баримтлаад явж байгаа. Одоо ингээд агаарын тээвэрлэгчийн өөрийнх нь шууд авч байгаа зардлын хэмжээ 10-15 хувиар шатахуунаасаа зөвхөн буурна гэж бодох юм бол бид нислэгийн тоог эрс нэмснээр, жуулчин эрс нэмэгдүүлснээр, аялж байгаа хүний эргэлтийн тоог эрс нэмэгдүүлснээр тийзний үнийг хямдруулах илүү либерал үйлчилгээг үзүүлэх ийм бодлого баримталж явж байгаа.

**Г.Занданшатар:** Одоо энэ мэргэжлийн бус улсууд байдаг юм уу. Үнэ нь ойлгомжтой шүү дээ тэр чинь. Төдөн төгрөгөөр өссөн, төдөн хувь нь тэрнээс, ийм точный тодорхой хариултууд өгч байх хэрэгтэй шүү дээ. Хүүхэд хуурч байгаа юм шиг үнэн гээд. Худлаа юм гишүүн асуугаад байгаа юм уу.

Хассуурийн Ганхуяг гишүүн.

**Х.Ганхуяг:** Хуулийг хэлэлцэхийг бол дэмжиж байна, үзэл баримтлалын хувьд. Зүгээр саналын хувьд хоёр, гурван эрсдэл харагдаад байгаа юм. Гэрээ хэлэлцээрээ хийхдээ ер нь бол цаашдаа энэ чинь монополь маягийн компани тогтох гээд байна шүү дээ. Төрийн монополь компани болно гэсэн үг. Тэгээд нэг эх үүсвэртэй болно гэсэн үг. Тэгэхээр цаашид бол яг энэ гэрээ хэлэлцээрийг хийхдээ анхны гэрээгээ хэлэлцээрээ хийхэд хямдхан хийчхээд, дараа нь үнээ өсгөөд явуулах тийм асуудал гарах вий. Мөн бусад орноос түлшний хангамжаа сайжруулах тал дээр анхаарвал бас зүгээр юм болов уу гэж харж байна. Тэгэхгүй бол энэ чинь яг гэрээ хийхдээ нэг хямдхан үнэ өгчихдөг, тэгээд тодорхой хугацааны дараа үнээ өсгөөд явчих вий. Хуучин бол хувийн хэвшлийн компаниуд хоорондоо нэг үнээр өрсөлдөөд оролцдог байсан. Тэгээд яг төрийн өмчит компани дангаараа явдаг, дээрээс нь нэг бэлтгэн нийлүүлэгчтэй хамтарсан компани байгууллагад байдлаар явах гээд байна шүү дээ. Тэгэхээр би болж өгвөл гэрээ хэлэлцээр хийхдээ ямар тохиолдолд яах вэ гэдэг юмнуудаа маш сайн анхаармаар байгаа юм. Одоо тэгээд аль үнийг барьж явах юм гэдэг тэр жишиг хүнээ тогтох байдаг юм уу, энэ тал дээр та бүхний энэ харж байгаа өнцөг чинь ямар байр суурьтай байх юм бэ л гэж асуух гэсэн юм.

**Г.Занданшатар:** 85.

**Г.Ёндон:** Ганхуяг гишүүний асуултад хариулъя. Өнөөдрийн байдлаар бол түрүүн хэлсэн. Яг эцсийн биржийн үнээс бол 265 доллароор хямдхан хийнэ. Урьдчилан санамж бичиг дээр зурсан зүйл бол зуучлагчийн хөлс буюу 145 доллар, энийг бол байхгүй болгоно. Хоёр талын хэлэлцээрт бол энийг байхгүй болгоно. Цаашдаа гэж байгаа юм. Хамгийн наад зах нь 145 доллароор бол хямдхан байна гэсэн үг, тогтмол. Нөгөө талаас нь ханган нийлүүлэлтээр бид нар дан Роснефтиэс авахгүй юм. Энийг бүр маш тодорхой зүйл бол Монгол газрын тос боловсруулах үйлдвэр ашиглалтад оронгуут Монгол газрын тос боловсруулах үйлдвэрийн бүтээгдэхүүнийг 100 хувь эхний ээлжид авах юм. Жишээ нь манай газрын тос боловсруулах үйлдвэр бол 80 мянган тонн онгоцны түлш үйлдвэрлэнэ. Энэ манай иргэний нисэх маань болохоор 2019 онд хамгийн өндөр хэрэглээ 109 мянга байсан. Тэгээд 109 мянгын чинь 80 мянгыг нь манайх газрын тос боловсруулах үйлдвэр өөрсдөө өгчих юм. Газрын тос боловсруулах үйлдвэр ашиглалтад орох энэ хугацаанд л бид нар Оросын Холбооны Улс зөвхөн 75 хувийг. Одоо бол 100 хувь нийлүүлдэг бол 75 хувийг бид нар Ростнефтиэс авна. Бусад 25 хувийг бол “Эрчис ойл” компани өөрөө чөлөөтэй бусад гуравдагч зах зээл байдаг юм уу, авна гэж байгаа юм.

Тийм учраас түрүүний либералчил гэж Цогтгэрэл гишүүний ярьдаг дээр хэлэхэд бол бид нар одоо бол дандаа Роснефтиэс авдаг. Манай угаасаа авч байгаа компаниуд Роснефтиэс. Өөр улсаас авах тийм яг үнэхээр бодит боломж бол байхгүй. Энэ хоёр улсын газар нутаг дээгүүр тээвэрлээд бензин авчрах тийм улс байхгүй. Тийм учраас бол бид нар угаасаа 100 хувь авдаг газартайгаа л гэрээ хэлцэл хийж энийгээ илүү найдвартай, баталгаатай, хямд л гэсэн бол боломж руу оруулж ирж байгаа юм.

25 хувийг бол “Эрчис Ойл” компани тогтмол нийлүүлэх өөр эх үүсвэрээс нийлүүлэх боломж нь нээлттэй байж байгаа. Тэгээд энэ тендерийн зарчмаар явуулна гэсэн зүйл нь бол байж байгаа. Тэгээд газрын тос боловсруулах үйлдвэрийнхээ түлшийг бол эхний ээлжид авах юм. Эхлээд газрын тос боловсруулах үйлдвэрийн бүтээгдэхүүнийг аваад үлдсэн хэмжээн дээр Роснефть 75 хувийг л нийлүүлэх юм. 25 хувиа дахиад “Эрчис ойл” бас ингээд авна гэсэн үг.

Тэгээд түрүүн гишүүний хэлж байсан, ямар ч тохиолдолд бид нар примиумгүй авна гэдэг бол өнөөдөр манай аж ахуйн нэгжүүд авахдаа болохоор бол примиумтэй үнэ авдаг, дээрээс нь бас өөрсдийн ашиглалтын зардал нэмэгддэг. Хэрвээ энд энэ тохиолдолд төрийн өмчийн компани бол примиумгүй авна гэдэг л тонн тутам дээр 145 долларын хамгийн наад захын хямдрал энэ дээр орж ирж байгаа юм. Баярлалаа.

**Г.Занданшатар:** Содномын Чинзориг гишүүн.

**С.Чинзориг:** Ёндон сайдаас хоёр юм тодруулдаг юм уу? Хуульд өөрчлөлт оруулах гэж байгаа юм байна. Тэгээд энэ чинь 60 хувь нь Монголын төрийн оролцоотой, 40 хувь нь Оросын Холбооны Улсын оролцоотой ийм компани болох юм байна л даа. Тэгэхээр энэ чинь тэгээд үнэ буурна л гээд байх юм. Шатахууны үнэ, онгоцны түлш нь уг нь буурах л юм шиг яах гэж бариад байгаа. Тэгээд энэ маань ямар хугацаанд тогтвортой мөрдөгддөхөөр та бүхэнтэй ярьж байгаа юм тооцож байгаа юм? Энэ онгоцны түлш чинь ингээд хамтарсан компани байгуулаад нөгөө хуульд өөрчлөлт оруулаад давуу эрхтэй компани болох нь л дээ.

Энэ маань ямар удаан хугацаанд тогтвортой мөрдөх юм бэ? Урт хугацаандаа тогтвортой мөрдөнө гэсэн тийм гэрээ хэлцэл мичил байгаа юм уу, үгүй юм уу? Нэг ингээд орж ирчхээд орчихсон хойноо нөгөө монополь эрх эдлээд үнээ нэмээд яваад байх, нөгөө бидний үнэ буурна, аялал жуулчлал хөгжүүлэхэд дэм болно, билетийн үнэ бууна гээд л та бүхэн яриад байгаа юм. Энэ маань тэгээд эсрэгээрээ явчих юм биш биз дээ? Тэрийг нь та бүхэн ямар хугацаанд тогтвортой мөрдөнө, одоогийн байгаа тэр дэлхийн зах зээлийн үнээс өндөр байгаа түлшний чинь үнэ 30 хувиар буурна гээд байх юм. Тэгээд энэ маань ямар хугацаанд мөрдөх юм бэ? Та бүхэн хэрхэн тооцож төсөөлж байгаа юм бэ? Урт хугацаанд хийсэн гэрээ хэлцэл нөхцөл байна уу, үгүй юу гэдэг нэг асуудал байгаа юм.

Хоёр дахь асуудал ерөнхийдөө энэ бензин түлшний чинь үнэ нэлээн өсөлт, өсөж л байна л даа. Ялангуяа 95 нэлээн өндөр өсчихлөө, дизель нэлээн өндөр өсчихлөө, 92 одоохондоо харьцангуй тогтвортой л гээд байгаа юм. Тэгээд бас цаашдаа өсөх ийм чиг хандлага ч бас байх шиг л байх юм. Ер нь цаашдаа тэгээд ингээд онгоцныхоо түлшийг давуу эрхтэй компани болгоод онгоцны түлшийг бууруулна гэж байгаа бол бусад 95, 92 ялангуяа нийт хэрэглэгчдийн гол хэрэглээ болчихсон 92-ын үнийг бас тогтвортой хэмжээнд бол нэмэгдүүлэхгүй байх. Энэ дизель түлшний үе ч гэсэн бас тогтвортой байх ийм асуудлууд энэ хүрээнд яригдаж байгаа юм байна уу, үгүй юу. Зөвхөн л онгоцны түлшийг л бууруулах тухай асуудал яриад байгаа юм уу?

Ер нь манайх чинь бол инфляц нь маш өндөр болчихлоо. Улсын хэмжээгээр 15 хувьтай, Улаанбаатар хотод 16 хувьтай гээд. Тэгээд энэ инфляцын чинь өсөлтөд гол бол нөлөөлж байгаа хүчин зүйл бол энэ шатах тос материал үнэ шүү дээ. Ер нь бид суурь үнэ гэдэг. Тэгээд шатах тослох материалын үнэ л хөдөлбөл бүх бараа бүтээгдэхүүн өсдөг инфляц нэмэгдэхэд нөлөөлдөг. Цаашдаа тэгээд энэ онгоцны түлшээ ингээд давуу эрхтэй хамтарсан компани байгуулаад жижиглэнгийнхээ эрхлэх энэ үйлчилгээг өгөх нь л дээ, Оросын талд. Нөгөө талдаа иргэдийн нийт хэрэглээ болчихсон, өдөр тутмын хэрэглээ болчихсон 92, дизель түлшнийхээ үнийг та бүхэн юуг тооцож байгаа юм?

Хэрвээ ийм давуу эрхтэй компани байгуулж өгөх гэж байгаа бол нөгөө талд нийтийн өргөн хэрэглээний хэрэгцээ болсон 92, дизель түлшний үнийг бас тогтворжуулах, нэмэгдүүлэхгүй байх урт хугацаанд бас нэмэгдүүлэх тийм яриа хэлэлцээ байна уу, үгүй юу? Би гол нь ийм боломж гарах уу гэж хэлэх гээд байгаа юм. Тэгээд зөвхөн нийт ард түмний өргөн хэрэглээнд бензин түлшний чинь гол хэрэглээ болсон 92 нь, дизель түлшний үнэ тасралтгүй нэмэгдээд л, нөөц нь багасаад л байх юм бол энэ чинь тэгээд бас л ач холбогдол багатай юм боллоо шүү дээ. Энийг зэрэгцүүлж ярьж байгаа юм байна уу? Тийм найдлага байгаа юм уу, үгүй юм уу гэдгийг л тод бас тодруулмаар байх юм.

**Г.Занданшатар:** 85, Ёндон сайд.

**Г.Ёндон:** Чинзориг гишүүний асуултад хариулъя. Яах аргагүй энэ хамтарсан компанийн одоо зүгээр санамж бичиг байж байгаа. Намын бүлгийн хурал дээр би танилцуулж байхад бол санамж бичиг зураагүй байсан. Санамж бичгийг бол зурсан. Санамж бичиг маань энэ гэрээ байгуулах үндэс нь болно гээд санамж бичиг дээрзурсан байж байгаа. Энэ дээр Монголын тал 60 хувийг эзэмшиж байгаа. Монголын тал 60 хувийг, Оросын Холбооны Улсын Роснефть Аэро бол 40 хувийг эзэмшинэ гэсэн ийм компани байгуулах. Компани байгуулах асуудал бол болоогүй. Яагаад вэ гэвэл энэ бүх зүйл мэдээж хэрэг, одоо төрийн өмчийн компани 60 хувь эзэмшинэ гэдэг бол бид нарийн гол хууль. Хуучин, манай гишүүд бол мэдэж байгаа.

Сүүлийн арван хэдэн жилийн хугацаанд МИАТ-д нийлүүлж байсан компани бас л яг энэ Роснефть компанид нийлүүлж байсан шүү дээ. Нэг компанид өгчхөөд байгаа юм биш, нөгөө Оросын талынх нь компани хэвээрээ байгаад байгаа юм. Харин тэр компани чинь 50 тавин хувийн манай нөгөө талд нь 50 хувийн хэвшил, нөгөө талд нь Оросын тал 50/50 хувь байсан бол бид нар Монголынхыг 60 хувь болгосон. Би бол сайжруулсан гэж бодоод байгаа юм. Яагаад гэвэл хуучин 50-тай байсан компани нийлүүлж байсан бол адилхан л Оросын компани, энийг хийж байсан манайд, сүүлийн арван хэдэн жилийн хугацаанд. Одоо бол Монголд 60 хувь нь болоод энэ Монголынх нь тал дээр нь болохоор бол ашиг орлого олох зорилготой биш, зөвхөн үйл ажиллагаагаа нөхөх ийм төрийн өмчийн компани орж ирж байгаа юм.

Таны асуусан зүйл бол бас энэ гэрээ хэлцэл гээд ярьсан. Яах аргагүй энэ гэрээгээ бол бид нар одоохондоо байгуулаагүй байж байгаа энэ хамтарсан компанийн талаарх гэрээгээ. Энэ гэрээг бол энэ санамж бичиг зурсан зүйл дээр болохоор бол бид нар примиумгүй байна гэдгийг бол санчиг дээрээ суулгачихсан. Примиумгүй, зах зээлийн дэлхийн зах зээлийн үнээс өндөргүй гэдэг энэ функ дээр суусан. Энэ маань хамтарсан компанийн гэрээ болоход л энэ санамж бичиг маань үндэс суурь нь болох юм байгаа юм. Бас анхны санал дээр бол намын бүлэг дээр ярьж байхад Оросын тал бол 49 жилийн хугацаатай гэж байсан бол бид нар бол 5, 5 жилээр сунгана гэсэн саналаа бол хэлж байгаа. Гэхдээ бичиг дээр бол энийгээ л хоёр тал хассан байж байгаа. Санал зөрөлдөж байсан учраас.

Бензиний үнэ 4 сараас 6 сарын хугацаа нь хоорондоо бол бид нар 25 хувь хямдруулсан 92-ын үнийг бол. Ер нь бол дизель түлш 95, 98 бол 2018 оноос хойш зах зээлийнхээ жамаар явдаг, 92, 80 хоёр дээр бол бас зохицуулалт хийгээд явдаг. Хэтэрхий инфляцад нөлөөлөх үед бол төр бас зохицуулалт хийгээд явж байгаа. 92-ын үнийг бол бид нар 25 хувь хямдруулаад өнөөдрийн байдлаар бол 2390 буюу Оросын Холбооны Улсаас бол 500 орчим төгрөгийн хямдхан байгаад явж байгаа. Бид нар яг энэ үеэр бас яригдаж байгаа асуудал, яах аргагүй л энэ саналыг тавьчихсан байж байгаа. Үргэлжлүүлээд бид нар долоон сар цааш нь үргэлжлүүлээд явах саналаа тавьчихсан, энэ хямдралаараа авъя л гэсэн саналыг ингээд явж байгаа. Мэдээж одоо бас нэг компанийн охин компанитай бид нар энэ Роснефть Аэротой ярьж байгаа учраас бол энэ их бага хэмжээгээр хэлцлийн үр дүнд бол нөлөөлнө гэж би харж байгаа юм.

Дизель түлшний хувьд бол би түрүүн хэлсэн, зах зээлийнхээ зарчмаар энэ үнэ нь тогтоогдоод явж байгаа. Манай улс бол бас зүгээр мэдээжийн хэрэг цалин мөнгөтэй, дундаж цалинтай харьцуулахад бол юу тийм биш боловч манайх бол дизель түлш, бензин бол бусад улсуудтай харьцуулахад олборлогч улсуудаас жоохон өндөр хэмжээнд байж байгаа. 92-ыгоо бол цааш нь үргэлжлүүлээд хямдралтай үнээрээ аваад явъя гэсэн ийм хэлцлийг бол Оросын Холбооны Улстай хийгээд явж байгаа юм. Санал тавьсан дэд сайд, бид бид хоёр ээлжилж нийтдээ дөрвөн удаа очоод байгаа Оросын Холбооны Улсад энэ асуудлаар. Ингээд саналын хариу бол удахгүй ирнэ гэж бид хүлээж байгаа.

**Г.Занданшатар:** Чинзориг гишүүн тодруулъя.

**С.Чинзориг:** Онгоцны бензинтэй холбоотой асуудал ярьж байгаа бол тэр нийт иргэдийн өргөн хэрэглээ болсон 92, дизель түлшний үнийг бас нөөц бүрдүүлэх, үнийг нь тогтвортой түвшинд хадгалах асуудлыг давхар сайн яримаар байгаа юм. Тэгэхгүй бол бас энэ чинь бас тэгээд хяналтгүй болоод нөөцгүй болчих вий дээ. Бид чинь энэ өндөр үнэтэй инфляц өндөртэй байгаа бол бүх барааны үнийг тогтворжуулж чадахгүй гээд зөвхөн түлш шатахуун, мах гурил гурвын л нөөц бүрдүүлье, үнийг нь тогтворжуулна гээд бүр тусдаа бие даасан хууль Их Хурал баталчихсан шүү дээ. Иргэдэд бол үндсэндээ энэ гурав дээр, бусдыг нь төр чадахгүй гэж байгаа юм байна. Энэ гурав дээр нөөц бас сайн бүрдүүлэх юм байна, үнэ нь тогтвортой хадгалагдах юм байна гэсэн ийм хүлээлт бий болгосон шүү дээ. Ёндон сайд. Бүр бие даасан хууль гаргачихсан. Энэ хуулийнхаа хэрэгжилтийг л хэлэлцээр хийх үед энэнтэйгээ нэг гол нөхцөл болгож яримаар байна. Тэгэхгүй бол хүлээлт.

**Г.Занданшатар:** Ёндон сайд, 85.

**Г.Ёндон:** Тийм ээ, Улсын Их Хурлаар баталсан гол нэрийн бараа бүтээгдэхүүний үнийн өсөлтийг сааруулахад энэ хууль бол маш хэрэг болсон. Энэ хуулиар гол яасан асуудал бол эргэлтийн хөрөнгийн зээлийг олгох, урьдчилгаа төлбөрийн зээлийг олгох энэ зөвшөөрлийг Монголбанканд олгосон. энэний одоо хүчинд бидний нөөцийн хэмжээ бол өнөөдөр хангалттай хэмжээнд байж байгаа. Eрьдчилгаа төлбөр хийж гурван сарын хугацаатайгаар 840 доллароор буюу нийтдээ 120 тонн 92 бензинийг 100.8 сая доллароор авах энэ нөхцөлийг бол Гол нэрийн бараа бүтээгдэхүүний тухай хууль маань бидэнд энэ боломжийг олгосон. Ингэж байж бид нар бол энэ гурван сарын хугацаанд 92 бензинийг бол хямдруулсан 25 хувиар. Зөвхөн энэ хямдралаас 36 сая долларын бодит хэмнэлт гарсан. Гурван сарын хугацаанд 36 сая долларын бодит хямдрал. Зөвхөн анхны 1110-840 болоход.

**Г.Занданшатар:** Түрүүн эхэнд нь тодруулсан шүү дээ. Өмнө нь болоод байсан юм бол одоо энэ хууль өөрчлөх ямар шаардлага байгаа юм бэ? Энэ хууль өөрчлөхгүйгээр болж байсан бол болох юм биш үү гэсэн асуулт асуусан. Жадамбын Бат-Эрдэнэ гишүүн.

**Ж.Бат-Эрдэнэ:** Иргэний агаарын тээврийн салбарын тогоо шанагатай ноцолдож байсны хувьд бол орж ирж байгаа энэ хуулийг бол дэмжиж байгаа. Ерөнхийд нь бол дэмжиж байгаа. Бид чинь урьд нь, сая бас дарга хэллээ шүү дээ. Урд өмнө болж байсан юм уу, болоогүй юм уу, одоо яах гэж энэ хууль орж ирж байгаа юм гээд. Бид урьд өмнө МИАТ компани өөрсдөө шатахуунаа оруулж ир, эсвэл иргэний агаарын тээвэр өөрсдөө шатахуунаа орж оруулж ирэх боломж бололцоо байна уу? Ер нь бол МИАТ компанийн 30-40 хувь нь шатахууны зардал болж байгаа шүү дээ. Ийм хэмжээний өндөр шатахууны зардалтай байж байж бид нар яаж иргэний агаарын тээврийнхээ либералчлалыг хэрэгжүүлэх юм.

Миний хувьд иргэний агаарын тээврийн либералчлал гэдгийг бий болгосон. Энэний цаана юу гэхээр ард иргэдэд очиж байгаа тийзний үнийг л доош нь буулгах ёстой юм шүү дээ. Чөлөөтэй л зорчдог болох ёстой. Нээлттэй болох ёстой, хаалга бий болгох ёстой. Бид нарын нөгөө зориод байдаг доод тал нь 1 сая жуулчин авах ийм боломж бололцоо чинь бол яг үнэндээ бол МИАТ компаниар дамжиж иргэний агаарын тээврээр л орж ирж байгаа шүү дээ. Тэгэхээр энэ бол гоц гойд бид нарын өнөөдөр эдийн засагт зайлшгүй хийх ёстой нэг ийм шийдвэр нь болж орж ирж байна гэж бодож байгаа юм.

Нэг зүйл дээр гишүүд ч хардаад байгаа, би ч хардаад байгаа юм. Энэ хардлагыг тайлж өгөөч ээ, Ёндон сайд. Шинэ нисэх буудал дээр гидрант систем гээд 4 ширхэг 2 мянган тоннын эзлэхүүн бүхий сав байгаа. Шатахууны сав, өөрөөр хэлбэл. Энэ шатахууны сав чинь өөрөө 51 сая долларын үнэтэй ийм хэмжээний өртөг бүхий сав байгаа шүү дээ. Энэ нь бол олон улсын жишгээр хийгдсэн, газар доогуур явж байгаад онгоц зогсдог зогсоолын доороос нь гарч ирж байгаа ийм гидрант систем гэж ингэж яригддаг.

Үе үеийн импорт, шатахуун нийлүүлдэг компаниудын зорилго бол ерөөсөө энэ савыг хувьчилж авахад асуудал, багалзуур дээр нь сууя гэсэн ийм хүсэл сонирхол л байж байдаг. Тэгээд ингээд ерөөсөө л энийг нь хувьчилж аваад энийг нь өөрийн өмч болгоод, тэгээд ингээд үнэтэй ч байна уу ямар ч байдаг юм шатахуунаа бол бүр дураараа хангаж байх ийм нөхцөл байдлыг бий болгох гээд байгаа шүү дээ. Тэгэхээр би юундаа хардаад байна гэхээр урьд өмнө ч энийг дарж хэвтэж байгаад л гарч ирсэн, өнөөдрийг хүртэл компанидаа хувьчлал хийчихгүйхэн шиг иргэний нисэхийнхэний өмч дээр явж байгаа байх. Энэ хэний өмчлөлд очих вэ? Хамгийн гол нь. Энэ дээр тайлбар хэлж өгөөч.

Та бүхний яриад байгаа энэ “Эрчис ойл” гээд Монгол Улсын төрийн өмчийн 100 хувийн компанийн өмч байгаад цаашаа явах уу? Энэ баталгаатай юу? Хэрвээ энэ өөрөө Монгол Улсын өмч байгаад тэгээд яах вэ импортоор тэртээ тэргүй бид нар Оросын Холбооны Улсаас хамгийн хямд түлш чинь тэндээс орж ирж байгаа шүү дээ. Онгоцны түлш. Тэгэхээр жишээ нь өөр хамтарсан компани гаргах юм бол тэнд нэлээн хямдрал, та хэлээд байх шиг байна хямдрал үзүүлнэ л гэж байна. Хамгийн гол нь энэ багалзуур дээр суух бид нар төрийн өмчийнхөн өөрсдөө энэ дээр байх уу гэдэг дээр хариулт өгөөч гэж, энийг асууж байна. Хэрвээ энэ Монгол Улсын өмч байгаад ингээд явах юм бол бид нар цаашдаа бол тогтмол өөрсдийнхөө хэмжээнд контролоо бариад явах боломж бололцоо чинь нэгдэх байх шиг байгаа шүү. Одоо ингээд хамтарсан компани байгуулаад явна гэж байгаа, хамтарсан компанийн өмч болж бол үнэхээр болохгүй. Тэгэхээр энэ дээр ямар бодлого яг барьж байгаа вэ? Энийг Улсын Их Хурлын гишүүддээ хэлж өгөөч.

Хоёрдугаарт бас нэг асуудал байж байгаа юм. Одоо АИ-92-оос авхуулаад энэ түлшний үнэ өсөөд нэмэгдээд байгаа. Энэ бол одоо энэ хуулиар бол зөвхөн онгоцны түвшинд хамаарч байгаа шүү дээ. Цааш, цаашдаа энийгээ дараа дараагийнх нь түнш рүү оруулахгүй гэсэн баталгаа бас байгаа юу, үгүй юу? Энийгээ зохицуулалт хийж явж байгаа юу, үгүй юу? Урьд өмнө баахан шатахуун түгээх станцууд хүртэл гаднаас орж ирье гэсэн саналууд орж ирж байсан. Ийм саналууд яригдаж байгаа уу, үгүй юу? Энийг бол бараагүй, бас өөрийн чинь амнаас нэг сонсох хэрэгтэй байна. Баярлалаа.

**Г.Занданшатар:** 85, Ёндон сайд.

**Г.Ёндон:** Бат-Эрдэнэ гишүүний асуултад хариулъя. Шинэ нисэх онгоцны буудлыг бариулахад энэ гидрантын систем бол энэ яг орчин үеийн ийм томоохон аэрофлотууд дээр байдаг. Энэ бол маш боловсон, сүүлийн үеийн цэнэглэлтийн систем л дээ. Энэ гидрантын шатахуун хангамжийн байгууллага болон катерингийн үйлчилгээг Монголын тал хариуцдаг. Энэ 51 сая долларын өртөгтэй энэ системийг та хаана очих вэ гэж. Өнөөдрийн байдлаар бол Иргэний нисэхийн ерөнхий газарт байж байгаа. Энэнээс болоод Иргэний нисэхийн ерөнхий газар маань бас алдагдалтай ажиллаж байна. Энийгээ бол үйл ажиллагааны зардлыг нь даахгүй байгаад байгаа юм. Тэгэхээр хамтарсан компанид энийг өгөхгүй. Энийг бол тодорхой хэлье. Хамтарсан компанид энийг өгөхгүй. Энийг бол 100 хувь төрийн өмчит энэ “Эрчис ойл” компани өөрөө эзэмшээд явах юм байгаа юм.

Зам тээврийн яамаар дамжуулаад Иргэний нисэхийн ерөнхий газраас Уул уурхай, хүнд үйлдвэрийн яаманд энэ гидрантын системийг шилжүүлж аваач гэсэн санал тавьсан. Яагаад вэ гэвэл энэ бол үйл ажиллагааны зардал нь өндөр байна. Бид нар өнөөдөр сумлагаа, юугаар бол энийг зардлыг нь дааж чадахгүй байна аа, энийг аваач ээ гэсэн санал бол ирсэн байж байгаа Зам тээврийн хөгжлийн яамнаас. Тэгэхээр бид нар бол энийг “Эрчис ойл” 100 хувь төрийн өмчит компанидаа энийг шилжүүлнэ, гишүүн ээ. Энэ дээр бол ноцтой хэлнэ. Хамтарсан компанид энийг харин түрээслүүлэх юм. Энэ хамтарсан компани энийг түрээслэх юм энэ гидрантын системийг.

2025 оноос хойш бол үндсэндээ үндсэн зээлээ төлж эхлэх ёстой, Японы юуны системээр. Тэгэхээр 2025 оноос хойш энийгээ төлөөд явах тийм асуудал бол тооцоо хийж үзсэн байж байгаа. Тэгэхээр энийг бол хамтарсан компанид өгөхгүй, энийг бол цэвэр хамтарсан компанид түрээслүүлнэ. Төрийн өмчийн 100 хувь компани бол энийг эзэмшинэ. Энэ удаад хуулийн төсөл дээр бол агаарын хөлгийн түлшнээс бусад гэдэг үг орж ирж байгаа. Цаашид өөр юман дээр бол ийм юм орж ирэхгүй ээ, энийг бол бас би хэлье. Яагаад вэ гэвэл өнөөдөр бол энэ нисэх онгоцны түлшний хямдралын асуудлыг л бид ярьж байгаа.

**Г.Занданшатар:** Жадамбын Бат-Эрдэнэ гишүүн тодруулъя.

**Ж.Бат-Эрдэнэ:** Энэ гидрант систем гээд энэ бол үндсэндээ энэ Шинэ нисэх буудлыг түлшээр хангаж байгаа том систем шүү дээ. Энийгээ та бүхэн сайн ойлгож байгаа байх гэж бодож байгаа юм. Энд “Эрчис ойл” компанийн төлөөлөл байж байна. Та бүхэн энийгээ маш сайн ойлгоорой. Яагаад юм энэ нэг хүмүүсийн толгой дотор орчихсон юм, энийг л хувьчлаад авчихъя гэсэн нэг юм яваад байгаа шүү. Тийм болохоор энэ бол та нарын өмч байх ёстой. Монгол Улсын өөрсдийн өмч байх ёстой. Ингэж байж бид нар өөрсдийнхөө савыг өөрсдийнхөө баталгаатай хангах ийм боломж бололцоо чинь нээгдэнэ. Энэний ар дээр та нар харин 40, 60-аараа хуваагдаад хамтарсан компани байгуулаад тэгээд ямар хэмжээний өртөг бүхий бензин шатахуунаар хангах юм. Энэ бол дараагийн та нарын асуудал шүү. Мэдээж одоогийн та нарын ам амлаж байгаагаар бол нэлээдгүй хямдхан шатахуунаар бол хангана гээд байгаа. Хамгийн гол нь энэ багалзуур дээр сууя гэсэн нэг сэтгэлгээ бий болчхоод байгаа шүү, энэ хувийн компаниудад. Тийм болохоор 100 хувийнхаа өөрсдийн компани дээр аваад цаашаа явна шүү гэдгийг бол хатуу хэлж байна, та бүхэнд.

**Г.Занданшатар:** Үг хэллээ. Төмөрбаатарын Аюурсайхан гишүүн.

**Т.Аюурсайхан:** Албан тушаал бол түр зуурынх. Би танд өмнө нь хэлсэн тийм ээ, Ёндон сайд аа. Улс орны эрх ашиг бол мөнхийн. Ажлыг бол авдаг, өгдөг, албан тушаалтан ярьдаг, явдаг. Улсын эрх ашиг нь үлддэг ээ. Газрын тосны бүтээгдэхүүний тухай хуулийн 7.2-т ингэж заасан байгаа, Монгол Улсад газрын тосны бүтээгдэхүүний 30-аас дээш хувийг дангаараа нийлүүлж байгаа гадаадын хуулийн этгээд дотоодын зах зээлд өөрийн хөрөнгө оруулалт бүхий хуулийн этгээд болон өөрийн харьяалал, хяналтад байдаг нэгжээрээ дамжуулан бүтээгдэхүүнээ борлуулахыг хориглоно гэж байгаа юм. Тэгээд энэ заалтад өөрчлөлт оруулаад онгоцны түлшнээс бусдыг нь болно гээд оруулах гэж байна л даа. Ийм хуулийн төслийг оруулж байна.

Тэгээд бид нар улсынхаа хараат бус байдал, эдийн засгийн хараат бус байдал, үүгээр дамжуулсан улсынхаа тусгаар тотнолын хуулиараа хамгаалсан ийм том заалтуудаа хамгаалж байх ёстой. Хэн нэгэн албан тушаалтан ажил хийх ая, тавтай нөхцөлөө бодоод ингээд өөрчилчихдөг ийм юм бол байж болохгүй шүү дээ. Одоо онгоцны түлшийг нийлүүлэгч нь хяналтад байдаг нэгжээрээ дамжуулаад борлуулахыг зөвшөөрчихлөө. Танай хууль чинь гээд та нар өөрчилчхөж болдог юм шүү дээ. Одоо автомашиныхыг та нар өөрчлөөд гээд, дараагийн барьцаа ахиулах бол яах вэ? Тэгэхгүй гэх баталгааг та хэлэх үү? Нэгдүгээрт хэлж чадах уу? Энэ хуулийн 7.2 бол улсын тусгаар тогтнолтой, эдийн засгийн хараат бус байдал, үндэсний аюулгүй байдалтай холбоотой заалт мөн үү, биш үү? Та хариул даа. Нэг бол мөн нэг бол биш, маш тодорхой.

Хямдхан түнштэй болно гээд яриад байх юм. Тэгээд та нар бол тэгж яриад л эцсийн хэрэглэгч дээр хэзээ ч хямдардаггүй шүү дээ. Улам өсдөг. Хэр зэрэг хямдрах юм. Дараа нь хэр удаан хугацаанд хямд түлшээ барих юм? Дараа нь өсчихвөл яах вэ? Нэг хардаг түлшний үнэ нь өсчихсөн, бүх хуулийнхаа хараат бус байдлаа тавиад туучихсан байдаг. Эргээд юу гэж хэлэх вэ? Юмны үнэ өснө шүү дээ, тодорхой. Энэ чинь дан ганц Монгол Улсад биш. Ажил хариуцаж байгаа хүмүүс юу хийх ёстой вэ гэх юм бол юмны үнэ бусад нөхцөл байдлаас болж өсөж байхад ард иргэдийнхээ худалдан авах чадварыг хамгаалах ёстой байхгүй юу. Энэ арга хэмжээг нь авч байх ёстой юм. Энэ арга хэмжээгээ ажил хариуцсан хүмүүс авч чадахгүй болохоороо шууд ингээд хамгийн хялбар аргаар, тэгсэн мөртөө хамгийн аюултай аргаар ингэж хуульдаа ингэж халдаж болохгүй шүү дээ.

Одоо бид нар ярьдаг, хоёр хөрштэй. Худалдааны өндөр хамааралтай. Сая олон улсын нөхцөл байдал ямар байгаа билээ. Маш эрэгцэгт й нөхцөл байдалд бид нар ийм шийдвэр гаргаж болох юм уу? Та энэ тал дээр юу гэж бодож байна? Ийм олон улсын нөхцөл байдал, бид нар хараат байдал, энэ цар тахал, энэ хилийн хараат байдал, худалдааны араат байдал, эдийн засгийн хараат байдлаас яаж зугтах вэ гэх юм бол агаарын тээврээр, бид нар далайц гарцгүй сул тал гэж, цаашдаа бас ярихгүй. Яагаад гэвэл бид нар агаарын тээврээ хөгжүүлье гэж ярьдаг шүү дээ. Тэгчхээд, энэ агаарын тээврийн хараат бус байдлаа хангах, хараат байдлаас зугтах цорын ганц энэ суваг руугаа яагаад энэ хараат юмаа чихээд байгаа юм. Энэ газрын тосны бүтээгдэхүүний 7.2 чинь бас зүгээр оруулчихсан заалт биш шүү дээ. Маш их бодож байж маш их үндэслэлтэй ийм заалт шүү дээ. Тэгээд энэ рүү одоо шууд орох гэж байна.

Олон улсын, гадаад ертөнц харж байна шүү дээ, Монгол Улс ямар шийдвэр гаргах бол, яах бол. Дан ганц хэн орох гэж байгаа, хэн авах гэж байгаа, хэн нийлүүлдэгтэй энэ чухал биш л дээ. Хууль нь ийм шүү дээ. Тогтолцоо нь ийм. Манайх эдийн засгаа хамгаалж байгаа юм. Энэ хуулийн чинь үзэл санаа нь ийм. Хэрвээ энийг дураараа өөрчлөх байсан бол өөрчилж яах юм. Одоо онгоцны түлшнээс бусдыг нь ингээд л онгоцны түлшийг ингээд оруулчхаж байгаа юм. Дараа нь автомашины түлшийг оруулна шүү дээ. Ийм л юм руу яваад байна шүү дээ. Дараа нь энэ заалт чинь бүр шаардлагагүй заалт болоод хүчингүй болно шүү дээ. Энэ дээр юу гэж бодож байна?

**Г.Занданшатар:** 85, Ёндон сайд.

**Г.Ёндон:** Аюурсайхан гишүүний асуултад хариулъя. Манай улсад бол импортын бүрэн мөсөн 100 хувийн хамааралтай. Энэ болохоороо энд түлшний асуудал байгаад байгаа юм. Бид өмнөх бүх жилүүдэд зөвхөн Оросын Холбооны Улсаас онгоцны түвшин авч байсан. Хятадаас бол бид нар Оросын Холбооны Улсаас хямдхан түлш авч чаддаггүй байсан. Нөгөө талаасаа Хятадын агаарын энэ түлш нь болохоор бол А-жет гэдэг маркийн түлш болохоор бол маш олон техникийн шаардлага тавьдаг. Хадгалах сав, шилжүүлэх савнаас авхуулаад. Энэнээсээ болоод маш үнэтэй болоод ороод ирдэг.

Дээрээс нь сүүлийн арван хэдэн жилийн хугацаанд угаасаа ерөөсөө энэ Роснефть Аэро компаниас л бид нар авч байсан. Тэгэхээр би дахиад хэлэхэд бол нөгөө талын маань нэг компанид ингээд өгчхөж байгаа биш, угаасаа л тэнд байж байгаа асуудал. Сүүлийн арван хэдэн жилийн хугацаанд энэ Роснефть Аэро-той 50/ 50 хувийн хувь нийлүүлсэн ийм компани хувийн хэвшлийн компани нийлүүлж байсан манайд. Арван хэдэн жилийн хугацаанд бид нар хамааралтай байсан. Бид нар бол 60 хувь болгож байгаа. Монголын талынх нь бол жаран хувь болж байгаа юм.

Өмнө нь энэ чинь ингээд яваад байсан. Угаасаа бид нар нэг хэсэг Газпромоос авч үзэж байсан юм байна лээ. Газпромоос авсан, тэгээд найдвартай бас нэг жоохон тасалдаад. Түүнээс, Роснефтиэс бол тогтмол угаасаа байнга авдаг. Энэ нэг талаасаа бид нарийн хараат сул тал боловч энийгээ бид нар харин энэ хамтарсан хэлэлцээр хийгээд энүүгээрээ давуу тал болгоод хямдханыг авъя найдвартай эх үүсвэр болгоё. Сая энэ хавар бол нэг хэсэг онгоцны түлшний нөөц бол маш цөөхөн хоног болж эхэлсэн. Тэгэхээр бид нар найдвартай хамгийн ойрхон байдаг, манай хил географический гэж ярьдаг, хамгийн ойрхон Ангарскийн үйлдвэрээс найдвартай эх үүсвэрээс хямдхан авъя л гэдэг асуудлаа баталгаажуулж байгаа.

Түүнээс цаашдаа ч Роснефть манайд нийлүүлэх болно. Өөр компани бол байхгүй. Хятадаас бид нар бол энэ талаар нэлээд ярьж байсан. Хятад манай объёмыг сонсонгуутаа танайд бол хямдхан өгөх боломжгүй, манайх бол хэрэглээ маань бага. Хамгийн ихдээ анх бол 109 мянга байсан. Энийгээ бол цаашдаа бид нар бол өсгөнө гэсэн төлөвлөгөөтэй байгаа. Тэгээд 80 мянгыгаа бид нар Монгол газрын тос боловсруулах үйлдвэрээсээ эхний ээлжид авах юм. Тийм учраас бол би энэ дээр бол тийм хараат байдалд орно гэж бодохгүй байна. Яагаад гэвэл угаасаа бид нар авч байсан, цаашдаа ч авах болно. Энийгээ бид нар илүү баталгаажуулж байгаа бас хараат байдалд орно гэж бол би бодохгүй байна, энэ дээр.

Та бас асуусан. Одоо цаашид бусад шатахуун дээр ингэх үү гээд. бБусад шатахуун дээр бол ингэхгүй. Онгоцны түвшин дээр бид нар зөвхөн оруулж ирж байгаа Одоо байгуулсан байгаа санамж бичгийн хүрээнд болохоор бол бид нар олон улсын зах зээлийн үнээс илүүгүй үнээр дундын зуучлагчийн төлбөргүйгээр нийлүүлнэ гэж байгаа. Энэ маань гэрээндээ гэрээний үндэс суурь нь энэ санамж бичгийн маань төсөл болж өгсөн. Тэгэхээр цаашдаа бол энийгээ бид нар ингээд үргэлжлүүлээд л гэрээнд суулгаад явна. Гэрээний хугацааг бол бид нар бол тэр удаан хугацаагаар биш 5, 5 жилээр сунгаад явъя гэсэн саналаа бол Уул уурхай, хүнд үйлдвэрийн яамнаас энийг бол өгсөн байж байгаа. Тэгэхээр бид нар бол энэ үнийн дэлхийн зах зээлийн үнэ мэдээж хүүг ч үнээс тогтмол зуучлагчийн хөлсгүйгээр хамгийн багаар бодоход 140 доллароор хямдхан авна.

Батбаяр дарга хариулчихъя.

**Г.Занданшатар:** Хэдэн хувиар бурах юм, наана чинь микрофон чинь асаалттай байна. 82.

**Г.Батбаяр:** Аюурсайхан гишүүний асуултад хариулъя түрүүн хэлсэн. Тийзний үнэд орох өөрчлөлт бол агаарын тээврийн тээвэрлэгчийн нислэгт эзлэх зардал 10-15 хувь буурснаар энэ хэмжээгээр тийзний үнэ буурах боломжтой. Хэр удаан байх вэ гэдэг дээр. Энэ мэдээж түрүүн Ёндон сайд.

**Г.Занданшатар:** Дизель түлшний үнэ 15 хувь буурна аа?

**Г.Батбаяр:** Нислэгийн зардалд эзлэх хувь10-15 хувь буурах боломжтой байгаа.

**Г.Занданшатар:** Тийзний үнэ гэж асуугаад байна шүү дээ. Тийзний үнэ 10-15 хувь буурна гэсэн үг үү?

**Н.Батдарь:** Тээвэрлэгчийн зардал зардал буурах боломжтой. Тээвэрлэгч тийзээ хэдэн хувь буулгах нь бол тэр бол тээвэрлэгчийн эрхлэх асуудал. Мэдээж тэр олон зүйлээс хамаарна. Ганцхан шатахуунаас хамаарахгүй, зах зээлийн нөхцөл байдлаас хамаарна, эдийн засгаас хамаарна.

**Г.Занданшатар:** Төмөрбаатарын Аюурсайхан гишүүн тодруулж асууна.

**Т.Аюурсайхан:** Та асуултад тодорхой хариул л даа. Зугтаагаад байх юм, сайд аа. Танаас өмнөх сайд нар зөндөө л сайд нар энэ монгол төр үзсэн байх. Хэн нь ч энэ хуулийнхаа энэ эдийн засгийн хараат байдлыг бус байдлыг хамгаалсан 7.2 дугаар заалт руу халдаагүй юм шүү. Бусад аргаар явуулаад л байсан. Тэр ажлаа л та арга ухаанаа олоод л хийх ёстой. Хийж чадна гэж та томилогдсон. Энэний төлөө би таныг сайд болгох гэж ингэж бас жагсаж явсны хувьд, энэ үр дүнд нь та сайд болсны хувьд ийм хуулийн заалт оруулаад ирж байгаад надад бол харамсалтай байна. Хөшигийн хөндий нисэх онгоцны буудал улсын онцгой объект мөн үү, биш үү? Улсын онцгой комисст гаднын этгээд хяналтаа тогтоосноор энэ улсын аюулгүй байдалд нөлөөлөх үү, үгүй юу? Та энэ дээр хариу л даа.

**Г.Занданшатар:** 85, Ёндон сайд.

**Г.Ёндон:** Аюурсайхан гишүүний асуултад хариулъя. Эдийн засгийн аюулгүй байдалд бол нөлөөлөхгүй гэж би үзэж байна.

**Г.Занданшатар:** Сайнхүүгийн Ганбаатар гишүүн.

**С.Ганбаатар:** Энэ хуулийг дэмжихгүй ээ. Арай хэтэрч байна. Наадам, цагаан сарын өмнө дандаа хулгай орж ирдэг. Бид чинь одоо бүр мэддэг болчхож. Бензин, газрын тосны материал гэдэг бол тусгаар тогтнол, энергийн асуудал. Нэгдүгээрт миний асуух асуулт. Юу вэ гэвэл Монголын агаарын хилийн орон зайг гаднын төрд мэдүүлэх болсныг 100 жилийн тусгаар тогтнолын баярын өмнө, хаврын чуулганы сүүлийн өдөр оруулж ирж байгаа явдал бол энэ зүгээр байж болохгүй асуудал. Тэгээд орж ирэх энэ дэг журмуудаа бүгдийг нь зөрчсөн. Одоо бол Цэцэд өгөхөөс өөр аргагүй байдалд орж байгаа.

Нэгдүгээрт, гаднын төртэй нийлж Монголын төр бензинийх нь тухай ярих цаг боллоо л гэсэн үг. Намар болгон бид нар бензин, газрын тос, шадарга м шатах тослох материал дизелүүд дээрээ анхааруулга авдаг, тасалддаг. Энэ бол одоо бүр ил цагаандаа гарна гэсэн үг. Тэгэхээр, 7.2-т байгаа Монгол Улсад газрын тосны бүтээгдэхүүний 30-аас дээш хувийг нийлүүлдэг бол хяналтад байдаг нэгжээрээ борлуулахыг хориглоно гэж байгаа. Энэ нь Уул уурхайн яамны асуудал биш ээ. Ёндон сайд бол ажлаа л хийж байгаа. Энэ бол Хүрэлсүх Ерөнхийлөгч, Оюун-Эрдэнэ Ерөнхий сайд, Их Хурлын дарга Занданшатар гурвын үндэсний аюулгүй байдлаар ярих ёстой асуудал. Зүгээр нэг сайдын асуудал биш. Одоо онгоцны түлш, дараа нь 92, дизель гаднын төртэй ярьж бид авдаг болно. Үнээ буулгах, өрсөлдөөнөө сайжруулах зохицуулалт гэж байдаг байхад тэрний оронд шууд бид ингээд гаднын төртэй шууд ингэж ярьж байна гэдэг бол байж болохгүй асуудал.

Тэгэхээр миний нэгдүгээр асуулт, энэ ярьж байгаа оронтой төрийн компанитай төрийн өмчит компанитай нь нийлээд тухайн улсын төрийн өмчит компани нь бензин, шатах тослох материалаа яг өнөөдрийн энэ гэрээгээр оруулсан өөр ямар улс байгаа вэ? Миний судалгаагаар бол ямар ч улс байхгүй. Зах зээлийн энэ чөлөөт эдийн засаг эхэлснээс хойш Болгарын Бургас гээд компани эхэлсэн. Бүр дампуурсан. Байсан нь долоон сарын дараа дуусаад байсан үнэнээсээ өмнө дээшилсэн, Болгарууд бүр ядарч байж тэрийгээ буцааж гэрээгээ цуцалж байсан. Өөр ямар улс байгаа вэ?

Хоёрдугаарт Тажик, Киргиз, Узбекистанд өнөөдөр Монголын бензиний үнээс дээгүүр байгаа. Би бол 2018 оны судалгаагаар харж байсан. Одоо бас нарийвчилсан судалгааны та нар гаргаж өгөх байх. Яасан? Оросын төрийн өмчит компаниудад тухайн улсын төр нь найр тавьж өөрсдөө гарах газаргүй барьцаанд орсон явдал байгаа. Бид ийм хүнд байдал руу бас буцаж орчих гээд байна.

Гуравдугаарт, нуухыг нь авах гээд нүдийг нь сохлов гэдэг шиг “эвийлээд эдийг нь авав, өрөвдөөд өрхийг бүтээх” гэдэг шиг өнөөдрийн энэ нөхцөл байдал дээр үнэ буулгаж болно. Үнэ буулгаж болно. Үнээ буулгахын тулд гаднын төрд бүх эрх мэдлээ өгнө гэдэг бол байж болохгүй асуудал гэдгийг л дахин дахин би хэлээд байгаа юм. Европ герман, гадаад нэг орны төрийн аягаас бензин, газрын дор крантаа хараат болгочхоод тархиа шаагаад одоо ядарч байгаа. Бид тэдний араас ормооргүй байна. Өнөөдөр олон улсын хоригт орох уу? Миний хоёрдугаар асуулт. Энэ байдлаас болоод хоригт орохгүй гэсэн баталгаа юу байгаа вэ?

**Г.Занданшатар:** 85, Ёндон сайд.

**Г.Ёндон:** Ганбаатарыг шинэ асуултад хариулъя. Яг иймэрхүү байдалд л энд оруулсан улс бий юу гэж асууж байна. Ийм улс бол байхгүй. Энийг бас судалж үзсэн. Ямар ч байсан бид нарийн судалгаанд бол яг ингэж орсон улс бол байхгүй. Хоёр дахь асуудал нь, хоригт орох уу гэж асуусан. Хоригтой холбоотойгоор бол түрүүн бас хэлж байсан. Энэ 100 хувь импортын хамааралтай. Жишээ нь манайх Киргиз, Унгар, Словак гээд улсууд бас Европын Холбоон дээр яригдаж байсан. Эдгээр улсуудтай холбоотой энэ асуудал дээр бол Америкийн холбооны нөөцийн сан, Европын холбооны Төв банк бол 100 хувь хамааралтай улсууд дээр бол уян хатан хандана, жишээ нь Худалдаа хөгжлийн банк бол бас энэ асуудлаар тодорхой хэмжээний тийм бичиг бол авсан байна лээ. Энэ төлбөр тооцоо хийхэд бол бид нар илүү уяатай хандана гэсэн. Үндэсний аюулгүй байдлын зөвлөл дээр бол энэ асуудал яригдаагүй.

**Г.Занданшатар:** Сайнхүүгийн Ганбаатар гишүүн тодруулъя.

**С.Ганбаатар:** Монголын Үндсэн хуулийн Тавын 4-т заасан байгаа. Төр нь нийт хувийн хэвшил, хувьсгалын хэвшил, ард иргэдийн нийтийн сайн сайхны төлөө эдийн засгийг зохицуулна гэж заасан байгаа. Төр эдийн засгийг зохицуулна гэж заасан. Тэрнээс, төр бизнесийг булаана гэж ерөөсөө заагаагүй, зохицуулна гэж заасан үнийг буулгаж болно. Үнийг буулгах хэрэгтэй. Буулгахын тулд тэр шударга өрсөлдөөний зохицуулалт, нарийн ширийн зохицуулалтууд байгаа. Тэгэхдээ та нар тухайн өөр орны төрийн зохицуулах ямар ч эрх байхгүй, боломж байхгүй. Тэдний ааш аягаас биднийг хараатай байлгаж болохгүй.

Хоёрдугаарт, Монголын агаарын хилийн энэ орон зайг бусдын төрд мэдүүлэх тийм байдлыг бол хэзээ ч байлгаж болохгүй. Энэ утгаараа Монголын төр бизнес, эдийн засгийн хамгаалах ёстой.

**Г.Занданшатар:** 85, Ёндон сайд хариулъя.

**Г.Ёндон:** Ганбаатар гишүүний сүүлд хэлснийг бол бас анхааруулж санал хэллээ гэж ойлголоо. Түрүүний асуултад бас нэмээд хариулахад гадаадын улс бол байхгүй, ингэж оруулсан. Монгол Улс бол байгаа. Монгол Улс өмнө нь бол, би түрүүн хэлсэн 2009 оноос санагдаж байна, 2009 оноос манайд бол Роснефть Аэро компани бол 50/50 хувийн оролцоотой компани байгуулаад манайд бол арван хэдэн жилийн хугацаанд энэ онгоцны түлшийг бол дангаараа нийлүүлж байсан.

**Г.Занданшатар:** Жигжидийн Батжаргал гишүүн.

**Ж.Батжаргал:** Хурал нээлттэй яваад байдаг, яримаар юмнууд байгаад байдаг. Тал бүрээсээ янз бүрийн л ажиглалт юмнууд байгаа байлгүй дээ, бодвол. Үндэсний аюулгүй байдлын зөвлөлөөр ороогүй юм байна. Энийгээ нэг оруулж яривал яасан юм бэ? Энэ хямралт нөхцөл байдал чинь тийм амаргүй байгаад байгаа шүү дээ. Бид хэд янз бүрийн асуудалд орохноо орж болохоор. Одоо бол бид нар өөрсдөө үйлдвэрлэдэггүй юм, амьдрахын тулд худалдаж авч байна гээд дуугараад нэг юм яваад байж болох байх. Гэтэл өөрөөр нь шахуулаад хөдлөөд эхлэхээр болдог юм уу, болдоггүй юм уу. Дэлхий яаж хардаг юм, энийг чинь. Цаад үр дагавар тэр юмнуудаа бодмоор л байх юм.

Тийм учраас би бол Үндэсний аюулгүй байдлаараа нэг хэлэлцээд юу гэж дүгнэлт гаргадаг юм, тэр дүгнэлт юмаа гаргаад хамт оруулаад ир, тэгж байж ярья. Энэ талаасаа бодвол зөв юм биш үү. Хууль гаргаж нэлээн тийм давуу эрх олгож болох юм уу? Ядаж л нийлүүлэх сонгон шалгаруулалтад оролцох эрхтэй л байж байж л наадах чинь бас нэг компаниудын хоорондын нийлүүлэлтээр, би тэртэй тэргүй нийлүүлнэ гэсэн бодолгүй учраас үнэ өртөг нь жоохон буух юм биш биз дээ, наадах чинь? Хэрвээ тэн дээрээ тулбал. Тийм учраас бид сонголт хийдэг, боломж олгосон байдлаар нь асуудлыг харж болох байх. Хэрвээ юм ярь шийдье гэвэл. Тэгээд одоо энэ чинь яг нарийндаа ярьж байгаа зүйл 140 долларын тухай л яригдаж байгаа юм шүү дээ. Тэр нь баталгаатай биш. Одоо наад Иргэний эсэхийн ерөнхий газар гэдэг юм уу, аэродромыг менежментийг авч явж байгаа нөхдүүд хоорондоо ярилцаад өртөг зардал нэмэгдсэн гэж хэлээд үнэтэй ч нийлүүлэхээ нийлүүлэх бололцоо байгаа шүү дээ.

Тэгээд наад байж байгаа жоол шугам сүлжээ, нөөцийн саваараа орж ирсэн юмаа түрээслүүлнэ гэхээр зэрэг үнэ нь буцаад л, борлуулалтын ч өртөг дээр л нэмэгдэнэ шүү дээ, ойлгомжтой. Бараг л дэмий шахуу юм яриад энэ нь одоо энд тэндхийн ажиглалтад ороод, нөхцөлөө хүндрүүлээд, энүүгээр дамжаад цаашид магад ч үгүй амь амьжиргааг чинь авч явж байгаа өнөө жоол бензин түлш рүү чинь ороод ирэх вэ дээ. Энийгээ хийхгүй бол ийм нөхцөл олгохгүй бол та нарт нийлүүлэлтийн квот гэдэг юм уу, юмыг багасгана гэдэг юм руу ороод ирэх вэ дээ. Шантаазны эхлэлийг тавиад байгаа юм биш үү?

**Г.Занданшатар:** 85, Гэлэнгийн Ёндон сайд.

**Г.Ёндон:** Тэгэхээр өнөөдөр бол сүүлийн жилүүдэд нийлүүлж байгаа юу бол бүгд нээлттэй, чөлөөтэй өрсөлдөөнөөр явагдаж байгаа. Тэгсэн хэрнээ өнөөдөр бол бид нар түрүүн хэлсэн 2019, 2020, 2021 онд бол 187-225 доллароор олон улсын аэрофлотууд дээр зарагдаж байгаа түлшнээс үнэтэй зараад байгаа юм. Энэ бол чөлөөт өрсөлдөөнөөр нээлттэй орж ирж байгаа л юм байгаад байгаа юм. Чөлөөтэй нээлттэй тендерээр шалгаруулаад явж байгаа нь ийм үнэтэй байгаад байгаа юм. Тэгэхээр энэ яаж тэгж байна вэ гэвэл хувийн хэвшлийнхэн бол яах аргагүй мэдээж тодорхой хэмжээний ашиг нэмдэг. Дэлхийн зах зээлийн үнэ дээр түрүүний хэлдэг, тэр зуучлалын хөлс нэмэгдэж байна, дээрээс нь ашиг нэмдэг. Тэгэхээр өнөөдөр бол яагаад манай онгоцны компаниуд гадагшаа гаднаас нефтиэ ачиж ирдэг, гаднаас ахиухан түлш ачиж ирдэг. Тэндээсээ оронд нь зорчигч тээвэр, карго тээвэр хийхийн оронд ингэж ашигт ажиллагаагаа сайжруулахын оронд хямдхан онгоцны түлш авдаг.

Нийт түлшнийхээ 50 гаруй хувийг гаднаас авдаг бид нар. Тэгэхээр бид нар энэ хэлцлийн хүчинд бол бид нар хямдхан, дэлхийн зах зээлийн үнээс илүүгүй зуучлагчийн хөлсгүй ингэж авснаараа бид нар бол энэ компаниудын ашигт ажиллагааны түвшин нээгдэж байгаа юм. Нэмэгдэж байгаа, каргогоор тээвэрлэх зорчигчоо тээвэрлэх. Мөн манай энэ тээврийн зангилаагаар дамжин өнгөрөх гадаадын онгоцнуудын тоо ч нэмэгдэнэ гэж харж байгаа юм. Яагаад вэ гэвэл хямдхан түлштэй болчих юм бол буугаад цэнэглээд явах боломжтой. Гадаадын компанид бүр арга ядсан үедээ л манайхаас сумладаг. Тэгэхээр өнөөдрийн байдлаар энэ нээлттэй тендерийн хувьд бол үр дүн бол тэгж хямдхан олж чадахгүй байна. Уг нь бол өрсөлдөөд хямдхан байх ёстой. Гэтэл тэрийг, хямдхан түлш нийлүүлж чадахгүй байгаад байгаа юм.

Та бас тэр нөгөө юугаа түрээслүүлнэ гээд ярьсан, тийм ээ? Тэрийгээ, гидрантын системээ Иргэний нисэхийн ерөнхий газар маань бол хуучин Буянт-Ухаагийн яг тэр хямдхан авто тээврээр ингэж цэнэглэдэг байсан системээр тэр үнээрээ өнөөдөр явуулж байгаа түрээсийг, Шинэ нисэх буудал дээр. Ингээд алдагдал нэлээд хүлээж байгаа. Харин энэ илүү хямдхан, илүү хямдхан, өнөөдрийн байдлаар бол 410 долларын хямдханыг бол 2023 оны 5 сарыг хүртэл бол олгочхоод байгаа. Ийм эрхийг 2023 оны 5 сар хүртэл. цаашлаад гурван жилийн хугацаанд үргэлжлүүлье гэдэг яриа бол бас хэлцэл хийгдэж байгаа юм. Тэгэхээр энэ КОВИД-ын ядахдаа энэ онгоцны түлш бүх төрлийн түлш хямд үнэтэй байгаад байгаа дээр, ядахдаа КОВИД-ын үедээ бид нар энэ хямдхан түлш аваад, энэнээсээ нөгөө гидрантынхаа системийг арай жоохон ашигтай түвшинд хамтарсан компанидаа түрээслээд ингээд явах юм бол Иргэний нисэхийн ерөнхий газар ч яг өөрийнхөө үйл ажиллагааны чиглэлээр агентлаг чиглэлээрээ үйл ажиллагаагаа явуулах, МИАТ компани ч энэ дээр илүү ашигтай ажиллах ийм боломжууд нээгдэж ирж байгаа юм.

**Г.Занданшатар:** Жигжидийн Батжаргал гишүүн тодруулж асууя.

**Ж.Батжаргал:** Их Хурлын дарга аа, та хэд Үндэсний аюулгүй байдлын зөвлөл дээрээ энэ асуудлаа ярьчихгүй юу? Би тэгээч гэдэг санал оруулж байна. Хоёр дахь асуудал, ийм асуудал яригдаж байна гээд яригдаж байгаа ерөнхий нөхцөлийнхөө дүн мэдээг сайжруулчих бололцоо бүрдэх юм биш үү, удах тусам. Одоо 140 гэж ярьж байгаа бол ядаж 170, 180-аар буулгачихдаг бололцоог нь бүрдүүлье л дээ. Заавал хүн дуугарахаар тэгье, тэгье гээд ухасхийгээд яадаг юм. Гурав дахь зүйл нь, энэ дэлхийн нөхцөл байдлаа нэг жоохон харвал яасан юм дээ. Тийм учраас би хойшлуулчих нь зөв юм байна л гэж бодож байна.

**Г.Занданшатар:** Цэвэгдоржийн Туваан гишүүн алга байна. Ширнэнбаньдын Адьшаа гишүүн.

**Ш.Адьшаа:** Баярлалаа. Энэ хуулийн төсөл их сонин нөхцөл байдалд орж ирлээ. Оросын Гадаад хэргийн сайд айлчилсан энэ нөхцөл байдлын дэлхий нийтийн анхаарлын төвд байсан энэ нөхцөлийн, дээр нь Улсын Их Хурлын чуулган завсарлах сүүлчийн өдөр яаралтай горимоор оруулж ирж ирж байгаа нь их нийгэмд харалж төрүүлж байна. Төрийн эрх барих байгууллагад сууж байгаа бидэнд ч гэсэн бас хардалт төрүүлж байна. Бид өнөөдөр бензиний үнэ буулгах ёстой гэвэл буулгах ёстой. Энэ хамгийн эмзэг асуудал. Хоосон ходоодтой байгаад, эрх чөлөөтэй байх уу, цатгалан байгаад бусдын дарамтад байх уу гэдэг ийм сорилтын өмнө энэ төрийн эрх барих дээд байгууллага энэ хуулийн төслийг оруулж ирж байна. Агаарын шатахууны асуудал бол Монголын үндэсний аюулгүй байдлын асуудал. Хэдэн жилийн өмнө Монгол Улсын Ерөнхий сайд байсан Санжийн Баяр 100 гаруй клонкийг оросуудад өгнө гэдэг ийм юм нийгэмд тарж ямар асуудал үүсгэж байлаа?

Дээр нь Оросын төрийн өмчит компаниар дамжуулж Монголын агаарын шатах тослох материалын зах зээлийг гаднын төрийн гарт өгч байгаад их харамсаж байна. Дээр нь төрийн өмчит компани “Эрчис ойл” гээд энэ компанийг байгуулсан. Энэ хувийн хэвшил байхаар яагаад болохгүй байгаа юм. Хувийн хэвшлээ шахаж гаргадаг, дээр нь энэ олон улсын нөхцөл байдал, гадаад дотоодын хүчин нөхцөлийг тооцохгүйгээр өнөөдөр ийм эдийн засгийн хараат, улс төрийн геополитикийн дэлхийн хуваагдлын галд бид нар өөрсдийгөө татаад оруулж байна шүү дээ. Энэ дээр ноцтой асуудал үүснэ. Ноцтой асуудал үүснэ.

Бид өнөөдөр өөрсдийн эдийн засаг ямар байгаа билээ. Гэтэл одоо ингээд гаднынхан барууных нь энэ нөхцөл байдал дээр чинь тоглолт хийж, Монголын үндэсний аюулгүй байдлын асуудал, нийт ард түмний эрх ашиг энд зөрчигдөх аюул нүүрлээд байна. Энэнд та бүхэн бас бодолтой байгаарай. Энэ бодлогоо засаарай. Тэгээд одоо энэ чинь нийгэмд зөндөө асуудал гарч ирнэ шүү дээ. За нийгмийн асуудлаа даръя. Тусгаар тогтнолын асуудал, үндэсний аюулгүй асуудал, барууны болон бусад орнуудын ямар ямар дарамт шахалт, ямар нөхцөл байдал үүсэхийг бид өнөөдөр хараад сууж байж болохгүй. Энэ асуудлыг хойшлуулах ёстой. Бүр батлахгүй байх ёстой. Энд агаарын шатахуун нийлүүлж байсан хувийн компанид өгч байсан л тэр нөхцөлөөрөө нийлүүлэхгүй гэж Роснефть ямар санал өгсөн юм? Тэртээ тэргүй Оросын Роснефтийн бензин шатахууныг хувийн салбар ч аваад зараад олон жил болсон шүү дээ.

Гэтэл энийг хувийн салбарт өгөхгүй ээ, заавал төрөөр дамжуулна гэж хаана, хэн ямар албан бичиг, ямар шаардлага өгсөн юм бэ? Энийг нэг хариулаад өгөөрэй. Дээр нь гадаад нөхцөл байдал гэдэг маань өнөөдөр бид Монголын төр харах ёстой. Дэлхийг глобалчлагдсан, дэлхий геополитикийн хоёр талд хуваагдсан. Энэ нөхцөлд бид нар дундын хувилбар хэрэглэнэ, аливаа асуудалд оролцохгүй гэдэг ийм асуудлыг Монголын төр явуулна гэж Үндэсний аюулгүй байдлын зөвлөл.

**Г.Занданшатар:** 85, Ёндон сайд.

**Г.Ёндон:** Адьшаа гишүүний асуултад хариулъя. Энэ дээр бол ямар нэгэн дарамт шахалт эсвэл төрд өгсөн бичиг сачиг бол тийм юм бол байхгүй. Хамгийн анх энэ асуудал хэзээ эхэлсэн бэ гэвэл 2018 оны 8 сард Монгол Улсын Ерөнхийлөгч Халтмаагийн Баттулга Оросын Холбооны Улсын Владивостокийн дорнын эдийн засгийн форумд оролцож байх үедээ Оросын Холбооны Улсын талтай Чингис хаан Шинэ нисэх буудлын шатахуун хангамжтай холбоотой үйл ажиллагааг хамтран эрхлэх ийм зарчмын тохиролцоонд хүрсэн юм байна лээ. Дараа нь 2019 оны 12 сард бол энэ саналыг бол бас Ерөнхий сайдын айлчлалын үеэр бас дахин тавьж байсан.

Худалдаа, эдийн засаг, шинжлэх ухаан, техникийн хамтын ажиллагааны Монгол-Оросын Холбооны Улсын Засгийн газар хоорондын комиссын хуралдаанууд 2019 оноос хойш бол бас энэ асуудлыг Оросын Холбооны Улсын Засгийн газраас хамтарсан Засгийн газар хоорондын комиссын хуралдаан дээр бол ер нь өмнө нь тавьж байсан. Тэгэхээр энэ бол хоёр улсын хамтын ажиллагааны Засгийн газрын хоорондын хамтын ажиллагааны хүрээнд энэ яригдаж байсан асуудал. Ингээд 2020 оны 1 сард энэ Засгийн газрын 14 дүгээр тогтоол гарсан, дараа нь 4 сард бол энэ “Эрчис ойл” компанийг байгуулсан байдаг.

Ерөөсөө л гол шалтгаан бол түрүүн хэлсэн, хувийн хэвшил байхад яагаад ингээд байна вэ гээд. Бид нар хувийн хэвшлээс зах зээлийн нээлттэй зарчмаар тендерээр шатахууныг аваад байсан. Гэхдээ энэ маань үргэлж олон улсын зах зээл дээр бас үнэтэй байгаад байдаг. Ерөөсөө манай нисэхийн салбар олигтой МИАТ олигтой ажиллахгүй байгаагийн үндсэн гол шалтгаан бол ерөөсөө л энэ түлшний асуудал байгаад байсан. Түлш үнэтэй байдаг. Түлш маш үнэтэй ирээд байдаг. 187-225 доллар гэдэг бол сүүлийн гурван сарын үр дүнгээр. Тийм учраас бол яаж энийг, дээрээс нь гидрантын систем гээд Япон улсын 51 сая долларыг түрүүн бас Ж.Бат-Эрдэнэ гишүүн ярьж байсан. Энийг бас хувийн компанид ашиглуулчхаад болдоггүй юм. Нөгөө талаасаа Иргэний нисэхийн ерөнхий газар маань бол агентлаг ийм аж ахуйн үйл ажиллагаа эрхлэх боломжгүй. Ийм, ийм шалтгаануудын улмаас төрийн өмчийн компани байгуулах шийдвэр гарсан юм байна лээ.

Тэгээд энэ асуудал дээр бол хямдхан түлш нийлүүлэх боломжийг эрж хайх гол шалтгаан бол. Тэгээд хямдхан түлш, гадаадын компаниудыг эрж хайх ажлыг ингэж Уул уурхайн сайдад үүрэг болгосон байдаг 2020 оны тогтоолоор. Ингээд энэ хугацаанд бол санал тавьсан компани нь энэ Роснефть Аэро компани хэд хэдэн удаа санал төлж байсан учраас үйл ажиллагаа, хамтарсан үйл ажиллагааны асуудал эхлээд явсан. Тийм учраас бол ямар нэгэн бол тийм дарамт шахалт, захиа занаа, тийм юм бол байхгүй ээ. Зүгээр энэ хоорондын л өндөр түвшний уулзалтын үед хэд хэдэн удаа яригдаж байсан асуудал байдаг. Баярлалаа.

**Г.Занданшатар:** Ширнэнбаньдын Адьаа гишүүн, 1 минут.

**Ш.Адьшаа:** Дарамт шахалт байхгүй юм байгаа юм байна л даа. Үнэхээр дарамт шахалт байхгүй юм байгаа юм бол хэлэлцээрийн үед яригдсан асуудлыг бид өнөөдөр байдлаар зохицуулж болно. Яагаад гэвэл аа үнэхээр тийм дарамт шахалт, албан бичиг ирээгүй юм бол манайх л санаачлаад яваад байгаа юм байна шүү дээ. Тийм албан ёсны шийдвэр, захидал бусад юм чинь ирээгүй, протокол ирээгүй юм бол улс, эх орныхоо үндэсний аюулгүй байдлын асуудал, дээр нь энэ гадаад орчныхоо нөхцөл байдалд дүгнэлт хийж Засгийн газар, энэ Их Хурал шийдвэр гаргая. Үнэхээр тийм юм байхгүй юм бол энэ санаачилгаа татаж аваад тэр төрийн өмчит компанийнхаа, энэ чинь ер нь төрийн өмчит компанийг цөөлнө, бүр ингээд зөндөө юм яригдаад байгаа шүү дээ. Гэтэл энд ийм асуудал дээр дахиад энэ төрийн өмчит компани байгуулаад. Энэнд ийм улс төрийн хүнд нөхцөл байдал үүсгээд.

**Г.Занданшатар:** Дашдондогийн Ганбат гишүүн.

**Д.Ганбат:** За юу вэ, энэ чинь одоо. Газрын тосны бүтээгдэхүүн нийлүүлэх тухай хуулийн 7.2-т Монгол Улсад газрын тосны бүтээгдэхүүний 30-аас дээш хувийг дангаараа нийлүүлж байгаа гадаадын хуулийн этгээд, дотоодын зах зээлд өөрийн хөрөнгө оруулалт бүхий хуулийн этгээд болон өөрийн харьяалал хяналтад байдаг нэгжээрээ дамжуулан бүтээгдэхүүнээ бол борлуулахыг хориглоно. Энэхүү 7.2 дахь заалтад агаарын хөлгийн шатахуун хамаарахгүй байхаар л хуулийн өөрчлөлт оруулах гэж л та нар хавчиж байна аа даа. Ингэж болохгүй шүү дээ. Ийм хачин юм хийдгээ боль оо, та нар. Энэ чинь улс орныг хоригт оруулах гэж байна шүү дээ. Би хэлсэн л дээ, долоо хоногийн өмнө байна уу, сарын өмнө. Юун Азийн хөлөг, Азийн гөлөг болгож байна, шүү та нар гэж. Азийн гөлөг Засгийн газар болчихсон байна шүү гэж. Одоо энэ Улсын Их Хурал нь Азын гөлөг Их Хурал болох юм байна л даа. Би асуумаар байна.

Сая Лавров Гадаад хэргийн сайд, Оросын Холбооны Улс өчигдөр ирээд л өдөртөө багтаад л буцлаа. Гэхдээ яах вэ, ирэхдээ зангиагаа зүүгээд л, костюм өмсөөд л гутлаа тослоод л. Нөгөө жинстэй буудгаа больчихсон л байна. Эрх биш нэг Ардчилсан нам байдаг болохоор арга буюу ингэж байгаа байх. Улсын Их Хурлын даргад танд бараалхсан бараалхсан байх аа? Та нар амарчихсан юм уу? Энэ улс орноо зарах гээд. Энэ чинь өчнөөн олон танай намын нөхдүүд тэр Кремлийн тэнд аваачиж буудуулж байсан шүү дээ. Би Путины дэглэм удахгүй байх гэж бодож байна. Би найрсаг харилцаатай Оросын ард түмэнтэй бол эв нэгдэлтэй байхыг зөв гэж үзэж байна. Ингэж болохгүй ээ, нөхөд өө. Энийгээ боль. Тэгээд сая ингэж хэлсэн байна л даа Лавров гуай, найрсаг харилцаатай Монгол Улсын дотоод хэрэгт гаднын нөлөөг тусгахгүйн тулд Оросын Холбооны Улс, БНХАУ бид бүгдийг хийх болно гэсэн байна. Ингэж хэлсэн үү? Энэ уулзсан бараалхсан хүмүүсээс би лав л тодруулъя. Энэ чинь одоо юу гэсэн үг юм бэ? Бид нарт ямар байхыг Хятад, Оросын Холбооны Улс заах юм уу? Тэр байтугай энэ “Роснефть аэро” компани нь сөнөөгч бөмбөгдөгч онгоцонд шатахуун цэнэглэдэг учир Европын Холбоо Америкийн давхар хоригт орчихсон байна шүү дээ. Энэ бид нарын эрх ашигт нийцэхгүй шүү дээ. Ийм төрийн өмчтэй компани ахиад төрийн өмчтэй компанитай нийлж байгуулна. Ямар ч бензин бууна гэсэн юм байхгүй шүү дээ.

Өмнө нь тэр Ареваг ингэж байгаад л гаргаад явуулсан. Орос атомтай нийлээд л хийнэ гэсэн. 100 сая долларын өрийг нь тэврээд л үлдсэн шүү дээ. Манайхан ч худлаа ярьдаг, оросууд ч худлаа ярьдаг. Ийм л байгаа шүү дээ, өнгөрсөн түүх нь. Тэгээд шатахууны хангамж бол үндэсний аюулгүй байдлын асуудал. Ядаж тэр Казахстаны хэмжээнд байдаггүй юм гэхэд тэрний бараг хагас хэмжээнд л баймаар байна шүү дээ нөхдүүд минь, тусгаар улс юм бол. Тэгэхээр энэ юмаа боль оо. Тэр байтугай наадах чинь энэ хуулийг хэлэлцээд эхлэнгүүт, яриад эхлэнгүүт л барууны хоригт ороод эхэлнэ. Ганцхан Орос руу, ганцхан Хятад руу нисдэг болно. Өөр юм байхгүй. Тэр байтугай Хятадууд, Энэтхэгүүд бол 40 доллароос доош бензин, шатахуунаа авч чадаж байна шүү дээ. Та нар яагаад авч чадахгүй байгаа юм. Энэ найрсаг харилцаатай ийм улс орон бид нарт авчих боломжтой шүү дээ. Тэгээд л одоо ийм юманд орчихсон, ийм хачин юм яриад сууж байдаг. Энийг больсон нь дээр байхаа. Тэгээд нөхцөл байдал ингэж бууна, тэгж ч бууна ийм сайхан болно гээд байдаг. Тийм юм байхгүй ээ. Нэг их буух ч үгүй, би мэдэж байна.

**Г.Занданшатар:** Эхлээд Ёндон сайд хариулчих, 85.

**Г.Ёндон:** Ганбат гишүүний асуултад хариулъя. Ганбат гишүүн бас түрүүн байхгүй байсан учраас хэлэхэд, манай улс угаасаа ер нь агаарын хөлөг нисэж эхэлсэн цаг үеэс хойш бол үргэлж нэг улсаас авч байсан бензинээ. Сүүлийн 20-иод жилийн хугацаанд бол яг нэг компаниас авч байсан. Энэ ерөөсөө өөрчлөгдөөгүй нэг л компаниас авч байсан. Одоо ч тэрийгээ үргэлжлүүлээд л авах гэж байгаа юм. Бид нар өөр улсаасаа онгоцны шатахуун ер нь шатахуун авах ямар ч боломж байхгүй. Энэ бол бид нарийн газар зүйн байршил. Хятад улс бол Оросын Холбооны Улсаас арай жоохон үнэ өгдөг. Гэхдээ онгоцны түвшин дээр бол Хятад А-жет гэдэг Хятадын түвшний марк бол манайд хэрэглэх бол боломж байдаггүй. Бид нар угаасаа өдий олон жил бол нэг компаниас аваад л ирсэн. Тэр угаасаа л авч байсан, цаашдаа ч бид нар авна. Монгол газрын тос боловсруулах үйлдвэр ашиглалтад орох хүртэл, ашиглалтад орж байж бид нар талаас илүү хувиа бол дотоодоосоо хангах боломжтой болно. Тэр үед бид нар 2025 оноос ашиглалтад ороход бол энэ бүтээгдэхүүний 100 хувь эхлээд Шинэ нисэх онгоцны буудалтай нийлүүлнэ. Гэрээнд нь, энэ санамж бичигтээ зурсан байж байгаа. Дээрээс нь би хэлэхэд “Роснефть аэро” компанитай 50/50 хувийн оролцоотой байгуулагдсан компани Монголд сүүлд 10-н хэдэн жилийн хугацаанд яг энэ ажлыг хийж байсан шүү дээ. Тэгэхээр энэ дээр болохоор л энэ нөгөө тал нь яг л хэвээрээ байж байгаа. Тэрнээс тэнчд нэг өөр компанид аваачаад өгчхөөд байгаа юм байхгүй. Угаасаа л бид нар олон жил авч байсан юмаа авч байгаа юм.

Та сая 40 доллароос доош гэж хэллээ. Тийм юм байхгүй юм. Энэтхэг, Хятад хоёр түүхий тосыг хямдралтай үнээр авч байгаа. 30 хүртэл хувийн хямдралтай авч байгаа. Түүхий тос, бэлэн бүтээгдэхүүн хоёр шал, хоёр өөр. Түүхий тос бол тэр донки гэж яриад байдаг, манайхан морин толгой гэдэг. Тэр нь байнга ажиллаж байхгүй бол болдоггүй. Тэрийг зогсоох юм бол дараа буцааж ажиллуулах нь илүү их зардал гардаг учраас бол ажиллуулаад зарим тохиолдолд бүр зогсоохгүйн тулд асгаж байсан ч тохиолдол байдаг. Түүхий тосыг л ингэж хямдралтай авч байгаа юм. Түүнээс бол тэгж аваад байгаа, манайх бол бэлэн бүтээгдэхүүнийг 25 хувийн хямдралтай өнөөдөр авч байгаа шиг тэгээд авч байгаа зүйл бол байхгүй.

Би бас одоо танд гээд хэлэхэд Ганбат гишүүн ээ, Унгар, Словак гээд улсууд сая Европын Холбоон дээр байр сууриа хатуу алба хамгаалсан. Бид нар өнөөдөр Оросын Холбооноос авч байсан юмаа үргэлжлүүлээд авъя, яагаад вэ гэхээр өөр бусад улсаас авч болох байсан. Унгар Словак хоёр бид нар Оросын Холбооны Улсаасаа үргэлжлүүлж авна гэдэг Европын Холбоон дээр энийгээ өөрсдөө байр сууриа хамгаалсан шүү дээ. Яагаад вэ гэвэл хямдхан л байсан. КОВИД-ын энэ хэцүү ийм эдийн засгийн хүнд хэцүү үед бол бид нар ний нуугүй хэлэхэд хямдхан юм авах бол, мэдээж чанартай зүйлийг хямдхан авах нь бол хамгийн гол чухал асуудал болоод байгаа. Тэгээд өнөөдөр бол Унгар Словак хоёр яг Оросын Холбооны Улсаас энэ газрын тосоо аваад л явж байгаа. Баярлалаа.

**Г.Занданшатар:** Өөр гүйцээж хариулах юм байна уу? Олон улсын харилцааны асуудлыг бол энд ил задгай, худлаа үнэн ярьж болохгүй ээ. Лавров сайдад би тэгж амладаг хүн биш ээ. Амласан барьсан юм байхгүй ээ. Хуулиа хэлэлцээд л явж байна. Бусад асуултад хариулах юм байна уу? Дашдондогийн Ганбат гишүүн тодруулж асууя.

**Д.Ганбат:** Ёндон сайд худлаа яриад байна л даа. Данки чинь илжгэн толгойт л доо. Тэгээд ганцхан тэр Роснефтийн бензин таардаг биш л дээ. Аэробус, энд бүх гадна дотны онгоцууд чинь, хятадууд чинь адилхан л байгаа шүү дээ. Битгий тэгж ярьж бай, та нар. Нөхцөл байдал ийм байгаа учраас мөн Монгол Улсын Улсын Их Хурлын хуралдааны дэгийн дагуу хуралдаанаас завсарлага авах гэж байна. Байнгын болон дэд, түр хорооны хуралдааны үед тухайн хэлэлцэж байгаа асуудлаар завсарлага авч болно гээд 33.1.4-т бүлгийн эрх үүрэгт заасан байна. Ийм учраас энэ хэлэлцэж байгаа асуудлаар Ардчилсан намын бүлэг хууль ёсны дагуу 5 хоногийнхоо завсарлагыг авъя. Хууль дээр чинь л ийм байна шүү, хууль чинь ийм байна. Би хуулийнхаа дагуу л ярьж байна.

**Г.Занданшатар:** Нэгдүгээрт, танай намын бүлгийн хурлаар олонхоороо асуудал шийдсэн тохиолдолд бүлгийн завсарлага өгнө. Тийм учраас асуулт хариултыг үргэлжлүүлж явуулна. Гочоогийн Ганболд гишүүн. Олонхоороо шийдсэн гэсэн шийдвэр байвал бид харгалзан үзье.

**Г.Ганболд:** Онгоцны түлшний үнэ буугаад онгоцны тийзийн үнэ бууна гээд бас дэмжье гэж бодож байсан. Тэгээд орж ирээд энэ хариултуудаас нь сонсоод их эргэлзээ төрч байна л даа. Одоо бид нар ингээд 100 гаран доллароор буулгахын тулд Оросын Холбооны Улсын Роснефть компанид энэ нийлүүлэлтийнхээ компанийн 50 хувийн эрхийг өгөх нь. Одоогийн байдлаар бид нар чинь ингээд л нэг, Монголын төмөр замаа хар л даа. 50 хувь нь Оросын мэдэлд. Тэгээд бид нар дангаараа ямар ч шийдвэр гаргаж чадахгүй. Монголоор явж байгаа бүх л төмөр замын ачаа тээврийн 50 хувийг нь оросууд мэдээд л явдаг. Өөрсдөө дотооддоо нэг төмөр замын сүлжээ, салбар төмөр зам байгуулаад үндсэн төмөр замдаа холбож чаддаггүй ийм л байдал руу эргээд л хэдүүлээ орох юм биш биз дээ? Ер нь монголчууд хэлдэг л дээ “хүний эрхэнд жаргахаар өөрийн эрхээр зов” гэж. Одоо бид нарыг 100 гаран долларын үнэтэй ч гэсэн бас хэнээс ч хамааралгүй олон улсынхаа нислэгийг хийгээд яваад байгаа байхгүй юу. Тэгэхээр энэ одоо 50 хувийн хамааралд ороод явахаар бас өөрсдөө шийдвэр гаргаж чадахгүй ийм түвшинд хүрэх юм биш биз дээ.

Сая Ёндон сайд бол ингээд л Аялал жуулчлалын сайд шиг, Зам, тээврийн хөгжлийн сайд шиг л баахан юм ярьж байна л даа. Аялал жуулчлал жигтэйхэн болно, үнэ бууна олон хүн ирнэ л гээд байна л даа. Тэгээд яг нарийндаа бол тийзийн үнэ хэдэн хувиар буухыг хэлж чадахгүй байна шүү дээ. Яг хэдэн хувиар буурах юм? Тэрийгээ бас нэг яримаар байна. Ер нь бол одоо ч гэсэн ер нь Оросоос л авч байгаа биз дээ энэ онгоцны түлшээ. Тэгэхээр хувийн хэвшлийнхэн Оросын оронд нийлүүлж байгаа хувийн хэвшлийнхнээс бас энэ үнийг бууруулах тал дээр, эсвэл хувийн хэвшлийнхэндээ бас одоо байгаа үнээсээ жоохон буулгах ийм боломжууд байна уу гэдгээр ер нь хувийн хэвшлийнхэнтэй хэлэлцээр хийж үзсэн юм бий юу? Хувийн хэвшлийнхэн бас нэг нийлүүлж байгаа хувийн компаниудтайгаа яриад бас нэг жоохон буулгах боломж гарсан байж магадгүй шүү дээ. Тийм байдал боломж байгаа бол заавал ингээд хамааралтай болж 50 хувийнхаа мэдлэгийг өгөх гээд байх ийм боломжууд байгаа юм уу? Би бас Ёндон сайд сая хэлж л байна л даа. Би Ганбат гишүүний үгтэй санал нэг л байна. Зөвхөн Оросын түлш л таарах бололтой юм яриад байх юм.

Манайх чинь дэлхийн бүх л улс руу онгоц нисээд л, та түрүүн хэлэхдээ гаднаас ихэнх түлшээ өөрсдөө ачиж ирдэг гэж ярьсан биз дээ? Хятад руу явахдаа ачиж ирж, Солонгос руу, Турк руу нисэж байгаа бүх л газраасаа ачаад л ирж байгаа биз дээ? Тэгээд заавал ийм буруу мэдээлэл өгөөд байх хэрэг ер нь юу байгаа юм бэ? Цаашдаа бол би ер нь, Ардчилсан намын бүлэг ч гэсэн ийм завсарлага авч байна. Энэ үеэр Ардын нам ч гэсэн бүлгийн хурлаараа энэ асуудлаа ярьж нэг тодорхой мэдээллүүд авмаар байна шүү дээ. Хоёр талын зөрүүтэй мэдээллүүдийг чинь нэгтгэж байхгүй бол бид нар өөрсдөө мэдээлэл байхгүй.

Тэгээд орж ирээд энэ асуулт хариултаас чинь бид нарт янз бүрийн ойлголтууд төрөөд, нэгнийх нь ч зөв юм шиг, нөгөө талынхан ч бас зөв юм шиг ийм эргэлзээнүүд төрөөд байгаа байхгүй юу. Тэгэхээр энийгээ нэг эргэлзээгээ нэгтгэхийн тулд Ардчилсан намын бүлэг завсарлага авах гэж байгаа бол Ардын намын бүлэг ч гэсэн хуралдаж нэг ойлголцолд хүрээд ороод ир ирэх юм бол зүгээр юм шиг байна.

**Г.Занданшатар:** Намын бүлгээр хэлэлцсэн л дээ. Ардчилсан намын бүлгийн завсарлагыг дэд дарга Ганибал гишүүн нь төлөөлөх ёстой. Түрүүн бараг завсарлага аваагүй л юм ярьсан даа. Тэрийгээ тодруулж байж л болно доо, завсарлага өгөх эсэхээ. 85 дээр.

**Г.Ёндон:** Би сүүлчийн асуултаас эхлээд хариулчихъя. Оросын түлш л таарна гэж тэгж хэлээгүй юм аа. Энэ тэгж хэлээгүй юм шүү, Ганбат гишүүн ээ, бас Ганболд гишүүн ээ. Би ингэсэн юм, манай энэ түлшинд түлш Хятадын А-жет гэдэг түлш болохоор бол тээвэрлэлт, хадгалалтын айхтар горим шаарддаг. Тэгээд энэ А-жет гэдэг түлш мөн ТС-1 гэдэг хоёр түлшийг бол зөвхөн онгоцны далавчинд хийх үедээ л хольж болдог. Түүнээс бусад үедээ энэ хоёрыг савыг хольж болдоггүй юм. Зөвхөн онгоцныхоо сумалгаа хийсэн тэр далавч нь дотроо бол хоорондоо холилдож болдог.

Тийм учраас ТС-1-ийн түлш үлдэгдэлтэй байхад А-жет нэмээд цэнэглэж далавчинд нь болдог. Энийг би хэлсэн юм. Түүнээс урд талын шингэн түлш шилжүүлэн ачих байгууламж бол А-жет түлшийг шилжүүлэн ачих боломжгүй юм. Хятадаас наашаа орж ирэхээр. Шингэн түлш шилжүүлэх, ачих байгууламж бол тийм техникийн шаардлага нь нийлдэггүй. Энэ хоёр түлш маань царцах температур нь хүртэл 20, 40 гээд хоёр дахин ийм зөрөөтэй. Тэгэхээрээ хадгалах, тээвэрлэх явцад бол өндөр шаардлага шаарддаг юм. Энийг л хэлсэн юм.

50 хувь гээд, Монголын к компанийн хувь нь бол 60 хувь юм байгаа юм. Оросын Холбооны Улс бол 40 хувь хувийн эзэмшил байна гэж байгаа юм. Дээрээс нь энэ хувийн хэвшилдээ бол та бас хэлэлцээр хийсэн үү гэж яриад байна. Ер нь бол би түрүүн хэлсэн, энэ сүүлийн арван хэдэн жил, угаасаа л дандаа бүх зүйл хувийн хэвшлийнхний нээлттэй тендер, одоо манайд бол ерөнхийдөө бол энэ төрийн өмчийн компани энэ тэр байдаггүй байсан. Дандаа нээлттэй тендер шалгаруулалтаар л яваад ирж байсан. Тэгээд би түрүүн хэлж байсан, онгоцны түлш маань өөрөө өндөр үнэтэй байгаад байхаараа бол энэ МИАТ компанидаа өөрийнх нь ашигт ажиллагааны түвшинд нь ерөөсөө энэ маань чөдөр болоод байдаг. Тэгэхээр хямдхан түлш авах бол хамгийн чухал. Ялангуяа нислэгийн компанийн хувьд бол хамгийн чухал асуудал болоод байгаа юм. Тийм учраас сүүлийн хэдэн жил бид нар, зөвхөн сүүлийн гурван жилийн статистик гэхэд бол түрүүний хэлж байсан, бид нар 187-225 долларын өндөр үнэтэй дэлхийн зах зээлээс аваад байгаа.

Тийм учраас бол энийг л бид нар хямд түлш авч байж л бид нар өнөөдөр МИАТ-ынхаа ашигт ажиллагааны түвшинг сайжруулах асуудал ярьж байгаа. Өнөөдөр эхний ээлжид 2023 оны 5 сарыг хүртэл бол тонн тутам дээр 410 долларын хямдралыг өгье гэсэн. 265 доллар нэмэх нь зуучлалын 145 гээд 410 долларыг. Түрүүн би хэлсэн. Энийг бол цаашаа гурван жилийн хугацаатай үргэлжлүүлэх. Ер нь бид нар КОВИД-ын үед л энийг давж гаргах зайлшгүй шаардлагатай байгаад байгаа юм. Хямд түлш бол энэ дээр хамгийн гол чухал хүчин зүйл болж өгч байгаа юм. Тийзний асуудлыг Иргэний нисэхийн ерөнхий газар, эсвэл МИАТ хариулчих даа.

**Г.Занданшатар:** Иргэний нисэхийн ерөнхий газар, 80. Иргэний нисэхий ерөнхий газрын дарга ирсэн үү? Ирсэн бол оруул. Яасан хоцорч ирдэг юм, энэнд ач холбогдол өгөхгүй л байгаа юм байна даа.

**Г.Батбаяр:** Тийзний, зардлын зардлын хувьд бол 2019 онд цар тахлын өмнө бол түлшний өртөг бол нийт зардлын хорин найман хувийг бол эзэлж байсан. Яг одоогийн байдлаар бол өсөөд 40 орчим хувь болсон байгаа.

**Г.Занданшатар:** 20-иос 40 болоод өсчихсөн юм уу.

**Г.Батбаяр:** Нийт зардлын 40 хувь болчихсон байгаа. Ерөнхийдөө энэ зардал 30 хувиар буух юм бол нийт зардал өртөг бол 10-15таван хувиар буух боломжтой байгаа. Энэ маань бол бас өрсөлдөөнийг дэмжсэнээр бол цаашаа тийзний үнэ бол энэ хэмжээгээр бол бас буух боломжтой байгаа.

**Г.Занданшатар:** Өрсөлдөөнийг дэмжсэнээрээ? Бадмаанямбуугийн Бат-Эрдэнэ гишүүн.

**Б.Бат-Эрдэнэ:** Баярлалаа. Энэ асуудал яагаад гэнэтхэн ороод ирэв ээ? Энэ дээр нэг хариулт өгөх бололцоо байх уу? Энэ чуулган завсарлах гэж байдаг, улсын баяр наадам болох гэж байдаг. Ямар учиртай юм бол оо? Сая Оросын Холбооны Улсын Гадаад хэргийн сайд айлчилсан. Энэ ажилтай холбоотой ярьсан, тохирсон ийм зүйл байгаа юм уу? Энэ талаар тодорхой хариулт өгөх бололцоо байх уу гэж. Миний ойлгож байгаагаар бол Роснефть компани, түүний охин компани болох энэ компани чинь бол олон улсын нөгөө хоригт багтсан компани гэж ингэж яригдаад байгаа тийм зүйл байна уу, үгүй юу?

Цаашлах юм бол үүнтэй холбоотойгоор асуух юм бол манай энэ шинэ Хөшигийн хөндийн онгоцны буудал чинь бол Японы Засгийн газрын зээл тусламжаар баригдсан. Гэтэл япон, солонгосчууд Оросын Холбооны Улсад хориг тавьчихсан байдаг. Үүнийг дагасан янз бүрийн асуудлууд гарах тийм нөхцөл байдал бий байх юм уу, үгүй юу? Олон улсын харилцааны хувьд нь. Одоогийн цаг үе чинь бол ерөнхийдөө бас л амаргүй ийм цаг бага үе байх шиг л ингэж санагдаад байгаа юм. Энэ дээр ямар зүйл хэлэх вэ гэж. Цаашлах юм бол хуурамч шатахуун гээд нэг асуудал нэлээн яригдсан. Энийг та бүхэн маань мэргэжлийн байгууллагын хувьд цэг тавьж хариулт өгсөн үү? Энэ Улсын Их Хурал дээр ярьж байгаад, тэгээд тэрийг нэг юм хаах нь хааж явсан даа. Яагаад гэвэл Их Хуралд байгаа Их Хурлын гишүүдээс тэр хуурамч шатахуун хийдэг компаниудтай холбоотой, тэрийг хөхиүлэн дэмждэг хууль эрх зүйн орчныг нь бий болгох, бусад дэмжлэг гаргах чиглэлээр уйгагүй ажилладаг гэдэг ийм асуудал байдаг шүү дээ. Тэгээд тэр хуурамч шатахуун гэдэг энэ талаар нэг тодорхой зүйл хэлэх бололцоо байх уу.

Үнэхээр хуурамч шатахуун асар их өндөр өртөг зардалтай, уул уурхайн, хөдөө аж ахуйн цаашлах бол хувийн хэрэглээний машин унаа, энэ бүх юмнуудын эдэлгээний чанар байдал энэ бүх юманд нөлөөлөөд ингээдэдийн засгийн хувьд асар их хохиролтой байх юм бол энийг бүрэн хэмжээнд хорих бололцоо байдаггүй юм уу? Бусад улс орнууд яадаг юм бэ? Энийг асуугаад байгаа нь бол энэ онгоцны шатахуун миний ойлгож байгаагаар бол өндөр октантай ийм бензин шатахуунтай хольж байж нөгөө хуурамч шатахуунаа хийдэг гэсэн нэг ийм зүйл яригдаад байх юм. Тэр талаас нь хариулах бололцоо байх уу, үгүй юу?

Сүүлд нь нэг зүйл асуухад бол энэ манай хэрэглээ ямархуу байдаг юм бэ, тооцоо судалгаа байх уу? Одоо 80, 92 бензиний хэрэглээ ямар байдаг юм. Миний санахад бол энэ дизель түлшний хэрэглээ бол улс орны эдийн засгийн гол нөлөө үзүүлэх ийм жин дарж, хэрэглээтэй байдаг байх л гэж бодоод байгаа юм. Тэгэхээр зэрэг энэний ялгаа, тооцоо судалгаа юмнуудыг хийсэн зүйл байх уу, үгүй юу. Ийм хэдэн зүйлийг тодруулж асууя даа, баярлалаа.

**Г.Занданшатар:** 85, Ёндон сайд.

**Г.Ёндон:** Эхний асуулт яагаад гэнэт орж ирэв ээ гээд. Тэгсэн уг нь энэ асуудал бол 2021 оны 11 сарын 20-доор бол Засгийн газраас өргөн дэмжигдээд тэгээд явсан асуудал. Засгийн газарт бол дэмжигдээд явсан юм. Тэгээд тухайн үедээ Засгийн газраас дэмжигдэж Их Хурал дээр орж ирээд бүлэг дээр танилцуулаад Эдийн засгийн байнгын хороон дээр орсон. Яг тэр үедээ болохоороо л бас энэ санамж бичигт хэд хэдэн асуудлуудыг тусгах ёстой байсан. Намын бүлэг дээр яригдсан гишүүдийн тавьсан гурван гол асуудал байсан юм. Энэ асуудлуудыг бид нар санамж бичигтэй Оросын Холбооны Улстай цааштай зөвшилцөх шаардлага байгаад байсан. Тэгээд маш олон удаагийн захиа занаа хэлэлцэж нэг тал нь зөвшөөрч зөвшөөрөхгүй. Ингэж явсаар байгаад энэ асуудал бол хавар болчихсон юм. Хавар санамж бичгийг зурснаас хойш бол уг нь энэ Байнгын хороондоо бас чуулгандаа бид нар, миний зүгээс бол нэлээд хүсэлт тавьж байсан. Очер дараалал бол бас өмнө нь орж ирсэн, энийг өргөхөөс өмнө орж ирсэн хуулиуд, олон хуулиуд явж байсан учраас бол дарааллаараа л ингэж орж ирж байгаа нь энд таарчихлаа давхцаад.

Японы Засгийн газрын хөнгөлөлттэй зээлээр баригдсан. Өнөөдөр бол японууд өөрсдөө менежментээ хийж байгаа. Энэ түлшний хангамжийн систем болон энэ катерингийг бол манай Монгол Улс өөрсдөө хариуцдаг. Энэ асуудал дээр угаасаа өдий хүртэл бол ерөөсөө сүүлийн 20-иод жил бол бид нар зөвхөн нэг компаниас л авч байгаа гэж хэлж болно, үндсэндээ.Энэ бол яг л нөгөө “Роснефть аэро” компани. Энэ ерөөсөө яг л хэвээрээ. Энэ гэрээний нөгөө талын одоо гэрээлэгч маань болохоор бол хэвээрээ сүүлийн 20-иод жил Монгол Улсад бол онгоцны түлшийг нийлүүлж байгаа энэ л компани.

Тийм учраас энэ зөвхөн Монголын талын талд нь л өнөөдөр хувийн хэвшлийн оронд төрийн өмчийн компани орж ирж байгаагаас биш өөр ямар нэгэн зарчмын өөрчлөлт байхгүй учраас би бол энэ дээр тийм нэмэлт хориг гарна гэж бодохгүй байна. Би гарах ч үгүй болов уу гэж бодож байгаа юм. Угаасаа бид нар нэг улсаас хамааралтай ийм улсуудыг бол бас энэ хоригийн санкцийн үед бол энэ дээр уяадан шийдэж байгаа асуудлууд байгаад байгаа юм. Төлбөр тооцоон дээр ч гэсэн.

Хэрэглээний хувьд болохоор ер нь бол манай улс бол ер нь 2019 оны максимум үед бол нэг жилд 2 сая орчим тонн газрын тосны бүтээгдэхүүн хэрэглэдэг. Үүний болохоор бол ойролцоогоор бараг тал хувь нь шахуу бол манайх дизель түлш эзэлдэг юм. Дизель түлш бол үндсэндээ бол бараг 1 сая орчим тонныг хэрэглэдэг. Энэ мэдээж хэрэг манай уул уурхай, хөдөө аж ахуй гээд том компаниуд бол дизель түлшний бол 60 гаруй хувийг бол дизель түшиг бол уул уурхайн компаниуд, хөдөө аж ахуйн компаниуд, замын компаниуд хэрэглэдэг. Яг ард иргэдийн өргөн хэрэглээний 92 бензин бол нийт хэрэглээний бол дөрөвний нэг орчим байгаад байгаа юм. Ойролцоогоор сард бол бид 30-40 мянгыг хэрэглэдэг гээд бодох юм бол 12 сардаа 480 орчим мянган тонн. Тэгээд энэ хуурамч шатахууны асуудлаар юун дээр болохоор манай мэргэжлийн хэлтсийн дарга нэмээд хариулчхаж байгаа

**Г.Занданшатар:** 89 дээр.

**Ч.Хишигдалай:** Уул уурхайн хүнд үйлдвэрийн яамны Газрын тосны хэлтсийн дарга Хишигдалай. Улсын Их Хурлын гишүүн Бат-Эрдэнийн асуултад хариулъя. Урьд өмнө нь газрын тосны дайвар бүтээгдэхүүнүүд онцгой албан татвар байхгүй үед газрын тосны бүтээгдэхүүний үнэ өссөн үед онцгой албан татваргүй ба дайвар бүтээгдэхүүнийг оруулж ирж хольж найруулах замаар тодорхой хэмжээний ашиг олдог тийм асуудал байсан. 2021 оны 8 сарын 1-нээс хэрэгжиж эхэлсэн Онцгой албан татварын тухай хуулиар газрын тосны бүтээгдэхүүний дайвар бүтээгдэхүүн, керосин, нафта, алколид гэх мэт дайвар бүтээгдэхүүнүүдийг бол онцгой албан татвар 285 мянган төгрөгийг тонн тутамд тогтоосон. Үүнээс хойш уг бүтээгдэхүүнүүдэд бол улсын хилээр орж ирэх нь эрс багассан. Хамгийн сүүлд авсан тоон мэдээгээр бол 2021 оны 8 дугаар сараас хойш 9 сард мянган тонн орчим орж ирсэн. Тэрнээс хойш дахиж орж ирээгүй байсан.

**Г.Занданшатар:** 1 минут, Бадмаанямбуугийн Бат-Эрдэнэ гишүүн тодруулж асууя.

**Б.Бат-Эрдэнэ:** Бид нэлээн хэрүүл тэмцэл хийж байж хууль гараад ингээд татварын өндөр тогтоогоод хилээр орж гарах нь бол хязгаарлагдаж л байгаа юм байна. Гэхдээ энэ хуурамч шатахуунаа цааш нь үйлдвэрлээд байх юм уу яах юм бэ? Би дахиад хэлье. Техник, тоног төхөөрөмжүүд уул уурхайд, хөдөө аж ахуйд хэчнээн тэрбум төгрөгөөр үнэлэгдэх ийм л тоног төхөөрөмжүүд авч байгаа шүү дээ. Тэгээд энийгээ зүгээр эвдлээд, ойрын богино зайн ашиг хөөсөн улсуудын золиос болоод байх уу, үгүй юу гэж.

Нөгөө нэг юм бол одоо МИАТ компаниар жишээ авъя л даа. Яагаад тийзний үнэ буухгүй байна гэдэг бол үр ашиггүй зардал. Тэр тусмаа даргалах бүрэлдэхүүний энэ олон дарга цэргүүдийн сандал, ширээ суудал, унаа машин, цалин хөлс энэтэй холбоотой асар их зардал гарч байгаа. Энэнээс болоод тэр өртөг зардал нь тийзний үнэнд шингээд ард түмэн тэрийг нь төлөөд байгаа гэж би бол ингэж.

**Г.Занданшатар:** 85, Ёндон сайд эхлээд тодорхой хариулъя. Техник, тоног төхөөрөмж.

**Г.Ёндон:** Би өөрөө уул уурхайн компанид ажиллаж байхад бас энэ асуудал нэлээд гарч ирж байсан юм. Яагаад гэвэл Шижир алт заамарт ажиллаж байхад манай зэрэгцээ хажуу талын компанид бол энэнээс болоод машинуудын, ер нь уул уурхайн техник бол дандаа дизель түлшээр хэрэглэдэг дизель түлш. Эдгээр дизель түлш хэрэглэсэн машинуудын түлшний аппаратур гэж ярьдаг. Түлшний аппаратур нь эвдэрчихдэг. Тэгээд түлшний аппаратур өөрөө бол бас их үнэтэй. Ялангуяа энэ Комацу Катерпилери гээд өндөр үнэтэй техникүүдийн түдшний аппаратур ойрхон эвдрээд эхэлдэг. Энэ нөгөө найруулсан бүтээгдэхүүн маань тодорхой хугацааны дараа хүнд фракц, хөнгөн фракцаар ялгарчихдаг.

Хүнд фракц нь болохоор л ерөөсөө тэрэг техник эвдэлдэг ийм асуудал байгаад байдаг. Тэгэхээр одоо бол энийг бол хориглочихсон юм бол байхгүй шүү дээ. Зөвхөн онцгой албан татвар л тавьсан байж байгаа. Түүнээс хориглочихсон зүйл бол байхгүй. Тэгэхээр энэ оруулж ирээд онцгой албан татвараа тавиад дизель түлштэй адилхан хэрэглээд сонголтоороо, энэ сонголт нь бол байгаа. Хэрэглэх компаниуд бол хэрэгжиж болох байх гэж бодож байна. Өөрсдөө сонгоод. Гэхдээ би арай л сонгохгүй болов уу гэж бодож байна.

Харамсалтай нь энэ дээр болохоор төрийн өмчийн компаниуд заримдаа энийг бас хэрэглэх гээд байдаг асуудал байгаад байдаг. Ер нь өөрсдийнх нь тэр техник нь өөрсдөө худалдаж авсан хувийн компаниуд бол хэрэглэх нь бага байгаад байдаг. Тэгэхээр зөвхөн онцгой албан татварт тавьсан болохоос энийг бол хориглосон асуудал бол байхгүй. Тэгэхээр энэ бол нээлттэй, хэрэглэж болно. Энийг сонгоод хэрэглэж болно, өөрсдөө сонгох юм бол.

**Г.Занданшатар:** Иргэний нисэхийн ерөнхий газар, энэ МИАТ компани. Танайх дэндүү олон ажилтантай хүнд сурталтай аппаратай учраас зардал чинь тэрнээс болоод өндөр байгаа юм биш үү? Олон улсын стандарт нь яг хэд байдаг, хэдэн хувь нь шатахууны зардал байдаг юм? Айр Чайна, КАЛ, аэрофлот ч гэдэг юм уу. Дугаар 80.

**Н.Батдарь:** МИАТ төрийн өмчит хувьцаат компанийн Бизнес удирдлагын газрын захирал Батдарь байна. Зардлын хувьд бол өнгөрсөн хоёр жилийн хугацаанд бол манайх ойролцоогоор ерөнхийдөө 400 гаруй тэрбумын жилийн зардалтай байдаг байсан бол өнгөрсөн хоёр жилийн хугацаанд бол КОВИД-ын үед бол танагдаад үндсэндээ 2020 он гэхэд бол 240 хорь орчим тэрбумын зардалтай болж буурсан байгаа. Цалингийн зардал бол 2019 онд гэхэд бол үндсэндээ 8 хувь орчим байсан. Дэлхийн бусад агаарын тээвэрлэгчид бол цалингийн зардал 25-30 хувь байдаг. Бусад үндсэн зардлууд бол агаарын хөлгийн түрээс ойролцоогоор 15 хувь нь, шатахууны зардал бол 2019 онд 25 хувь байсан бол яг өнөөдрийн байдлаар.

**Г.Занданшатар:** Ганибалын Амартүвшин гишүүн.

**Г.Амартүвшин:** Би бол энэ орж ирж байгаа төслийг бол дэмжмээр санагдаад байгаа юм. Яагаад гэвэл жишээлбэл Сөүл, Токиод түлшний үнэ дунджаар 120-160 байдаг гэж мэдээлэл байгаа. Бээжин, Берлин 660 доллар орчим. Тэгэхээр дунджаар 650 доллар. Гэтэл Монголд болохоор 870гаруй доллар. Өөрөөр хэлбэл манай МИАТ заримдаа Сөүлд очихдоо Сөүлээс цэнэглээд тэгээд Улаанбаатар луугаа нисээд, гэхдээ даацын хязгаарлалт байдаг болохоор ачаа тээврээ багасгадаг тийм. Өөөрөөр хэлбэл нөгөө орлогоо олох боломжоо алддаг гэсэн үг. Тэгэхээр хэрвээ энэ гэрээ хэлэлцээрээр хамтарсан компани нь үнэхээр 410 долларын хэмнэлтэй тийм бензин нийлүүлж чадаж чадаж байвал энийг бол бид нар дэмжих хэрэгтэй шүү дээ.

Яагаад гэвэл жишээлбэл, МИАТын нийт зардлын 40 гаруй хувь нь, бараг 50 хувь нь бол түлш. Яагаад тийзний үнэ буурахгүй байна гэвэл түлшний үнэтэй холбоотой. Тэгэхээр одоо угаасаа бид нар Роснефтээс худалдаж авч байгаа, агаарын тээврийн түлшийг. Одоо үргэлжлүүлээд л Роснефттэс авна. Зүгээр өөр хамтарсан компанийн хэлбэрээр худалдаж авч байгаа л гэж би ойлгож байгаа шүү дээ, Ёндон сайд аа, тийм ээ? Тийм болохоор өөрөөр хэлбэл дундаас нь зуучлалын ямар нэгэн зардал гарахгүйгээр эндээ ашгаа шингээгээд дотоодын компаниудаа илүү хямдхан нийлүүлэх боломж гарч байна гэж би харж байна.

Одоогоор манай агаарын түлшний нийлүүлэлтийг бол 10 гаруй жил нэг л компани хийсэн, монополь эрхтэйгээр. Тэгээд үнэ нь буурна, буурна гээд л байдаг, тэгээд буурахгүй явсаар байгаад л өнөөдөр бид нар ингээд 850 доллартой л сууж байгаа байхгүй юу. Гаднын онгоцны компаниуд Улаанбаатарт буухдаа бараг цэнэглэдэггүй. Миний ойлгосноор Туркиш хол нисдэг болохоороо л аргагүй эрхэндээ цэнэглэдэг. Кореан эйр бол бараг цэнэглэхгүй, Азиана цэнэглэхгүй. Харин манай дотоодын МИАТ, Хүннү эйр Монголиа бүгд л эндээсээ л авахаас өөр аргагүй. Тэгээд тийзний үнэ нь ийм өндөр байдаг. Тэгэхээр энэ асуудлыг шийдэхийн тулд энэ хэлэлцээрийг хийгээд явах нь зүйтэй гэж би бодож байгаа юм.

Харин нэг ийм хоёр нөхцөл баймаар санагдаад байгаа юм. Нэгдүгээрт, олон улсын гэрээ хэлэлцээрт сансет гоз гэж байдаг. Өөрөө хэлбэл, гэрээг тодорхой хугацааны дараа эргэж хардаг. Үргэлжлүүлэх үү, үгүй юу гэдэг тийм. Тэгэхээр үнэхээр энэ хамтарсан компани бий болоод хямдрал нь үнэхээр бодит байх юм бол энийг нь хоёр, гурван жилийн дараа дүгнээд үнэхээр энэ амжилттай гэрээ байсан уу гэдгийг нь харж байгаад Их Хурал дээрээ босож энийгээ тайлагнаад. Тэгээд ингээд үргэлжлүүлээд явах нь зөв байх аа гэж бодож байна. Яагаад гэвэл их гоё амлалт өгдөг, тэгээд урт хугацаанд нөгөө хямдрал бенефит нь гарахгүй байвал бид нар энийг эргэж харах тийм эрхтэй байх хэрэгтэй гэж бодож байна.

Эцэст нь би Жавхлан сайд нэг байгаа дээр нэг юм хэлчихмээр байна л даа. Тийзний үнэ бол НӨАТ-гүй. Манай дотоодын компаниуд бол бүх зардал нь НӨАТ-тай орж ирдэг. Онгоцны буудлын зардал, түлшний зардал бүгдээрээ НӨАТ-тай байдаг. Энийг эргэж харах ёстой. Хэрвээ тийзээ үнээ бууруулъя гэж ээвэл тийзэн дээр нь НӨАТ байхгүй юм чинь зардал дээр нь бас НӨАТ байхгүй байсан байхгүй байх ёстой гэдэг зарчим баримталмаар байгаа юм. Тэгэхээр энэ хуулийг бол эхний байдлаар хэлэлцэх эсэхийг нь дэмжээд зүгээр, тодорхой хугацааны дараа манай газрын тосны үйлдвэр ашиглалтад орохыг дөхүүлээд эргэж гэрээгээ дүгнээд, тэгээд үргэлжлүүлэх эсэхийг нь шийдэх нь зөв байх гэж бодож байгаа.

**Г.Занданшатар:** Үг хэллээ. Борхүүгийн Дэлгэрсайхан гишүүн.

**Б.Дэлгэрсайхан:** Гишүүдийнхээ ер нь ярьж байгааг ерөнхийд нь бас сонслоо. Тэгээд манай гишүүд нэг л юмыг ойлгохгүй байх шиг байгаа юм. Нэгдүгээрт, энэ Засгийн газрын бодлого. Хоёрдугаарт, энэ Засгийн газар чинь одоо бидний байгуулсан Засгийн газар юм байгаа биз дээ? Одоо ингээд сүүлдээ Ганбаттай нийлчхээд засгаа балбаад байх юм ямар учиртай юм. Сүүлийн үед сайд нарыг орж ирэхээр нэг л их загнадаг улсууд их болж дээ. Тэгээд юмныхаа учир начрыг сайн ойлгохгүй болоод ингээд байгаа юм уу, ойлгосон ч худлаа дүр эсгээд байгаа юм уу? Уул уурхайн сайд чинь маш сайн л, хүнд ойлгомжтой тайлбарлаад байна шүү дээ.

Ингээд хямдрах юм, дээрээс нь урьд нь 50/50 хувьтай хувийн компани байгаад хамаг ашиг орлого нь ингээд л хувийн компани руу ороод түлшний үнэ ийм өндөр байсан. Тэгээд бүгдээрээ л хэн гэдгийг нь мэдэж байгаа шүү дээ. Энийг одоо юунд нь ингээд, хамгаалаад байгаа юм уу? Эсвэл заавал энэ хэвээр нь үлдээх гэж зүтгээд байгаа юм уу? Тэгээд хувийн компанитайгаа хэлэлцээ хийж болно шүү дээ. Болдог байсан бол арван хэдэн жил хэлэлцээ хийх гээд энэ улсууд зөндөө л оролцсон шүү дээ. Чадаагүй шүү дээ. Тийм юман дээр ингээд дэлхий нийтээрээ глобалчлагдсан, энэ жоохон нефтийн түлшний нэг ийм хамтарсан юм байтугай машины хэчнээн зуун мянган үйлдвэрүүд энд тэнд Хятад гээд Ази, Өмнөд Азийн орнуудад байгуулагдаад, ингээд аль болох хямд газар руу зах зээл ингээд яваад байхад чинь бид ингээд эсрэг юм яриад сууцгаагаад байх юм. Урд нь 100 хувь Оросоос хамааралтай байсан, одоо ч хамааралтай, цаашдаа ч хамааралтай.

Тийм учраас бол тархи угаалтаа жоохон ингээд өөрчлөөд гишүүд нэг жоохон эрүүл саруулаар хараад энэ Засгийн газрын бодлогоо дэмжээд. Ингэхгүй бол наад Засгийн газар чинь бүх юмны үнэ өсөөд гээд л үргэлж балбуулаад. Засгийн газар балбуулж байгаа гэдэг чинь бид балбуулж байгаатай адилхан шүү дээ. Тэгээд энийгээ хэдүүлээ бас нэг жоохон бодитой хармаар байгаа юм. Ер нь бас Ёндон сайдын энэ хэлсэн үгэн дотор бол Унгар, Словак энэ тэр. Унгарын ерөнхийлөгч хэдхэн сарын өмнө ерөнхийлөгчийн сонгуульд орохдоо бид нефть Оросоос авдгаараа авна гэж хэлж байгаад л ялсан шүү дээ. Өнөөдөр тэр ард түмэн, тэрийг ойлгож байна шүү дээ. Нефть, газын бид хямд хэрэг хямд байгааг нь л авъя гээд сонгочихсон байж л байна шүү дээ, эрүүл ухаан гаргаад. Бид яагаад ингээд болдоггүй юм. Ийм мэтийн юман дээр одоо ингээд зөв ухаан гаргаач ээ.

Дээрээс нь тийзний үнэ гэдэг юм одоо ингээд хүн болгон яриад байгаа юм. Үнэн, тэгээд энэ сууж байгаа улсууд чинь тийзний үнэ түлшний үнийн 40 хувь нь тийзэнд орчхоод ийм болчхоод байгаа юм гээд тайлбарлаад. Тэгээд энэ түлшнийх нь үнийг багасгах талаар ингээд яриад байхаар зөрж мушгиад хүн дарамтлаад байх юм. Тийм учраас бид бол энэ хуулийг дэмжих нь зөв шүү гэдгийг бас хэлье. Миний хувьд бол энийг дэмжээд бушуухан шиг ингээд явуулаад. Ялангуяа төр хамтарчихсан гэрээгээ байгуулах гээд ингээд маш тодорхой хэлцэлд хүрэх гээд тохирчхоод байгаа юман дээр бид ингээд хүнд суртал гаргаад суугаад байж болохгүй ээ. Энийг өнөөдөр ингээд шийдэх нь зөв байх аа л гэж бодож байна.

Тийм учраас бол энэ хуулийг бол дэмжиж байж, бид нар энэ түлш, онгоцны түлш хямдрах асуудал гэдэг бол маш тодорхой зүйл шүү. Энэ дээр бол попроод хийрхээд байх хэрэггүй байх л гэж бодож байна. Улс төр хийх ч сэдэв биш, энэ бол. Бизнесийн байдаг л зүйл шүү дээ. Баярлалаа.

**Г.Занданшатар:** Үг хэллээ. Жамъянхорлоогийн Сүхбаатар гишүүн.

**Ж.Сүхбаатар:** Би гишүүдийнхээ байр суурийг сонсоод бас байж л байна л даа. Ер нь аль аль аль нь бол буруу яриагүй гэж бодож байгаа юм. Сая Дэлгэрсайхан гишүүний хэлдэг дотор зөв юм байгаа. Гэхдээ бас тэрийг шүүмжлээд байгаа, эсэргүүцээд байгаа хүмүүсийн логикийг бас бодох ёстой шүү дээ. Хамааралтай байгаа юм чинь хамааралтай байдлаа хуульчилъя гэдэг нь буруу байхгүй юу, Дэлгэрсайхан гишүүн ээ. Дефакто хамааралтай байх, юрийн хамааралтыг 100 хувь баталгаажуулна гэдэг бол бас буруу. Тэр хамаарлыг багасгах тухай явах ёстой байтал тэгээд юрээ хуульчлаад хамаарлаа багасгана гэдэг таны логикоор одоо хамааралтай байгаа юм чинь хамаарлаа хуульчилчихъя гэвэл хамаарал бүрэн баталгаажиж, хэзээ ч хамааралтай салахгүй л гэсэн логик хүсэж байна. Гэхдээ тэр утгаар нь тайлбарлах юм. Наадах чинь буруу болно.

Зүгээр яг одоогийн нөхцөл байдлаа харах юм бол, би эргэлзээд байгаа ч гэсэн зүгээр одоогийн нөхцөл байдлаа харах юм Засгийн газраа дэмжих бодлого бол явж байгаа. Сүүлийн хагас жил би ч гэсэн бүх л асуудалд намайг зарим хүмүүс тэгээд байгаа юм, юун сүрхий Засгийн газрын бодлогыг дэмждэг болчхов, саяхан л зарим юмыг нь шүүмжлээд гээд. Тэр чинь шүүмжлэх КОВИД-ын хуулиас авхуулаад юмнууд бол надад бол жишээлбэл байсан байхгүй юу. Одоо ч КОВИД-ын цуцлах ёстой гэдэг байр суурьтай байгаа хүн.

Яг одооны эдийн засгийн эмзэг байдал, улс орны үндэсний аюулгүй байдал энэ тэр гээд явж байхад нийгэм, эдийн засгийн тогтворгүй байдал эд нар болох гэж байгаа үед Засгийн газрын нийгэм, эдийн засгийн чиглэлээр авч байгаа арга хэмжээнүүдийг бол дэмжээд үзэхээс аргагүй. Тэгээд хэн энэ хариуцлагыг үүрэх юм бэ гэхээр энэ Ёндон, энэ Жавхлан, Ерөнхий сайд эд нар энийг үүрч байгаа хүмүүс байхгүй юу. Тэгэхээр эд нартай бол бид хариуцлага ярих тийм боломж нь бол байж байгаа. Гэхдээ хуульчилж байгаа энэ асуудал дээр бол үнэхээр цаана нь яриа хөөрөө байх шиг байгаа юм. Би бол энэ мэдээллүүд чинь та хэдийн ярианаас л сая сонсож, ойлгож байгаа байхгүй юу. Бүлэг дээр бол нарийн ярьсан юм байхгүй.

Гадаад бодлогын шинжтэй ч юм байх шиг байна, эдийн засгийн эмч байх шиг байна. Би ямар ч байсан тийзний юм гэдэг дээр бол сортолзоод л байгаа хүн. Ер нь бол энэ тийзний үнэ бол Монголын гол фактын чинь нэг том юм нь л энэ агаарын тээвэр юм байна шүү дээ. Одоо ачаа тээвэр хүртэл их чухал болж байна. Зарим юмыг бид онгоцоор зөөх шаардлага үүсэх нь шиг байна шүү дээ, бүх юмыг. Одоо энэ хоёр хөрш чинь бас нөхцөл байдал, энэ хоёртойгоо заавал муудаа биш л дээ. Зүгээр улс төрийн нөхцөл байдлаас хамаараад зарим үед энэ хоёр чинь хилээ хаах юм нь дотоод гадаад шалтгаанаар үүсгэж магадгүй юм байна.

Тэр үеэр агаарын тээврийг хөгжүүлэх шаардлага үүсэж байгаа юм. Тэгэхээр би нөхдүүдэд хэлэх гээд байгаа нь тэр улсуудтайгаа ярилаа гэж бодоход энэ агаарын түлшний асуудал чинь эргээд биднийг агаарын тээвэр хөгжүүлэхэд саад болдоггүй, урагшлуулах, тэр үнэ цэнийг нь, одоо тэр үнэтэй байгааг нь бууруулахад туслах ёстой шүү. Энийг Ёндон сайд, Халтар сайд, Жавхлан сайд нар бол анхаарах хэрэгтэй. Гадаад хэргийн сайд. Энд бол нэг юм байгаад байх шиг байна. Нүдийг нь харахаар бол ер нь л маш их санаа зовсон, түгшсэн царайтай л Жавхлан сайд хараад л байгаа. Ёндон зайд хараад байгаа. Бас төрийн ажил хийж байгаа улсуудын цаана юм байдаг. Би гэхдээ энэ хэддээ итгэж байгаа учраас энэ асуудал дээр гишүүдийн юмыг сонсоод байгаа юм.

Гэхдээ л шүүмжилж яриад байгаа гишүүдийн дотор ер нь хатуу шүүмжлэлийн цаана дандаа үнэний хувь байдаг юм шүү бас. Хэдий намайг зарим хүн шүүмжилдэг, хүмүүс байлаа гэж бодоход би тэр улсуудыг нэг цагийн дараа бол бас ч энэ үнэний хувьтай юм надад миний талаар бас яриад байна шүү гэж боддог. Яг тэрэн шиг та хэд бас хандана шүү. Тэрнээс өөрийгөө дэмжүүлэх гэж хандах бол биш.

Энэ асуудал бол нэг хувь хүмүүсийн момпанийн асуудал биш шүү дээ. Хувь хүний таалах таалахгүй асуудлууд биш. Би бол энд нэг ямар ч гэсэн маш чухал гэж тийм мэдрэмж бол аваад байна. Тийм учраас бол ямар ч байсан энэ цаг үед энэ хэд маань амин чухал гээд, Жавхаа сайд хүртэл ажил, айлчлалаа хүртэл хойшлуулсан юм шиг байгаа юм. Тэгэхээр одоо Сангийн сайд түгшээд л ингээд суугаад байхаар бас нээрээ л хамтдаа түгших ёстой юм байна.

**Г.Занданшатар:** Гишүүд асуулт асууж хариулт авч дууслаа. Дэмжсэн, дэмжээгүй үг хэлэх гишүүн /шаардлага/ байна уу. Ер нь юмаа шуурхайлбал.

Ер нь бас үнэ өсөөд байгаа бодит байдал дээр одоо ганц сонголт нь энэ. Тэгээд зөвшилцлийн ажил явсаар байгаад хойшилчихсон гэдгийг ойлгох. Түүнээс айлчлалтай давхцаж байгаа зүйл биш, хамааралтай зүйл биш. Энэ зөвшилцлийн ажил явж байна, санамж бичиг боловсруулах саналууд ирж байна. Уул уурхай, хүнд үйлдвэрийн сайд бол бас зовлонгоо л хэлж байна. Тэгэхдээ Уул уурхай, хүнд үйлдвэрийн сайд энэ Орос, Украины зэвсэгт мөргөлдөөн эхлэхээс сар гаруйн өмнө л дайн зайлшгүй боллоо, шатахууны үнэ өснө шүү гэж би Засгийн газарт шатахуунаа нөөцлөх болон бусад арга хэмжээ авч хэрэгжүүлээч гэж хэлж байсан. Монголбанк энэ тэртэй репо санхүүжилт бүх юмны. Тэгээд яг цагийг нь тулгаж байгаад л манайхан чинь нэг ийм байдалд орж байгаа юм л даа бас.

Ингээд дэмжсэн, дэмжээгүй гурван гишүүн үг. Наянтайн Ганибал гишүүнээр тасаллаа. Дэмжсэн, дэмжээгүй гурван гишүүн үг хэлнэ. Энэ горимын саналаар Ганибал гишүүнийг би бас. Ингээд эхлээд дэмжсэн, дэмжээгүй үг хэлэх гишүүд байна уу? Болдын Жавхлан гишүүн.

Горимын санал хэлэх гэсэн. Энэ горимын саналд бол түрүүлж хэлж болно. Наянтайн Ганибал гишүүн.

**Н.Ганибал:** Энэ асуудал дээр түрүүн манай Ганбат дарга маань завсарлага хүссэн. Тэрэн дээрээ Их Хурлын дарга маань хуулийн дагуу бас завсарлагыг маань өгсөнгүй ээ. Тэгээд бүлгийн дэд даргын хувьд бас энэ асуудлыг баталгаажуулаад Ардчилсан нам энэ асуудал дээр нэгдсэн байр суурь илэрхийлэх зайлшгүй шаардлагатай байна. Ийм учраас бид бүхэнд энэ хуулийн дагуу завсарлага өгнө үү гэж хүсэж байна.

**Г.Занданшатар:** Ганбат гишүүнийг огцруулах тухай бичиг ирчихсэн учраас Ганибал гишүүн, Ганбат гишүүн нарын гаргасан санал Ардчилсан намын бичгээр ирүүлсэн байна, саналаа. Энэ бүхнийг харгалз үзээд ингэнэ ээ, ер нь бол наадам болох гэж байна. Шатахууны үнийн асуудал ард түмний тулгамдсан асуудал болсон байна. Тэгээд энэ талаар Засгийн газар байр сууриа илэрхийлээд хуулиа өргөн барьчихсан байна. Чуулган өнөөдөр завсарлахаар төлөвлөж байгаа учраас 1 цагийн хугацаатай завсарлага өгч байна.

Энэ хооронд үг өгөөд явчих. Тэгээд ер нь энийгээ хэлэлцэх эсэхээ шийдээд явсан нь зөв байх. Одоо дараагийн асуудалд ороод явъя. Ингээд дараагийн асуудлуудаа хэлэлцэх хооронд танай бүлэг. Завсарлага авъя гэсэн өгчихлөө шүү дээ.

Ингээд улс төр хийх хэрэггүй гэж Дэлгэрсайхан гишүүн хэлээд байна шүү дээ. Энэ үнэн дээр улс төр хийж хэрэггүй.

Дараагийн асуудалд орно.

**Долоо.Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай асуудал хэлэлцэнэ**.

Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай асуудлыг хэлэлцэнэ.

Нэр дэвшигчдийн талаар гаргасан саналыг Нийгмийн бодлогын байнгын хорооны санал, дүгнэлтийг Улсын Их Хурлын гишүүн Пүрэв-Очир Анужин танилцуулна. Анужин гишүүнийг индэрт урьж байна.

**П.Анужин:** Улсын Их Хурлын дарга, эрхэм гишүүд ээ,

Нийгмийн бодлогын байнгын хороо 2022 оны 4 дүгээр сарын 26-ны өдрийн хуралдаанаараа Нийгмийн даатгалын Үндэсний зөвлөлийн зарим гишүүнд нэр дэвшүүлэх асуудлыг хэлэлцсэн талаарх санал, дүгнэлтийг Улсын Их Хурлын чуулганы нэгдсэн хуралдаанд танилцуулж байна.

Нийгмийн даатгалын тухай хуулийн 27 дугаар зүйлийн 27.2 дахь хэсгийг үндэслэн Нийгмийн даатгалын Үндэсний зөвлөлийн даатгуулагчийг төлөөлсөн гишүүнд Монголын үйлдвэрчний эвлэлийн холбооны ерөнхий нарийн бичгийн дарга Х.Буянжаргал, Монголын төмөр замчдын үйлдвэрчний эвлэлийн холбооны дарга Б.Баяраа, ажил олгогчийг төлөөлсөн гишүүнд “Траст Трейд” ХХК-ийн гүйцэтгэх захирал Р.Сансармаа нарыг эрх бүхий байгууллагуудаас Улсын Их Хуралд санал болгосон.

Байнгын хороо Нийгмийн даатгалын тухай хуулийн 27 дугаар зүйлийн 27.2 дахь хэсэг, Улсын Их Хурлын хяналт шалгалтын тухай хуулийн 31 дүгээр зүйл, Монгол Улсын Их Хурлын чуулганы хуралдааны дэгийн тухай хуулийн 123-126 дугаар зүйлийг баримтлан Нэр дэвшигчийн сонсголыг 2022 оны 4 дүгээр сарын 18-ны өдөр зохион байгуулсан болно.

Монгол Улсын Их Хурлын чуулганы хуралдааны дэгийн тухай хуулийн 125 дугаар зүйлийн 125.8 дахь хэсэгт заасны дагуу Нийгмийн даатгалын Үндэсний зөвлөлд нэр дэвшсэн гишүүний мэдлэг, мэргэшил, ур чадвар, ёс зүй, туршлагын талаар мэргэжлийн, хараат бус дүгнэлт гаргах үүрэг бүхий шинжээчээр Д.Далхжавыг Байнгын хорооныхуралдаанд оролцсон гишүүдийн гуравны хоёроос доошгүй саналаар томилсон. Хараат бус шинжээч нэр дэвшигчдийн ирүүлсэн баримт бичигтэй танилцаж, нэр дэвшигчтэй ганцаарчилсан ярилцлага хийсний үр дүнд гаргасан дүгнэлтээ нэр дэвшигчийн сонсголын үеэр танилцуулсан болно.

Монгол Улсын Их Хурлын чуулганы хуралдааны дэгийн тухай хуулийн 127 дугаар зүйлийн 127.1 дэх хэсэгт заасны дагуу нэр дэвшигчийн сонсгол явуулснаас хойш ажлын хоёр өдрийн дотор хуралдаанд оролцсон гишүүд хаалттай хуралдаж, олонхын саналаар нэр дэвшигч тухайн албан тушаалд тавигдах шаардлага хангасан эсэх дүгнэлт, үндэслэлийг тусгасан тайлан гаргасныг Улсын Их Хурлын нийт гишүүд, нэр дэвшигч болон түүнийг санал болгосон этгээдэд хүргүүлсэн.

Нэр дэвшигчийн сонсголын тайланг Улсын Их Хурлын гишүүн Б.Жаргалмаа Байнгын хорооны хуралдаанд танилцуулсан бөгөөд сонсголын тайланд даатгуулагчийг төлөөлсөн гишүүнд нэр дэвшигч Х.Буянжаргал, ажил олгогчийг төлөөлсөн гишүүнд нэр дэвшигч Р.Сансармаа нарыг Нийгмийн даатгалын үндэсний зөвлөлийн даатгуулагч болон ажил олгогчийг төлөөлсөн гишүүний албан тушаалд тавигдах шаардлагыг хангасан, даатгуулагчийг төлөөлсөн гишүүнд нэр дэвшигч Б.Баярааг уг албан тушаалд тавигдах шаардлагыг хангаагүй гэсэн дүгнэлтийг тусгажээ. Монголын үйлдвэрчний эвлэлийн холбоо, Монголын ажил олгогч эздийн нэгдсэн холбоо, Монголын үндэсний худалдаа аж үйлдвэрийн танхимаас Нийгмийн даатгалын Үндэсний зөвлөлд төлөөллөө Улсын Их Хуралд санал болгохдоо Үндэсний зөвлөл нь нийгмийн даатгалын тогтолцоо, санхүү, эдийн засгийн нарийн тооцоо, судалгаанд үндэслэн мэргэжлийн шийдвэр гаргадгийг харгалзан нийт даатгуулагчдын эрх, хууль ёсны ашиг сонирхлыг хамгаалах, нийгмийн даатгалын харилцаа, санхүү, эдийн засгийн асуудлаар мэргэшсэн, мэдлэг, ур чадвартай хүнийг дэвшүүлэхийг зөвлөсөн байна.

Байнгын хорооны хуралдаанаар уг асуудлыг хэлэлцэх үед Улсын Их Хурлын гишүүдээс асуулт, санал гараагүй бөгөөд Нийгмийн даатгалын Үндэсний зөвлөлийн ажил олгогчийг төлөөлсөн гишүүнд нэр дэвшсэн Рэнцэндоржийн Сансармаа, даатгуулагчийг төлөөлсөн гишүүнд нэр дэвшсэн Хуягийн Буянжаргал нарыг хуралдаанд оролцсон гишүүдийн олонх тус тус дэмжиж, даатгуулагчийг төлөөлсөн гишүүнд нэр дэвшсэн Бархасын Баярааг хуралдаанд оролцсон гишүүдийн олонх дэмжээгүй болно.

Нийгмийн даатгалын Үндэсний зөвлөлийн даатгуулагч болон ажил олгогчийг төлөөлсөн гишүүнд нэр дэвшсэн нэр дэвшигчийн танилцуулга, хараат бус шинжээчийн дүгнэлт, сонсголын тайлан болон Байнгын хорооны санал, дүгнэлтийг Та бүхэнд хүргүүлсэн болно.

Улсын Их Хурлын эрхэм гишүүд ээ,

Нийгмийн даатгалын Үндэсний зөвлөлийн гишүүнд нэр дэвшүүлэх асуудлыг хэлэлцсэн талаарх Нийгмийн бодлогын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийн нэрийг танилцуулъя. Монголын үйлдвэрчний холбооны ерөнхийлөгч Сүхбаатарын Эрдэнэбат. Сүхбаатарын Эрдэнэбат байхгүй байна шүү дээ. Хэлэлцүүлж байгаа хүн байхгүй бол асуудал хойшлуулдаг шүү дээ. Нэр дэвшигч Хуягийн Буянжаргал Үйлдвэрчний холбооны ерөнхий нарийн бичгийн дарга, Нийгмийн даатгалын үндэсний зөвлөлийн ажил олгогчийг төлөөлсөн гишүүнд нэр дэвшүүлсэн байгууллага Хуягийн Ганбаатар. Ганбаатар нэр дэвшүүлэгч бас байхгүй. Монголын ажил олгогч нэр жилийн нэгдсэн холбооны гүйцэтгэх захирал. Нэр дэвшигч Рэнцэндоржийн Сансармаа Транстрейд ХХК-ийн гүйцэтгэх захирал, шинжээч Доржийн Далхжав Нийгмийн бодлогын байнгын хорооноос томилогдсон хараат бус хөндлөнгийн шинжээч, судлаач.

Байнгын хорооны санал, дүгнэлт, эрх бүхий албан тушаалтны санал болон нэр дэвшигчдээс асуулт асууж, үг хэлэх Улсын Их Хурлын гишүүн байна уу? Алга байна.

Монгол Улсын Их Хурлын чуулганы хуралдааны дэгийн тухай хуулийн 108.2-т заасны дагуу нэгдсэн хуралдаан эрх бүхий албан тушаалтны санал, холбогдох Байнгын хорооны санал, дүгнэлтийг сонсож, нууц санал хураалт явуулж, хуралдаанд оролцсон гишүүдийн олонх томилох, чөлөөлөх саналыг дэмжсэн бол тухайн тогтоол баталсанд тооцон гэж заасны дагуу санал хураалтыг нууцаар явуулна.

Рэнцэндоржийн Сансармааг ажил олгогчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор санал хураалт явуулна.

Санал хураалтад бэлэн үү.

Санал хураалт

52.8 хувийн саналаар энэ санал дэмжигдлээ.

Хуягийн Буянжаргалыг даатгуулагчийг төлөөлсөн Нийгмийн даатгалын үндэсний зөвлөлийн гишүүнээр томилох саналыг дэмжье гэсэн саналын томьёоллоор санал хураалт.

28 гишүүн дэмжиж, 53.8 хувийн саналаар санал дэмжигдлээ.

Бархасын Баярааг даатгуулагчийг төлөөлсөн Нийгмийн даатгалын үндэсний зөвлөлийн гишүүнээр томилохыг дэмжээгүй Байнгын хорооны саналыг дэмжье гэсэн саналын томьёолоор санал хураалт явуулъя.

Дэмжихгүй бол босоод ирэх юм байна, тийм ээ.

Бархасын Баярааг даатгуулагчийг төлөөлсөн Гийгмийн даатгалын үндэсний зөвлөлийн гишүүнээр томил томилохыг дэмжээгүй Байнгын хорооны саналыг дэмжье гэсэн саналын томьёолол дэмжигдсэнгүй. Энэ бас яг томилогдоно гэсэн үг шүү биз дээ.

Нийгмийн даатгалын үндсийн зөвлөлийн гишүүнээр томилох саналыг хуралдаанд оролцсон гишүүдийн олонх дэмжсэн тул Нийгмийн даатгалын үндэсний зөвлөлийн зарим гишүүнийг чөлөөлөх, ханилах тухай Улсын Их Хурлын тогтоол батлагдсанд тооцлоо.

Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай

Нийгмийн даатгалын тухай хуулийн 27 дугаар зүйлийн 2 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 108 дугаар зүйлийн 108.2 дахь хэсгийг үндэслэн Монгол Улсын Их Хурлаас тогтоох нь:

Хаянхярваагийн Амгаланбаатар, Төмөр-Очирын Батзул нарын чөлөөлөгдөх хүсэлтийг үндэслэн даатгуулагчийг төлөөлсөн, Хуягийн Ганбаатарыг бүрэн эрхийн хугацаа нь дууссан тул ажил олгогчийг төлөөлсөн нийгмийн даатгалын үндэсний зөвлөлийн гишүүнээс тус тус чөлөөлсүгэй.

Хуягийн Буянжаргал, Бархасын Баяраа нарыг даатгуулагчийг төлөөлсөн, Рэнцэндоржийн Сансармааг ажил олгогчийг төлөөлсөн Нийгмийн даатгалын үндэсний зөвлөлийн гишүүнээр тус тус томилсугай.

Энэ тогтоолыг баталсан өдрөөс нь эхлэн дагаж мөрдсүгэй.

Эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Дараагийн асуудалд оръё.

**Найм.Хянан шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцэх эсэх асуудлыг хэлэлцэнэ**.

Төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн, Аюулгүй байдал, гадаад бодлогын байнгын хорооны дарга Баагаагийн Баттөмөр танилцуулна.

**Б.Баттөмөр:** Улсын Их Хурлын дарга, эрхэм гишүүд ээ,

Монгол Улсын Их Хурал 2022 оны 6 дугаар сарын 10-ны өдөр Улсын Их Хурлын Монгол Улсын Үндсэн хууль, Монгол Улсын Их Хурлын тухай хууль болон Монгол Улсын Их Хурлын хяналт шалгалтын тухай хуулийн хүрээнд хилийн боомтуудаар ачаа тээвэр, нүүрс нэвтрүүлэх болон чөлөөт бүсийн үйл ажиллагаанд учирч байгаа хүндрэлийг шалган тогтоох зорилгоор хянан шалгах түр хороог байгуулах тогтоол баталсан билээ.

Улсын Их Хурлын гишүүн Сандагийн Бямбацогт тус Хянаг шалгах түр хорооны бүрэлдэхүүнд орох хүсэлтээ ирүүлснийг Эдийн засгийн байнгын хороо 2022 оны 7 дугаар сарын 4-ний өдрийн хуралдаанаар хэлэлцлээ.

Байнгын хорооны хуралдаанаар Монгол Улсын Их Хурлын хяналт шалгалтын тухай хуулийн 33 дугаар зүйлийн 33.4 дэх хэсэг, Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.1 дэх хэсэгт заасны дагуу Улсын Их Хурлын гишүүн Бямбацогтоос ирүүлсэн саналыг үндэслэн боловсруулсан тогтоолын төслийн хэлэлцүүлгийг явууллаа.

Байнгын хорооны хуралдаанд тогтоолын төслийг хэлэлцэх явцад Байнгын хорооны гишүүдээс санал гараагүй байгаад, хуралдаанд оролцсон гишүүдийн олонх Хянан шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Хянан шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцсэн талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулж асуулт асууж, үг хэлэх Улсын Их Хурлын гишүүд байна уу? Алга байна.

Байнгын хорооны саналаар Хянан шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна. Гишүүд бэлэн байна уу?

Санал хураалт

30 гишүүн дэмжиж 66.7 хувийн саналаар санал дэмжигдлээ. Тогтоолын төсөл батлагдлаа.

Энэ асуудлыг хэлэлцсэний дараа Онцгой албан татварын тухай хуулиа эцэслэн баталчихвал, ирц байна уу. Гишүүд чуулганы танхимд цуглаарай. Одоо хоёр чухал асуудлаа хэлэлцэн шийдвэрлэе.

**Ес.Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг хэлэлцье**.

Төслийн талаар Төрийн байгуулалтын байнгын хорооны санал, дүгнэлтийг Улсын Их Хурлын гишүүн Ганибалын Амартүвшин гишүүн танилцуулна.

**Г.Амартүвшин:** Улсын Их Хурлын дарга, эрхэм гишүүд ээ,

Монгол Улсын Их Хурлын Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг Монгол Улсын Их Хурлын тухай хуулийн 18 дугаар зүйлийн 18.4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 11 дэх хэсэгт тус тус заасны дагуу Төрийн байгуулалтын байнгын хорооноос боловсруулж, Байнгын хорооны 2022 оны 7 дугаар сарын 4-ний өдрийн хуралдаанаараа хэлэлцлээ.

Төрийн байгуулалтын байнгын хороо Монгол Улсын Их Хурлын 2022 оны намрын ээлжит чуулганаар хэлэлцэх асуудлын талаарх Улсын Их Хурлын тогтоолын төслийг боловсруулахдаа нам, эвслийн бүлэг, Байнгын дэд, түр хороо болон хууль санаачлагчийн саналыг үндэслэн боловсруулах хуулийн зохицуулалттай тул Байнгын хороодоос 69, Улсын Их Хурлын гишүүдээс 8, Засгийн газраас 118, Улсын Их Хурал дахь Монгол Ардын Намын бүлгээс 58 тус тус ирсэн бөгөөд давхардсан тоогоор нийт 252 хууль тогтоомжийн төслийн санал ирсэн болно.

Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг боловсруулахдаа

Нэг.Монгол Улсын Үндсэн хуульд оруулсан нэмэлт, өөрчлөлтөд хууль тогтоомжийг нийцүүлэх, түүнтэй холбогдуулан авах арга хэмжээний тухай Улсын Их Хурлын 2022 оны 2 дугаар тогтоолд туссан төслүүд;

Хоёр.Монгол Улсын х хууль тогтоомжийг 2024 он хүртэл боловсронгуй болгох үндсэн чиглэл батлах тухай Улсын Их Хурлын 2021 оны 12 дугаар тогтоолд заасан 2022, 2023 онд хэлэлцэх хуулийн төслүүд;

Гурав.Шинэ сэргэлтийн бодлого батлах тухай Улсын Их Хурлын 2021 оны 106 дугаар тогтоолоор баталсан нэн яаралтай хэлэлцэх болон өргөн мэдүүлэх хуулийн төслүүд;

Дөрөв.Хүнсний хангамж, аюулгүй байдлыг хангах талаар авах зарим арга хэмжээний тухай Улсын Их Хурлын 2022 оны 36 дугаар тогтоолд заасан 2022 онд хэлэлцэх хууль, тогтоолын төслүүд болон хуулиар тусгайлан заасан хугацаатай 64 асуудлыг хэлэлцэхээр тус тус тусгалаа.

Мөн хэлэлцүүлгийн шатанд байгаа болон хууль санаачлах эрх бүхий субъектүүдээс өргөн мэдүүлсэн хууль, тогтоолын төслийг хэлэлцэх асуудлын дараалалд оруулах асуудлыг Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 10.7 дахь хэсэгт заасны дагуу шийдвэрлэхээр заасан.

Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг чуулганы нэгдсэн хурлаар хэлэлцүүлж, батлуулах нь зүйтэй гэсэн саналыг Байнгын хорооны хуралдаанд оролцсон гишүүдийн олонх буюу 60 хувь нь дэмжсэн болно.

Улсын Их Хурлын эрхэм гишүүд ээ,

Монгол Улсын Их Хурлын 2022 оны намрын ээлжит чуулганы хэлэлцэх асуудлын тухай Улсын Их Хурлын тогтоолын төслийн талаарх Төрийн байгуулалтын байнгын хорооны санал, дүгнэлтийг хэлэлцэн, тогтоолын төслийг баталж өгөхийг та бүхнээс хүсье. Анхаарал тавьсан баярлалаа.

**Г.Занданшатар:** Байнгын хорооны санал, дүгнэлттэй холбогдуулж асуулт асууж, үг хэлэх Улсын Их Хурлын гишүүн байна уу? Алга байна.

Байнгын хорооны саналаар Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулъя.

Санал хураалт.

39 гишүүн нь дэмжиж 63.8 хувийн саналаар тогтоолын төсөл батлагдлаа.

Намрын ээлжит чуулганаар хэлэлцэх асуудлуудын тоо батлагдлаа. Бас ээлжит бус чуулган хуралдаж магадгүй.

Ингээд эрхэм гишүүд ээ, чуулганы ирц, хууль эцэслэн батлах ирц бүрдсэн байгаа учраас Монгол Улсын Их Хурлын чуулганы хуралдааны дэгийн тухай хуулийн 44.2-т заасны дагуу нэгдсэн хуралдаанд хуулийн төслийг эцэслэн батлах санал хураалт явуулъя.

Санал хураалт явуулна.

Онцгой албан татварын тухай хууль, онцгой албан татварын тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн саналын томьёоллоор санал хариулт явуулна. Техникийн тестийн туршилтын санал хураалт явуулъя. Энэ хооронд Ардчилсан намын бүлгийн гишүүдээс дуудвал их сайн байна.

Онцгой албан татварын тухай хуульд нэмэлт, өөрчлөлт оруулах тухай хуулийн төслийг эцэслэн баталъя гэсэн томьёоллоор санал хураалт явуулъя.

39 гишүүн дэмжиж, Онцгой албан татварын тухай хуульд нэмэлт, өөрчлөлт оруулах тухай хуулийн төсөл эцэслэн батлагдлаа.

Ингээд завсарлагын хугацаа дууссан тул Ардчилсан намын бүлгийн дарга завсарлагын хугацаатай холбогдуулж үг хэлэх үү? Дэгээрээ санал асуух ёстой. Дашдондогийн Ганбат гишүүн үг хэлнэ.

**Д.Ганбат:** Ерөнхийдөө бол хуулийн дагуу л явах ёстой бүх юм. Бид нарын эрх мэдэл Улсын Их Хурал бол ард түмнээс сонгогдсон ийм байгаа. Би бас харамсаж байгаа юм. Гадна, дотнын байгууллагуудад бол Монгол Улс ардчилсан орон. Манай Улсын Их Хурал зөвшөөрөхгүй байна гэж хэлээд бас сөрөг хүчин гэж байдаг юм.

Ардчилсан намын бүлэг гэж байна. Та нарыг бол ойлгож байна. Монгол Ардын Нам бол Хиагтад байгуулагдсан нам л даа. Хилийн гадна байгуулагдсан нам. Бид нар бол тийм биш юм аа, Ардчилсан нам бол. Тэгэхээр хэдийгээр Ардчилсан нам өнөөдөр хэцүү байдалтай байгаа боловч 11 гишүүн байна. Энэ хэд маань ингэж байна гэж хэлээд та нар одоо энэ юмнаас гарах ёстой байхгүй юу. Тэр боломжийг чинь олгох гээд би эндээ Украйны далбааг Монгол Улсын талбайтай тавьчихаад байж байна шүү дээ. Энийг цаад талаар нь та нар арай гүн бодмоор байгаа юм. Тэгээд энэ “Роснефть аэро” гэдэг компани чинь барууны хоригт орчихсон байхгүй юу даа. Энэ чинь, тэр сөнөөгч бөмбөгдөгч онгоцыг цэнэглэдэг төрийн өмчтэй компани байхгүй юу.

Би Оросын ард түмэнд яг Агданбуугийн Амарын үгийг давталтай биш, бүгд мэдэж байгаа. Оросын ард түмэнд хайртай. Тэр дарангуйлагч түрэмгийлэгчтэй Нэгдсэн Үндэстний Байгууллагын гэрээг зөрчдөг тэр дэглэмд дургүй. Өнөөдрийн ч гэсэн Монгол Ардын намын дэглэм гэдэг юм уу, Оюун-Эрдэнийн дэглэмд бол дургүй хүрч байна. Ийм байж болохгүй. Тэгэхээр ахиад нэмээд завсарлагын хугацааг хуулийн дагуу, энэ дээр ингэж байгаа юм Занданшатар дарга аягүй алдаа гаргасан л даа.

**Г.Занданшатар:** Хэлэлцэж байгаа асуудалтай холбогдуулж үг хэлнэ. Дэлхий нийтийн байдал ингэж ил задгай хамаагүй үндэслэлгүй юм ярьж болохгүй. Энэ олон улсын харилцааны асуудал биш, хуулийн асуудал л ярьж байгаа. Хууль дээр төрийн өмчит компани.

Гишүүдэд бичиг уншиж танилцуулъя.

Монгол Улсын Их Хурлын гишүүн бол Улсын Их Хурал дахь Ардчилсан намын бүлгийн шийдвэрийг хүргүүлэх тухай

Улсын Их Хурал дахь Ардчилсан намын бүлэг 2022 оны 7 дугаар сарын 4-ний өдрийн хуралдаанаараа Улсын Их Хурал дахь Ардчилсан намын бүлгийн үйл ажиллагааны дүрмийн 5 дугаар зүйлийн 2, 6 дахь заалтыг удирдлага болгон Улсын Их Хурлын гишүүн Д.Ганбатыг Улсын Их Хурал дахь Ардчилсан намын бүлгийн даргаар бас албан ёсоор чөлөөлсөн.

Улсын Их Хурал дахь Ардчилсан намын бүлгийн 2022 оны 7 дугаар сарын 4-ний өдрийн хуралдааны шийдвэрийг Монгол Улсын Их Хурлын дарга танд хүргүүлж байна.

Улсын Их Хурлын тухай шинээр баталсан хуулийн заалтын дагуу олонхоороо бүлгийн даргыг огцруулсан бол чуулганы нэгдсэн хуралдаанд уншиж сонсгоно гэсэн заалтын дагуу уншуулж танилцуулж байна.

Бүлгийн хуралдааны шийдвэрийг Ардчилсан намын бүлгийн 9 гишүүн гарын үсэг зурсан бичиг байна. Ингээд Ардчилсан намын бүлгийн дарга Ганбат чөлөөлөгдсөн байна. Тийм учраас бүлгийг төлөөлөх эрх зүйн боломжгүй байна, уучлаарай.

Ингээд хэлэлцэх асуудлаа үргэлжлүүлж, хэлэлцэх асуудал оръё. Цаг хугацаатай чуулганы эгц хуралдаан завсарлах гэж байгаа учраас одоо ингээд завсарлагын хугацааг сурах бололцоогүй.

Ажлын хэсгийг оруулаарай.

Одоо Дараагийн хэлэлцэх асуудлын хуваарийн дагуу Газрын тосны бүтээгдэхүүний тухай хуульд нэмэлт оруулах тухай хуулийн төслийн хэлэлцүүлгээ үргэлжлүүлнэ. Та бүхнийг бас нэгтгэж нийлээсэй л гэж хүсэж байна.

**Газрын тосны бүтээгдэхүүний тухай хуульд нэмэлт оруулах тухай хуулийн төслийг үргэлжлүүлэн хэлэлцэнэ.**

Байнгын хорооны саналаар Газрын тосны бүтээгдэхүүний тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураана. Тав хоногийн хугацаа нь өнөөдөр дуусаж, хуулийн хоригийн хугацаа Ерөнхийлөгчид ёсчлохоор хүргүүлээд хориг тавихгүй гэсэн учраас Улсын Их Хурлын тухай хууль өнөөдөр 6 цагаас хуулийн хугацаа дуусаж байгаа юм. Өнөөдөр хууль чинь өнөөдрөөс хүчин төгөлдөр болж байгаа учраас 6 цагаас хойш танилцуулчихъя. Ингээд ёсчлохоор Ерөнхийлөгч рүү явуулсан.

Дэмжсэн, дэмжээгүй гурав хүртэл гишүүн үг хэлэх гишүүн байна уу? Өмнө өгсөн нэрээрээ явна. Болдын Жавхлан гишүүн үг хэлье.

**Б.Жавхлан:** Баярлалаа. Гишүүдийнхээ оройн мэнд ээ. Би Улсын Их Хурлын гишүүнийхээ хувиар энэ хуулийг бүрэн дэмжиж байгаа. Юуны өмнө яагаад вэ гэхээр энэ манай Засгийн газрын бодлого байгаа юм шүү. Энэ гэнэт орж ирсэн асуудал биш. Сүүлийн жилүүдэд энэ асуудлыг байнга л ярьж байсан. Өнгөрсөн оны 11 сард Засгийн газраар энэ хэлэлцээд, энийг өргөн барьсан. Дараа нь удаагүй бүлгээр энийг бас хэлэлцсэн. Ийм асуудлыг өнөөдөр яг цаг хугацаатай уралдаж бид ингэж оруулж ирж та бүхнээс дэмжлэг хүсэж байгаа юм шүү.

Хоёрдугаарт, энэ хууль дотор ямар нэг компани, ямар нэг хувь хүний эрх ашиг ерөөсөө огт байхгүй шүү. Энэ бол Монголын ард түмний хэрэглэгчдийн эрх ашгийн асуудал байгаа юм. Манай бензин шатахууны хэрэглээ бол нэг улсаас хамааралтай асуудал өмнө нь хэзээ Монгол Улс бензин шатахуунаар хэрэглэдэг ийм автомашин, онгоц хэрэглэдэг болсон тэр цагаас л нэг улсаас хамааралтай байж ирсэн. Одоо ч байгаа, цаашдаа ч хэдэн жилдээ байна. Дорноговийнхоо газрын тосны үйлдвэрийг бид бушуухан ашиглалтад оруулах хэрэгтэй байгаа юм. Тэр болтол бид тэсэж гарах хэрэгтэй. Ялангуяа одоо энэ КОВИД-ын нөхцөл байдалтай давхар угсраа энэ дайны хүнд нөхцөл байдал үүссэн, хоёр хөрш улс маань нэг нь КОВИД-той, нэг нь маш олон ийм санкцтай, тэр нь манайд шууд бус биш шүү. Бүр шууд замаар нөлөөлж байгаа ийм хүнд үед бид байж болох энэ үнийн нэмэгдлүүдийг тогтоон барих бүх арга хэмжээгээ хэрэглэж байгаа юм. Тэрний л нэг нь байгаа юм. Энэ хуулийг баталснаар бид ямар нэг улсаас хараат байдлаа бид сайжруулж, муудуулах тийм асуудал ерөөсөө огт боломж ч байхгүй. Гагцхүү хүний л асуудал байгаа юм энэ дээр.

Өнөөдөр харин гишүүдийнхээ болгоомжилж байгаа, анхааруулж байгаа, ялангуяа тэр санкцтай холбоотой зүйл дээр бол бид хүндэтгэлтэй хандаж байна. Бид энэ дээр маш болгоомжтой хандах ёстой. Гэхдээ энэ дээр бас би нэмэлт зүйл тайлбар хэлье гэж бодож байна. Одоогоор Оросын Холбооны Улсаас энэ бензин газаас шууд хамааралтай нэлээн хэдэн ийм хөрш улсууд нь байгаа. Тэдгээр улсуудад төлбөр тооцоогоо хийх, авч хэрэглэх энэ асуудлууд дээр нь, гадна талаас санкц тавьж байгаа улсууд бүгдээрээ хүндэтгэлтэй хандаж, энийг нь санкцдаа оруулахгүй гэдгээ мэдэгдсэн байгаа шүү дээ. Энэнийхээ дагуу манайх төлбөр тооцоо хийхэд бол ямар санкц шууд тавихгүй байгаа.

Харин ч бидэнд тусалж, Европ дахь зарим нэг банкнууд дээр энд бидэнд данс нээж өгч тэнд хаалга нээж өгсөн ч ийм тал байгаа. Тийм учраас бид Оросын Холбооноос авах бензинээ бид энүүгээр нэмэхгүй, дайныг санхүүжүүлэхгүй. Авдаг хэрэглээгээ л авна. Харин үнэ бууруулах ийм боломж байгаа учраас энэ боломжоо ашиглая л гэж байгаа юм. Зөвхөн агаарын замын энэ бензиний үнэ буурахаас гадна бас өөр ярьж байгаа зүйлүүд ч байгаа.

Өнөөдөр бид Оросын Холбооны Улсын өөрийнх нь жижиглэнгийн үнээс бид хямдхан жижиглэнгийн үнэтэй байгаа. Оросын Холбооны Улс ч гэсэн дотроо бас улс төртэй шүү дээ. Бидэнд бас зовлонгоо ярьж байна лээ. Тэнд юу гэж ярьсан бэ гэхээр Оросын Холбооны Улс дотор юу болж байгаа вэ гэхээр бид Монголд бензин нийлүүлдэг. Гэтэл тэд нар чинь бид нараас хямдхан бензин хэрэглээд байна, энэ ямар учиртай юм бэ гээд энд бас л ийм улс төр болж байгаа юм. Тийм учраас онгоцны бензин хямдрахаас гадна зүгээр нэмж хэлэхэд өнөөдөр бид нар хямдхан хэрэглэж байгаа 25 хувийн хямдралтай хэрэглэж чадаж байгаа энэ гэрээ нөхцөлөө цааш нь бас үргэлжлүүлэх ийм нэмэлт боломжууд үүнтэй уялдаж байгаа. Тэгээд энэ бүхнийг гишүүд маань одоо дэмжиж өгөөч.

**Г.Занданшатар:** Сайнхүүгийн Ганбаатар гишүүн.

**С.Ганбаатар:** Энэ хуулийг дэмжихгүй байна. Энэ бол аюултай хууль орж ирж байна. Наадмын өмнө яг л болдгоороо болжээ. Хулгайн юм наадмын өмнө л орж ирдэг, цагаан сарын өмнө орж ирдэг. Үндэсний аюулгүй байдлын зөвлөлөөр ярих ёстой асуудлыг Улсын Их Хурлын гишүүдээр гараар нь могой бариулж байна даа. Энэ 7.2 дугаар заалт бол гадаад улсаас 30 хувиас дээш шатахуун нийлүүлэх юм бол барьцаанд нь орж болохгүй шүү л гэж зааж байгаа шүү дээ. Одоо бол бид бүр барьцаанд нь оръё гэдэг хууль батлах гэж байгаа. Энийгээ болих хэрэгтэй. Үндэсний аюулгүй байдлын зөвлөлөөр яриад барьцаанд нь орсон ч гэсэн бид гайгүй юм байна гэж гарвал, одоо дүүрсэн хэрэг эндээ ярья.

Хоёрдугаарт, энерги, эрчим хүч, бензин, дизель бол геополитикийн асуудал. Юун бизнесийн хууль гэхээсээ илүү тэнд геополитикийн асуудал ярьдаг учраас Үндэсний аюулгүй байдлын зөвлөл, тэр гадаад аюулгүй байдлынхаа асуудлууд ярьдаг институцүүдээрээ яриач ээ.

Хоёрдугаарт, монголчуудын бензиний асуудлыг өөр орны төрд мэдүүлэх гээд бид сууж байна. Ингэж болохгүй ээ. Үнэ буулгах ёстой. Тэгэхдээ бусдын төрийн карманд бид орж болохгүй. Үндсэн хуулийн Тавын 4-т төр эдийн засгийг зохицуулна гэсэн болохоос биш үндэсний компаниудаа өшиглөж хаячхаад гаднын төрд бид нар энэ бензинийхээ эрх мэдлийг өгнө, дээрэмдэнэ гэсэн үг байхгүй шүү. Зохицуулна гэж байгаа болохоос биш хувийн бизнесийг дээрэмдэнэ гэсэн үг байхгүй.

Эцэст нь өөр ямар ч оронд ийм юм байхгүй гэж түрүүн хэлсэн. Өөр ямар ч оронд бензинээ буулгах гээд гаднын төрд эрх мэдлээ өгсөн тохиолдол хаана ч байхгүй. Бензиний үнээ буулгахын тулд Киргиз, Узбек, Тажик, Болгарын жишээг хараарай. Алдаа хийсэн юмнууд байгаа. Гэхдээ алдаагаа маш их үнээр зассан. Арслан, хонь хоёр хэлэлцээрт орлоо л бол хонь мах болдог гэсэн үг бий шүү. Та нар минь анхаараарай энийг. Тэгээд үнийг буулгахын тулд тэр үндэсний компаниудтайгаа ярилцаач. Тэр шударга өрсөлдөөнийхөө тэр өөр зохицуулалтуудаа ашиглахгүйгээр шууд гаднын төрөл рүү хандаж болдоггүй юм. Тэр хоригт орно, шууд геополитикийн асуудал руу бид өөрсдийгөө оруулах гээд байна шүү дээ.

Эцэст нь хэлэхэд нэг зүйл байна. Гоё болно оо л гэж яриад байна, бууна л гэж яриад байна. Оюу толгойн асуудал орж ирж байхад 18 жилийн өмнө жаргана л гээд байсан. Мөн жаргаж харагдаач. Жаргаасан байхдаа. Хэн хариуцлага үүрч байгаа юм, өнөөдөр? Цаг уурч, улс төрч хоёрт адилхан нэг юм байдаг гэж байгаа шүү дээ. Хоёулаа ирээдүйн тухай ярьдаг. Онгоцны билетийн үнэ бууна л гээд ирээдүйг яриад байгаа юм. Цаг уурч болохоор одоо удахгүй бороо орно гээд л яриад байгаа юм. Цаг уурч, улс төрч хоёрын харин ялгаатай нэг юм бий. Ярьсан юм нь болохгүй бол цаг уурч уучлалт гуйдаг, улс төрчид тоодог ч үгүй. Хачин гоёор дахиад л тайлбарладаг. Улс төрчдийн өнөөдрийн ярьж байгаа энэ бензиний үнэ буулгана, билетийн үнэ буулгана гэж яриад байгаа юман дээр өнөөдөр энэ хууль дээр ямар ч баталгаа алга. Зүгээр л Оросын төрд, бусдын төрд найр тавья, бууж өгье гэдэг ийм баталгаагүй, ийм арчаагүй юм ярьж байгаагаа анхаараасай. Энэ хуулийг эргэж харж, ултай суурьтай дараагийн чуулганаар ярих нь зөв гэж үзэж байна.

**Г.Занданшатар:** Дашдондогийн Ганбат гишүүн.

**Д.Ганбат:** Бүх л хууль дүрмийг зөрчөөд л, ингээд л явж л байна л даа. Тэгээд Улсын Их Хурлын дэгийн тухай хуулийн 15.2-т, нам, эвслийн бүлгийн дарга, эсвэл түүнийг албан ёсоор орлож байгаа гишүүн энэ хуулийн 15.1-д заасны дагуу завсарлага авахдаа завсарлага авах үндэслэл хугацааг тодорхойлж, энэ талаар хуралдааны тэмдэглэлд туслуулна гэж байгаа юм. Тэгээд хууль бус шаардлага Улсын Их Хурлын дарга тавилаа. Манай Ардчилсан намын бүлгийн гишүүд бол бас яг цагаа тулахаар бол улс орныхоо эрх ашиг, ард түмнийхээ төлөө бол нэгдэж чадна. Өөрийгөө хувийнхаа тэр өчүүхэн бодлыг бол цаашаа тавьж чаддаг. Тэгээд энд гар хөл үсгээ зурчихсан байж байна, тамга,тэмдгээ дарчихсан.

Та нар бол удаа, дараа болон та нарт бид нар Монголын ард түмний эрх ашгаас урваж үйлчлэх ёсгүй. Хэдийгээр өнөөдөр ингэж орж ирж байгаа юм нь цаашдаа бол энэ чинь тэр Роснефть аэро чинь 144 орны хоригт орчхоод байна шүү дээ. Тэр эмэгтэйчүүд, хүүхдүүдийг алдаг санхүүжилтийг нь хийж байна гээд байна. Өнөөдөр Уул уурхайн сайд Ёндон хэллээ. Ганцхан Оросын бензин таардаг юм гэж. Үгүй шүү дээ. Өнөөдөр Оросын онгоц ганц ч байхгүй аанай Монгол Улсын нутаг дэвсгэр дээр. Бүгд Айрбус, Бойинг гэсэн онгоцууд 30 жилийн хэмжээнд бид нар дэлхий нийттэй холбогдсоныг хүсэн бол ингэж явж байгаа шүү. Тэгэхээр та хэд маань ингэж битгий яар аа. Үндэсний аюулгүй байдлаараа хэлэлцье. Ардчилсан намын бүлэг бас ярилцъя. Та нар ч гэсэн бүлгээрээ ярилц. Ийм шийдвэрийг удаан гаргаж болохгүй. Энэ Засгийн газрын насыг уртасгах ч юм уу, бодлого бол өчүүхэн байж болохгүй. Хэдхэн хоногийн зайтай иймэрхүү юманд автаж хууртаж ингэж болохгүй. Алсаараа энэ Монгол Улсын эрх ашигт бол аягүй буруугаар нөлөөлнө. Эрхэмлэж яваарай гээд Чойбалсан маршал маань өчнөөн олон хүнийг алж хядчихаад энэ тусгаар тогтнол, эх орныг чинь үлдээсэн байна.

30 жилийн өмнө Ардчилсан нам Кремлээс, Цагаан хэрмээс цаанаас шийддэггүй ийм юмыг чинь авчраад өгчихсөн байна. Та нар ингээд эргээд орж болохгүй ээ. Удахгүй бүгд Орос ч гэсэн ардчилсан сайхан улс орон болно. Оросын ард түмэнтэй бид нар бол ямар ч асуудал байхгүй. Тэгэхээр Хятад хүртэл болгоомжилж байна шүү дээ. Уриад байхад нь очихгүй байна. Энэ асуудлаа дараа жилийн намрын чуулган бол хойшлуулчихъя, хэдүүлээ.

Тэгээд би албан ёсоор хуулийн дагуу завсарлагын хугацааг 3 хоног сунгаж өгөөч гэж Их Хурлын даргад хурал даргалж байгаа хүнд хуулийн дагуу санал хүсэлтээ тавья. Тэгээд та нар яана уу, хамаа алга. Эцсийн эцэст энэ тэмдэглэлд энэ ярьж байгаа юм бүгд үлдэнэ. Улсын Их Хурлын гишүүд та бүхэнд мандат өгсөн ард түмэн. Улс орныхоо эрх ашгийн төлөө зүтгэ гэснээс биш Путинд үйлчилгээ хэлээгүй шүү. Путин чинь хорт хавдартай өвчинтэй, маш хэцүү байдалд байна. Буруу, зөрүү шийд.

**Г.Занданшатар:** Тийм юм ярьж болохгүй ээ, та. Сайнбуянгийн Амарсайхан гишүүн.

**С.Амарсайхан:** Улсын Их Хурлын гишүүд маань эерэг, сөрөг үр дагавар, гадаад дотоод хүчин зүйлүүдийг тооцож бодож, болгоомжилж асуудалд хандаж байгааг ойлгож байгаа. Гэхдээ энэ асуудал гэнэт өнөөдөр ороод ирж байгаа асуудал биш. Энэ оны өмнө өргөн барьсан хууль нэгдүгээрт. Хоёрдугаарт бол, Засгийн газар КОВИД-ын хүнд хоёр жил хагасын хугацаанд аль болох инфляц, үнийн хөөрөгдөлд, бараа, бүтээгдэхүүний хангалт нийлүүлэлт татан авалт, түүнтэй холбоотой асуудлуудыг шийдвэрлэх байр сууринаас хөрш орнуудтайгаа ч, гурав дахь хөршүүдтэйгээ ч харилцан үр ашигтай хамтарч ажиллах энэ гадаад дотоод бодлогоо хэрэгжүүлж явж ирж байгаа.

Хоёрдугаарт, өнөөдөр энэ асуудлыг эцэслэн шийдэх гэж байгаа асуудал огт биш гэдгийг та бүхэн маань бүгдээрээ мэдэж байгаа. Энэ хэлэлцэх үү, үгүй юу гэдгийг шийдэх гэж байгаа. Хэлэлцэх эсэхээ шийдчихээд, явцын дунд асуудлуудаа нарийвчилж хэлэлцээд болох болохгүйгээ засаад эцэслээд, болох болохгүй гээд шийдээд явах боломж бидэнд бий.

Гуравдугаарт бол, энэ хамтарсан компани ч бай, хамтын ажиллагаа ч бай харилцан үр ашигтай байх тал дээр бас л Засгийн газар бүх асуудалд хандаж байгаа. Гэхдээ энийг бас гадаад, дотоод улс төр, геополитикийн асуудлуудтай хольж хутгаж бас хэт их туйлширмааргүй байгаа юм. Яагаад гэвэл энэ бидний бас өдөр тутмын хэрэглээ. Өмнө ч авсаар байгаад л ирсэн, одоо ч авч байгаа, цаашдаа ч авсаар л байна. Гэхдээ энийг бол гэнэт өнөөдөр хамтарсан компани байгуулаад, эсвэл Оросын Холбооны Улсын Гадаад хэргийн сайд ирээд бүх асуудал ингээд өөрчлөгдөөд явж байгаа юм шиг ийм буруу зөрүү ойлголт нийгэмд өгмөөргүй байгаа юм. Тийм асуудал байх ч үгүй. Энэ бол аль өнгөрсөн 11 сард өргөн барьсан асуудал. Хамтарсан компанийн асуудал тэр үед харилцан хамтарч ажиллах гэрээний хүрээнд шийдэгдсэн асуудал.

Тийм учраас гишүүд маань бас энэ асуудлыг дэмжиж хэлэлцэх эсэхээ шийдээд цааш нь дараагийн алхам руугаа орох нь дээр байх гэсэн ийм байр суурьтай байгаа. Засгийн газрын гишүүний хувьд, Их Хурлын гишүүний хувьд ч бас энэ дээр бүх талаар нь дэмжиж, та бүхнийгээ ч гэсэн дэмжиж, хэлэлцэх асуудлаа шийдээд өгөөч л гэж хүсэж байгаа юм. Тэгээд дараа нь явцын дунд бид энийг ямар ч хэлбэрээр ярилцаж болно шүү дээ. Өөрчилж болно, бүр шийдвэрлэхгүй ч байх нь нээлттэй. Энэ бол Их Хурлын гишүүд, Их Хурлын бүрэн эрхийн асуудал учраас өнөөдөр эцэслэх тухай асуудал байхгүй учраас та бүхэн бас болох талаас нь асуудалд хандаач ээ гэдгийг хэлж байгаа юм. Баярлалаа.

**Г.Занданшатар:** Одоо санал хураалт явуулна.

Эрхэм гишүүд ээ, энэ улсыг энэ асуудлыг хэт улс төржүүлж, олон улсын байдалтай холбож, үндэсний язгуур эрх ашигтай холбогдсон асуудлаар ийм буруу зөрүү ойлголт нийгэмд төрүүлэхгүй байхыг хүсэж байна. Энэ бол үнийн өсөлтөө л. Өнөөдөр ард түмний чинь ерөөсөө 99 хувь нь үнийн өсөлтөөс болж нэрвэгдэж байна шүү дээ. Шатахууны үнийн өсөлт суурь болчхоод байна. Ийм учраас үнийн өсөлттэй холбоотой асуудал хэлэлцэж байна л гэж ойлго. Тэгэхгүй бол энийг бүр ингээд хаа хамаагүй, одоо бүр Монгол Улсын язгуур эрх ашигт хохирол учруулахуйц дипломат алдаатай асуудал хэлэлцэж болохгүй. Одоо ингээд санал хураалт явна.

Байнгын хорооны саналаар Газрын тосны бүтээгдэхүүний хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёолоор санал хураалт явуулна.

Санал хураалт. Энэ төгсгөлийн санал хураалт учраас туршилтын санал хураалт. Одоо жинхэнээсээ санал хураалт явуулна шүү. Сая Батшугар гишүүн ч ороод ирлээ.

Байнгын хорооны саналаар Газрын тосны бүтээгдэхүүний тухай хуульд нэмэлт оруулах хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томъёоллоор санал хураалт явуулъя.

27 гишүүн дэмжиж 57.4 хувийн саналаар санал дэмжигдлээ.

Төслийг хэлэлцэх нь зүйтэй гэж гишүүдийн олонх удсан тул төслийн үзэл баримтлалын хүрээнд хэлэлцэхийг дэмжсэн тооцсон анхны хэлэлцүүлэгт бэлтгүүлэхээр Эдийн засгийн байнгын хороонд шилүүллээ.

Баталсан хууль, тогтоолуудын эцсийн найруулгыг сонсгоё.

1.Конвенцид нэмэлт, өөрчлөлт оруулах нэмэлт, өөрчлөлтийг соёрхон батлах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

2.Үйлдвэрлэл, технологийн парк эрх зүйн байдлын тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Дагалдан гарсан

3.Үйлдвэрлэл, технологийн паркийн эрх зүйн байдлын тухай хууль хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

4.Үйлдвэрлэл, технологийн паркийн эрх зүйн байдлын тухай хуулийг дагаж мөрдөх журмын тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

5.Газрын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

6.Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

7.Улсын тэмдэгтийн хураамжийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

8.Газрын төлбөрийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

9.Инновацын тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

10.Үл хөдлөх хөдлөх хөрөнгийн эд хөрөнгийн албан татварын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

11.Төрийн болон орон нутгийн өмчийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Холбогдуулан боловсруулсан

12.Гаалийн тариф, гаалийн татварын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

13.Зөрчлийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

14.Зөрчил шалган шийдвэрлэх тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

15.Зөвшөөрлийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

16.“Хуулийн төсөл буцаах тухай” Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

17.“Хууль баталсантай холбогдуулан авах арга хэмжээний тухай” Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

18.Монгол Улсын Их Хурлын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

дагалдан гарсан

19.Монгол Улсын Их Хурлын чуулганы хуралдааны дэгийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

20.Төрийн албаны тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

дагалдан гарсан

21.Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

22.Согтууруулах ундааны эргэлтэд хяналт тавих, аригсан согтууруулахтай тэмцэх тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

дагалдан гарсан

23.Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

24.Улсын тэмдэгтийн хураамжийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

25.Согтууруулах ундаа хэтрүүлэн хэрэглэсэн этгээдийг албадан хэрэгжүүлэх тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

26.Сэтгэцийн эрүүл мэндийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

27.Зөрчлийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

28.Зөрчил шалган шийдвэрлэх тухай хуульд хуульд нэмэлт, өөрчлөлт оруулахтухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

29.Чөлөөт бүсийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

30.Архидан согтуурахтай тэмцэх тухай хуулийг хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

31.Согтуурах, мансуурах донтой хүнийг захиргааны журмаар албадан эмчлэх тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

32.Зар сурталчилгааны тухай хуульд нэмэлт, өөрчлөлт оруулах тухай хуулийн хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

33.Онцгой албан татварын тэмдгийн тухай хуульд нэмэлт, өөрчлөлт оруулах тухай хуулийн хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

34.Онцгой албан татварын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

35.Хуулийн төсөл буцаах тухай Улсын Их Хурлын тогтоолын төслийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

36.Хууль зүйн туслалцааны тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Дагалдан гарсан

37.Төлбөрийн чадваргүй яллагдагчид үзвэл хууль зүйн туслалцааны тухай хууль хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

38.Хуульчийн эрх зүйн байдлын тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

39.Цэргийн албаны тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

40.Төсвийн тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

41.Зөрчлийн тухай хуульд өөрчлөлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

42.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд нэмэлт оруулах тухай хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

43.Түр хороо байгуулах тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

44.Монгол Улс дахь хүний эрх, эрх чөлөөний байдлын талаарх 21 дэх илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

45.Хянан шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

46. Монгол Улсын Их Хурлын 2022 оны намрын ээлжит чуулганаар хэлэлцэх асуудлын тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Хоёр зарлан мэдээлэх тухай хууль байна. Дэгийн тухай хуулийн 19.1-д зааснаар өргөн мэдүүлсэн хуулиудыг хуваарилсан Байнгын хорооны талаар мэдээлэх ёстой. Ингээд Улсын Их Хуралд өргөн мэдүүлсэн төслийг танилцуулъя.

Хөгжлийн зорилтот хөтөлбөр алах тухай Улсын Их Хурлын тогтоолын төслийг Засгийн газраас өргөн мэдүүлснийг Эдийн засгийн байнгын хороо болон бусад Байнгын хороонд хуваарилсан байна. Биеийн тамир, спортын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд Ёндонпэрэнлэйн Баатарбилэг нарын 45 гишүүн Улсын Их Хуралд 7 сарын 26- ны өдөр өргөн мэдүүлснийг Боловсрол, соёл, шинжлэх ухаан, спортын байнгын хороонд хуваарилсныг мэдээлж байна.

**Арав.Улсын Их Хурлын 2022 оны хаврын ээлжит чуулганы хаалтын үйл ажиллагаа эхэлье**.

Хаврын ээлжит чуулганыг хааж үг хэлнэ.

**Г.Занданшатар:** Улсын Их Хурлын эрхэм гишүүд ээ,

Улсын Их Хурлын 2022 оны хаврын ээлжит чуулган хуулийн дагуу 80 хоног, хуралдлаа. Бие даасан 16 хууль, хуульд нэмэлт, өөрчлөлт оруулах тухай 314, хууль хүчингүй болсонд тооцох тухай 8, олон улсын гэрээ, хэлэлцээр соёрхон батлах тухай 3, нийт 341 хууль, 44 тогтоол баталснаар ийнхүү өндөрлөж байна. Хаврын чуулган маань дэлхий нийтийг хамарсан цар тахлын нөлөө, олон улсын геополитикийн хурцадмал байдлаас үүссэн хүндрэл бэрхшээлтэй цаг үед хуралдлаа.

Дээрх шалтгаануудын улмаас эдийн засаг агшиж, үнийн өсөлт иргэдийн худалдан авах чадвар, амьжиргаанд сөргөөр нөлөөлж, ядуурал, тэгш бус байдал даамжрах нөхцөлийг бий болгож байна. Инфляц 2021 оны эхний хагасаас хойших нэг жилийн дотор 2.4 дахин өсөж, улсын хэмжээнд 15.1 хувьд, Улаанбаатар хотод 16.2 хувьд өссөн нь сүүлийн 10 жил гараагүй өндөр өсөлт байна. Улсын хэмжээнд хүнсний бүтээгдэхүүний үнийн өсөлт 18 хувьд хүрсэн байна. Иймээс өнгөрсөн 4 дүгээр сард Улсын Их Хурлаас үнийн өсөлтийг хязгаарлах чиглэлээр хууль баталсан. Инфляцыг бууруулах, үнийн өсөлтийг иргэдэд ирэх дарамтыг бууруулах чиглэлээр Улсын Их Хурлаас Эдийн засгийн байнгын хорооны дарга Жамбалын Ганбаатараар ахлуулсан ажлын хэсэг саяхан байгууллаа.

Ажлын хэсэг энэ хуулийн хэрэгжилтийг хянан шалгах, эрчимжүүлэх, иргэдийн амьжиргаа, орлогыг нэмэгдүүлэх боломжийг судалж, худалдан авах чадвар, хөдөлмөр эрхлэлтийг эрсдэлээс хамгаалах бодлого, шийдвэрийн төсөл боловсруулж Улсын Их Хуралд өргөн мэдүүлэх, Засгийн газарт үүрэг чиглэл өгч хамтран ажиллах болно. Хямралт байдлаас яаж хурдан гарах вэ, оновчтой ямар арга зам гарах вэ гэдэг дээр албан тушаалтнууд арга ухаанаа сүвэгчилж, эдийн засгаа өсгөх, үйлдвэрлэгчдээ дэмжих, хөрөнгө оруулалтын гадаад, дотоод орчныг сайжруулах цэгцтэй бодлого дэвшүүлж, мэдэгдэхүйц үр дүнд хүрэх нь чухал нэн чухал боллоо. Ийм учраас энэ ажлын хэсгүүд Улсын Их Хурлын чуулганы завсарлагааны үед ч гэсэн тасралтгүй ажиллаж, үнийн өсөлтийн болон бусад эрсдэлээс улсын эдийн засаг, иргэдийн амьжиргааг хамгаалах асуудлыг тууштай анхаарч ажиллах шаардлагатай.

Уул уурхайн зарим орд, газруудаа яаралтай эргэлтэд оруулж, Тавантолгой, Бор толгой, Үндэсний баялгийн сангийн тухай хуулиа хэлэлцэж, өгөөжийг нь ард иргэдээ хүртээмжтэй болгох, Үндсэн хуулийн нэмэлт, өөрчлөлтийн үзэл санааг хэрэгжүүлж, яаралтай хэлэлцсэн шийдвэр, тодорхой арга хэмжээ, иргэдийн орлогыг нэмэгдүүлэх арга хэмжээ авах хэрэгтэй байна. Энэ асуудлаар Уул уурхайн яам хариуцлагагүй, санаачилгагүй ажиллаж байна шүү. Бидэнд амрах, аялах цаг зав байхгүй, онцгой цаг үе тохиож байгааг ард иргэдээсээ эхлээд Улсын Их Хурлын гишүүд, Засгийн газрын гишүүд гүнээ ухамсарлан ойлгоно гэж итгэж байна. Ийм учраас шаардлагатай тохиолдолд энэ ажлын хэсгүүд холбогдох хуулийн төсөл, тогтоолын төсөл, шийдлээ гаргасан тохиолдолд ээлжит бус чуулган зарлан хуралдуулах шаардлага гарна.

Монгол Улсын Засгийн газраас өргөн мэдүүлсэн Төсвийн хэмнэлтийн тухай хуулийг Улсын Их Хурал баталсан. Энэ хуулиар төрийн болон төрийн өмчийн оролцоотой байгууллагууд санхүүгийн сахилга батыг чанд сахих асуудлыг тусгайлан журамлаж, хангамж, үйлчилгээ, хөрөнгө оруулалт, бараа үйлчилгээний худалдан авалтад хориглох зүйлсийг тодорхойлсон. Мөн үрэлгэн байдлыг хязгаарлах, бүх шатанд хэмнэлтийн горимыг бүрдүүлэх эрх зүйн орчныг бүрдүүлсэн.

Энэ хуулийнхаа заалт үрийг ягштал хэрэгжүүлэх, хэрэгжилтэд нэг хяналт тавих, хэрвээ хэрэгжүүлээгүй бол хариуцлага хүлээлгэж, ил тод мэдээлэх ёстой. Мөн гол нэр төрлийн зарим бараа бүтээгдэхүүний үнийн өсөлт, хомсдлоос сэргийлэх сөрөг нөлөөллийг бууруулах тухай хуульд мах, гурил, газрын тосны бүтээгдэхүүний үнийн өсөлт, хангамж, нийлүүлэлтийн хомстол үүсгэхгүй байх үүднээс Засгийн газраас цогц төлөвлөгөө гаргаж хэрэгжүүлэхээр заасан. Хуулийн хэрэгжилт хэр үр дүнд хүрч байгааг шалган дүгнэж, намрын чуулганд танилцуулах нь зүйтэй гэж үзэж байна.

Улсын Их Хурлаас импортоор оруулж ирсэн элсэн чихэр, ёотон ургамлын тос, цагаан будаа, гаалийн татвараас чөлөөлсөн. Эх орны үйлдвэрийн түүхий эдээр үйлдвэрлэсэн ургамлын тос, дотоодын хүнсний үйлдвэрт борлуулсан тосны ургамлыг нэмэгдсэн өртгийн албан татвараас чөлөөлсөн, хүн амаа цэвэр, аюулгүй хүнсээр хүртээмжтэй хангах нь манай улсын үндэсний аюулгүй байдлын нэг гол баталгаа мөн.

Ийм учраас Үндэсний аюулгүй байдлын зөвлөлийн тэргүүний хувьд Монгол Улсын Ерөнхийлөгч Ухнаагийн Хүрэлсүхийн санаачилсан “Хүнсний хангамж, аюулгүй байдлыг хангах тухай” тогтоолыг Улсын Их Хурал хэлэлцэж баталлаа. Энэ тогтоолыг бүрэн хэрэгжүүлэх шаардлагатай. Энэ тогтоолыг бүрэн хэрэгжүүлснээр хүнс үйлдвэрлэгчдээ урт хугацаатай, хөнгөлөлттэй зээлээр дэмжиж, мэргэжлийн чадварлаг хүний нөөцтэй болж, мал, амьтны гоц халдварт болон халдварт өвчнөөс ангижирч, ирэх таван жилд хүнсний гол нэр төрлийн 19 бүтээгдэхүүнээр дотоодын хэрэгцээгээ бүрэн хангаж, хүнс экспортлогч болох зорилт хангагдана.

Ийм учраас хүнсний хангамж, аюулгүй байдал, үндэсний хөдөлгөөнийг орон даяар өрнүүлэх Ерөнхийлөгч Ухнаагийн Хүрэлсүхийн санаачилгыг холбогдох бүх байгууллагууд ард нийтээрээ бүрэн дэмжиж, идэвх санаачилгатай ажиллах шаардлагатай гэж үзэж байна. Ийм ч учраас Улсын Их Хурлаас хүнсний аюулгүй байдал, хангамжийг сайжруулах энэ тогтоолын хэрэгжилтийг хангах чиглэлээр Түр хороог Жадамбын Бат-Эрдэнэ гишүүнээр ахлуулан байгууллаа. Энэ Түр хороо зуны хугацаанд хүнсний үйлдвэрлэлийг дэмжих, намрын ургац хураалтын бэлтгэлийг хангах, хүнсний хангамж, аюулгүй байдлынхаа тогтоолын хэрэгжилтийг хангах чиглэлээр эрчимтэй ажиллах шаардлагатай. Ажлын хэсэг, Түр хороо байгуулсан шүү. Энийгээ эрчимтэй ажиллаж, амралтгүй ажиллах шаардлагатай байна.

Эрхэм гишүүд ээ,

Энэ 2022 оны хаврын ээлжит чуулган Улсын Их Хурлын хянан шалгах үйл ажиллагаа шинэ шатанд гаргасан чуулган боллоо гэж үзэж байна. Чуулганы хугацаанд Хянан шалгах түр хороо 3 байгуулагдлаа. Хяналт шалгалтын 4 ажлын хэсэг байгуулагдлаа, маш олон нээлттэй сонсголууд зохион байгуулагдлаа. Анх удаа нэг чуулганы хугацаанд хуулийнхаа хэрэгжилтийг хянан шалгах, араас нь хянах ийм бодитой ажлууд хэрэгжиж эхэлж байна. Нийтдээ 4 хороо, 19 ажлын хэсэг ажиллаж байна. Хөгжлийн банкны хэрэг, эмийн чанар, хуурамч болон стандартын бус эмийн үйлдвэрлэл, нийлүүлэлт, хилийн боомт, чөлөөт бүсийн үйл ажиллагаа зэрэг улс орон, ард иргэдийн нийтлэг эрх ашгийг хөндсөн асуудлуудаар байгуулагдсан Түр хороод ажлынхаа үр дүнг Улсын Их Хурлын намрын чуулганд танилцуулж, холбогдох шийдвэрийг гаргах шаардлагатай. Тийм учраас энэ Түр хороод энэ зуны хугацаанд идэвхтэй ажиллана шүү. Хөгжлийн банкны асуудал, хил, гаалийн асуудал, эмийн чанар, стандарттай холбоотой асуудлуудаар эрчимтэй ажиллах шаардлагатай байна.

Мөн Монгол Улсын Хөгжлийн банкны тухай жагсаал, цуглаан хийх журмын тухай хуулиудын хэрэгжилт, хүний эрх, эрх чөлөөг хангах, барилгын дотор орчны агаарын чанар зэрэг асуудлаар нийтийн сонсголууд зохион байгуулагдлаа. Нийт 18 бодлогын баримт бичиг, хууль тогтоомжийн хэрэгжилтэд хяналт шинжилгээ, үнэлгээ хийхээр шийдвэрлэснээс 13-ыг нь бүрэн хэрэгжүүлж, холбогдох Байнгын хороо, албан тушаалтнуудад хүргүүлээд байна. Түүнчлэн иргэд, аж ахуйн нэгжийн үйл ажиллагаанд учирч буй хүнд суртал, саад бэрхшээлийг багасгахад энэ удаагийн чуулган анхаарлаа хандуулсан. Энэ хүрээнд Зөвшөөрлийн тухай хуулийг шинэчлэн найруулж, Тендерийн тухай хуульд зарим нэмэлт, өөрчлөлт оруулж, Хөрөнгийн үнэлгээний тухай хуулийн шинэчилсэн найруулгыг баталлаа.

Төрөөс аливаа зөвшөөрөл олгох үйл ажиллагааг ил тод болгож, цахимаар зохион байгуулах, хэн нэгэн албан тушаалтан дураараа зөвшөөрөл бий болгох болон зөвшөөрлийн тоо, төрлийг нэмэгдүүлэхийг хориглох заалтыг Зөвшөөрлийн тухай хуульд тусгасан. Энэ хуулиар төрөөс олгодог зөвшөөрлийн тоог 5 дахин буурууллаа. Манай Хассуурийн Ганхуяг ахлагчтай ажлын хэсгийн талаар идэвх санаачилгатай ажиллаж, эрс шинэчлэлийг хийж чадсан гэж хэлж болно. Эдгээр эрх зүйн цоо шинэ орчин нь хүнд суртал, зардал чирэгдлийг мэдэгдэхүйц багасгаж, цаашид авлига, албан тушаалын гэмт хэрэг буурах манай улсын авлигын индекс, улс болон эдийн засгийн голлох үзүүлэлтүүд сайжирна гэдэгт итгэлтэй байна. Энэ хуулиа сайн хэрэгжүүлэхэд бас гишүүд анхаарч ажиллах хэрэгтэй байна.

Эрхэм нөхөд өө,

Монголчууд бид Ардын хувьсгалын 100, 101 жилийн түүхт ойгоо тэмдэглэх гэж байна. Цар тахалын улмаас Монгол түмэн наадмаа үндсэндээ 3 жил тэмдэглэж чадаагүй ээ. Тиймээс ард олноороо сэтгэл тэнэгэр, өргөн дэлгэр, шударга сайхан наадах таатай нөхцөлийг бүрдүүлэх талаар Баяр наадмын комисс Шадар сайд Сайнбуянгийн Амарсайхан гишүүн бас онцгой анхаарах нь чухал байна. Улсын Их Хурал Үндэсний баяр наадмын хуулийг шинэчлэн найруулж баталсан. Үүгээр үндэсний бөхийн барилдаан, хурдан морины уралдааны маргаантай асуудлуудыг хуулийн хүрээнд цэгцэлсэн гэж үзэж байна. Хуулиа хэрэгжүүлж, тэгш шударга сайхан наадахыг хүсэн ерөөе.

Улсын Их Хурлын эрхэм гишүүд та бүхэнд болон Монголынхоо нийт ард түмэнд дэлхий даяар тархан суугаа монголчууддаа Ардын хувьсгалын 100, 101 жилийн ой, Үндэсний их баяр наадмын мэндчилгээг энд дашрамд бас өргөн дэвшүүлье. Хотол түмнээрээ сайхан наадаарай. Дэнж хотойтол хотол түмнээрээ сайхан наадаарай.

Монгол Улсын Их Хурлын 2022 оны хаврын ээлжит чуулган өндөрлөснийг мэдэгдье. /Монгол Улсын төрийн дуулал эгшиглэв/

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Б.БАТГЭРЭЛ